
ARGUMENT 


în 1999, student la Paris fiind, cercetam lirica franceză de secol 
XIX şi încercam să descifrez jungla de semnificaţii din poemele 
în proză ale lui Arthur Rimbaud. Aveam să fiu însă deturnat 
într-o cu totul altă direcţie, mult mai legată de modernitatea 
socială imediată, de un fenomen social şi politic cu solide ma¬ 
nifestări atât în Franţa (unde Frontul Naţional aduna constant 
15% din voturi), cât şi în România (unde Partidul România 
Mare se afla clar în ascensiune) şi în alte ţări europene (Aus¬ 
tria, Italia) Partidele şi mişcările antisistem erau puse laolaltă 
de unii comentatori sub numele de populism. Alţii le plasau în 
descendenţa fascismului sau le grupau sub eticheta de extrema 
dreaptă. în orice caz, în Occident, aceste formaţiuni, la fel ca 
partidele comuniste, nu puteau ieşi din mlaştina unei opoziţii 
perpetue. Consensul postbelic din care se născuse şi Uniunea 
Europeană le interzicea orice vocaţie guvernamentală. La nivel 
academic, aceste formaţiuni marginale inspirau repulsie şi 
teamă de o întoarcere la nu prea îndepărtatele vremuri sumbre 
ale Europei. Cunoaşterea acestora şi a electoratului lor avea 
numeroase zone de umbră. 

Acel an aducea o evoluţie fără precedent în Europa Occi¬ 
dentală de după 1945. în 3 octombrie 1999, aveau loc alegeri 
legislative în Austria. Partidul Libertăţii (FPO), naţional-po- 
pulist, condus pe atunci de Jorg Haider, obţinea un rezultat 
spectaculos (26,91%), cu care se plasa în spatele social-demo- 
craţilor (33,15%) de la guvernare, dar cu câteva sute de voturi 

în faţa conservatorilor din Partidul Poporului (OVP). Cele 
două partide de dreapta au constituit o coaliţie. Deşi mai slab 
în urne, Partidul Poporului dădea premierul. Un tabu de peste 
jumătate de secol se prăbuşea: un partid al dreptei radicale 
venea la putere. Ca să faciliteze acceptarea acestei situaţii, 
Haider era silit să demisioneze de la conducerea partidului. 
Ce e drept, FPO mai fusese asociat în 1983 la o guvernare 
social-democrată, dar pe atunci orientarea sa politică era li¬ 
berală. Haider preluase conducerea partidului în 1986 şi îi 
schimbase radical ideologia. A urmat o reacţie de izolare in¬ 
ternaţională a Austriei, intrată de relativ puţină vreme în UE 
(1.995). Celelalte 14 state europene au impus sancţiuni diplo¬ 
matice, care au fost ridicate abia spre sfârşitul anului 2000, 
când dinţii lupului extremist fuseseră bine piliţi. Azi o ase¬ 
menea reacţie de izolare la nivelul Consiliului UE ar fi de 
neconceput, intr-atât s-a banalizat prezenţa la guvernare a 
formaţiunilor populiste. Atunci abia urmau ascensiunea în 
turul secund al alegerilor prezidenţiale din România a lui 
Corneliu Vădim Tudor în 2000 şi cea a lui Jean-Marie Le Pen 
în Franţa în 2002. Dar tabuurile politice din Vest nu erau nici 
pe departe aceleaşi ca în Est, unde populismul se simţea, pe 
bună dreptate, la el acasă. 

în România, fenomenul populist nu suscita un interes major, 
situaţie care nu s-a schimbat radical nici până acum. Intrigat, 
am început o formare sistematică în ştiinţe sociale, la Sciences 
Po Paris şi mai apoi la Universitatea Liberă din Bruxelles 
(ULB), spre a studia temeinic populismul, la nivel conceptual şi 
istoric, şi a înţelege ce putem plasa sub această acoperitoare 
etichetă şi ce nu. Le sunt recunoscător profesorilor Jean-Michel 
De Waele şi Vladimir Tismăneanu, care mi-au coordonat la ULB 
lucrarea de doctorat despre naţional-populism. De asemenea, le 
datorez gratitudine părinţilor mei şi soţiei pentru sprijinul acor¬ 
dat de-a lungul anilor. Această aventură personală în subtera¬ 
nele populismului m-a condus pe drumuri nebănuite. Cartea 
de faţă surprinde dimensiunea ei românească. 

Aveam să descopăr că germenii populismului au apărui, m 
Ţările Române în 1821, astfel că acesta s-a îngemănat cu înec 
putui modernităţii politice autohtone. Proteiform, el s-a men¬ 
ţinut în peisaj vreme de aproape două veacuri şi nu cred că vom 
deplânge prea curând dispariţia acestui fidel companion. în 
paginile ce urmează, am sistematizat în premieră istoria popu¬ 
lismului românesc, de la origini şi până în zilele noastre. 







POPULISMUL 

Concept, tipologie, scurt istoric 


Adesea invocat în discursul mediatic, politic, economic, mai 
niciodată definit, termenul „populism" tinde să devină o eti¬ 
chetă infamantă, fără acoperire ideologică. Şi asta în ciuda 
unei abundente literaturi de specialitate, cu peste 50 de ani 
de tradiţie. Obstacolul cu care s-au confruntat toţi cei ce au 
încercat să definească populismul îl constituie ambiguitatea 
conceptului. 1 

Totuşi, eforturile ştiinţifice de clarificare a conceptului nu 
au lipsit. Prima tentativă o constituie colocviul din 19-21 mai 
1967 organizat la London School of Economics (LSE) de Ghiţă 
Ionescu şi Ernest Gellner. Ionescu (1913-1996) era la acea 
vreme un stâlp al exilului românesc. Fusese diplomat, mai pre¬ 
cis, secretar general al comisiei române de armistiţiu cu for¬ 
ţele aliate (1944-1945), apoi consilier la Ambasada României 
în Turcia (1945-1947), de unde, pe fundalul comunizării ţării, 
s-a refugiat în lumea liberă. Avea să fie o figură de prim ordin 
a Comitetului Naţional Român, al cărui secretar general a fost 
între 1955 şi 1958. Apoi a devenit director al redacţiei româ¬ 
neşti de la Radio Europa Liberă (1958-1963). La 50 de ani, ia 
decizia radicală de a se muta în Marea Britanie, unde timp de 
cinci ani este cercetător asociat la LSE (1963-1968). Perioadă 

1. Reiau aici idei din argumentaţia expusă în articolul „Populism: o 
tipologie", din 22 Plus - La ceasul populismului?, 26 iunie 2012, supli¬ 
ment al Revistei 22, XIX, nr. 339, 26 iunie-2 iulie 2012, disponibil Online: 
http://www.revista22.ro/22-plus-nr-339-populism-o-tipologie-16019.html, 
consultat în 18 septembrie 2018. 

fertilă: în 1964 publică volumul Communism in Romania, ur¬ 
mat, în 1965, de The Reluctant Ally: A Study of Communist 
Neo-Colonialism, prima carte care analizează distanţarea 
regimului comunist român de Moscova. Tot în 1965 înteme¬ 
iază revista Government and Opposition, iar în 1967 publică 
The Politics of the European Communist States. Lucrările 
congresului din 1967 sunt publicate în 1969 sub titlul Popu- 
lism: Its Meaning and National Characteristics 1 . Din 1970 
până în 1980 predă şi la Universitatea din Manchester. 

Diversitatea punctelor de vedere din acest prim volum co¬ 
lectiv dedicat populismului este notabilă. Insă nici unul dintre 
colaboratori nu riscă o definiţie a populismului. Mai mulţi îl 
localizează în spaţiu şi timp. Peter Worsley, care îşi propunea 
să elucideze tocmai conceptul de populism, îl consideră ideo¬ 
logia ţărilor postcoloniale din Africa şi Asia conduse de un 
partid-stat şi subliniază dificultatea de a reuni sub o etichetă 
comună regimuri eterogene, care au unele trăsături comune, 
dar încă şi mai multe divergente. 2 Mai mult, Peter Wiles for¬ 
mulează o teză ce avea să cunoască o fecundă posteritate, 
anume că populismul constituie un sindrom (al democraţiei 
reprezentative), nu o doctrină. 3 O asemenea abordare coboară 
populismul la rangul de stigmat, deşi el are o bază ideologică 
identificabilă: valorizarea poporului în detrimentul elitei, a 
participării cât mai largi la procesul de decizie şi a democra¬ 
ţiei directe. 

Politologii sud-americani din anii ’6o ai secolului trecut, 
confruntaţi cu provocarea de a defini diversele regimuri hibride 
pe care le-a cunoscut regiunea începând cu anii '30 ai secolului 
XX, au adus la rândul lor contribuţii însemnate la studierea 
populismului. Argentinianul Tbrcuato di Telia scria încă din 
1965 despre populism şi reformă în America Latină. Acesta 

1. Ghiţă Ionescu, Ernest Gellner (eds), Populism: Its Meanings 
and National Characteristics, Weidenfeld and Nicolson, London, 1969. 

2. Peter Worsley, „The Concept of Populism“, în Ionescu, Gellner, 
op. cit., p. 219. 

3. Peter Wiles, ,A Syndrome, Not a Doctrine: Some Elementary 
Theses on Populism", în Ionescu, Gellner, op. cit., pp. 166-179. 

percepea populismul drept „o mişcare politică cu puternică sus¬ 
ţinere populară, cu participarea unor sectoare nemuncitoreşti 
care dispun de o influenţă importantă în cadrul partidului şi 
vehiculează o ideologie anti -stătu quo ul . Totuşi, îşi circumscria 
concluziile Americii Latine, cu timide proiecţii spre Lumea a 
Treia. Italo-argentinianul Gino Germani categoriza naţional-po- 
pulismul, ale cărui trăsături distinctive ar fi mobilizarea spon¬ 
tană a claselor de jos, tendinţele autoritariste, multiclasismul 
şi implicarea militarilor. 2 în 1967, brazilianul Helio Jaguaribe 
adaugă o particularitate-cheie: suprimarea timpului ca varia¬ 
bilă politică, prin promisiunea de rezolvare imediată a proble¬ 
melor. 3 Francezul Guy Hermet va prelua această dimensiune 
spre a face din ea resortul central al populismului: exploatarea 
sistematică a visului , 4 Ulterior, uruguayanul Emesto Laclau 
taie nodul gordian al dilemei populiste: ideologie sau mişcare? 
El descrie populismul ca discurs 5 , iar mai târziu Hermet şi 
Pierre-Andre Taguieff 6 aveau să-l califice drept stil politic. Printre 
cei pentru care populismul este o ideologie se numără belgienii 

1. Torcuato S. di Telia, „Populism and Reform in Latin America' 1 , 
în Claudio Veliz (ed.), Obstacles to Change in Latin America, Oxford 
University Press, London & New York, 1965, pp. 47-55. 

2. Gino Germani, Authoritarianism, Fascism and National-Popu- 
lism, Transaction, New Brunswick, 1978. 

3. Hâlio Jaguaribe, Problemas do desenvolvimento latinoameri- 
cano, Rio de Janeiro, 1967. 

4. Guy Hermet, Les populismes dans le monde: une histoire so- 
ciologique XIX e -XX‘siecle, Fayard, Paris, aooi. Deşi această carte, pe 
care o voi cita frecvent, a fost publicată în limba română, din motive 
de acurateţe am preferat o traducere proprie. 

5. Două sunt lucrările lui Ernesto Laclau pe această temă: Politics 
and Ideology in Marxist Theory: Capitalism, Fascism, Populism , Verso, 
London, 1977, respectiv On Populist Reason, Verso, London & New 
York, 2005. In intervalul dintre ele, autorul a abandonat paradigma 
marxistă. 

6. Pierre-Andre Taguieff, „Populisme, nationalisme, national-popu- 
lisme. Reflexions critiques sur les approches, les usages et les modeles", 
în Gil Delannoi şi Pierre-Andre Taguieff (eds), Nationalismes en per¬ 
spective, Paris, Berg International, aooi şi Pierre-Andre Taguieff, L’il- 
lusion populiste, Berg International, Paris, 2002. 

Koen Abts şi Ştefan Rummens, care în 2007 se refereau la „o 
ideologie cu nucleu precar care invocă suveranitatea poporului 
văzut drept un corp omogen 111 . Ibt în 2007, canadienii Daniele 
Albertazzi şi Duncan McDonnel constatau că populismul con¬ 
fruntă „un popor virtuos şi omogen cu un ansamblu de elite şi 
de «străini» periculoşi 112 . Olandezul Cas Mudde, un sagace cer¬ 
cetător al populismelor, ajunge la concluzia că o definiţie gene¬ 
rică este imposibilă. 1 2 3 Nici Taguieff nu încearcă acest lucru. 
Britanica Margaret Canovan, care susţinea deja o conferinţă 
despre populism în 1964 şi publica ultima sa carte pe acest 
subiect în 2005, conchidea în lucrarea sa clasică Populism 
(1981) că toate populismele au în comun doar două lucruri: 
invocarea poporului şi antielitismul. 4 * * 

în ceea ce mă priveşte, am contribuit la discuţia teoretică 
despre definirea populismului în teza de doctorat susţinută la 
Universitatea Liberă din Bruxelles, astfel că nu voi reveni aici 
pe larg. Diferit de naţionalism, socialism, comunism sau fas¬ 
cism, el poate intra în componenţa unor regimuri sau mesaje 
de aceste facturi. A-i refuza însă dreptul la existenţă autonomă 
în virtutea unei suficienţe analitice constituie o eroare. Dacă 
am schematiza populismul în câteva trăsături caracteristice, 
acestea ar fi: caracterul transideologic, revolta omului obişnuit 
împotriva elitei, neîncrederea în intelectuali şi politicieni co¬ 
relată cu încrederea în popor ca depozitar legitim al puterii, 
orientarea spre trecut ca model pentru viitor şi negarea pro¬ 
gresului, mica proprietate privată ca bază a dinamismului şi 
echităţii economice, înclinarea spre democraţie directă sau 

1. Koen Abts, Ştefan Rummens, „Populism versus Democracy 11 , în 
Political Studies, voi. 55, 2007, pp. 405-424. 

2. Daniele Albertazzi, Duncan McDonnel, Twenty-First Century 
Populism: The Spectre of Western European Democracy , Palgrave Mac- 
millan, New York & London, 2007, p. 3. 

3. Dintre numeroasele sale lucrări, menţionez aici numai Cas Mudde, 
Populist Radical Right Parties in Europe, Cambridge University Press, 
Cambridge & New York, 2007. 

4. Deşi a scris în repetate rânduri despre populism, cartea la care 

mă voi referi constant este Margaret Canovan, Populism, Harcourt 

Unice Jovanovich, New York & London, 1981. 

spre un lider puternic ca formă de guvernare. Canovan semnala 
dificultatea taxonomică şi avansa un motiv: „spectrul diversi¬ 
tăţii în interiorul liberalismului sau al socialismului este mai 
redus decât cel dinăuntrul populismului. Motivul principal îl 
constituie faptul că utilizarea primilor doi termeni a fost sta¬ 
bilită în cea mai mare măsură de către aderenţi" 1 . 

Să fie naşterea ruşinoasă, din părinţi necunoscuţi, a unei 
noţiuni-mutant, cu valenţe de raportare exclusiv negative şi 
incapabile să existe autonom, păcatul originar al populismu¬ 
lui? Semantic, populismul forţează sinonimia cu demagogia. 
Această perspectivă ocultează însă o tradiţie politică şi inte¬ 
lectuală cu profunde ancorări în istoria culturală a ultimelor 
două secole. Problema de identitate a populismului vine din 
situarea sa problematică pe axa stânga/dreapta. Amestec de 
socialism revoluţionar şi conservatorism economic, el iese din 
tipare. Tot Canovan stabileşte o tipologie diacronică a populis- 
melor, destul de consensuală printre specialişti. Ea distinge 
două mari perspective ale populismului: agrar (cu trei vari¬ 
ante: radicalism al fermierilor, ilustrat de Partidul Poporului 
american; mişcări agrariene, foarte răspândite în Europa Cen¬ 
trală şi de Est interbelice; socialism agrar al intelectualilor, 
figurat de narodnicii ruşi) şi politic (postbelic, împărţit la rân¬ 
dul său în patru subspecii: dictatura populistă - precum în 
Argentina lui Peron; democraţia populistă - ale cărei caracte¬ 
ristici sunt apelurile la referendum şi participare; populismul 
reacţionar, a cărui figură tipică este politicianul american 
George Wallace; populismul politicienilor, definit de apeluri 
nonideologice la popor, pentru realizarea unităţii). 

Două sunt sursele istorice ale populismului: narodnicii ruşi 
şi populiştii americani. Ambele curente au marcat ultimul sfert 
al secolului al XlX-lea. 

Intelectuali slavofili, ortodoxişti, narodnicii exaltau tradiţia 
şi combăteau modernizarea şi occidentalizarea Rusiei. Sinteză 
între socialismul occidental şi obştea ţărănească ridicată la 
nivel de etalon al organizării politice, narodnicismul a teoreti¬ 
zat chiar avantajele înapoierii economice. Nikolai Cemîşevski 


i. Canovan, op. cit., p. 5. 

găsea că „tradiţia proprietăţii comune asupra pământului va 
permite ţăranilor să dezvolte o producţie cooperatistă şi să 
înainteze spre o societate pe deplin comunistă 1 ' 1 . Ideea sacri¬ 
ficiului pentru popor îşi găseşte expresia în Scrisorile istorice 
(1869) ale lui Piotr Lavrov: intelectualii trebuie să lumineze 
norodul, dar în acelaşi timp să se adapteze la modul de viaţă 
sănătos al acestuia. în 1876, partidul Zemlia i Volia (Pământ 
şi libertate) devine vitrina politică a mişcării, pe care o va 
compromite treptat prin aventurism şi miza pe o improbabilă 
revoluţie ţărănească. 

Populiştii americani a căror expresie politică a fost Parti¬ 
dul Poporului aveau o bază socială diferită. Producătorii agri¬ 
coli independenţi constituiau nucleul mişcării, iar proprietatea 
privată constituia pentru ei principiul economic fundamental. 
Adversarii lor erau marile trusturi, bancare sau feroviare, care 
jucau un rol din ce în ce mai important, în detrimentul mici¬ 
lor producători. Viziunea lor politică implica o creştere a pu¬ 
terii federale, pentru a putea apăra interesul „poporului". Spre 
deosebire de Rusia, impulsul în Statele Unite vine dinspre po¬ 
por (mai precis de la fermieri), şi nu dinspre elită. 

Al doilea val istoric al mişcării, populismul est-european, 
a cunoscut după Primul Război Mondial un succes considera¬ 
bil, având reprezentări în România - Constantin Stere şi 
Constantin Dobrogeanu-Gherea îl teoretizaseră deja cu două 
decenii înainte -, Bulgaria, Cehoslovacia, Iugoslavia, Polonia. 
Caracteristicile acestor mişcări sunt încurajarea proprietăţii 
private, reforma agrară şi cooperativizarea, combaterea plu- 
tocraţiei şi a marii proprietăţi funciare, reorganizarea pro¬ 
prietăţii pe baza muncii, şi nu a unui simplu titlu. Un nou tip 
de populism, ale cărui variante Margaret Canovan le pune 
laolaltă sub denumirea de populism politic, apare după al 
Doilea Război Mondial. în continuare, voi trece succint în re¬ 
vistă variantele sale. 

Dictatura populista, denumită şi bonapartism, cezarism 
sau peronism, constă într-un regim personalizat. Liderul îşi 

1. Apud Canovan, op. cit., p. 70. Nu am avut în acest caz altă solu¬ 
ţie decât traducerea după versiunea engleză citată de Canovan. 

legitimează puterea prin invocarea „poporului" şi scurtcircui¬ 
tarea elitelor şi a sistemului politic tradiţional. Argentina lui 
Juan Peron reprezintă un exemplu tipic pentru acest caz, în 
care un partid subsumat personalităţii conducătorului con¬ 
duce dictatorial o ţară, cu sprijinul claselor de jos, care sunt 
incluse pentru prima dată în ecuaţia politică. Populiştii nu au 
încredere în experţi şi birocraţi, însă îşi leagă adesea speran¬ 
ţele de demagogi. 

Democraţia populistă accentuează democraţia directă. Re¬ 
ferendumul şi alte tehnici de consultare electorală la toate 
nivelurile caută o autoguvernare care să limiteze rolul elitei. 
Reprezentarea este condiţionată de un mandat imperativ, re¬ 
vocabil prin varii mecanisme bazate pe iniţiativa civică. De¬ 
tractorii democraţiei directe o asimilează tiraniei majorităţii. 
Exemplul cel mai interesant de funcţionare a democraţiei po- 
puliste este Elveţia. Acolo populismul coexistă cu pluralismul 
printr-o structură federală sofisticată, dublată de o cultură a 
compromisului. Referendumul este integrat în cultura demo¬ 
cratică. Guvernul câştigă îndeobşte consultările directe, dar 
schimbarea este îngreunată de democraţia directă. Astfel, El¬ 
veţia a fost ultima ţară occidentală care a acordat dreptul de 
vot femeilor, abia în 1971. 

Populismul reacţionar constituie în general o coliziune în¬ 
tre concepţiile reacţionare, uneori xenofobe sau rasiste ale 
majorităţii şi cele liberale şi tolerante ale elitei progresiste. 
Progresul implică şi o componentă elitistă: cei mai avansaţi 
îi învaţă pe ceilalţi. Cum însă nu există o elită unică şi cu atât 
mai puţin un popor monolitic, conflictul nu ia decât rareori 
forme acute. Statele Unite reprezintă de pildă cea mai popu¬ 
listă naţiune la nivelul discursului identitar, însă şi cea mai 
permisivă faţă de schimbare şi doritoare de „progres". 

Populismul politicianist este cea mai recentă şi vizibilă 
formă. Noile media, în special televiziunea, au facilitat apari¬ 
ţia unor politicieni care generează audienţă pretinzând a vorbi 
în numele întregului popor. Aşa au apărut şi partidele politice 
fără ideologie ( catch-all parties). Apelul la popor, pe deasupra 
partidelor şi facţiunilor, are două avantaje majore pentru cel 

care îl emite. In primul rând, interacţiunea directă cu masa îl 
plasează într-o relaţie de drept divin, pe lângă care tehnicista 
reprezentare democratică pare derizorie. „Corupţia", „trădarea 
de ţară", „partidul străinilor", „nepăsarea faţă de suferinţele 
celor mulţi": marotele sunt cam aceleaşi. Prototipul salvato¬ 
rului poate varia de la patricianul binevoitor la politicianul 
charismatic, abil în utilizarea tehnicilor de comunicare. In al 
doilea rând, forţează, uneori cu succes, o reconfigurare a scenei 
politice, fiind folosit pentru spargerea bipolarităţii. 

Potrivit lui Canovan, populismul politicienilor cunoaşte 
trei subspecii, printre care populismul unificator şi populis¬ 
mul antipolitic. Populismul unificator serveşte politicienilor 
spre a transcende clivajele. Apelul la popor maschează o am¬ 
biguitate a termenului, pe care respectivii politicieni o exploa¬ 
tează. în funcţie de context şi de interesul lor de moment, 
popor poate însemna întregul popor (spre izolarea partidelor 
creatoare de inutile diviziuni), poporul definit etnic ( ethnos), 
care este contrapus intereselor străine şi exponenţilor aces¬ 
tora în interior, sau social ( demos ), poporul de jos, victima unei 
elite interesate doar de păstrarea privilegiilor. Asaltul popu- 
list asupra instituţiilor generează in fine instabilitate politică 
şi confuzie, aparenta coeziune dincolo de clase şi interese par¬ 
ticulare însemnând de fapt fragilizarea ţesutului social. Re¬ 
versul medaliei este folosirea demagogică a termenului de 
populist pentru a condamna poziţii neconforme cu ortodoxia 
politică de dreapta ori de stânga. în sine, aspiraţia populistă 
spre o democraţie avansată este una progresistă, însă eşuează 
sistematic în autoritarism. Taguieff adăuga la tipologia lui 
Canovan telepopulismul (Silvio Berlusconi sau, în România, 
Dan Diaconescu), iar între timp acesta a migrat spre reţelele 
de socializare (faimoasele tweeturi ale lui Donald Trump). 

în şirul istoric al populismelor, după cele interbelice central 
şi cst-europene au urmat cele latino-americane. Guy Hermet 
percepe America Latină drept tărâmul populismului consoli¬ 
dai l’olitologul francez argumentează că după 1920 masele 
Iul mo americane se îndreaptă spre o democraţie plebiscitară 
m 1 iiMiunitară, încarnată de lideri providenţiali. Populismul 

este consolidat în sensul în care el constituie deopotrivă pute¬ 
rea şi ideologia de stat, posedă instituţii. Populismul are mul¬ 
tiple faţete, de la cel dictatorial întemeiat pe cultul liderului 
la cel indigenist sau agrar. Rădăcinile sale în această regiune 
coboară spre revoltele ţărăneşti din secolul al XlX-lea, când 
de pildă în Mexic ţăranii metişi şi amerindieni se răscoală sub 
conducerea lui Benito Juărez, care avea să devină primul pre¬ 
şedinte de origine indigenă (1858-1872). în Peru, Victor Râul 
Haya de la Torre întemeia în 1924 Alianţa Populară Revolu¬ 
ţionară Americană (APRA), care îşi propunea întoarcerea la 
mitica forma de organizare incaşă ayllu (după cum narodnicii 
ruşi visau revenirea la obşcina). Ţinută multă vreme la porţile 
puterii prin fraude, APRA se transformă în partid social-de- 
mocrat şi câştigă alegerile în anii ’8o. 

în Brazilia, preşedintele Getulio Vargas (1930—1945 şi 
1950-1954) le oferă celor de jos impresia că guvernează în 
numele lor, fără însă a-i asocia în vreun fel la exercitarea pu¬ 
terii. Sprijinit de muncitorii din industrie, o mică minoritate, 
Vargas nu dă prea mare atenţie ţăranilor lipsiţi de pământ. în 
Argentina, Juan Domingo Peron (1896-1974), preşedinte între 
1946-1955 şi 1973-1974, îşi asigură sprijinul muncitorilor 
industriali prin instituirea, în mandatul de ministru al mun¬ 
cii, a concediilor plătite. Doctrina sa reprezintă un amestec de 
naţionalism şi de populism, iar instrumentul său predilect 
sunt sindicatele, care devin un fel de partid sui generis, o curea 
de transmisie între popor şi conducător. Două sunt fundamen¬ 
tele gândirii lui Peron: justiţia socială şi independenţa econo¬ 
mică, iar acţiunea şi-o defineşte drept „o a treia cale“ între 
capitalism şi comunism. în plan economic, a întreprins naţio¬ 
nalizări masive şi industrializarea la scară largă pentru a 
creşte importanţa clasei muncitoare, susţinătoarea sa inde- 
fectibilă, şi a limita influenţa străină, în special americană şi 
britanică. Hermet remarcă prezenţa integrală a registrului 
populist într-un discurs al acestui militar reformist: glorifica¬ 
rea identităţii perene a unui popor mitic în opoziţie cu cosmo¬ 
politismul celor bogaţi şi vânduţi străinătăţii, antielitism, 
comuniunea salvatorului cu mulţimea, antiparlamentarism, 

democraţie restaurată - numită socială pentru a indica apor¬ 
tul novator. 

Noile populisme occidentale, recurente din anii ’8o ai seco¬ 
lului trecut, au drept resort principal o criză a democraţiei 
reprezentative naţionale în contextul globalizării economice 
(cu accentuata dezindustrializare şi migraţie a locurilor de 
muncă) şi informaţionale şi al unei integrări supranaţionale 
(Uniunea Europeană) din ce în ce mai accentuate. Hermet 
diviza această masă eterogenă de mişcări antisistem în cinci 
mari tendinţe, dintre care unele s-au perimat electoral (par¬ 
tidele antifiscale scandinave din anii '70, Alianţa Naţională 
italiană). Mai pregnante ca niciodată rămân partidele naţio- 
nal-populiste, a căror ideologie este concentrată pe combate¬ 
rea imigraţiei extra-europene (ba chiar şi intra-europene, după 
aderarea la UE a ţărilor din centrul şi estul Europei) şi prote¬ 
jarea statului-naţiune de mondializare şi integrare europeană, 
cu corolarul preferinţei naţionale. Tipice sunt în acest sens, 
dintre partidele cu pondere politică semnificativă în acest 
moment: Frontul Naţional francez (fondat în 197a, rebotezat 
Rassemblement National în 2018), care şi-a propulsat de două 
ori candidatul în turul secund al alegerilor prezidenţiale 
(200a şi 2017); FPO - Partidul Libertăţii din Austria, aflat din 
nou la guvernare în 2018; Partidul Poporului danez, a doua 
forţă politică a ţării şi furnizor constant din 2001 de sprijin 
politic pentru guvernele de dreapta, din 2001 încoace, cu un 
singur interludiu în opoziţie; Finlandezii, de asemenea al doi¬ 
lea partid la nivel naţional; Democraţii Suediei, a treia pozi¬ 
ţie pe eşichierul naţional; Partidul Libertăţii olandez, cu al 
doilea scor la alegerile parlamentare din 2017; Alternativa 
pentru Germania, a treia forţă după alegerile federale din 2017; 
UKIP, artizanul Brexitului (chiar dacă acel neaşteptat succes 
a constituit probabil cântecul de lebădă al partidului). Vivace 
mint şi mişcările secesionist-regionaliste, printre care Lega 
(1 1 k Lega Nord) din Italia şi Vlaams Blok flamand (independen- 
1 ml 11 catalani şi scoţieni au o coloratură politică de stânga). 
M nu m en r, Stele, ajunsă primul partid din Italia şi vioara întâi 

a coaliţiei de guvernare populiste din Italia în 2018, are o 
agendă politică protestatară diferită de naţional-populism. 

In Estul Europei, după prăbuşirea comunismului, popu- 
lismul a câştigat rapid teren pe fundalul tranziţiei spre de¬ 
mocraţie şi economie de piaţă. Regiunea a devenit un bastion 
populist, partidele de această factură guvernând la un mo¬ 
ment dat sau măcar acordând sprijin parlamentar unui cabi¬ 
net. Cel mai de succes este aici naţional-populismul, cu 
minime diferenţe de discurs faţă de Occident. Multă vreme, 
în lipsa imigranţilor, erau demonizate minorităţile naţionale, 
dar între timp Polonia şi Ungaria au devenit vârfuri de lance 
antimigraţie, prin refuzarea îndârjită a cotelor obligatorii de 
refugiaţi stabilite la nivelul UE. La nivelul grupului de la 
Vişegrad (Cehia, Polonia, Slovacia, Ungaria), formaţiuni po¬ 
puliste precum FIDESZ, Smer-SD sau PiS se află la guvernare 
cu cabinete monocolore, o performanţă rară în regiune. în 
privinţa Slovaciei şi Ungariei, se poate afirma că populismul 
constituie nota dominantă a postcomunismului, fiind mai nu¬ 
meroase guvernele cu o asemenea componentă decât cele fără. 
Merită remarcată şi varietatea formaţiunilor populiste în 
Bulgaria, Cehia, Polonia, Slovacia, România şi Ungaria, după 
1989. Chiar dacă unele partide de acest tip dispar de pe eşi¬ 
chier, culoarul nu rămâne gol, le succed altele. Cazul Ungariei, 
în care la ultimele două alegeri parlamentare, din 2014 şi 
2018, marele rival al FIDESZ au fost populiştii extremişti de 
la Jobbik, este unic în UE. 

Mai departe ne vom apleca asupra tradiţiei populismului 
în România şi o vom urmări cu atenţie de-a lungul a două 
veacuri, de la începuturile modernităţii politice şi până în 
prezent. 

Protopopulismul şi reprezentanţii săi 

Populismul românesc este un produs ideologic consubstanţial 
modernităţii politice româneşti. El se manifestă doctrinar 
incipient încă de la 1821, apoi se codifică ideologic în ultimele 
două decenii ale secolului al XlX-lea, zis al naţionalităţilor, 
cunoaşte apogeul în primele două ale celui următor, dar îşi 
exercită seducţia şi după 1920, când extrema dreaptă şi cea 
stângă îi preiau trunchiat tezele, colorându-le specific. în anii 
din urmă, populismul are aparenţa unui palimpsest: absent 
la suprafaţă, la o primă vedere superficială, el continuă a se 
scrie în subtextul discursului politic dominant. 

Câteva antecedente naţionale nu pot fi totuşi ignorate. Pi¬ 
onierul absolut ar fi Tudor Vladimirescu, conducătorul revolu¬ 
ţiei de emancipare naţională desfăşurată în 1821 în Valahia. 
Ca „om nou", ridicat la demnităţi administrative prin merite 
personale, deci rău văzut de aristocraţia de sânge, el îşi afirmă 
„populismul" la modul polemic într-o scrisoare adresată la 11 
februarie 1821 marelui boier Nicolae Văcărescu: „Patria se 
cheamă popolul, iar nu tagma jefuitorilor!" 1 Acest radical care 

1. Un amănunt demn de reţinut este că Tudor Vladimirescu folos¬ 
eşte iniţial în epistola lui termenul neologistic, cult, popol (lat.: popu- 
lus), nu pe cel acreditat în limba vorbită: popor. Dar ca fost voluntar în 
urmata rusă, în războiul ruso-turc din 1806-1812, unde obţinuse gradul 
de porucic (locotenent), utilizează şi sinonimul norod (sl.: narodu), ve¬ 
nii pn liberă slavă. Cuvântul, desuet deja la 1821, avea să cunoască o 
maia tinereţe după 1870, când în România s-au refugiat primii narod¬ 
nici 'Hui ui acrişorii lui Tudor Vladimirescu este inclus în volumul 1848 

pretindea că n-a iniţiat mişcarea sa revoluţionară din propria 
ambiţie, ci doar ca executant al voinţei populare („eu alta nu 
sunt decât numai un om luat de către tot norodul ţării cel 
amărât şi dosădit din pricina jăfuitorilor, ca să le fiu chiverni- 
sitor în treaba cererii dreptăţilor!"), era un naţionalist încre¬ 
zător în foloasele justiţiei şi echităţii sociale: „Norodul nu cere 
altceva decât numai o dreptate ce poate fi folositoare şi tagmei 
boiereşti!" 

De altfel, Vladimirescu este considerat de unii, pe drept 
cuvânt am spune, cel dintâi populist român: „Tudor este primul 
conducător român care încarnează elementele de bază ale po- 
pulismului. Instituţiile politice îi inspiră neîncredere, drept 
care se conturează ca erou charismatic. [...] Aruncă întreaga 
răspundere pentru opresiune şi abuzuri asupra elementului 
străin [...]. Utilizează [...] o retorică exaltată şi patetică" 1 . 

E o idee longevivă, ce va reveni în prim-plan în toiul altei 
revoluţii, aceea de la 1848. Propagatorii ei sunt bonjuriştii, mici 
boieri „luminaţi", cu studii la Paris, care voiau să reformeze 
Principatele. însă ecoul ei a trecut şi Carpaţii, un român tran¬ 
silvănean, istoricul, filozoful şi esteticianul Simion Bărnuţiu 
dându-i o alură memorabilă în discursul fulminant, ţinut la 
2/14 mai 1848, în catedrala din Blaj, în faţa conducătorilor 
revoluţiei române din Transilvania. Oratorul vedea în popor 
depozitarul multiplu al naţionalităţii, al bunului-simţ natural 
şi al dreptăţii. „Uniţi-vă cu poporul toţi, preoţi, nobili, cetăţeni, 
ostaşi, învăţaţi, şi vă consultaţi cu un cuget asupra mijloacelor 
reînvierii naţionale, pentru că toţi sunteţi fii ai aceleiaşi mame 
şi cauza este comună" - clama el într-o perioadă clasică. Şi con¬ 
tinua formulând acest imperativ valabil pentru întreaga inte- 
lighenţie: „ţineţi cu poporul toţi, ca să nu rătăciţi, pentru că 
poporul nu se abate de la natură" 2 . 


la români. O istorie în date şi mărturii, de Cornelia Bodea, Editura 
Ştiinţifică şi Enciclopedică, Bucureşti, 1982, pp. 64-65. 

1. Andreia Roman, Le populisme quarante-huitard. Fundaţia Cul¬ 
turală Română, Bucureşti, 1999, p. 21 (traducerea îmi aparţine, pre¬ 
cum toate cele ce nu sunt altfel indicate). 

2. V. Simion Bărnuţiu, „Raporturile românilor cu ungurii şi prin¬ 
cipiile libertăţei naţionale", în 1848la români..., ed. cit., p. 482. 

însă aceste perioade energice, pe alocuri cu turnura unor 
poeme în proză, erau mai curând expresiile unui patos demofil 
decât resorturile principiale ale unui discurs populist siste¬ 
matic, coerent. 

Patos demofil şi învăţături pentru popor 

Patos demofil, cu inflexiuni populiste, vom regăsi şi în alte 
lucrări ale unor cărturari (îndeosebi scriitori) conştienţi de 
existenţa unui defazaj între starea de lucruri din Principatele 
Române şi aceea din Europa. Critica păturii de sus şi compa¬ 
siunea pentru cea de jos nutresc rând pe rând proiecte de re¬ 
formă, utopii - unele de factură socialistă, precum aceea a 
boiernaşului Teodor Diamant (1810-1841), care, sedus de ide¬ 
ile lui Charles Fourier, organizează în 1835 un falanster pe 
moşia lui Manolache Bălăceanu de la Scăieni -, conspiraţii, 
societăţi de educare şi ajutorare a ţăranilor, gazete. Elanul 
meliorist se amestecă în proporţii variabile cu accentul con- 
testatar şi directiva practică ţintind „luminarea" ţărănimii. 

Nu doar fourierismul a avut ecou în Principate, ci şi carbo- 
narismul. Conjuraţia comisului moldovean Leonte Radu din 
1839 - la care participau vreo 80 de conspiratori - propunea 
chiar un proiect de constituţie axat pe egalizarea privilegiilor 
nobiliare, libertatea tiparului, desfiinţarea cenzurii, seculari¬ 
zarea averilor bisericeşti, protecţionism industrial prin tari- 
farea manufacturilor. Unele obiective - instalarea pe tron a 
unei dinastii străine ereditare, plasarea Principatelor sub 
garanţia colectivă a puterilor europene (deci înlocuirea apăsă¬ 
torului protectorat rusesc), alcătuirea unei confederaţii du¬ 
nărene - aveau să fie atinse abia după Congresul de la Paris 
(1856), Unirea din 1859 şi lovitura de stat din 11 februarie 1866, 
(■eon ce dovedeşte o stăruinţă întru proiect neobişnuită la ro¬ 
mani. Dar, în general, această „constituţie" viza egalitatea 
„căţeilor" cu „dulăii" (motiv de muşcătoare ironie în fabula Câi¬ 
ni /. .;!/ căţelul a poetului Grigore Alexandrescu) şi oferea prea 
1 111 ţ 111 celor de jos, de unde lipsa de audienţă a „cărvunarilor". 
I n I ilm in civilizaţiei române moderne (1924), eminentul critic 

literar Eugen Lovinescu (1881-1943) semnala că singura mă¬ 
sură cu adevărat democratică era dispoziţia „ca la tribunalele 
ţinutale să se adauge încă câte doi membri aleşi: unul din par¬ 
tea treptelor (răzăşilor) şi unul din partea locuitorilor (ţăra¬ 
nilor); iar la ispravnicat să se adaoge, pe lângă ispravnici, câte 
patru comisari care să se aleagă însă: doi dintre boieri, unul 
din trepte, iar unul dintre locuitori" 1 . 

Uneori directiva de sus ia forma oblăduirii părinteşti pen¬ 
tru săteni. Mihail Sturza, domn autoritar al Moldovei între 
1834—1849, înfiinţează în 1839 Foaia sătească a principatului 
Moldovii, pe care o pune sub conducerea unui devotat al său, 
poetul clasicizant Gheorghe Asachi (1788-1869), om cu vederi 
conservatoare. Articolul-program din primul număr al periodi¬ 
cului conţine aceste rânduri elocvente: „Ocârmuirea acestui 
pământ, plină de îngrijire de a întemeia şi a spori binele tu¬ 
turor treptelor de lăcuitori, au socotit de cuviinţă a se întemeia 
această foaie numită sătească, ca prin a ei mijlocire să se facă 
cunoscute sătenilor toate poroncile şi povăţuirile ce se slobod 
pentru plinirea îndatoririlor legiuite, bună petrecere şi pentru 
îndemânarea lăcuitorilor. [...] Către aceste uneori se vor adă¬ 
ugi sfaturi înţelepte şi folositoare pentru păstrarea sănătăţii, 
atât a oamenilor cum şi a vitelor lor, şi povăţuiri pentru câte 
privesc la fericirea lăcuitorilor" 2 . 

Sub conducerea următorului redactor-şef, Mihail Kogăl- 
niceanu (1817-1891), student merituos la Luneville şi Berlin, 
care va ajunge ulterior prim-ministru şi ministru de externe 
al României, Foaia face pui, căci i se adaugă suplimentele 
Foaie pentru agricultură, industrie şi negoţ (1840), Adaos la 
Foaia sătească (1841), Foaie de învăţături folositoare (1844). 

1. Eugen Lovinescu, Istoria civilizaţiei române moderne, Bucureşti, 
Editura Ştiinţifică, 197a, p. 109. „Răzăşii" erau ţăranii liberi, care aveau 
mai multe drepturi decât ţăranii „clăcaşi". „Ispravnicatul" (vechiul 
echivalent autohton al prefecturii de mai târziu) era condus de un „is¬ 
pravnic", care îl reprezenta pe domn. 

2. Vezi G.C. Nicolescu, Ideologia literară poporanistă, Contribuţiu- 
nea lui G. Ibrăileanu şi bibliografia problemei, Bucureşti, Institutul de 
Istorie Literară şi Folclor, 1937, pp. 17-18. 

Era dovada limpede a faptului că, deşi numit de domn, tână¬ 
rul publicist a înţeles că răspândirea unor dispoziţii ale stă¬ 
pânirii nu-1 scutea de datoria de a face ceva pentru ţărănime. 
Ca atare, el inserează în sumar articole despre „muncă şi le¬ 
nevie", „înfierbinţeală [febră] şi răceală", vreme, vrăji şi des¬ 
cântece etc. 

La Bucureşti, peste râuleţul Milcov care încă despărţea 
Principatele, apare învăţătorul satului (1843), ce va deveni de 
la 1 ianuarie 1849 Foaea satului. Redactorul său şef, Petrache 
Poenaru (1799-1875), şi el fost student la Paris şi inventator 
al „condeiului purtăreţ" (adică al stiloului), lămureşte încă din 
editorialul primului număr ce obiective urmărea stăpânirea: 
„Vornicia a chibzuit de trebuinţă a se întocmi şi o foaie să¬ 
tească, prin care să se poată da ţăranului ştiinţă despre orice 
ar putea să-i îmbunătăţeze starea, precum lucrarea pămân¬ 
tului după un chip mai înlesnitor, creşterea vitelor şi apărarea 
lor de boale, paza sănătăţii lăcuitorilor şi îndeletnicirea la deo¬ 
sebite feluri de meserii folositoare şi iconomia casei... Foaia 
s-a numit învăţător al satului, pentru că, cu adevărat prin a 
ei lucrare cea mai de căpetenie a noastră strădanie va fi să 
dăm sătenilor învăţăturile ce vom socoti mai însuşitoare pen¬ 
tru îmbunătăţirea stării ţăranului, prin încunoştiinţarea mij¬ 
loacelor înlesnitoare la lucrarea pământului şi prin deosebite 
povăţuiri spre îndreptarea năravurilor" 1 . 

Chiar servită de oameni inteligenţi, animaţi de bune inten¬ 
ţii, această înclinaţie spre un „ţel de utilitate recunoscută" 
(formula îi aparţine generalului Pavel D. Kiseleff, guvernator 
rus al Principatelor după războiul ruso-turc din 1828—1829) 
nu putea transforma peste noapte o situaţie dezastruoasă în- 
tr-una fericită sau măcar acceptabilă. „Luminarea" culturală, 
„disciplinarea morală" nu erau suficiente, iar alţi prepopora- 
nişti ai momentului au sesizat limitele acţiunii de armonizare 
creştină a intereselor divergente. Ţăranul, idilizat şi idealizat 
conform preceptelor unui clasicism tardiv şi ale unui prero- 
mantism pastoral care pătrunseseră în Principate în primele 


1 . Ibidem , p. 19 . 

decenii ale secolului al XlX-lea, le apărea - îndeosebi munte¬ 
nilor - despuiat de orice aură poetică. în articolul „Pentru 
opinie", publicat în 1841 în săptămânalul transilvănean Foaie 
pentru minte, inimă şi literatură. Ion Heliade Rădulescu 
(1802-1872), şi el viitor lider al Revoluţiei valahe de la 1848, 
îi intuieşte cu perspicacitate adevăratul caracter şi resorturile 
suspiciunii lui cronice: „Amăgit totdauna, nefiind mai nici¬ 
odată sigur de productul muncei sale, nici însuşi de zilele sau 
timpul său, totdauna dând, fără a putea nici a şti să ceară 
cuvânt pentru ce dă, luat de la coliba sa spre a servi necesită¬ 
ţilor, voilor şi capricelor noastre, - el, când ne vede certându-ne 
sau aude că ne certăm în generala Adunare, zice: «Se mă¬ 
nâncă lupii pe biata vacă»". Şi tot aşa e văzut şi proletarul, 
meşterul de la oraş: „Batjocorit totdauna, luat cu forţa să nu 
lucreze, înjurat şi bătut când îşi cere salariul, mai totdauna 
amăgit, - totdauna e în prepus, nimic nu crede şi cât poate 
amăgeşte şi el, ca să-şi mai scoaţă din capete; despreţuit de 
concetăţenii săi, fireşte, îi urăşte şi el..." 1 

Mai radical în opţiuni, Nicolae Bălcescu (1819-1852), viitor 
secretar al Guvernului Provizoriu valah de la 1848, pune pro¬ 
blema progresului general al societăţii din dubla perspectivă 
a datoriei claselor de sus faţă de cele de jos şi a necesităţii de 
a le armoniza în numele apartenenţei la aceeaşi celulă etnică. 
Este un punct de vedere care va fi dezvoltat până la dimensi¬ 
unile unui sistem abia peste 60 de ani, odată cu apariţia să¬ 
mănătorismului şi poporanismului, curente ideologice şi 
literare pe care le vom analiza mai târziu. Să reţinem deo¬ 
camdată nota premonitorie a acestor opinii extrase din eseul 
„Despre starea soţială a muncitorilor plugari în principatele 
române în deosebite timpuri", publicat în 1844 în revista Pro¬ 
păşirea, periodic interzis rapid din pricina punctelor de ve¬ 
dere temerare expuse în coloanele sale: „Până atunci noi 
ne-am socoti fericiţi dacă acest articol, cu toată imperfecţia 
lui, dacă actele ce reproducem, doveditoare de o prigonire 
înverşunată de mai multe veacuri a claselor de jos de către 

1. Ion Heliade Rădulescu, Poezii. Proză, Minerva, Bucureşti, 1977, 
PP- 357-358. 

clasele de sus, ar deştepta în inima acestora simtimente de 
omenire şi de dreptate; dacă ele s-ar pătrunde de trebuinţa 
d-a înfrăţi deosibitele clase ale soţietăţii, d-a le interesa pe 
toate deopotrivă la apărarea şi fericirea patriei comune, şi 
aceasta: luminând şi rădicând poziţia soţială a claselor de jos, 
dându-le drepturi deopotrivă şi îmbunătăţind mult starea lor 
materială. Căci vai de acele naţii unde un mic număr de ce¬ 
tăţeni îşi întemeiază puterea şi fericirea lor pe robirea gloa¬ 
telor! Ele pier!" 1 

Influenţate de populismul timpuriu al revoluţionarilor de 
la 1848, ieremiadele, specialitate literară românească inau¬ 
gurată în secolul al XVII-lea de cronicarii moldoveni Grigore 
Ureche (1590-1647) şi Miron Costin (1633—1691), dar dusă la 
strălucire în veacul următor de cel mai expresiv esteticeşte 
dintre ei, Ion Neculce (c. 1672-1745), se îmbibă de un umani¬ 
tarism evanghelic din care nu lipseşte, surprinzător, o notă 
ultimativă. Exponentul tipic al acestui melanj ideologic şi sti¬ 
listic este munteanul Dimitrie Bolintineanu (c. 1819-1872), 
redactorul-şef al Poporului suveran, Jurnal al intereselor 
democratice şi al progresului social" ce imita modelul parizian 
cu acelaşi nume. Acesta pledează pentru etica socială, invo¬ 
când solemn voinţa divinităţii: „Ţăranii sunt o clasă de oa¬ 
meni de care sunt legate toate interesele noastre, şi această 
clasă a fost cea mai oropsită, cea mai apăsată, cea mai des- 
preţuită; clasa ţăranilor este clasa cea mai numeroasă, clasa 
care ne dă pe soldat ca să ne apere averile şi stările noastre; 
e clasa care poartă greutăţile ţării. [...] Toţi simt fără îndoială 
că această soartă amară nu mai poate exista; glasul ţăranului 
a ajuns la cer şi Dumnezeu voieşte îmbunătăţirea soartei lui 
şi omul nu se poate opune voinţei supreme" 2 . 

Că acest apel a rămas decenii întregi fără ecou în planul 
faptelor se explică printr-o multitudine de factori. In faza ini¬ 
ţială a dezvoltării capitaliste a Principatelor, clasa de sus era 

1. N. Bălcescu, Scrieri alese, ed.: Andrei Rusu, pref.: Paul Cornea, 
Minerva, Bucureşti, 1973, p. 78. 

2. Dimitrie Bolintinanu, „Urzici", în Poporul suveran, nr. 5, 9 iul. 
1848, pp. 17-18. 






AVATARII POPULISMULUI ROMÂNESC 27 


alcătuită aproape în exclusivitate din mari proprietari funci¬ 
ari. Un ţăran liber, proprietar pe pământul său, l-ar fi cultivat 
în primul rând pe acesta şi n-ar mai fi putut fi deturnat de la 
munca sa pentru robotă, clacă, prestări feudale pentru boier. 
în plus, burghezia română, mai numeroasă atunci în Valahia, 
dar aproape inexistentă în Moldova, avea un sentiment reli¬ 
gios mai potolit decât cea occidentală. Un analist sagace al 
burgheziei româneşti, mort la Sighet, Mihail Manoilescu 
(1891-1950), constata că „religia burghezului român este o 
religie de duminică", dominată de „«Dumnezeul părinţilor 
noştri», ceea ce subliniază derivarea sentimentului religios 
din respectul pentru strămoşi" 1 . 

Când se va manifesta în formele lui clasice, populismul 
românesc va face rar apel la considerentul religios, cel econo¬ 
mic şi cel politic primând consecvent. Simptomatic în acest 
sens este detaliul că întemeind la Blaj gazeta învăţătorul po¬ 
porului (12 mai - 6 octombrie 1848), redactorul său şef, Ti- 
motei Cipariu (1805-1887), el însuşi preot greco-catolic, scria 
în articolul-program: „Cu acest număr începem, ajutându-ne 
Dumnezeu, o foiţă pentru popor, şi în limba poporului. Noi nu 
vom scrie într-însa decât ce vom cunoaşte mai presus de toate 
de trebuinţă pentru dânsul. [..] Noi ne vom nevoi mai ales a-i 
face cunoscute acele cunoştinţe, fără de care nici un popor nu 
mai poate avea viaţă şi fără carele românul pân’astăzi a fost 
mort. El trebuie să reînvie, să se deştepte din somnul letargic 
şi să se rănască. Articoli politici vor cuprinde totdeauna locul 
cel mai de frunte, apoi vor urma economici şi carii sunt de 
aceeaşi natură" 2 . 


Cei doi profeţi ai populismului în România 

Adevăraţii propovăduitori ai populismului, cei care i-au dat 
amploare şi rigoare doctrinară, au fost doi emigranţi sosiţi de 

1. Mihail Manoilescu, Rostul şi destinul burgheziei româneşti, Edi¬ 
tura Albatros, Bucureşti, 2002, pp. 388-389. 

2. G.C. Nicolescu, Ideologia literară poporanistă..., ed. cit., p. 23. 

peste Prut, râul care în urma frauduloasei Păci de la Bucu¬ 
reşti (16 mai 1812), ce punea capăt unui război ruso-turc de 
şase ani, devenise frontiera dintre Imperiul Ţarist şi România. 

Cel dintâi, Constantin Dobrogeanu-Gherea (n. ai mai 
1855, în satul Slavianka din gubernia Ekaterinoslav, Rusia - 
m. 7 mai 1921, în Bucureşti) era un evreu rus care purtase la 
naştere numele Solomon Katz. După aventuri picareşti, pro¬ 
prii insurgentului bakuninist, trecuse Prutul în martie 1875. 
Avea, va mărturisi ulterior, „o singură rublă în buzunar". Mai 
avea - asta n-o mai spune, dar se poate ghici analizându-i 
pseudonimul final din România (numele Gherea e derivat din 
cuvântul gher, care în ebraică şi în idiş înseamnă străin) - şi 
complexul metecului. Autodidactul înfometat de lecturi avea 
să devină un marcant critic literar român, lider socialist au¬ 
reolat şi respectat, sociolog redutabil, ale cărui teze din Neoio- 
băgia (1910) sunt şi azi comentate cu interes şi, nu în ultimul 
rând, un intelectual român pe deplin integrat societăţii şi ţării 
în care venise şi pe care o iubea în pofida unor carenţe de sis¬ 
tem. Se stingea la puţin timp după ce se desfăşuraseră pri¬ 
mele alegeri bazate pe sufragiul universal, una dintre ţintele 
esenţiale ale activităţii lui politice, şi se prăbuşea sistemul 
„celor trei colegii cenzitare". „întreagă această şandrama care 
a otrăvit viaţa noastră politică de aproape o jumătate [de] veac 
a fost nimicită" 1 , jubila Gherea într-un articol apărut în re¬ 
vista Lumea nouă din 1 decembrie 1919. 

Al doilea, Constantin Stere (n. 16 noiembrie 1865, la Ce- 
repcăul Sorocii, în Basarabia anexată de ruşi în 1812 - m. 26 
iunie 1936 în conacul lui de la Bucov, lângă Ploieşti), fiul unui 
moşier mai interesat de buna gospodărire a domeniului său 
decât de balurile nobilimii, trecea Prutul în România în no¬ 
iembrie 1892, după şase ani de straşnic surghiun siberian. 
Fusese condamnat pentru participarea la mişcările revoluţio¬ 
nare antiţariste. Dacă C. Dobrogeanu-Gherea era unul dintre 
copiii unui negustor cu oarecare stare, C. Stere era descen- 

1. V. „Prima manifestare a votului universal", apud Constantin Do¬ 
brogeanu-Gherea, Opere complete, voi. 5, Editura Politică, Bucureşti, 
1978, p. 286. 





AVATAR!! POPULISMULUI ROMÂNESC 29 


dentul unui latifundiar cu avere considerabilă şi a fost la rân¬ 
dul lui un om bogat în România, unde se refugiase. Dacă le 
examinăm evoluţia, două întrebări se nasc imperios. Ce-i mâna 
pe aceşti oameni să încerce experienţa aspră a sărăciei care 
i-a dezumanizat pe atâţia alţii? Ce i-a determinat să rămână 
fideli „poporului" (recte celor de jos) toată viaţa, nu doar de-a 
lungul unei tinereţi înclinate, zice-se, spre idealurile umani¬ 
tare? Un sentiment al solidarităţii creştine (Gherea ar fi tre¬ 
cut formal la ortodoxie, cel puţin aşa pretindea în cererea de 
indigenare înaintată forurilor legislative româneşti în 1890)? 
Pare puţin probabil. Un idealism ce făcea prozeliţi printre 
tinerii, sensibili, de inimă? Poate. Mai sigur, un complex de 
culpabilitate, jena arzătoare, greaţa cumva sartriană de a trăi 
în bine şi lenevie pe seama altora, a celor mulţi şi anonimi. In 
cazul lui Stere, acest complex s-a manifestat paroxistic şi în 
dreapta Prutului, la câteva luni după refugierea în România, 
unde l-au frapat pesimismul şi blazarea congenerilor. In 18 
octombrie 1893, în ziarul Adevărul, într-unul dintre primele 
sale articole în care teoretiza „poporanismul", intitulat „Din 
notiţele unui observator ipocondric", întâlnim această profe¬ 
siune de credinţă: „M-am hotărât să fiu cinstit, să nu trăiesc 
în trândăvie, fără să dau ceva în schimb celor ce sufăr şi mun¬ 
cesc, celor ce mă susţin pe spatele lor pe mine şi pe toţi ceilalţi 
ca mine" 1 . Ascendenţa boierească, starea materială înflori¬ 
toare nu i se păreau incompatibile cu angajamentul revoluţi¬ 
onar de partea claselor defavorizate. Pentru un intelectual 
acesta era, în ochii lui, obligatoriu. Târziu de tot, la bătrâneţe, 
când devenise un paria politic, iar ţărăniştii îl excluseseră din 
partidul la a cărui organizare şi ascensiune contribuise sub¬ 
stanţial, reitera tezele tinereţii şi aducea în sprijin exemple 
ilustre: „Pentru un cugetător, pentru un intelectual în care pre¬ 
domină puterea de abstracţiune, nu e nevoie să aparţie clasei 
sociale a cărei ideologie îşi însuşeşte. Un aristocrat ca Mira- 
beau nu făcea parte din «starea a treia». Un landlord englez 
ca Parnell n-a avut nevoie să fie nici irlandez, nici fermier 


1. „Din notiţele unui observator ipocondric (Un foileton social)", apud 
C. Stere, Scrieri, ed.: Z. Ornea, Minerva, Bucureşti, 1979, p. 290. 

pentru ca să împărtăşească revendicările muncitorilor de pă¬ 
mânt din Irlanda. Karl Marx, Friedrich Engels sau Jean 
Jaures n-au fost proletari industriali când s-au pus în fruntea 
muncitorimii socialiste. Dar asemenea fenomene presupun o 
pregătire teoretică şi o sublimizare a intelectualismului pe 
care nu le putem cere comunului muncitorilor" 1 . 

Traiectoria socială şi politică a acestui Mirabeau român a 
fost spectaculoasă, cu înălţări şi prăbuşiri de erou tragic sha¬ 
kespearian. Profesor universitar de drept constituţional, rec¬ 
tor al Universităţii ieşene, deputat liberal aflat (o vreme) în 
excelente relaţii cu viitorul premier I.I.C. Brătianu, mesager 
şi mediator (în Transilvania şi Basarabia) al cercurilor poli¬ 
tice decizionale româneşti, om de acţiune abil şi perseverent 
în planul unirii Basarabiei cu România în 1918, preşedinte al 
Partidului Radical Ţărănesc după ce fusese unul dintre ctitorii 
Partidului Naţional Ţărănesc, el a fost finalmente un înfrânt. 
Revistele epocii au văzut în cazul Stere un avatar românesc 
al cazului Dreyfus, adică o problemă de conştiinţă pentru fie¬ 
care cetăţean român. Dacă politica i-a adus bucurii de moment 
şi dezamăgiri de durată, cariera universitară, directoratul 
revistei Viaţa Românească (una dintre cele patru-cinci mari 
publicaţii româneşti din toate timpurile), în ale cărei pagini 
a dat substanţă doctrinară curentului poporanist, suflul de 
prozator care a înflorit în ultimii ani de viaţă prin ciclul roma¬ 
nesc în opt volume în preajma revoluţiei, rămas până azi un 
reper esenţial în evoluţia epicii româneşti, au echilibrat ba¬ 
lanţa unui destin de excepţie. 

Plecaţi în viaţă sub flamura aceluiaşi ideal, nu simpli de- 
mofili, ci luptători efectivi pentru democraţie şi reforme, cei 
doi emisari „populişti" de peste Prut au sfârşit prin a pole¬ 
miza. îi despărţeau, fără putinţă de conciliere, soluţiile preco¬ 
nizate pentru „schimbarea la faţă a României", ca să anticipăm 
un termen cioranian. Voi scrie ulterior, mai pe larg, despre 
ele. Notez deocamdată că trecând, unul în 1875, celălalt în 

1. C. Stere, Documentări şi lămuriri politice. Preludii. Partidul 
Naţional Ţărănesc şi „cazul Stere“, 1930, pp. 175-176. 

1892, un râu care, atunci ca şi acum, separa Europa, descope¬ 
reau o ţară paradoxală: România. 


Paradoxuri româneşti 

Sorin Alexandrescu semnala într-un eseu substanţial 1 câteva 
paradoxuri ale domeniului românesc. Ar fi vorba de existenţa 
simultană a paradoxurilor apartenenţei, simultaneităţii şi 
continuităţii/discontinuităţii culturale româneşti. Rădăcinile 
celui dintâi sunt geografia şi istoria. Ele i-au plasat pe români 
la răscruce, între slavi şi unguri, între Europa Centrală, Eu¬ 
ropa Răsăriteană şi Balcani, între trei giganţi: Austria, Rusia 
şi Turcia. „Românii au trebuit să trăiască şi să creeze în spa¬ 
ţiul îngust rămas liber între state şi culturi puternice, uneori 
opresive. Pentru a rămâne ei înşişi, au trebuit să mizeze în¬ 
totdeauna pe o multiplă diferenţiere şi pe o multiplă apropiere. 
De aici a rezultat o sinteză culturală, dar şi o disponibilitate, 
flexibilă şi neîncrezătoare, faţă de celălalt." 2 Pe ea s-a bazat 
o strategie a supravieţuirii în aşteptarea integrării într-un 
spaţiu râvnit, dar multă vreme prohibit: latinitatea occiden¬ 
tală, „Vestul, asemănător, dar depărtat" şi, în plus, nepăsător. 
O dramă şi un spectacol care continuă încă... 

Al doilea paradox ar putea fi numit, proustian, obsesia re¬ 
cuperării timpului pierdut. în cultura română marile curente 
occidentale se manifestă simultan, nu succesiv. în prima ju¬ 
mătate a secolului al XlX-lea, în Principatele Române ilumi¬ 
nismul, clasicismul, preromantismul şi romantismul coexistă, 
aşa cum convieţuiesc, în a doua lui jumătate, romantismul, 
realismul, naturalismul şi simbolismul. „Proiectarea a ceva 
ce este succesiv în planul simultaneităţii - adaugă eseistul - 
îmi pare semnul unei pasiuni periculoase şi sublime totodată: 
să câştigi un avans faţă de ceilalţi, să faci repede tot ceea ce alţii 
au făcut pe îndelete. [...] Tot ce s-a realizat în România pare 

1. V. Sorin Alexandrescu, Paradoxul român. Univers, Bucureşti, 
1998- 

2. Ibidem, p. 33. 

să se fi făcut în pofida sau contra timpului." 1 Voi reveni asupra 
acestei idei, deoarece poporanismul miza pe arderea etapelor, 
pe modernizarea febrilă, în fugă, nu pe evoluţionismul răbdător. 

Cel de-al treilea paradox s-ar manifesta pe două planuri, 
fiind expresia a „două discontinuităţi fundamentale". Prima 
e vizibilă vertical, prin clivajul dintre folclor şi cultura scrisă. 
Folclorul, viu şi azi în România, ar reprezenta o dimensiune 
eternă, „adevăratul clasicism românesc", cultura scrisă - o 
coordonată temporală, ergo, perisabilă. Aici lucrurile se pot 
nuanţa. Creaţiile psalmistului Dosoftei (1624-1693), primul 
poet român cult şi rafinat cărturar, au intrat în folclor, au fost 
asimilate tocmai pentru că exprimau viaţa spirituală „auten¬ 
tică" a etniei. 

A doua soluţie de continuitate se dezvăluie în plan orizon¬ 
tal. Spre sfârşitul secolului al XlX-lea, România burgheză se 
rupe de Balcani şi de feudalism şi se orientează vertiginos spre 
Vest, spre disperarea unor intelectuali de cea mai bună condi¬ 
ţie, care nu văd cu ochi buni această sincronizare, echivalentă 
pentru ei cu o înstrăinare de popor. Am adăuga că până şi un 
critic eminent, care a mizat consecvent pe estetic, ca Titu 
Maiorescu (1840-1917), marele adversar al lui C. Dobrogeanu- 
Gherea şi al curentului poporanist, pleda pentru „romanul 
poporan" în care „subiectul propriu [...] este viaţa specific na¬ 
ţională, şi persoanele principale trebuie să fie tipurile unor clase 
întregi, mai ales a ţăranului şi a claselor de jos (s. m.)“ 2 . Nu sunt 
întru totul convins că această discontinuitate ar fi expresia unei 
mari rupturi între stat şi cultură, între politic şi cultural, cum 
susţine eseistul. E mai degrabă vorba de o conştientizare, de 
un avertisment dat statului de a se sprijini pe categoriile so¬ 
ciale ce-i dau specificitatea. 

Amploarea acestor paradoxuri, formulate a posteriori, n-a 
fost sesizată integral de apostolii poporanismului pe care i-am 
menţionat anterior. Fragmentar, incidental, nesistematic, le-au 
descoperit totuşi şi le-au abordat în lucrările lor. Două para- 

1. Ibidem, p. 35. 

2. „Literatura română şi străinătatea", apud Titu Maiorescu, Opere, 
II, Minerva, Bucureşti, 1984, p. 21. 

doxuri le-au identificat însă cu promptitudine. Le-aş numi 
paradoxul electoral şi paradoxul agrar. Ţară a democraţiei 
asimetrice, România le etala din plin în momentul sosirii lor. 
De altminteri, ţara se numea oficial România doar de câţiva 
ani (în cazul lui Gherea) sau decenii (dacă -1 avem în vedere 
pe Stere). 

Se ilustra aici un alt paradox. Românii erau conştienţi, 
convinşi chiar, că vorbesc toţi româneşte, că sunt români. O 
afirmase în secolul al XVII-lea cronicarul moldovean Miron 
Costin, erudit şi om de spadă în acelaşi timp, format la un 
colegiu iezuit din Bar (Polonia), în capitolul al şaselea din De 
neamul moldovenilor (1689-1691): „Măcară dară că şi la is¬ 
torii şi la graiul şi străinilor, şi înde sine, cu vreme, cu vacuri, 
cu primenele au şi dobândesc şi alte numere, iara acela carile 
ieste vechiu nume, stă întemeiat şi înrădăcinat: Rumân. Cum 
vedem că, măcară că ne răspundem acum moldoveani, iară 
nu întrebăm: ştii moldoveneaşte, ci ştii româneaşte? adecă 
râmleneaşte, puţin nu zicem scis romanicei pre limba lati¬ 
nească. Stă dară numele cel vechiu ca un temeiu neclătit, deşi 
adaog, ori vreamele îndelungate, ori că străinii adaug şi alte 
numere, iară cela din rădăcină nu să mută. Şi aşa ieste aces¬ 
tor ţări şi ţărâi noastre, Moldovei şi Ţării Munteneşti numile 
cel dirept de moşie ieste rumân, cum să răspund şi acum toţi 
aceia din ţările ungureşti lăcuitori şi munteanii ţara lor şi 
scriu şi răspund cu graiul: Ţara Românească" 1 . 

Conştiinţa comunităţii lingvistice nu era însă suficientă 
pe fundalul evoluţiei feudale a Principatelor, marcată de riva¬ 
lităţi şi lupte pentru supremaţie între domnitori. Când ultimele 
tresăriri ale puterii militare româneşti se sting, spre începu¬ 
tul secolului al XVIII-lea, iar în fruntea Principatelor înalta 
Poartă instalează prinţi fanarioţi, aleşi dintre funcţionarii 
greci fideli imperiului, această conştiinţă se estompează. Când 
Europa îi va redescoperi, pe la mijlocul veacului al XlX-lea, 
românii erau pentru ea moldoveni şi valahi, populaţii exotice 
şi pitoreşti care îi stârneau o curiozitate amuzată. Michel 

1. Miron Costin, „De neamul moldovenilor", în Opere , ed.: P.P. Pa- 
naitescu, ESPLA, Bucureşti, 1958, p. 269. 

Bouquet publică la Paris în 1843 un Album valaque. Cinci ani 
mai târziu, tot la Paris, Aux Bureaux de l’Illustration, era 
tipărit un Album Moldo-Valaque ou Guide politique et pitto- 
resque ă trauers Ies Principautes du Danube. Tot în 1848, Joh. 
Ferd. Neigebaur îşi punea, la Leipzig, semnătura pe Beschrei- 
bung der Moldau und Walachei. 

Mai informaţi (şi mai solidari) erau francezii stabiliţi în 
Principate. Profesorul J.A. Vaillant, aşezat la Bucureşti încă 
din 1829, unde a fondat un colegiu-internat şi o şcoală gratu¬ 
ită de fete, s-a îndrăgostit de ţara de adopţie. El vedea lucru¬ 
rile pe un plan mai larg, care va fi validat ulterior de istorie. 
Vaillant publică la Paris în 1844 o carte cu un titlu simptoma¬ 
tic: La Românie. Histoire, langue, litterature, orographie, sta- 
tistique des peuples de la langue d’or, Ardialiens, Valaques et 
Moldaves resumes sous le nom de Romans . 1 

E un nume de ţară care începe să se impună. Când revo¬ 
luţia izbucneşte, la 1848, şi în Principate, publicaţia pariziană 
Democraţie pacifique îl utilizează în titlul unei corespondenţe 
din Iaşi. 2 Nu -1 foloseau însă şi cancelariile europene. In pofida 
intensei activităţi a revoluţionarilor români exilaţi în străină¬ 
tate (majoritatea în Franţa), a interesului crescând suscitat 
acolo de Principatele danubiene, acestea rămân pentru ele 
Moldova şi Valahia. Războiul Crimeii şi multiplele ocupaţii 
(turceşti, ruseşti, austriece) provocate de acesta le-au adus în 

1. Acestui filoromân i se vor adăuga numeroşi alţi francezi, între 
care mai cunoscuţi sunt medicul Carol Davila (1828-1884), sosit la Bu¬ 
cureşti în 1853, care a ajuns general în armata română şi profesor de 
chimie la Universitatea din Bucureşti, şi publicistul Ulysse de Marsil- 
lac (1821, Montpellier - 1877, Bucureşti), ulterior profesor, la rându-i, 
lu Facultatea de Litere din Bucureşti. Ei vor fi buni popularizatori ai 
istoriei şi ai cauzei româneşti. Nu -1 putem omite, în această ordine de 
idei, pe pictorul Auguste Dieudonnâ Lancelot, care publica în 1866, în 
Inimoasa pe atunci revistă Le Tour du Monde, imagini din România 
Însoţite de un text vioi, captivant. Vii simpatii pentru români manifes- 
Iiiii, hi in scris, francezi celebri din Hexagon ca Jules Michelet, Edgar 
(.jianul, l’mil Butaillard, Elias Regnault şi Thibault Lefevre. 

u V0/.1 „Ibîvolution europeenne. Evănements de la Românie (Mol- 
dftv no", iii Democraţie pacifique, an 17, 30 aprilie 1848, p. 2. 

prim-plan. Prin articolul XXIII al tratatului general de pace 
de la Paris încheiat la 30 martie 1856 între Austria, Franţa, 
Marea Britanie, Prusia, Rusia, Sardinia şi Poarta Otomană 
se instituia o comisie specială care trebuia să plece la Bucu¬ 
reşti ca să culeagă informaţii despre situaţia din Principate 
şi să facă propuneri pentru viitoarea lor organizare. Din do¬ 
rinţa de a avea „reprezentarea cea mai exactă a intereselor 
tuturor claselor societăţii", urmau să fie deschise la Iaşi şi 
Bucureşti divanuri ad hoc. Divanurile, care au fost adunări 
consultative ce au funcţionat din 2a sept./4 oct.1857 - 21 dec. 
1857/2 ian. 1858, în Moldova, respectiv 29 sept./ii oct.1857 ~ 
dec. 1857, în Muntenia, au cuprins pentru prima dată şi depu¬ 
taţi ţărani (15 la Iaşi, 17 la Bucureşti), al căror număr era însă 
foarte redus, comparativ cu acela al marilor şi micilor proprie¬ 
tari funciari şi urbani. Revendicările acestora au fost semna¬ 
late evaziv în rezoluţia finală a Adunării ieşene şi omise total 
în actul final al divanului bucureştean. Era consacrată astfel 
o inechitate pentru a cărei înlăturare vor fi necesare peste 
şase decenii. Ambele divanuri cereau însă unirea Principate¬ 
lor „într-un singur stat cu nume de România", aflat sub ga¬ 
ranţia colectivă a puterilor contractante ale Tratatului de la 
Paris, prinţ străin cu domnie ereditară ales dintr-o dinastie 
domnitoare a Europei. 

Edificaţi asupra doleanţelor românilor, ambasadorii celor 
şapte puteri au elaborat Convenţia de la Paris, încheiată la 
7/19 august 1858, care a devenit Constituţia Ţărilor Române. 
Ea admitea unirea lor administrativă, dar statul rezultat, cu 
doi domni şi două parlamente, urma să se numească Princi¬ 
patele Unite ale Moldovei şi Munteniei. Dar apariţia pe scena 
politică a României nu mai putea întârzia mult. Speculând 
abil o neclaritate a Convenţiei şi ghidându-se pragmatic după 
principiul că ceea ce nu este interzis este permis, cele două 
adunări legislative au ales (la 5 ianuarie 1859, la Iaşi şi la 24 
ianuarie, la Bucureşti) ca domn una şi aceeaşi persoană, pe 
colonelul moldovean Alexandru Ioan Cuza, fost revoluţionar 
paşoptist. Odată cele două coroane reunite. Europa se înclină 
în faţa faptului împlinit. Energic şi autoritar, prinţul detesta 

naveta între cele două capitale, conciliabulele cu două adunări, 
consultările dificile cu membrii Comisiei Centrale şi cu Curtea 
de Casaţie de la Focşani. El îl convinge pe sultan să aprobe 
unirea completă şi o obţine la 4 decembrie 1861. La 11/23 de¬ 
cembrie 1861 el dă, de la tribuna Adunării din Bucureşti, o 
proclamaţie solemnă: „Unirea este îndeplinită; naţionalitatea 
română este întemeiată In zilele de 5 şi 24 ianuarie aţi 
depus toată a voastră încredere în alesul naţiunei, aţi întrunit 
speranţele voastre într-un singur domn; alesul vostru vă dă 
astăzi o singură Românie" 1 . 


Problema electorală sau piramida socială inversă 

Născut în chinuri, la intersecţia unor interese internaţionale 
contradictorii, noul stat n-a fost scutit de bolile copilăriei. 
Două dintre ele erau grave. într-un fel sau altul, ambele erau 
legate de clasa cea mai numeroasă şi mai productivă a socie¬ 
tăţii: ţărănimea, deşi nemulţumiri serioase nutrea şi noua 
burghezie, îndeosebi cea mică şi mijlocie. Convenţia de la Pa¬ 
ris specifica faptul că locuitorii Principatelor Unite vor fi egali 
în faţa sarcinilor fiscale şi în accesul la funcţiile publice. Tot 
ea stabilea însă un cens pe avere ridicat, care nu putea fi 
plătit decât de marii proprietari, boierii. Privilegiile lor nobi¬ 
liare fuseseră abolite, fuseseră transformaţi din aristocraţi în 
proprietari, dar ei alcătuiau aproape exclusiv corpul electoral. 
Cum observa un cercetător al regimului parlamentar în Ro¬ 
mânia de dinainte de igi6, „sistemul reprezentativ devenea, 
în principiu, din aristocratic, plutocratic" 2 . 

1. Monitorul Oficial al Ţârei Româneşti, 11 dec. 1861. Noul nume 
ul Principatelor Unite se instalează repede în conştiinţa europeană. O 
scrisoare de la începutul lui 1862 a lui Victor Hugo către un cunoscut 
11 1 său din Bucureşti menţiona pe plic la adresă numele Roumanie (v. 
A 1 ) Xcnopol, Domnia lui Cuza-Vodă, voi. I, Tipografia „Dacia", Iaşi, 
p u:ţf>). 

u 'lîidor Drăganu, începuturile şi dezvoltarea regimului parlamen¬ 
tul Iii România până în igi 6 . Editura Dacia, Cluj, 1991, p. 100. 

împărţit în două categorii, alegătorii primari (proprietarii 
care se bucurau de un venit anual de cel puţin 100 de ducaţi) 
şi alegătorii direcţi (cei cu venituri funciare de 1.000 de ducaţi, 
la ţară, sau 6.000 de ducaţi, la oraş, unde locuiau şi posesorii 
capitalului industrial sau comercial), corpul electoral era 
foarte restrâns. El număra 1724 de alegători în Moldova (în 
judeţul Ismail, din sudul Basarabiei, de curând retrocedat 
României, nu exista decât unul singur), iar în Valahia - 2072. 
Sufragiile lor conturau o Adunare Legislativă de mari propri¬ 
etari ostili reformelor preconizate de domn. 

Reforma electorală şi reforma agrară figurau pe lista lui de 
priorităţi, dar instabilitatea guvernelor separate (9 în Mun¬ 
tenia şi 8 în Moldova), iar apoi instalarea în fruntea primului 
guvern comun a unui conservator, Barbu Catargiu, care, ca 
mare proprietar, credea că „ţăranul este capitalul nostru, al 
tuturora", le întârzia. Premierul ultraconservator a fost asa¬ 
sinat în împrejurări misterioase la 8/20 iunie 1862, ceea ce 
facilita planurile domnului. De conivenţă cu noul său prim-mi- 
nistru, Mihail Kogălniceanu, un liberal convins că „două mii 
de boieri nu fac o naţie", că fără „întoarcerea la ţară" (prin 
urmare la popor), fără „îmbunătăţirea soartei ţăranilor" şi 
transformarea lor în „cetăţeni" nu poate progresa „moşia mare, 
România", Cuza dizolvă - la 2/14 mai 1864 - Camera printr-o 
lovitură de stat şi promulgă o nouă constituţie, numită Statut. 
Domnul se înscria astfel pe calea guvernării autoritare, a pu¬ 
terii personale, ca şi înaltul său omolog (şi protector) de la 
Paris, împăratul Napoleon III. în tradiţia ortodoxă a ţării, ca 
„uns al lui Dumnezeu", el s-ar fi putut dispensa de explicaţii 
şi justificări. Cuza a ştiut însă să-şi motiveze actul de forţă ce 
viza „oligarhia turburătoare" cu argumente populiste: „Naţiu¬ 
nea ne-a delegat suveranitatea ei, ca să facem fericirea a cinci 
milioane de români, iar nu ca să ne oprim din această cale 
mântuitoare, prin consideraţiuni cătră câţiva răzvrătitori sau 
ambiţioşi care nu se pot împăca cu noul ordin de lucruri. Sun¬ 
tem domnul românilor şi prin urmare suntem datori a ocâr- 
mui astfeliu, ca fericirea întregii naţii să nu mai fie sacrificată 





38 DOUĂ VEACURI DE POPULISM ROMÂNESC 

la câţiva nemulţumiţi" 1 . Pumnul de fier se ascundea în mă¬ 
nuşă de catifea, căci Cuza îmbina — atât în politica internă, 
cât şi în aceea externă - cuvintele curtenitoare cu acţiunea 
energică. Lovitura de stat avea drept scop, susţinea princi¬ 
pele, binele public. Era deci rândul publicului să se pronunţe 
prin plebiscit, la 21 mai 1864, asupra noii constituţii. Rezul¬ 
tatul a fost o zdrobitoare majoritate favorabilă domnului: 
683.928 voturi pentru, 1.307 contra şi 50.232 de abţineri. Cu 
trei ani înainte, plebiscitul privind unirea Siciliei cu regatul 
Italiei era validat cam în aceleaşi proporţii (în Ghepardul con¬ 
telui Tomasi di Lampedusa sunt câteva memorabile pagini 
care evocă mecanismul electoral dirijat, cu accente de amară 
comedie bufă). 

Statutul, pe care Cuza a avut tactul diplomatic să-l inti¬ 
tuleze „dezvoltător" al Convenţiei de la Paris, deşi anihila 
practic restricţiile impuse de aceasta, sporea atribuţiile pute¬ 
rii executive în detrimentul celei legislative. Domnul guverna 
cu concursul Consiliului de Stat (organism de inspiraţie fran¬ 
ceză), al Senatului (supranumit „corp ponderator"), ai cărui 
membri erau desemnaţi (o jumătate) de şeful statului, ceilalţi 
fiind aleşi - practic tot de acesta - dintre membrii consiliilor 
judeţene. (Cum s-a observat, domnul îşi cernea oamenii prin 
două site!) Camerei Deputaţilor îi rămâneau competenţe bu¬ 
getare, iar Comisia Centrală devenea ceva de domeniul tre¬ 
cutului. Noul Napoleon autocrate au petit pied, cum îl persiflau 
detractorii, îşi putea realiza nestânjenit reformele. 

Adoptată la 2/14 iulie 1864, după exact două luni de la 
lovitura de stat princiară, noua lege electorală lărgea numă¬ 
rul aleşilor şi eligibililor, făcând loc burgheziei industriale şi 
financiare. împărţit în două categorii, electoratul era compus 
tot din alegători primari (care votau prin delegaţi, câte unul 
de fiecare sută) şi alegători direcţi, distribuiţi în două colegii, 
în funcţie de domiciliu, nu de avere. Censul pe avere, sensibil 
diminuat, era dublat de unul capacitar (numai ştiutorii de 
carte puteau fi alegători direcţi). Se năştea însă o nouă inega¬ 


li. A.D. Xenopol, Domnia lui Cuza-Vodă, voi. I, ed. cit, p. 165. 




AVATARII POPULISMULUI ROMANESC 39 


litate. Dintre cei 160 de deputaţi ai Adunării Elective, 94 erau 
desemnaţi de alegătorii colegiului urban, minoritar la scara 
populaţiei, iar 66 de colegiul judeţean (rural). „Domnul ţăra- 
nilor“ îşi nedreptăţea astfel partizanii cei mai numeroşi. 1 Erau 
cei care-i ascultau cu religiozitate promisiunile citite solemn 
în toate bisericile satelor, cei care puneau mult suflet în psal- 
modierea rugăciunilor rostite acolo - din înalt ordin - pentru 
înălţarea celor împilaţi şi coborârea celor înălţaţi... 


Chestiunea ţărănească în România 

Ceasul unei dreptăţi (parţiale şi provizorii) venise totuşi şi 
pentru aceştia. în noua Românie exista o chestiune ţără¬ 
nească cu rădăcini multiple şi încurcate. Agricultura ţării 
intrase în capitalism pe un fond de rânduieli agrare feudale, 
înăsprite prin Regulamentul organic, adică constituţia impusă 
de ruşi la 1830 Principatelor Române. Marile latifundii boie¬ 
reşti erau lucrate de ţărani clăcaşi. Exportul (în creştere) de 
cereale era asigurat de aceştia. Ei n-aveau pământ şi pentru 
a supravieţui închiriau suprafeţe de la boieri şi erau obligaţi 
prin învoieli oneroase să presteze zile de clacă din ce în ce mai 
numeroase. Nu aveau nici libertatea muncii, erau „legaţi de 
pământ", căci pentru boieri pământul „neîmbrăcat" (deci fără 
braţe de muncă) era inutil, o „avere moartă". De braţe de 
muncă avea nevoie şi statul, care prin secularizarea averilor 
mănăstireşti devenise el însuşi un latifundiar. Spectrul răs¬ 
coalelor ţărăneşti se profila tot mai ameninţător. Riscul unei 
revolte (cu sprijin extern) a proprietarilor nu era nici el mic. 

Cuza a încercat să taie nodul aparent inextricabil al inte¬ 
reselor agrare contradictorii prin reforma agrară. Ea ar fi 

1. Numărul total al alegătorilor era de 570.690, în timp ce popu¬ 
laţia României se apropia de cifra de 5.000.000 (v. Istoria parlamentu¬ 
lui şi a vieţii parlamentare din România, Editura Academiei, Bucureşti, 
1983, p. 141). Totuşi, progresul era incontestabil. Dacă potrivit preve¬ 
derilor Convenţiei de la Paris exista 1 alegător la 1.100 locuitori, acum 
era 1 la circa 8-9 locuitori. In acelaşi timp, în Anglia, putea fi numărat 
1 alegător la 24 de locuitori. 

trebuit să aducă libertatea muncii, pământ ţăranilor, despă¬ 
gubiri pentru proprietari prin bonuri rurale. A adus din toate 
câte ceva, fără a rezolva integral nici o problemă. Legea ru¬ 
rală. promulgată la 14/26 august 1864, a împroprietărit 
511.896 de familii ţărăneşti pe o suprafaţă de 2.038.640 de 
hectare, în medie revenind 4 ha de familie 1 - o suprafaţă ce 
nu putea asigura decât o agricultură de subzistenţă. împro¬ 
prietărirea s-a făcut prin substanţiale despăgubiri 2 eşalonate 
pe 15 ani, în condiţiile în care loturile ţărăneşti nu puteau fi 
nici înstrăinate, nici ipotecate timp de 30 de ani. în articolul 
X al Legii rurale se stipula: „Se desfiinţează o dată pentru tot¬ 
deauna şi în toată întinderea României, claca (boierescul), 
dijma, corvezile, zilele de meremet, carele de lemne şi alte 
asemenea sarcini, datorate stăpânilor de moşii sau în natură 
sau în bani“. Legea menţinea şi tiersajul consacrat de Regu¬ 
lamentul organic, conform căruia o treime din suprafaţa unei 
moşii aparţinea boierului (proprietarului mare) şi două treimi 
ţăranilor, ambele părţi fiind eliberate de orice servituţi. 

în realitate, după reforma agrară, 6.233.744 ha din tere¬ 
nurile cultivabile, păduri, păşuni şi bălţi au rămas în proprie¬ 
tatea moşierilor sau a statului, pe când ţăranii nu deţineau 
decât 3.140.721 ha, multe dintre terenurile lor fiind de calitate 
inferioară. Pe solul acestei inechităţi s-au dezvoltat apoi rela¬ 
ţiile neoiobăgeşti pe care le va analiza pătrunzător C. Dobro- 
geanu-Gherea în Neoiobăgia. Totuşi, sătenii l-au numit pe 
Cuza „Părintele cel binevoitor şi slobozitorul neamului ţără¬ 
nesc". „Monstruoasa coaliţie", adică alianţa dreptei conserva- 

1. întinderile de teren acordate împroprietăriţilor variau în funcţie 
de numărul vitelor din gospodăria ţăranilor, adică de posibilităţile lor 
de a lucra pământul. în Muntenia (Valahia) săteanul cu patru boi şi o 
vacă primea 11 pogoane (= 55.129 m 2 ), în Moldova, cinci fălci patruzeci 
de prăjini (= 72.680 m 2 ). Ţăranul care nu avea decât o vacă, supranu¬ 
mit şi „pălmaş" ori „toporaş", nu primea decât 20.578,01 m 2 în Munte¬ 
nia, respectiv 30.434,25 m 2 în Moldova. Iar aceştia din urmă erau foarte 
numeroşi... 

2. Despăgubirile (cu dobânzi şi amortismente) variau şi ele în func¬ 
ţie de numărul vitelor. Săteanul cu patru boi şi o vacă plătea 1521 lei 
vechi şi 10 parale, pălmaşul, 816 lei vechi. 

toare boiereşti, atinsă în privilegii, şi a stângii radicale, şi ea 
cu însemnate proprietăţi, şi ea ostilă Legii rurale, i-a dorit cu 
înverşunare căderea. Uniţi, albii şi roşiii l-au răsturnat prin 
lovitura de stat de la 11 februarie 1866, care a instituit o loco- 
tenenţă domnească şi a adus finalmente pe tronul ţării un 
principe străin. Era un prinţ german, Carol, al doilea fiu al lui 
Carol-Anton de Hohenzollem-Sigmaringen, propus, parado¬ 
xal, de împăratul Franţei, Napoleon III, cu care se înrudea pe 
linie maternă. 


Piramida cenzitară 

Primul act al domnitorului întronat la 10/22 mai 1866 sub 
numele de Carol I a fost promulgarea (la 1/13 iulie) a unei noi 
constituţii. Era a treia în ultimii opt ani! Examinând-o, s-ar 
putea constata exactitatea celui de-al doilea paradox semna¬ 
lat de profesorul Sorin Alexandrescu. Cuza îşi lua ca model 
legi franceze de dată recentă (Consiliul de Stat, organizat prin 
legea din 11 februarie 1864, era inspirat de o lege franceză din 
15 ianuarie 1849, iar Statutul imita prevederi ale constituţiei 
franceze din 1852). Carol I şi fidelii săi din Adunarea Consti¬ 
tuantă (în majoritate conservatori), preluau îndeaproape pre¬ 
vederile constituţiei belgiene din 1831, foarte liberală. Fructele 
liberalismului ajungeau însă pe masa unei elite restrânse. 
Asta pentru că, potrivit constituţiei, corpul electoral fusese 
restrâns spectaculos. Dacă după Statutul lui Cuza revenea 1 
alegător la 8-9 locuitori, acum raportul era de 1 alegător la 83 
de locuitori. 

Bicameralismul introdus de Cuza era menţinut, dar crite¬ 
riile de selecţie a deputaţilor şi senatorilor au fost modificate 
într-un sens nedemocratic. Adunarea Deputaţilor, cu o legis¬ 
latură de patru ani, era aleasă prin vot cenzitar de către un 
corp electoral divizat în patru colegii. Primul colegiu, al ma¬ 
rilor proprietari, cuprindea cetăţenii cu un venit funciar de cel 
puţin 300 de galbeni. Al doilea îngloba cetăţenii cu un venit 
funciar variind între 100 şi 299 de galbeni. în el intrau paten¬ 
tării şi proprietarii rurali mijlocii. Orăşenesc prin excelenţă, 

colegiul al treilea îi reunea pe comercianţii şi industriaşii ce 
plăteau statului impozite de cel puţin 80 de lei 1 . Din colegiul al 
patrulea făceau parte toţi cei care plăteau statului un impozit 
oricât de mic. Ei votau indirect (50 de alegători desemnau un 
delegat, iar delegaţii alegeau un deputat pentru fiecare judeţ). 

Această piramidă cenzitară făcea ca dintr-o populaţie de 
5.000.000 să voteze 3.388 de alegători (la colegiul I), 4.814 (la 
colegiul II), 15.38a (la colegiul III) şi 37.070 de alegători in¬ 
direcţi pentru colegiul IV. Dar 23.584 de electori din primele 
trei colegii alegeau 115 deputaţi, în timp ce 37.070 de alegă¬ 
tori indirecţi trimiteau în Cameră doar 30. 2 E de menţionat 
că alegătorii din primul colegiu, mai puţin numeroşi, desem¬ 
nau tot atâţia deputaţi ca şi cei din colegiul al doilea. 

Pentru Senat, ales pe opt ani, jumătate din membrii lui 
urmând să fie schimbaţi (prin tragere la sorţi) la jumătatea 
fiecărei legislaturi, existau doar două colegii electorale. Cole¬ 
giul I era format din proprietarii de imobile rurale cu un venit 
funciar de cel puţin 300 de galbeni. Al doilea era alcătuit de 
proprietarii de imobile din oraşele de reşedinţă cu un venit 
funciar de până la 300 de galbeni. 3 

Constituţia din 1866 a fost modificată de două ori (în 1879 
şi în 1884) pentru a atenua unele rigidităţi privitoare la na¬ 
turalizarea străinilor care figurau în articolul 7, disparităţile 
electorale şi condiţiile de cens. La Camera Deputaţilor, cole¬ 
giul I şi colegiul II au fost contopite, din cel rezultat urmând 
să facă parte alegătorii cu un venit funciar rural sau urban 
de cel puţin î.aoo lei (= cca 10a galbeni). Monopolul alegăto¬ 
rilor cu un venit funciar rural de 300 galbeni era astfel spart. 

1. Un galben valora 11,75 l®i- 

a. Până în 1875 nici un deputat ţăran, fie el şi unul înstărit, nu 
intrase în parlament. Şi asta într-o ţară „eminamente agrară". 

3. Comparând bazele electorale ale colegiului I din Camera Depu¬ 
taţilor şi din Senat se degajă o concluzie: „în timp ce colegiul I al Adu¬ 
nării Deputaţilor era rezervat marilor proprietari, oricare ar fi fost natura 
averii lor, colegiul I al Senatului, întrucât nu reunea decât mari propri¬ 
etari rurali, avea un caracter prin excelenţă moşieresc" ( apud Tudor 
Drăganu, începuturile şi dezvoltarea regimului parlamentar In România 
până in igi6, ed. cit, p. 191). 

Colegiul III, orăşenesc, devenea colegiul II, censul minim 
obligatoriu fiind de cel puţin 20 lei. Intrau în rândurile lui şi 
alegătorii cu minimum patru clase primare absolvite. Din 
colegiul III făceau parte toţi cei care plăteau un impozit oricât 
de mic. Votau indirect, prin delegaţi, numai analfabeţii şi cei 
cu venit funciar rural sub 300 de lei. 

Revizuirile operate în cazul Senatului nu vizau numărul 
colegiilor. Ele rămâneau două. Caracterul moşieresc al celui 
dintâi era diminuat. în el intrau toţi proprietarii urbani sau 
rurali cu un venit imobiliar de 2.000 lei/an, censul fiind redus 
la o treime faţă de cel prevăzut în 1866. în colegiul II intrau 
toţi alegătorii direcţi cu un venit funciar rural sau urban între 
800 şi 2.000 de lei. Cosmetizat şi elogiat, comparat obsesiv cu 
cele din Vest (în viziunea politicienilor, România era Elveţia 
sau Belgia Orientului!), corpul electoral ce desemna Camera 
Deputaţilor număra în 1905, în colegiul 1 ,15.973 de alegători, 
34.742 în al doilea şi 42.907 în al treilea. Din ultimul făceau 
parte şi circa 1.000.000 de alegători indirecţi. Cei din colegiul 
I desemnau 75 de deputaţi, pe când cei din colegiul al doilea, 
de două ori mai numeroşi, alegeau 70. Grosul colegiului III 
alegea 38. Banul atârna mult mai greu decât alegătorul pe 
talgerul reprezentării. 

în cercul ei strâmt, elita politică practica un liberalism 
aproape nemărginit. Sistemul electoral românesc era mai larg, 
de pildă, decât acela din Imperiul German, Austro-Ungaria, 
Rusia, dar rămânea în urma celor din Franţa (unde exista 
sufragiul universal, pentru bărbaţi) sau Anglia. Cuprinşi de 
euforia modernizării, a sincronizării, deputaţii români cereau 
încă de atunci ca uzurile parlamentare din Occidentul liberal 
să fie incluse în sistemul autohton. Deputatul Nicolae Blarem- 
berg retoriza în 5 decembrie 1888 de la tribuna Adunării 
Deputaţilor: „Nu numai litera legii, adică pactul nostru con¬ 
stituţional, trebuie să fie păzit cu sfinţenie, trebuie să li se 
impună guvernanţilor întocmai ca şi guvernaţilor, dar încă şi 
uzurile parlamentare ortodoxe din alte ţări., înzestrate cu in- 
stituţiuni liberale ca ale noastre; căci acele uzuri sunt comple¬ 
mentul şi corolarul necesar al unui regim temperat, şi ca 
atare trebuie să fie considerate ca un capital dobândit | al I 

României, cum este dobândit ţărilor care ne-au precedat pe 
această cale; căci obiceiurile sunt pentru legi aceea ce este 
sufletul pentru corp. Fără acest respect chiar superstiţios al 
obiceiurilor şi tradiţiunilor din ţările liberale ce ne-au servit 
de model toate garanţiile înscrise în texte şi coduri devin ilu¬ 
zorii, devin carte închisă şi literă moartă" 1 . 

Erau, neîndoielnic, „carte închisă şi literă moartă" pentru 
ţărani. Abia întredeschisă de Cuza şi Kogălniceanu, poarta li¬ 
bertăţilor era închisă cu forţa la loc. Legea tocmelilor agricole 
din 1866 prevedea executarea administrativă a muncilor con¬ 
venite cu proprietarii. în 187a şurubul e strâns şi mai mult. 
Primarul putea recurge la dorobanţi (adică la soldaţi) pentru 
a-i aduce cu forţa la muncă pe ţărani. Datoriile dintr-un an erau 
transferate în următorul, însoţite de dobânzi cămătăreşti. Până 
şi un important politician liberal, Dimitrie Alexandru Sturdza, 
viitor prim-ministru, afirma într-un discurs în Cameră: „Răfu¬ 
iala învoielilor agricole se făcea după legea din 187a prin ad¬ 
ministraţie şi se zicea că rămăşiţele muncilor trec dintr-un an 
la altul. Această dispoziţie a avut de rezultat că prin rămăşiţe 
ajungeau la o clacă continuă, nemăsurată. Ţăranul devine cu 
încetul un adevărat rob. Claca măsurată înainte prin lege s-a 
transformat într-o clacă nemăsurată. Legea din 1872 a apăsat 
foarte mult pe locuitori şi a adus o sărăcie care nu exista nici 
chiar în timpul clăcii" 2 . Pe fondul acestei înrăutăţiri progresive, 
care va continua în proporţii dramatice, au venit în România 
narodnicii. Iar printre ei, C. Dobrogeanu-Gherea şi Constantin 
Stere erau figuri proeminente. 


C. Dobrogeanu-Gherea, de la narodnicism la socialism 

Formaţi amândoi la şcoala narodnicismului, ideologie eclec¬ 
tică în care tezele socialiste şi preceptele umanitariste se 

1. N. Blaremberg, Discursul la dezbaterile generale ale răspunsu¬ 
lui la mesajul Tronului, Bucureşti, 1888, p. 3. 

2. Vezi C. Garoflid, „Regimul agrar în România", în Enciclopedia 
României, voi. 1, Statul, Imprimeria Naţională, Bucureşti, 1938, p. 58. 

amestecau cu mesianismul, cultul eroilor în maniera lui Car- 
lyle şi spiritul de sacrificiu, au avut ani de ucenicie cu drumuri 
şi răspântii similare. Mai vârstnic, Gherea le-a străbătut cel 
dintâi. Era un autodidact de vastă cultură, dar ordonată, ri¬ 
guros sistematizată. Avea discernământ, spirit critic (caz rar 
printre autodidacţi). Citea în rusă, germană, engleză, fran¬ 
ceză, italiană. (Neîndoielnic, opera lui ar fi avut un ecou in¬ 
ternaţional mai amplu dacă ar fi fost scrisă într-o limbă de 
largă circulaţie. Din păcate, traducerea lucrărilor sale esen¬ 
ţiale întârzie încă. 1 ) Detesta extremismul, violenţa, anarhia, 
chiar şi în gândire. 2 E imaginea pe care a impus-o Gherea la 
maturitate. Tânărul Gherea şi-a început însă existenţa revo¬ 
luţionară sub auspicii bakuniniste. Dar credea în revoluţie ca 
regulator social, nu ca scop în sine. Cartea violenţei, predi¬ 
lectă în cazul lui Mihail Aleksandrovici Bakunin, a detestat-o 
de la bun început, apropiindu-se astfel de Piotr Lavrov, cel 
aflat în ireconciliabilă polemică cu autorul acelei biblii a te¬ 
rorismului care era Statul şi anarhia. Lavroviştii mizau pe 
instruirea maselor printr-o acţiune pe termen lung, realiza¬ 
bilă prin „mersul în popor" al reprezentanţilor intelighenţiei. 
Intrat în 1874 în mişcarea narodnică, Solomon Katz (alias 
Constantin Kass, cum figura în scriptele conspirative), stu¬ 
dentul la Universitatea din Harkov care frecventa încă din 
187a grupurile de autoinstruire, a făcut parte dintr-un ade¬ 
vărat val migrator spre sate al intelectualităţii. 

1. Gherea a încercat să-şi publice opera esenţială, Neoiobăgia, în 
franceză. Bolnav, nevrozat, asediat de preocupări multiple, n-a putut 
s-o traducă el însuşi. Când a găsit un traducător mai conştiincios, Ilie 
Diaconide, a trimis - în noiembrie 1919 - versiunea în franceză lui 
Kautsky. Acesta însă, deşi afişa public o profundă admiraţie pentru 
Gherea, a sfătuit editura să nu o publice. 

2. Cel mai competent biograf şi analist al său, Z. Ornea, menţiona 
un amănunt revelator: „Studiul său din 1892, «Anarhia cugetării», 
publicat în L’Ere nouvelle din 1893 sub titlul «Max Stirner», a recoltat 
elogiile lui Engels, Kautsky şi Lafargue ca o contribuţie substanţială la 
clarificarea teoretică a unei dificile controverse doctrinar-filozofice" (v. 
Z. Ornea, Viaţa lui C. Dobrogeanu-Gherea, Cartea Românească, 1982, 
P- 56)- 

Se ştie prea puţin în ce a constat concret activitatea lui. Se 
cunoaşte cert că s-a întors, în prima jumătate a anului 1874, 
în târguşorul natal - Slavianka, unde i-a sprijinit pe ţărani 
într-un conflict cu arendaşul din partea locului. Narodnicul 
practica (de fapt învăţa) aici fierăria. Ohrana (poliţia ţaristă) 
era pe urmele lui şi, pentru a evita arestarea, s-a întors după 
două luni la Harkov. Ca bun vorbitor de germană, reţeaua 
ilegală l-a trimis apoi în satele nemţeşti Haberstadt şi Prişib 
din gubernia meridională Taurida, unde e din nou fierar. 
Ohrana îl ia în vizor şi acolo. Centrul află de iminenta ares¬ 
tare a lui Kass şi îi ordonă părăsirea intempestivă a zonei. 
Prin nămeţii vestitei ierni ruseşti, călătoreşte pe ruta Sevas- 
topol, Odessa, Chişinău, Sculeni, de unde contrabandişti în¬ 
ţeleşi cu narodnicii l-au trecut în România. La Iaşi, peste Prut, 
avea să întâlnească alţi tovarăşi de luptă, pe românul basa¬ 
rabean Zamfir C. Arbore, de pildă, anterior redactor la Obş- 
cina, organul socialiştilor din Rusia. 

încă o dată, nu se ştie ce a făcut concret în Rusia narodnicul 
Kass. Taina lui e zăvorâtă încă în arhivele Ohranei. Dar tre¬ 
buie să fi fost ceva important, trebuie să fi avut însărcinări 
revoluţionare de prim ordin, din moment ce colonelul rus de 
jandarmi Merklin (şeful poliţiei ruseşti din România în vremea 
războiului turco-ruso-român) se ocupă personal de răpirea 
fugarului - fapt care s-a produs la 31 octombrie 1878 - şi trans¬ 
portarea lui la Petersburg, în arestul poliţiei secrete, iar de 
acolo în celebra fortăreaţă Petropavlovsk. Ohrana descoperise 
că în România Solomon Katz, alias Hromoi Andreevici 1 , alias 
Costică Robert, alias Robert Jeenx (viitorul Gherea avea şi un 
alias cu paşaport american), se ocupa de transportul peste 
Prut al literaturii ilegale, tipărită la Geneva, că era gazda ge¬ 
neroasă a altor refugiaţi ruşi. Nu-i exclus să fi aflat şi de călă¬ 
toria acestuia din 1875 la Berna şi Geneva, unde se afla centrul 
mişcării narodnice cu ramificaţii în Franţa, Anglia, SUA, Tur¬ 
cia, Bulgaria. Toate motive bune pentru a -1 vâna şi captura. 

După o perioadă de prevenţie petersburgheză, captivul e 
implicat în celebrul proces al celor 193 şi deportat sine die la 


1. Hromoi înseamnă în limba rusă „şchiop". Gherea era, într-ade- 
vâr, infirm. 

Mezen, lângă Marea Albă, de unde evadează în 5 august 1879, 
la bordul unui vas pescăresc şi debarcă în portul norvegian 
Vadsp. In pericol de a fi extrădat în Rusia, e ajutat cu o raris- 
simă promptitudine de oficialităţile române (care îl declară 
cetăţean român, deşi nu era încă). Fuge spre portul englez 
Huli, de unde ajunge la Londra, apoi la Paris, Viena. In sep¬ 
tembrie 1879 era iar în România, printre ai săi, după un ve¬ 
ritabil tour de force, cum îi plăcea s-o spună singur. 

In România, ţară în care a făcut până la urmă o avere 
considerabilă, cu titluri, rente şi importante depozite în bănci, 
Gherea n-a rămas la remorca narodnicilor. Contactul cu socia¬ 
liştii români, nu prea numeroşi, dar foarte activi, l-a scos cu 
totul din făgaşul bakuninismului. Spre deosebire de Rusia, 
imperiu autocratic, România era un stat constituţional, cu 
instituţii liberale, cu partide politice care îşi disputau pute¬ 
rea. 1 Elita politică, clientela ei, în general pătura suprapusă 
trăiau bine într-o ţară în care viaţa era ieftină, iar leul puter¬ 
nic. Ceea ce nu era valabil însă pentru marea majoritate a 
populaţiei, ţărănimea, a cărei situaţie se agrava într-un ritm 
accelerat. Sporul ei demografic, evident, ducea la fărâmiţarea 
progresivă a parcelelor obţinute prin reforma din 1864. 2 Marii 
proprietari nemaifiind obligaţi să dea pământ însurăţeilor, 
aceştia şi ceilalţi n-au altă cale decât învoielile împovărătoare 
cu latifundiarii. Conjugate în acţiunea lor nefastă, lipsa de 
pământ şi învoielile oneroase au determinat răscoala ţără¬ 
nească din 1888, înăbuşită de armată. 

După acest sângeros episod, parlamentul a adoptat Legea 
pentru vânzarea în loturi a moşiilor statului, prin care s-au 

1. Oficial, acestea s-au născut la 24 mai 1875 (Partidul Naţional 
Liberal), respectiv, 3 februarie 1880 (Partidul Conservator). Neoficial 
însă, roşiii şi albii acţionau încă din vremea lui Cuza. 

2. „Loturile de împroprietărire erau inalienabile, dar divizibile. 
Rezultatul a fost că proprietatea ţărănească care avea la înfiinţarea ei 
o mijlocie de 4,6 hectare avea la recensământul din 1896 o mijlocie de 
3,4 hectare, iar în 1905 numai de 3,2 hectare. De fapt această mijlocie 
era şi mai redusă, căci statistica a fost întocmită după rolurile fiscale 
care în cele mai multe cazuri înscriau proprietăţi familiale nedivizate 
în drept, dar împărţite în fapt" (v. C. Garoflid, „Regimul agrar în Româ¬ 
nia", în Enciclopedia României , 1, p. 579). 

împărţit 550.000 de hectare. Suprafaţă mică, distribuită nu¬ 
mai celor care nu aveau deloc pământ. In zelul lor liberal, 
guvernanţii au obstaculat şi procesul de diferenţiere a ţără¬ 
nimii. Legile agrare din 7/19 aprilie 1889 şi 11/23 mai 1893 
permiteau cumpărarea de pământ numai ţăranilor care aveau 
mai puţin de 5 hectare. Efectul a fost că până şi ţăranii înstă¬ 
riţi au fost împinşi în tabăra nemulţumiţilor. (în timpul marii 
răscoale din 1907, mulţi dintre ei au fost în fruntea acestei 
jacquerii româneşti.) 

Este tocmai procesul pe care -1 urmăreşte cu atenţie cres¬ 
cândă Gherea. El a evoluat de la narodnicism la socialism, 
dar socialismul său a păstrat întotdeauna o notă aparte, in¬ 
fluenţată de credinţele tinereţii. A ales să facă „treabă româ¬ 
nească", a abandonat prioritatea narodnicilor: transportul 
literaturii ilegale spre Rusia, chiar dacă le găzduia emisarii. 
La congresul de la Iaşi al socialiştilor români din octombrie 
1880 a împărtăşit cauza autohtonilor. Există în această pri¬ 
vinţă informaţii edificatoare datorate Sofiei Nădejde. „Ro¬ 
mânii - îşi amintea aceasta - erau contra, susţinând că ei nu 
pot fi o anexă a mişcării nihiliste. în România există liberta¬ 
tea scrisului, a vorbirii şi a întrunirilor, noi nu facem conspi¬ 
raţii şi nu avem de ce ne teme" 1 . 


Ţărănimea, ariergarda Partidului Socialist 

De o reticenţă progresivă în privinţa narodnicismului rus, a 
fost însă sensibil la chemările poporaniştilor români. Atât de 
sensibil, de solidar (o vreme) cu idealurile lor, încât aceştia 
i-au propus în 1906 directoratul revistei Viaţa Românească, 
organul lor de presă. Abia pe urmă, când poporaniştii îşi vor 
desemna mai precis obiectivele şi vor alege „a treia cale", di¬ 
ferenţele doctrinare s-au radicalizat atât de mult, încât Ghe¬ 
rea şi Stere au intrat în polemică. Gherea era un excelent 
polemist. Ii simţise puterea replicilor acide, justeţea observa- 

i. Sofia Nădejde, .Amintiri", apud Amintiri literare din vechea miş¬ 
care socialistă (i8jo~igoo), Minerva, Bucureşti, 1975, p. 68. 

ţiilor, rigoarea contestaţiilor, logica, personalitatea literară 
cea mai aureolată, criticul, filozoful şi esteticianul Titu Maio- 
rescu. „ Criticele [e vorba de Studii critice, volume publicate 
în 1890 şi 1891 - n. m.] lui Gherea nu mă lasă să dorm“ - măr¬ 
turisea încă din 1891 un junimist şi maiorescian notoriu, pro¬ 
zatorul Duiliu Zamfirescu. Acestea erau însă polemici literare. 
Gherea, arcaş cu multe săgeţi în tolbă, era nu mai puţin ver¬ 
sat în sociologie, economie politică, filozofie, chestiuni doctri¬ 
nare. îi citise atent - şi le sesizase punctele vulnerabile - pe 
Proudhon ( Contradictions economiques, Le systeme des con- 
tradictions economiques ou la Philosophie de la Misere), pe 
Emile de Laveleye (La propriete primitive), pe Albert Schăffle 
(Die Aussichtslosigkeit), Herbert Spencer (Individul împotriva 
Statului), pe Maurice Block, Benoît Malon, Henry George, 
Cemîşevski, pe Lassalle, pe Marx (al cărui Capital îi era carte 
de căpătâi) şi Engels. 

Pe verbul lor jură în 1885, când începe să publice în Re¬ 
vista socială studiul „Ce vor socialiştii români?", lucrare care 
conţinea primul program politic al mişcării socialiste din Ro¬ 
mânia. 1 E, desigur, o lucrare în care apele ideologicului nu 
s-au ales încă. Se amestecă aici ideile socialiste cu cele narod¬ 
nice. 2 Nu mă voi ocupa acum de cercetarea ortodoxiei socia¬ 
liste a autorului. în acest „program socialist practic" (expresia 
îi aparţine lui Gherea) existau revendicări economice care pot 
fi catalogate drept sechele ale narodnicismului. Ele sunt vi¬ 
zibile în secţiunea revendicărilor economice (9 la număr), din¬ 
tre care două sunt socotite chiar de către autor mai esenţiale: 
„Trecerea pământului întreg la comunele rurale şi întemeie¬ 
rea de fabrici prin asociaţii de lucrători". în cazul comunelor 
rurale se solicita accesul colectiv al acestora la credite (sătenii 
individuali fiind excluşi din ecuaţie), iar pentru asociaţiile de 

1. „Paginile ce urmează sunt o sistematizare a ideilor ştiinţifice 
socialiste 1 *, se precizează în preambulul studiului. 

a. Gherea, căruia nu-i lipsea nici spiritul autocritic, îşi va amenda 
el însuşi, peste ani, argumentaţia. O va face în 1910, în prefaţa Neoio- 
băgiei, când va constata că „socialismul [românesc - n. m.] de atunci 
nu se liberase încă din mrejele poporanismului celui consecvent, doc- 
trinar-rusesc, atât de superficial ca metodă, dar şi atât de ademenitor 11 . 

lucrători se cerea imperativ „dreptul de a primi în execuţie 
toate (s. m.) lucrările statului". Obsesia mirului (a obştii ru¬ 
seşti - n. m.) nu se vindecase încă... 1 

Un germene al populismului clasic de mai târziu e de aflat 
în soluţia dată, în 1890, chestiunii ţărăneşti. Gherea credea 
în rolul puternic al statului în rezolvarea acestei nevralgice 
probleme: )r Am zis că statul e dator şi chiar trebuie să cumpere 
moşiile de la particulari; îndată ce îşi va face un număr de 
moşii, să facă astfel: statul să nu mai vândă nici o moşie a sa, 
ci să le deie în arendă la comune întregi de ţărani sau la so¬ 
cietăţi de muncitori alcătuite din cel puţin 100-200 de oameni 
şi, în acelaşi timp, să le procure maşinile şi uneltele necesare 
pentru cultivarea moşiei arendate" 2 . Dar „echilibrul între an¬ 
titeze", o specialitate românească pe care un intelectual de 
excepţie ca I. Heliade-Rădulescu o ilustrase încă din 1869, îl 
îndeamnă să accepte (nu pe termen lung) şi existenţa proprie¬ 
tăţii ţărăneşti individuale. Moşiile statului (el însuşi mare 
latifundiar, cum afirmam mai devreme) ar fi putut fi vândute 
şi ţăranilor fără pământ sau cu pământ puţin. 

Gherea e un socialist aparte, necanonic. In „Problema ţără¬ 
nească în Franţa şi în Germania", studiu publicat în 1894, în 
numărul 10 al publicaţiei Die Neue Zeit, Engels afirmase cate¬ 
goric: „Nu avem nevoie de tovarăşi ca ţăranul care are preten¬ 
ţia să-i eternizăm proprietatea parcelară". Nici Programul de 
la Erfurt, stabilit de Kautsky şi adoptat de social-democraţii 
germani în 1891, nu fusese mai flexibil, mai înţelegător cu 
ţărănimea. Justificând, mai mult, pledând pentru proprietatea 
ţărănească, Gherea nu mai mergea pe urmele lui Engels şi 
Kautsky, ci se apropia mai curând de Programul de la Nantes 
(septembrie 1893) al socialiştilor francezi. 3 La Congresul al 

x. „Ca socialişti, sublinia Gherea, credem că-i de prisos să mai spu¬ 
nem că socotim mult mai potrivit ca pământul să-l lucreze comunele 
colectiv" (v. „Ce vor socialiştii români?", în Opere complete , voi. 2, Edi¬ 
tura Politică, Bucureşti, 1977, p. 109). 

2. Chestiunea ţărănească, ed. cit., p. 286. 

3. In Neoiobăgia, opera lui capitală, „soluţia problemei agrare" (dată 
în capitolul care poartă chiar acest nume) este exprimată în termenii 

treilea al Internaţionalei Socialiste (desfăşurat la Ziirich în 
august 1893), discursul lui Gherea (raportor din partea socia¬ 
liştilor români) are inflexiuni premonitorii. Intr-o ţară precum¬ 
pănitor, ba chiar covârşitor agrară precum România, „noua 
cale a socialismului" se cuvenea deschisă prin ograda ţăranilor. 

I ’entru a câştiga încrederea acestora, susţine Gherea, „trebuia 
înainte de toate a sprijini cererile lor de pământuri şi a le 
proba, de asemenea, că noi suntem cu ei contra boierilor". Şi 
încheia, cu voce înaltă, în aplauzele membrilor a opt delegaţii: 
„Credem, cu toate acestea, momentul favorabil pentru partidul 
socialist de a se ocupa şi de ariergarda sa, de muncitorii agri¬ 
coli în particular" 1 . 

Chiar dacă la Ziirich Gherea nu a recoltat decât un succes 
de stimă (participanţii la Congres au decis înfiinţarea unei 
comisii agrare şi au adoptat o rezoluţie conform căreia urma 
ca problema agrară să fie înscrisă pe ordinea de zi a viitoare¬ 
lor reuniuni socialiste), faptul nu l-a împiedicat să mediteze 
asupra chestiunii, să-şi articuleze ideile într-un sistem. Esenţa 
lui este o lege sociologică, enunţată într-un articol antipopo- 
ranist din 1908, „Post scriptum sau cuvinte uitate", şi demon¬ 
strată metodic în Neoiobăgia: „Ţările rămase în urmă intră 
în orbita ţărilor capitaliste înaintate, ele se mişcă în orbita 
acelor ţări şi întreaga lor viaţă, dezvoltare şi mişcare socială 
sunt determinate de epoca istorică în care trăim, de epoca 
capitalisto-burgheză. Şi această determinaţiune a vieţii şi 

următori: „Ea [soluţia - n. m.] înseamnă: - desfiinţarea totală şi defini¬ 
tivă a tuturor raporturilor de producţie şi a servituţilor medievale: dijme, 
ruşfeturi, învoieli de clacă etc., desfiinţarea totală a contractului agricol 
şi înlocuirea lui prin raporturile de producţie ce există în Occidentul 
capitalist; - desfiinţarea totală şi definitivă a tuturor legilor de excepţie 
aşa-numite tutelare, desfiinţarea inalienabilităţii pământurilor şi a în¬ 
tregului nămol de legi de tocmeli agricole şi a tuturor reglementărilor 
pe care le implică ele; - prefacerea micii proprietăţi aparente de azi - 
caracteristica regimului neoiobag - într-o adevărată mică proprietate de 
sine stătătoare, având o întindere suficientă pentru munca şi hrana unei 
familii" (v. Opere complete, voi. 4, ed. cit., p. 283). 

1. V. Documente din istoria mişcării muncitoreşti din România, 1893- 
i,9 00, Editura Politică, Bucureşti, ig6g, p. 148. 

mişcării sociale a ţărilor înapoiate prin cele înaintate e însăşi 
condiţia necesară de viaţă. Şi în această alergare ele sunt 
nevoite să facă de multe ori în ani ceea ce celelalte, care le-au 
distanţat aşa de mult, au făcut în secole; tempoul deci şi de 
multe ori însuşi caracterul mişcării lor trebuie să fie altul 
decât al ţărilor înaintate capitaliste, de aceea mişcarea lor şi 
toate manifestaţiunile vieţii lor sociale se fac de multe ori prin 
sărituri, prin zigzaguri sau par a fi anormale" 1 . 

Dintre soluţiile preconizate pentru depăşirea neoiobăgiei, 
votul universal este probabil cea mai eficientă. „încrederea 
lui C. Dobrogeanu-Gherea în virtuţile votului universal a fost 
rareori slăbită", subliniază Cristian Preda 2 . Iar Gherea îşi va 
vedea visul cu ochii în 1919. 


C. Stere şi poporanismul 

Pentru un ritm de evoluţie mai regulat, organic, fidel speci¬ 
ficului românesc se pronunţă însă Constantin Stere, fonda¬ 
torul curentului politico-ideologic şi literar-cultural cunoscut 
sub numele de poporanism 3 . Am schiţat viaţa lui în primele 
pagini ale acestui capitol. Am arătat în ele similitudinile de 
opţiune şi destin cu C. Dobrogeanu-Gherea. Aş mai adăuga 


1. Opere complete, voi. 3, ed. cit., p. 481. Al doilea paradox român 
pe care -1 descoperea profesorul Sorin Alexandrescu e identificabil, iată, 
în eboşă, în opinii anterioare cu 90 de ani concluziilor sale. 

a. Cristian Preda, Staulul şi sirena, Nemira, Bucureşti, aooa, p. 86. 

3. Alături de junimism, sămănătorism, gândirism, protocronism, po¬ 
poranismul e un produs ideologic prin excelenţă românesc, chiar dacă 
numele lui, dat de C. Stere, provine din rusescul narodnik, la care s-a 
adăugat sufixul -ism. S-ar cuveni menţionat faptul că în studiul Popo¬ 
ranismul, la care mă voi referi în paginile următoare, C. Stere va afirma 
că „aceste idei au fost formulate în celebrele Scrisori istorice ale lui Mirtov 
[id, est P. Lavrov - n. m.]. Ulterior, subliniind că circumstanţele sociale 
din România erau mult diferite de acelea din Rusia, va nega filiera ru¬ 
sească. Cuvântul „poporanism" e folosit pentru prima dată de C. Stere 
în ciclul de articole „Socialiştii şi mişcarea naţională", publicat în august 
1893 în ziarul ieşean Evenimentul. 

una: descindeau amândoi din familii în care au fost mal aimes. 
Minusul de afecţiune din familia „mică“ l-au compensat prin 
dragostea pentru familia cea mare, omenirea (cazul lui Ghe- 
rea) sau neamul (cazul lui Stere). Componenta naţionalistă 
este pregnantă în privinţa celui de-al doilea. Stagiul siberian 
mult mai lung, cu istovitoare popasuri la Ekaterinoslav, Tiu- 
men, Kurgan, Tobolsk, Krasnoiarsk, în coloana de condam¬ 
naţi în lanţuri care cerşeau mila localnicilor, moartea fratelui 
mai mic (şi el insurgent antiţarist), împuşcat şi îngropat 
într-un mormânt fără cruce, l-au marcat mai puternic. Fie¬ 
rarul şi potcovarul de neam bun, tânărul erudit ajuns ucenic 
în atelierul lui pan Siemaszko (un nobil polonez deportat şi 
el) a avut aici revelaţia originilor. Când colegii de surghiun 
îşi exteriorizează jalea în melancolicele cântece ruseşti, „parcă 
se diferenţia, se dezlipea sufleteşte de tovarăşii săi de drum, 
se simţea parcă străin între ei, cu toată nostalgia de înfră¬ 
ţire, de fuziune sufletească". (Confesiunea, edificatoare, e 
inclusă în volumul al treilea al masivului ciclu romanesc în 
preajma revoluţiei.) întrebat de cineva de ce naţionalitate 
este, boierul surghiunit răspunde că este din Basarabia, o 
gubernie ai cărei locuitori sunt „ramură a naţiunii române". 


Elementele constitutive ale poporanismului 

Amănuntul merită o atenţie suplimentară. Schematizat la 
maximum, poporanismul lui C. Stere înseamnă naţionali¬ 
tate + democraţie. Socialismul, de care şi el a fost tentat în 
prima tinereţe, i se pare insuficient dacă ignoră, mai mult, 
sfidează specificul local. „Nu admit - scria el în primul număr 
al revistei ieşene Evenimentul literar din 20 decembrie 1893 - 
confundarea internaţionalismului cu antinaţionalismul, când 
se scapă din vedere toate interesele vitale ale unui popor, cele 
politice, economice şi culturale ; despreţuiesc pe acei care of¬ 
tează că nu s-au născut în altă ţară mai civilizată; urăsc pe 
acei cari în programele lor aruncă peste bord majoritatea co¬ 
vârşitoare a muncitorimii române, ţărănimea, sub cuvânt că 
având o şuviţă de pământ sunt mici burgheji." 

Evenimentul literar era un săptămânal al cărui director 
nominal era socialista Sofia Nădejde, dar conducătorul de facto 
era C. Stere, care semna însă cu pseudonimul C. Şărcăleanu 1 . 
Grupul redacţional şi cercul de colaboratori reuneau socialişti 
ca C. Dobrogeanu-Gherea, Ioan Nădejde, G. Ibrăileanu (viitor 
mare critic literar, ideolog şi romancier), Constantin Miile, 
Vasile Morţun, Raicu Ionescu-Rion, Spiridon Popescu, Nicolae 
Beldiceanu, Theodor Buzdugan, A. Steuerman, Gr.N. Lazu 
ş.a. Erau în majoritate literaţi, care îmbinau discursul poetic, 
epic, critic, cu publicistica militantă în favoarea „poporului 
muncitor, care voia să cunoască o viaţă mai bună şi mai plină 
din punct de vedere intelectual şi moral" 2 . Stere însuşi se 
considera pe atunci socialist, nu fără a introduce în asumarea 
acestui statut diferenţa specifică, proprie unui democrat ra¬ 
dical de stânga 3 , cum exact l-a definit Z. Ornea. O va face în 
studiul „Poporanismul" 4 . 

Pendularea diplomatică din cuprinsul studiului menţionat 
e elocventă pentru „calea a treia" pe care va păşi finalmente 
Stere. Pe unele porţiuni ea se va suprapune căii socialiste, în 
altele se va îndepărta. Ideologul (care, aşa cum am mai scris, 
avea reale calităţi de mediator) afişează opinii socialiste, fi¬ 
reşti într-o publicaţie a socialiştilor, dar precizează şi zonele 
în care se abate de la normă: „Poporanismul, ca fenomen so¬ 
cial, e şi mai îngust şi mai larg decât socialismul. Mai îngust, 
pentru că cuprinde numai pătura cultă, muncitorii şi ţăranii 
socialişti vădit că nu pot fi şi nu-s poporanişti, şi mai larg, 
pentru că, dacă toţi socialiştii din pătura cultă sunt popora¬ 
nişti, nu toţi poporaniştii sunt socialişti, deoarece pentru a fi 
socialist, nu poporanist, pe lângă elementele arătate mai sus, 
ar trebui să aibă încă ceva: o teorie istorico-socială şi un ideal 

i. Alegerea acestui pseudonim nu e întâmplătoare. Şărcăleanu e 
un derivat românesc de la toponimicul Şarcala, un sat siberian ce figura 
pe lista călătoriilor silite ale deportatului C. Stere. 

a. C. Şărcăleanu, „Limba literară", în Evenimentul literar, I, io, 
ai febr. 1874. 

3. Z. Ornea, Viaţa lui C. Stere, voi. I, Cartea Românească, Bucureşti, 
1989, p. 179. 

4. Vezi „Poporanismul", în Evenimentul literar, 1 ,15, 28 martie 1894. 

foarte bine hotărât". Modestia poporanistă, plasarea voluntară 
intr-un plan secund, mai curând afectiv decât doctrinar, sunt 
menite a adormi bănuielile socialiştilor canonici din preajma 
lui Gherea 1 . Elementele constitutive ale poporanismului, pre¬ 
zentat înşelător drept „un sentiment general, o atmosferă [...] 
intelectuală şi emoţională", deci nu ca o „doctrină şi un ideal 
bine hotărât" sunt reliefate de Stere însuşi: „iubirea nemăr¬ 
ginită pentru popor - sub care se înţelege totalitatea concretă 
a maselor muncitoare şi producătoare - apărarea devotată a 
intereselor lui, lucrarea entuziastă şi sinceră spre a-l ridica la 
înălţimea unui factor social şi cultural conştient şi neatârnat “. 
Totuşi, nu lipseşte şi un substrat teoretic, un inventar ideatic, 
subliniat de autor tot cu litere cursive: ,,i) Că poporul numai 
el singur are dreptate, că el, veşnicul martir, veacuri întregi 
a muncit şi a vărsat sângele său pentru a ridica pe umerele 
sale întreaga clădire socială şi 2) că toate păturile superpuse 
au, din pricina aceasta, faţă cu poporul o datorie atât de mare, 
că dacă ar dori sincer să o plătească, n-ar putea, cu toate jert¬ 
fele, cu tot devotamentul şi abnegaţia lor, să plătească măcar 
procentele u . Pot fi recunoscute în această argumentare dua¬ 
listă „dogma maniheistă" şi „moralismul dihotomic" proprii, 
potrivit lui Hermet, „populiştilor originari [care] au contrapus 
virtutea pălmuită a muncii depravării bogătaşilor trândavi şi 
exploatatori" 2 . 

1. în această privinţă Stere era deja păţit. Un triptic de articole inti¬ 
tulat „Socialiştii şi mişcarea naţională", publicat în ziarul liberal Eve¬ 
nimentul în august 1893, fusese contestat (tot în acelaşi periodic), dinspre 
stânga spectrului politic, de un obscur I. Doniroff, peseudonim sub care 
se ascundea, pare-se, Raicu lonescu-Rion. în Munca, IV, 26,1, oficiosul 
Partidului Social-Democrat din România, un anume V. Stupu combă- 
tea tezele lui Stere prin articolul „O nedumerire". Nu va trece însă mult 
şi va fi atacat dinspre dreapta, o notiţă din ziarul bucureştean Naţio¬ 
nalul (V, 121,13 mai 1894) catalogându -1 „insultător de meserie şi un 
apărător al intereselor jidoveşti". O zi mai târziu, în stilul şovin al gaze¬ 
telor fascizante interbelice, anonimul de la Naţionalul întreba: „Cine o 
fi acest Şărcăleanu? Am dori să-l cunoaştem, e cu perciuni sau e vreun 
român jidovit?" 

2. Hermet, op. cit., p. 131. 



56 DOUĂ VEACURI DE POPULISM ROMÂNESC 

Sublinierea datoriei faţă de popor a păturilor superpuse 
nu e un detaliu retoric, o figură de stil. Fondatorul poporanis¬ 
mului credea în ea cu toată convingerea. Ca student întârziat, 
înfiinţase societatea culturală „Datoria", indicând în statutele 
ei obiectivele vizate şi mijloacele: „Conştiinţa că în popor este 
posibilitatea culturei, că el va primi cu o nemărginită lăcomie 
ajutorul nostru, ne-a îndemnat să înfiinţăm şi noi - în alte 
ţări fiinţează de mult - sociatatea culturală «Datoria», al că¬ 
rei scop este răspândirea culturei generale în popor şi înmul¬ 
ţirea cunoştinţelor generale, îmbunătăţirea stării sale (noţiuni 
elementare de drept, de fizică, agronomie, fiziologie, igienă, 
chimie, creşterea vitelor etc.!). Noi am recunoscut că avem o 
datorie sfântă de a lucra pentru deşteptarea poporului nostru 
la o viaţă naţională conştientă şi sperăm că toţi patrioţii ade¬ 
văraţi şi luminaţi vor recunoaşte această datorie!... Mijloacele 
noastre vor fi: întemeierea de biblioteci, de şcoli pentru adulţi, 
ţinerea de conferinţe şi editarea de cărţi populare, în fine tot 
ce poate dispune un cetăţean cult şi devotat intereselor popo¬ 
rului său. Astfel numai ne vom face datoria, vom contribui la 
ridicarea nivelului cultural al poporului" 1 . Printre membri, 
recrutaţi de Stere cu instinctul sigur al revoluţionarului călit, 
figurau N. Lupu, G. Ibrăileanu, Elena Carp (viitoarea soţie a 
mentorului poporanist), Mihai Pastia, prozatorii D.D. Pătrăş- 
canu (tatăl comunistului Lucreţiu Pătrăşcanu, cel care va 
cădea victimă tovarăşilor săi) şi Spiridon Popescu, mai târziu 
autorul unei cărţi cu titlu emblematic: Contribuţii la munca 
pentru ridicarea poporului (1904). 

Intr-o ţară în care avânturile progresiste, umanitare mor 
repede, „Datoria" a fost o excepţie. Bună parte din obiectivele 
ei - şi ale poporanismului în general - au fost atinse sub pri¬ 
virea deocamdată placidă a burgheziei. Socialiştii le apreciau 
diferit. Cei ieşeni, mai romantici, mai sentimentali, au accep¬ 
tat să meargă „sub steagul poporanismului, lucrând în înţe¬ 
legere cu toţi membrii poporanişti, făcând abstracţie de ideile 


1. V. Apelul şi statutele Societăţii culturale „Datoria", Iaşi, 1893, 

p. 8. 

noastre politice şi economice" 1 , cei bucureşteni, mai pragma¬ 
tici şi edificaţi asupra contradicţiilor de clasă, conchideau în 
Munca 4 . „Lasă burghezimea să lumineze poporul în interesele 
ei, iar poporul luminat va şti el însuşi ce trebuie să facă în 
interesul său“. 


Divorţul dintre socialism şi poporanism 

Premisele divorţului dintre socialism şi poporanism sunt lesne 
de aflat în aceste rânduri sceptice. O bucată de vreme, Stere 
a mers în aceeaşi coloană cu socialiştii, contemplându-le iro¬ 
nic Joaca de-a emanciparea proletariatului neexistent" în 
România. Ironia lui nu era însă întru totul motivată. Socia¬ 
liştii, în care vedea, minimalizator, „o ramificaţie neînsem¬ 
nată a păturii culte burgheze", câştigau audienţă chiar pe 
terenul lui favorit - satul. în judeţele sudice, Buzău, Dâmbo- 
viţa, Argeş, Olt, Romanaţi, Vlaşca, ideile socialiste pătrunse¬ 
seră atât de adânc, încât prin toamna lui 1888 existau 300 de 
cluburi ţărăneşti. Pentru funcţionarea lor eficientă a fost al¬ 
cătuit un Statut model al cluburilor muncitorilor plugari. Suc¬ 
cesul, atât de mare, atât de neaşteptat, i-a derutat pe lideri, 
care s-au trezit brusc cu un fier încins în mâini. Bun cunos¬ 
cător al problemei agrare, Gherea însuşi ştia că pe solul unei 
culturi politice insuficiente orice revendicare mai îndrăzneaţă 
putea duce la tulburări şi represiune violentă. Recomanda, 
aşadar, „foarte multă prudenţă şi mult tact" şi-i sfătuia pe 
activişti să apere „interesele ţărănimii în marginile institu- 
ţiunilor democratice existente" 2 . Gurul socialist temporiza... 
Speriaţi de pericolul întrezărit, alţi tovarăşi din conducerea 
PSDMR (VG. Morţun, G. Diamandy, Ioan Nădejde, Al. Radovici) 
au trecut în 20 apr./a mai 1899 la liberali, înfăptuind actul 
pe care istoriografia comunistă l-a etichetat drept „trădarea 


x. V. Sofia Nădejde, „Poporanismul şi socialismul", în Lumea nouă 
literară şi ştiinţifică, II, 31-34, 1896. 

a. V. Documente din istoria mişcării muncitoreşti in România, 1893- 
1899, Editura Politică, Bucureşti, 1969, p. 583. 

generoşilor' 11 . Evitau astfel arestările, percheziţiile poliţie¬ 
neşti care s-au dezlănţuit în iarna lui 1899. 

Cu C. Stere, care va intra şi el în Partidul Naţional Liberal, 
lucrurile stau altfel. Nu voia să se căpătuiască, era bogat, 
demnităţile politice, profesionale, ştiinţifice începuseră să-l 
propulseze în ochii publicului. în 1898 câştigase prietenia lui 
Ionel Brătianu (viitor lider de succes al liberalilor). Cei doi se 
preţuiau reciproc, încheiaseră chiar un pact tacit ce prevedea 
efectuarea reformei agrare şi acordarea votului universal. 
Dar pentru asta trebuia pregătit terenul. Ajutor de primar 
liberal în Iaşi (1898-1899) timp de cinci luni, deputat (tot li¬ 
beral) cu o forţă şi logică oratorică de invidiat (din 1901), pro¬ 
fesor universitar (din 1903), cuvântul lui, acţiunea lui contau 
din ce în ce mai mult. în forul său lăuntric era convins că 
poate lucra mai eficient pentru popor (adică pentru ţărănime) 
din interiorul unui mare partid politic decât din afara lui. 
Z. Ornea, care i-a dedicat o biografie în două volume, Viaţa 
lui C. Stere ( 1 ,1989; II, 1991) i-a plasat existenţa de după 1889 
sub semnul unei „dileme tragice": liberal socialist sau socia¬ 
list printre liberali? Nu era în fond nici una, nici alta. Era un 
agrarian de stânga, un radical cu o personalitate accentuată 
marcat de „datoria" faţă de ţărani. A încercat să înfrunte fata¬ 
lismul - vechi, oriental - al conaţionalilor convinşi că „omul 
e sub vremi, iar nu vremile sub om" 1 2 . Energia lui debordantă, 
tacticile iscusite, strategia alianţelor, a jocurilor de culise, pe 
care a stăpânit-o ca puţini alţii l-au ajutat să-şi atingă (par¬ 
ţial) obiectivele. Pentru asta s-a folosit de alţii, lucru obişnuit 
în politică, dându-le iluzia că le împărtăşeşte credinţele. Faţă 
de sine însuşi n-a fost însă un apostat. Optase de mult pentru 
a treia cale, iar acum, când socotea că umbrela unui mare 
partid îl adăpostea de intemperii, îşi putea afirma tranşant 
convingerile. Când voiajorul politic G. Panu îi va reproşa în 


1. N-ar trebui uitaţi nici socialiştii care au intrat în... Partidul Con¬ 
servator: dr. C. Istrati, Al. Bădărău, M. Tanoviceanu, Th. Speranţia ş.a. 

2. Autorul acestei sentinţe sceptice a fost cronicarul Miron Costin, 
ucis, simptomatic, în 1691, tocmai când voia să schimbe cursul politicii 
moldoveneşti. 

1907 inconstanţa va răspunde cu o linişte orgolioasă: „Eu, per¬ 
sonal, n-am intrat în politica militantă românească decât odată 
cu intrarea în partidul din care şi astăzi fac parte, nu mă simt 
«convertit» şi nu simt nici nevoia de a-mi «justifica» legăturile 
politice sau de a-mi afirma «ruperea definitivă cu socialismul»" 1 . 

Totuşi, ruperea exista! Blândul Gherea recomandase 
cândva socialiştilor să se ocupe şi de „ariergarda partidului", 
„muncitorii agricoli". îi avea, desigur, în vedere pe ţărani. As¬ 
prul, netranzacţionalul Stere pare a se gândi numai la ţărani. 
Pentru el până şi industria era un accesoriu al agriculturii. A 
spus-o franc, în discursul său de la debut ca parlamentar din 
30 noiembrie 1901, în care conciliase abil comandamentele 
politicianiste ale burgheziei liberale autohtone (între altele, 
vestitul „prin noi înşine") cu preceptele poporaniste: „Domnilor, 
eu declar că, afară de cazuri excepţionale, totdeauna bine 
studiate şi bine chibzuite, nu putem avea noi, popor de ţărani, 
decât o industrie accesorie şi suplimentară agriculturei, o 
industrie ţărănească. [...] Nu, noi trebuie să ne gândim pen¬ 
tru noi înşine şi prin noi înşine. [...] Toate nevoile principale 
ale vieţei noastre economice se pot satisface prin munca ţă¬ 
ranului în lunile de iarnă. [...] încă o dată repet, trebuie ca 
această consumaţiune ţărănească să fie satisfăcută de munca 
ţărănească. E un tip de organizaţiune economică, necunoscut 
în ţările mari din Europa. E greu să mergem pe căi nebătute, 
mai ales când am distrus în mare parte germenii din trecut, 
dar cu o muncă mare, cu o energie neclintită, cred că vom 
putea ajunge la un bun sfârşit" 2 . 

E discursul care -1 propulsează pe promontoriul elitei deci¬ 
zionale liberale, divizată atunci între adepţi ai premierului în 
funcţie (Dimitrie Sturdza) şi ai celui care va fi: Ionel I.C. Bră- 
tianu. El contura un program mai curând al său decât al gu¬ 
vernului, fapt ce va fi semnalat cu rapiditate de conservatori. 
Pentru a -1 transpune în practică era împins spre politica paşilor 

1. C.S., „D. Panu şi «Viaţa Românească» faţă de socialişti", în Viaţa 
Românească, II, 9, sept. 1907, p. 429. 

2. Dezbaterile Adunării Deputaţilor, în Monitorul Oficial, 12, 2 dec. 
1901, p. 44. 

mici. Ceruse în acelaşi discurs „la adresă" [adică la mesajul 
tronului - n. m.] reforma electorală, sufragiul universal, dar 
premierul titular avea alte urgenţe (tezaurul public deficitar, 
creditul public anemic) şi ceruse chiar deputaţilor să-şi as¬ 
tupe urechile la „fluierătura doinei frumoase a votului uni¬ 
versal", aşa cum făcuse Ulise când trecuse „cu corabia pe lângă 
insula farmecelor". (Premierul se înşela, fireşte, Ulise ascul¬ 
tase cântecul sirenelor, dar Stere, el însuşi matelot pe corabia 
liberală, nu-şi putea contrazice cârmaciul. în anii ce vor urma 
până în 1908, când Sturdza va fi debarcat, va intona el însuşi, 
aidoma sirenelor, „cântecul ameţitor" al reformelor.) 


Viaţa românească şi „democraţia rurală" 

Pentru asta avea nevoie nu doar de tribuna parlamentară, ci 
şi de o revistă proprie. Redactorii ei au ezitat o vreme între 
două titluri: Viaţa contemporană (adjectivul trimitea la Con¬ 
temporanul, revista socialiştilor români care apăruse între 
1 iulie 1881 — mai 1891 şi se inspirase din Sovremenik -ul ru¬ 
sesc) şi Viaţa Românească. Pentru noua publicaţie, tipărită 
la 6 martie 1906, în condiţii grafice deosebite, a fost ales al 
doilea. Era condusă de cei doi directori, ambii profesori uni¬ 
versitari: C. Stere şi Paul Bujor (fost socialist în tinereţe) şi 
se voia „expresia întregii vieţi româneşti", deci inclusiv a ro¬ 
mânilor din provinciile subjugate: Basarabia, Bucovina, Tran¬ 
silvania. Poetul Alexandru Vlahuţă, care nu nutrea cele mai 
bune sentimente pentru Stere, susţinea într-o scrisoare către 
Paul Bujor: „Hotărât e cea mai bună revistă din câte s-au 
încercat la noi, şi e aşa de interesantă şi de minunat scrisă, 
c-ar putea să facă cinste oricărei ţări civilizate". Editorialul 
(nesemnat) „Către cititori" poartă amprenta lui Stere, preci¬ 
zând obiectivul: „munca pe câmpul culturii naţionale" şi des¬ 
tinatarul (deocamdată indirect): ţărănimea, singura „clasă 
pozitivă" care „a păstrat mai curat sufletul românesc". 

Cultul ţărănimii nu era totuşi unul exclusivist, retrograd, 
autarhic, ca acela al revistei concurente Sămănătorul (condusă 
de istoricul Nicolae Iorga), ci viza să integreze „în armonia 

culturii europene răsunetul sufletului nostru". Redactorii şi 
colaboratorii - numeroşi, prestigioşi - îşi propuneau o acţiune 
concertată şi concentrică de emancipare a ţărănimii, ideal tan¬ 
gibil „atunci când, prin cultură, viaţă politică mai largă şi ri¬ 
dicare economică, ţărănimea va căpăta în stat valoarea socială 
proporţională cu valoarea sa numerică, economică, morală şi 
naţională, când vom fi un popor, când toate clasele sociale vor 
fi ale aceluiaşi popor, când trecerea de la vârful la baza pira¬ 
midei sociale se va face pe nesimţite". în final, toate aceste 
acţiuni vor fi rezumate într-un cuvânt: „Şi dacă este nevoie să 
dăm idealului nostru cultural, naţional şi democratic un nume 
cuprinzător - numele său este: Poporanismul “. 

Nu intenţionez să examinez aici producţiile literare, cul¬ 
turale (de bună calitate) din Viaţa Românească. Pentru aceasta 
există sinteze edificatoare: G.C. Nicolescu, Ideologia literară 
poporanistă (1937), D. Micu, Poporanismul şi „Viaţa Romă- 
nească“ (1961), Z. Ornea, Poporanismul (197a) ş.a. încă insu¬ 
ficient analizat a rămas sectorul ideologic, sociologic, politic, 
confluenţa acţiunii publice a poporaniştilor cu aceea politică, 
parlamentară. Ca personaj politic naţionalist cu un aport 
esenţial în unirea Basarabiei cu România, ca liberal şi, apoi, 
naţional-ţărănist, partide îndelung puse la index sub comu¬ 
nism, în fine, ca antisocialist, Stere n-a putut fi reconsiderat 
(adică comentat) decât în anii în care naţional-comunismul 
ceauşist a intrat în conflict ireconciliabil cu Moscova peres- 
troikistă a lui Gorbaciov. Atunci s-au tipărit Eseul unei resti¬ 
tuiri. C. Stere, de Ioan Căpreanu (Editura Junimea, Iaşi, 1988) 
şi Viaţa lui C. Stere 1 , de Z. Ornea (Editura Cartea Românească, 
1989). Sunt însă încercări, biografii, studii preliminare mar¬ 
cate de semitonuri şi precauţii fireşti într-un regim totalitar. 
Neconvenabil, incomod, iritant pentru autorităţi era cu deo¬ 
sebire studiul „Social-democratism sau poporanism?", publi¬ 
cat de Stere în şase numere ale Vieţii româneşti, cel dintâi 
fiind cel de pe luna august 1907. 

1. Aceluiaşi cercetător, Z. Ornea, i se datorează şi o ediţie masivă 
C. Stere, Scrieri, apărută în 1979 la Editura Minerva. Sumarul aces¬ 
teia era însă periat cu grijă. 

E de discutat de ce a scris Stere acest studiu tocmai atunci. 
Poate că un motiv a fost violenta răscoală ţărănească din ace¬ 
laşi an, înăbuşită sângeros de armată. 1 Propaganda oficială 
insista asupra responsabilităţii socialiştilor, socotiţi instiga¬ 
torii revoltelor. In timpul lor Stere fusese prefect de Iaşi (judeţ 
în care armata nu a tras în ţărani!) şi potolise răscoalele im¬ 
punând proprietarilor şi arendaşilor învoieli agricole mai con¬ 
venabile ţăranilor. El excludea revoluţia, deci rezolvarea prin 
violenţă a inechităţii sociale şi, îndeosebi, a problemei ţără¬ 
neşti („lecţia" lui Lavrov îi stăruia, aşadar, în memorie). 

Alt motiv, nu mai puţin important, era însă revigorarea 
mişcării socialiste. Letargia posterioară „trădării generoşilor" 
era pe sfârşite, iar Stere, unul dintre protagoniştii ei, îi con¬ 
stata ineficienţa pe termen lung. Resurecţia socialismului îl 
neliniştea şi voia să prevină, cu argumentaţia sociologului, o 
evoluţie care i se părea pernicioasă. Afirma asta chiar din 
preambulul studiului: „în timpul din urmă, în România, fără 
îndoială a reînviat mişcarea social-democratică: în mai multe 
oraşe mai mari ale ţării s-au format organizaţiuni destul de 
puternice, care fac întruniri, se adună în congrese, au un or¬ 
gan săptămânal pentru apărarea politicii lor, iar acuma scot, 
la Iaşi, şi o revistă lunară 2 pentru formularea şi propagarea 
ideilor teoretice ale «socialismului ştiinţific». [...] mă gândesc 
cu durere la noile jertfe zădarnice de vieţi tinere, la noile 
decepţiuni şi crize sufleteşti, ca urmare a acestei noi răsipe 
de entuziasm în direcţii greşite, - în ţara aceasta atât de să¬ 
racă în energie tânără, în entuziasm, în idealism" 3 . 

i. Ar fi fost împuşcaţi atunci 11.000 de ţărani. E cifra menţionată 
ostentativ de istoriografia comunistă. Alte surse susţin că numărul mor¬ 
ţilor ar fi fost de numai (?!) 4.000. Adevărul nu se va şti niciodată. Lăzile 
cu arhiva referitoare la masacru au fost luate de regele Carol I şi urma 
lor s-a pierdut. 

a. E vorba de revista Viitorul social, apărută la Iaşi sub direcţia lui 
Ion Sion. 

3. V. „Social-democratism sau poporanism?", în Viaţa Românească, 
II, 8, aug. 1907, pp. 170-171. 

Intelectual, mai mult, aristocrat fidel „clasei lui de adop¬ 
ţiune", Stere nutrea serioase dubii asupra capacităţii teore¬ 
tice şi organizatorice a proletariatului de a îndruma România 
pe calea democraţiei sau, cu propriile cuvinte, „a propăşirii 
sociale generale". O interogaţie retorică îi trădează îndoiala: 
„Poate lua asupră-şi această sarcină în România de astăzi un 
partid social-democratic, sau mai bine zis: poate el pune pe 
umerii câtorva sute sau mii de bieţi proletari născuţi din ve- 
cinicile şi fantasticele avantaje şi încurajări ale industriei 
noastre?" E semnificativ acest din urmă accent antiprotec- 
ţionist, care ascundea un ascuţiş îndreptat împotriva burghe¬ 
ziei mari, industriale. Calea de urmat pentru România, „stat 
de ţărani", i se părea a fi „lupta pentru realizarea unei ade¬ 
vărate, puternice şi sănătoase democraţii rurale“. Putea ţără¬ 
nimea să ducă singură această luptă? Stere n-o credea în stare, 
pentru că adoptarea formelor de stat modern nu dusese la 
„înrădăcinarea democratismului în viaţa poporului însuşi", iar 
„libertăţile înscrise pe faţada edificiului nostru constituţional 
n-au pătruns încă nici în realitatea vieţii, în adâncimile ei, 
nici măcar în conştiinţa poporului “ 1 . Ţărănimea avea prin 
urmare nevoie de tutori, iar aceştia trebuiau căutaţi în rân¬ 
durile clasei mijlocii şi ale intelectualităţii. Stere este un po- 
pulist, un agrarian de tip aparte, pentru care clivajul urban/ 
rural despre care vor scrie Sidney Tarrow în 1971 (aplicat la 
politica franceză), la numai patru ani după ce Lipset şi Rokkan 
dăduseră faimoasa teorie a clivajelor, apoi, printre alţii, Da¬ 
niel L. Seiler în Les Partis politiques en Europe (1978), nu 
exista. Sigur că pentru el ţărănimea era practic totuna cu 
„poporul", dar distingea, în masa naţiunii, elemente călăuzi¬ 
toare: „Vădit, în sprijinul ţărănimii, în elementele ei mai con¬ 
ştiente şi mai viguroase, trebuie să vină alte elemente sociale: 
clasele mijlocii - fruntaşii satelor, mica burghezie orăşenească 
şi mai ales intelectualii, care în ţara noastră, cu o viaţă in¬ 
dustrială şi comercială săracă, formează un element atât de 
însemnat al claselor noastre mijlocii. Numai printr-o colaborare 

1. V. „Social-democratism sau poporanism?", în Viaţa Românească , 
III, 1,1908, pp. 56-57. 

strânsă între toate aceste elemente sociale, într-o acţiune şi 
organizaţiune politică temeinică, în care cu vremea să intre 
tot mai multe elemente din ţărănime, în măsura în care pen¬ 
tru ea va fi tot mai accesibilă viaţa politică conştientă şi 
lupta pacinică şi legală - numai prin această colaborare se 
poate asigura rezolvarea singurei probleme ce ni se impune 
în această fază a dezvoltării noastre politice şi sociale". JPre- 
tutindeni democratismul s-a născut ca rezultat al colaboră¬ 
rii, în lupta politică a claselor mijlocii (intelectualii în frunte) 
cu masele muncitoare" 1 , generaliza sociologul. 

Aceştia fiind actanţii scenei sociale, în România, „ţară 
aproape exclusiv agricolă", ergo fără proletariat, „nu poate 
avea nici un rost nici programul, nici partidul social-demo- 
crat". Această concluzie era însă formulată chiar din secţiunea 
introductivă a studiului. Pentru a se democratiza, României 
nu-i rămânea decât să rezolve „singura problemă proprie — 
chestiunea agrară". Plasând-o în prim-planul acţiunii sale, 
orice partid democratic ar fi putut - după C. Stere - s-o re¬ 
zolve. Punctul terminus al acţiunii fiind instituirea unei „de¬ 
mocraţii rurale", invocată în culori trandafirii: „evoluţiunea 
noastră economică, ca şi toată înfăţişarea statului nostru vor 
trebui, necesar, să-şi păstreze întotdeauna caracterul lor spe¬ 
cific ţărănesc şi progresul economic, deci, trebuie să se ducă 
înainte de toate spre organizarea întregii gospodării naţionale 
pe temelii ţărăneşti; o ţărănime viguroasă, stăpână pe pă¬ 
mântul pe care îl munceşte şi pentru care, prin organizarea 
unui sistem desăvârşit de societăţi cooperative, avantajele 
micii proprietăţi sunt împreunate cu toate avantajele tecnice, 
accesibile astăzi numai pentru marea proprietate" 2 . 

Incontestabil, Stere este unul dintre cei dintâi teoreticieni 
ai populismului agrar, ce va avea atâta succes în Europa Cen¬ 
trală şi de Est interbelice, devansând prin argumentarea sa 
omologi români, precum Ion Mihalache, dar şi străini, bulga¬ 
rul Aleksandar Stamboliiski bunăoară. 


1. Ibidem, p. 64. 

2. „Social-democratism sau poporanism?", în Viaţa Românească, III, 
4,1908, p. 59. 

Un populism romantic şi paseist: sămănătorismul 

Spre ţărănime, ca depozitar al tradiţiei şi al naţionalităţii, 
priveau însă şi reprezentanţii altui curent de gândire ce şi-a 
pus la rându-i amprenta asupra societăţii româneşti din pri¬ 
mul deceniu al secolului XX. Era, negreşit, o societate multi¬ 
polară, în care actorii ideologici cu personalitate marcantă nu 
mai erau liberalii şi conservatorii. Revizuită încă o dată în 
1884, constituţia din 1886 făcea convenabil ambelor partide 
statu-quo- ul. Disputele dintre ele se consumau retoric la tri¬ 
buna parlamentului şi în coloanele ziarelor afiliate şi se re¬ 
zolvau prin procedeul rotativei guvernamentale care scotea 
periodic din inaniţie clientela electorală. Socialiştii şi popora- 
nistii urmăreau obiective mai îndepărtate şi sectoare ale popu¬ 
laţiei mai largi, atunci vitregite. Pe lângă socialişti şi poporanişti, 
care au avut la început raporturi amiabile, sfârşind prin a se 
excomunica reciproc, a existat şi un al treilea pol (curent), 
foarte activ în epocă, cunoscut sub numele de sămănătorism. 
Numele îi vine de la revista Sămănătorul, apărută la 2 decem¬ 
brie 1901, impusă vertiginos între 1903-1906, când domină 
arena publicisticii sub conducerea impetuosului erudit şi direc¬ 
tor de conştiinţe care a fost istoricul Nicolae Iorga (1871-1940), 
sucombată, în fine, în 27 iunie 1910, după o lungă şi penibilă 
agonie. 


Fascinaţia modelului german 

Dacă în periplul lor pe apele învolburate ale confruntării de 
idei C. Dobrogeanu-Gherea şi C. Stere se dovediseră a fi na¬ 
vigatori cu idei de stânga, N. Iorga şi cei adunaţi sub stindar¬ 
dul lui naţionalist erau de dreapta. O dreaptă cu rădăcini 
occidentale, îndeosebi germane şi americane, în pofida puris¬ 
mului etnic, a românismului pasional şi exacerbat pe care îl 
afişau ca stindard. In România începutului de secol XX, o ţară 
cu constituţie, instituţii, legi adoptate (mai rar adaptate) după 
tipar francez, se manifesta într-o parte a spectrului politic şi 

cultural şi o fascinaţie a modelului german. 1 Dacă paşoptiştii 
sau bonjuriştii studiaseră în majoritate la Paris, valul urmă¬ 
tor a preferat Berlinul şi Vîena, exemplul junimiştilor, repre¬ 
zentanţi ai noii drepte, fiind cel mai grăitor. Titu Maiorescu 
(1840-1917), P.P. Carp (1837-1919), Iacob Negruzzi (1842- 
1932), Ioan Slavici (1848-1925), M. Eminescu (1850-1889), 
mai târziu, Vasile Pârvan (1882-1927) s-au format sub aus¬ 
picii germane. Spiritul german, metodic, cumpănit, „aşezarea 11 
(o calitate la care visau zadarnic în secolul al XVII-lea croni¬ 
carii moldoveni, nevoiţi să trăiască într-o ţară aflată în „calea 
răutăţilor") îi atrăgeau şi pe valahul mobil, şi pe moldoveanul 
reflexiv. O dovadă suplimentară oferă Ion Luca Caragiale (1852- 
1912), considerat de Eugen Ionescu „cel mai mare dramaturg 
necunoscut" din Europa şi în mod cert scriitorul care a sur¬ 
prins abisal şi fără rest firea românului regăţean. Acesta s-a 
stabilit în 1905 la Berlin, într-o ţară a cărei limbă o vorbea 
precar, nu la Paris, unde perfectul francofon s-ar fi simţit acasă 
(ce-i drept, atunci ca şi acum, Parisul era mai costisitor decât 
capitala germană, chiar şi pentru norocoşi moştenitori). în 
plus, îi fascina felul în care germanii rezolvaseră problema 
lor naţională, unirea într-un singur stat a mulţimii de prin¬ 
cipate, regate şi ducate separate, ideal în direcţia căruia ro¬ 
mânii mai aveau mulţi paşi de făcut. Şcolit el însuşi la Berlin, 
mai vârstnicul Mihail Kogălniceanu, probabil cel mai inventiv 
şi mai riguros om politic român din veacul al XlX-lea, recunoş¬ 
tea la 1/13 aprilie 1891, în aula Academiei Române: „Culturii 
germane [...), Universităţii din Berlin [...], societăţii ger¬ 
mane, bărbaţilor şi marilor patrioţi cari au operat reînălţarea 


1. Acelaşi balans continuă şi după prima conflagraţie mondială. 
Un cunoscător al problemelor româneşti îl semnalează într-o carte 
destul de recentă: „După Primul Război Mondial, este clar pentru ori¬ 
cine în afară de francezi că, în materie de idei, Franţa nu mai are 
nimic de oferit României [...], şi totuşi franceza rămâne limba străină 
cea mai vorbită. In schimb, gândirea germană alimentează toate cu¬ 
rentele, mistice, raţionaliste, etnopsihologice etc.“ (V. Michel Dion, Essai 
sur le fanatisme contemporain. Des Hommes nouveaux de Roumanie 
aux combattants d’Allah, l’Harmattan, Paris, 2002, pp. 182-183.) 

şi Unitatea Germaniei datoresc în mare parte tot ce am de¬ 
venit în ţara mea şi că la focul patriotismului german s-a aprins 
făclia patriotismului meu român!" 1 

Istoricii, sociologii, filozofii germani exercitau şi ei o forţă 
de atracţie ieşită din comun. Acuzat de Gherea în Neoiobăgia 
că şi-ar fi împrumutat arsenalul doctrinar de la narodnicii ruşi 
(ceea ce era în bună măsură adevărat), până şi basarabeanul 
C. Stere nu uita să-şi revendice o ascendenţă teoretică ger¬ 
mană: „Ce am luat de la poporaniştii ruşi? Cuvântul? Dar nu 
sunt populişti în America şi poporali în Germania de Sud? Şi 
întrebuinţez eu în acelaşi sens termenul? Ideea că fiecare ţară 
îşi are evoluţia şi politica ei care nu pot fi imitate? Dar aparţine 
ideea asta «originală» numai poporaniştilor ruşi? Când am lan¬ 
sat eu acum 17 ani termenul poporanism, îmi aduc aminte 
că am citat spre a afirma ideea aceasta, pe doi nemţi, pe 
F.A. Lange (autorul Istoriei materialismului) şi A. Riehl, ac¬ 
tualul profesor de filozofie la Berlin, cari, în adevăr, au avut o 
mare înrâurire asupra-mi în tinereţele mele. Iar sociologul rus 
care m-a influenţat mai mult în această privinţă, defunctul 
N.C. Mihailovsky... nu era «narodnic»!... Critica marxismului? 
Dar în această privinţă m-am folosit aproape exclusiv de «re¬ 
vizioniştii» germani, încât un profesor de sociologie mi-a putut 
da chiar eticheta de „revizionist român" [...]. Influenţa litera¬ 
turii ruseşti? Desigur, datoresc mult acestei literaturi. Dar ... 
d. Gherea a putut constata că cetesc în cinci limbi europene 
şi cât de puţin loc ocupă în cetirile mele tocmai literatura 
rusească" 2 . 

Fără îndoială, cultura sociologică a lui C. Stere era foarte 
întinsă şi în ea gânditorii germani nu ocupau un loc marginal. 
Pregătirea de specialitate a lui N. Iorga - şi în general a să¬ 
mănătoriştilor - era mai redusă. (Istoricul şi-a mărturisit mai 


1. Vezi „Mesianismul constructiv", în Ioan Adam, Panteon regăsit. 
O galerie ilustrată a oamenilor politici români, Gram ar, Bucureşti, 3000, 
P- 33 - 

a. C. Stere, „Neoiobăgia D-lui Gherea: I «Cum şi cu cine discută 
d. Gherea»", în Viaţa Românească, V, nr. 11, 1910, p. 353; „II «Cuvinte 
uitate»", V, nr. ia, 1910, p. 4ao. 

târziu dezinteresul făţiş pentru lecturile filozofice şi „proble¬ 
mele abstracte" 1 .) Puţinătatea acestora era însă compensată 
prin intensitatea, aprofundarea, selecţia partizană a punctelor 
de vedere romantic-agrariene. Se manifesta în România (mică 
încă) cu întârziere acea reacţie contestatară a spiritului Re¬ 
voluţiei Franceze şi a Luminilor, reacţie iniţiată în Franţa 
(Joseph de Maistre, de Bonald), dar amplificată, sistematizată, 
popularizată masiv în Germania, unde amintirea expansio¬ 
nismului napoleonian nu se stinsese. Adepţii ei se recrutau 
îndeosebi din rândurile aristocraţiei rurale, care pierdea par¬ 
tida în faţa burgheziei industriale, ceea ce nu excludea şi 
participarea, nu doar emoţională, a micii burghezii săteşti 
conservatoare. Toposurile ei ideologice erau organicismul 
evoluţionist, refuzul salturilor, elogiul agriculturii ca ocupa¬ 
ţie firească şi, desigur, al satului, al cărui cadru natural nu era 
devastat de industrializarea şi fărădelegile capitalismului, 
iar sentimentul cosangvinităţii în interiorul comunităţii era 
mai viu decât la oraş. Z. Ornea (1930-2001), singurul cerce¬ 
tător român consecvent al curentelor de idei, a semnalat în 
Sămănătorismul sociologii germani cu impact în spaţiul ro¬ 
mânesc: „Tonnies, Chamberlain, mai târziu Alfred Weber, 
Max Scheler ş.a." 2 

Ferdinand Tonnies (1855-1936), în studiul Gemeinschaft 
und Gesellschaft (Comunitate şi societate, 1887), distingea 
raporturi antinomice nu numai între termenii din titlul lu¬ 
crării, ci şi între sat (lume ţărănească, morală) şi oraş (lume 
citadină, intelectualizată). Dacă satul este pentru Tonnies 
cadrul natural al comunităţii, ai cărei piloni sunt tradiţia, 
cultura, rudenia, credinţa, oraşul e spaţiul de manifestare a 
societăţii, ca sumă de individualităţi aflate adesea în rapor¬ 
turi de adversitate, dar obligate să convieţuiască în virtutea 
unor raporturi mecanice, arbitrare, anorganice. (Opoziţia sat- 
oraş va fi un laitmotiv al literaturii sămănătoriste, mult mai 

1. Intr-o conferinţă intitulată „Politica culturii", N. Iorga recunoş¬ 
tea: „Eu nu pot vorbi abstract, este o incapacitate din naştere" (v. Poli¬ 
tica culturii. Editura Institutului Social Român, Bucureşti, 1928, p. 1). 

2. Z. Ornea, Sămănătorismul, Minerva, Bucureşti, 1971, p. 132. 

cercetată în România decât curentul de idei respectiv.) Or 
organicitatea, evoluţionismul erau în România de după Unire 
(1859) şi Războiul de Independenţă (1877-1878) liniile de forţă 
ale establishment-ului dominat de conservatori, în timp ce 
guvernarea a fost majoritar apanajul liberalilor. Hiatusul, 
ruptura, soluţia de continuitate erau tot atât de detestabile 
în ochii sămănătoriştilor ca şi în aceia ai noii drepte, neocon- 
servatorii junimişti, ale căror teze, preponderent de prove¬ 
nienţă germanică, le împărtăşeau. 

Şirului antinomiilor comunitate-societate, sat—oraş, co¬ 
mune junimismului şi sămănătorismului, i se cuvine adăugată 
opoziţia cultură-civilizaţie, evidenţiată de şcoala filozofiei ro¬ 
mantice germane, dar codificată doctrinar de Oswald Spen- 
gler în Declinul Occidentului, carte cu multiple ecouri în Ro¬ 
mânia. Manifestată într-o ţară de curând ajunsă la unitate 
politică, filozofia romantic-conservatoare miza pe naţiune, pe 
stat, cu atributul lor dinamic, unificator, cultura ( Kultur ), 
opunându-le conceptului cosmopolit, artificial, maşinist de 
civilizaţie ( Zivilisation ). Pentru Spengler, ieşirea din cultură 
şi intrarea în civilizaţie echivala cu pasul în neant, cu dispa¬ 
riţia şi pietrificarea în ceva finit, lipsit de şansa devenirii. 

Mutatis mutandis, acelaşi lucru se întâmplă spre 1900 - la 
altă scară - şi în România. Lipsei unei şcoli filozofice reale 
(doar Vasile Conta şi întrucâtva Titu Maiorescu meritau titlul 
de filozofi), accentului pus pe formarea de cadre, nu pe per¬ 
fecţionarea lor şi stimularea performanţei, i se adăuga atunci 
un vizibil declin cultural. Cu moartea (în 1889) a lui Mihai 
Eminescu şi a lui Ion Creangă, apoi a lui Vasile Alecsandri, 
cu retragerea în politică şi profesorat a lui Maiorescu, cu obo¬ 
seala prematură a lui B.Şt. Delavrancea şi George Coşbuc, cu 
aparenta sleire a forţei creatoare a lui Ion Luca Caragiale, 
în general cu decadenţa Junimii şi somnolenţa Convorbirilor 
literare, odinioară cea mai prestigioasă, mai vie revistă a 
ţării, se încheia, după 1890, epoca marilor clasici, acel Sturm 
und Drang ce adusese României un început de stimă euro¬ 
peană. Cultura (în special literatura) fusese în ultimii 50 de 

ani resortul afirmării sale şi tocmai aici se manifesta o se¬ 
cetă, o depresiune de rău augur. 


Nostalgia firului rupt 

Un eminescian, minor ca poet, dar cu veleităţi de mentor şi 
îndrumător, suna alarma: „Nici o surpriză, nici un fericit eve¬ 
niment în literatura noastră. Şi de când îl aşteptăm. Talentele 
vechi nu ne mai dau nimic nou. Talentele nouă - dacă sunt - 
ne dau vechituri... Scriitorii fruntaşi se dau la fund. Reviste 
vechi dormitează. Unde sunt scriitorii noştri? Unde-s talentele 
noastre? Ce s-a făcut Delavrancea? Ce s-a făcut Caragiale? 
De-atâta timp n-am mai auzit de ei. Cum te-au părăsit toţi, 
sărmană literatură! S-ar putea zice că tu porţi încă doliul lui 
Eminescu, aşa de tristă şi de nenorocită pari" 1 . Acelaşi Vla- 
huţă se va întreba patetic, într-o poezie cu ecou în lumea ci¬ 
titoare, „Unde ni sunt visătorii?". 

Ei mai erau, dar visurile lor fugeau spre Ieri, nu spre Azi, 
nici spre Mâine. Un Giosue Carducci, predicând un clasicism 
modern, energetic, cântând industriile noi, elanurile revigo- 
rante, şuieratul maşinilor cu aburi (în poezia Alle fonti del 
Clitumno, de exemplu), părea străin acestei lumi obosite îna¬ 
inte de vreme, iar traducerile din opera acestui clasic, după 
ce au stat ani de zile în sertarele Convorbirilor literare, aveau 
să apară în Ateneul Român, o revistă lunară elitistă, elegantă, 
stipendiată discret de Palatul Regal. Un grup de astfel de 
„visători" s-a strâns în jurul bilunarului Vatra, „foaie ilustrată 
pentru familie", apărută între 1 ian. 1894 - aug. 1896, al cărei 
articol-program punctat de nostalgii şi reverii paseiste dă mă¬ 
sura dezorientării şi a lipsei de proiect din epocă: „Nu o dată, 
reamintindu-ne trecutul, o adâncă înduioşare ne cuprinde, 
când ne dăm seamă cât de mult ne-am îndepărtat noi de pă¬ 
rinţii noştri, cum ne-am îndepărtat de obiceiurile lor, dintre 
care multe erau atât de bune şi de frumoase. S-a rupt oare¬ 
cum firul vieţii noastre naţionale. [...] Şi depărtându-ne de 


1. Al. Vlahuţă, Proiecte, în Viaţa, II, nr. 29,12 nov. 1895, p. 1. 

obiceiurile vechi, n-am luat altele, ci am rămas o societate în 
mare parte lipsită de obiceiuri, bine stabilită, adică demora¬ 
lizată. Trebuie să ne întoarcem, pe cât întoarcerea mai e în 
putinţă, la vatra strămoşească, la obârşia culturală a noas¬ 
tră". Direcţia schiţată aici ia în cuprinsul aceluiaşi articol 
caracterul unui îndreptar panromânesc: „Aşa cum în dezvol¬ 
tarea limbii noastre numai prin întoarcerea la graiul viu al 
poporului am putut să ajungem la stabilitate şi unitate, şi în 
dezvoltarea noastră culturală vom ajunge la statornicie şi 
unitate numai dacă vom ţine, în toate lucrările noastre, seamă 
de gustul poporului, de felul lui de a vedea şi de a simţi, de 
firea lui, care e pretutindeni aceeaşi". Avem nevoie, credeau 
cei trei semnatari, de „un organ literar pentru toţi românii, 
un mijloc pentru propagarea aceluiaşi gust şi aceluiaşi fel de 
a simţi şi de a gândi în toate părţile poporului românesc" 1 . Doi 
dintre redactorii periodicului erau români transilvăneni sta¬ 
biliţi la Bucureşti pentru care vorba de-acasă avea conotaţii 
suplimentare. 

Nu erau singurii care gândeau în acest fel. Şi alte publi¬ 
caţii, mai mult sau mai puţin longevive (majoritatea aparţi¬ 
neau celei de-a doua categorii), idealizau trecutul, pe care-1 
supradimensionau didactic, glorificau tradiţia, moralizau pre¬ 
zentul, exaltau sentimentul naţional. Sinteza calităţilor etniei 
o aflau în ţăran. O revistă stipendiată tainic, dar generos, de 
Spiru Haret, energicul ministru liberal de la Instrucţiune şi 
Culte, se intitula Gazeta săteanului. Aici şi-a publicat socia¬ 
listul C. Dobrogeanu-Gherea studiul „Ţăranul în literatură", 
şi tot aici Vlahuţă, care se complăcea uneori în postura unui 
Cato, împărţea scriitorii în funcţie de un etalon neobişnuit - 
sentimentul patriotic: „Cel care lucrează cu drag şi dor pentru 
urcarea nivelului cultural, acela e adevărat iubitor de patrie; 
acela care-şi vede numai de interesul său e trădător de patrie" 2 . 
Tbt Spiru Haret asigura în 1897 fonduri pentru altă revistă 

1. I. Slavici, G. Coşbuc, I.L. Caragiale, „Vorba de acasă", în Vatra, 
I, nr. 1,1 ian. i8g4, pp. î-a. 

2. Al. Vlahuţă, „Iubirea de patrie", în Gazeta săteanului , nr. 21, 5 dec. 
1897. P- 445 - 

„pentru sate" - Albina, subsumată într-un Apel către viitorii 
abonaţi aceluiaşi obiectiv: „Această revistă va purta un ca¬ 
racter cu totul naţional. Vom face ca atât prin cuprins, cât şi 
prin formă să fie plivită cu drag de orice român, fără deose¬ 
bire de vederi" 1 . Editorialul din primul număr glosează în 
jurul ideii de fraternitate, de concordat naţional: „Nu urmă¬ 
rim să dărâmăm nimic, ci, dimpotrivă, să clădim; nu avem de 
ţintă să lucrăm pentru vreun partid sau grup politic, ci pentru 
ţară, pentru neamul românesc; nu vrem să ne duşmănim cu 
nimeni, nu facem zavistie, ci căutăm să împăcăm, să înfrăţim 
pe toţi, cu orice fel de idei politice, de orice treaptă socială, 
întru a tot mântuitoarea dragoste de patrie" 2 . 

Un ecou al romantismului german e identificabil într-o 
revistă cu idei afine, Floare albastră (11 oct. 1898 — 23 mai 
1899), scoasă de tineri scriitori (mulţi transilvăneni şi aro¬ 
mâni) ce se revendicau de la blaue Blume a lui Novalis şi a lui 
Eminescu. Romantismul are aici accente critice, francofobe, 
veştejind, în linie maioresciană, formele fără fond adoptate 
pripit, fără adecvare la specificul naţional: „Fervenţi imitatori 
ai Apusului, noi ne-am grăbit - după 1848 - să introducem 
toate modele curente în străinătate şi în special în Franţa. 
Am introdus moda franceză în îmbrăcăminte, ca şi în obiceiuri, 
trebuia să introducem şi modele literare" 3 . Editorialistul, po¬ 
etul şi criticul Al. Antemireanu, altminteri tânăr cărturar cu 
o frumoasă cultură, se lăsa furat, câteva săptămâni mai târ¬ 
ziu, de tonul cominatoriu, profetic, dus la strălucire, câţiva 
ani mai târziu, de N. Iorga: „Luptând însă pentru o reînviere 
a nobilelor sentimente, luptăm deci în primul rând pentru 
înălţarea sentimentului naţional. Şi în acest scop, vom lovi, 
cum am lovit şi până acum, fără cruţare, în tot ce pângăreşte 
limba şi literatura românească. [...] Şi acum, tineri cari au 
urechi de auzit să audă" 4 . 


1. V. Istoricul înfiinţării revistei populare,,Albina", s. a., p. 7. 

2. „Albina", în Albina, I, nr. 1, 5 oct. 1897, p. 3. 

3. Al. Antemireanu, „Unde-i eminenţa critică?", în Floare albastră, 
I, nr. 1,11 oct. 1898, p. 1. 

4. Idem, nr. 9, 6 dec. 1898, p. 1. 

Cultura, literatura ca liant social şi etnic e obiectivul pri¬ 
mordial al efemerei reviste Curierul literar (1901) scoasă de 
un grup de tineri scriitori (mulţi români ardeleni), aflată sub 
directoratul criticului (tot ardelean) Ilarie Chendi, a cărui 
vocaţie de polemist era temută de contemporanii desfiinţaţi 
în cronici sarcastice şi pasionale. In ultimul număr, al cincilea, 
acesta anunţa iminenta apariţie a unei noi reviste: „doi frun¬ 
taşi ai literaturii noastre, dd. A. Vlahuţă şi G. Coşbuc - sim¬ 
ţind nevoia unei grupări puternice în haosul atâtor agitaţii 
bolnave, străine aspiraţiunilor neamului românesc, au luat 
nobila hotărâre de a înfiinţa, sub conducerea şi prin activita¬ 
tea lor, o nouă revistă săptămânală, în jurul căreia nădăjduim 
se vor aduna de [la] sine toate elementele rodnice, doritoare 
de muncă ale generaţiei tinere. Noi, cei de la Curierul literar - 
în faţa acestui eveniment, vestitor al unei faze de reculegere 
şi de însufleţire în mişcarea noastră culturală, ne simţim da¬ 
tori să alergăm cei dintâi la chemarea celor doi aleşi 1 ' 1 . 

Cei doi aleşi, funcţionari în Ministerul Instrucţiunii, obosiţi 
prematur de ocupaţii rutiniere, acţionau de fapt din înalt ordin 
lansat de acelaşi infatigabil ministru liberal Spiru Haret, per¬ 
sonalitate cu adevărat echidistantă, capabilă să angajeze şi 
(mai ales) să dea fonduri inclusiv unor publicişti cu orientări 
şi adeziuni conservatoare. De altminteri, impact considerabil 
asupra publicului aveau tocmai publicaţii politice conserva¬ 
toare ca România jună, Vlndependance roumaine şi Epoca, 
ultimele două fiind gazete longevive care apăreau de ani buni. 
Importanţa lor în (pre)îstoria Sămănătorului se leagă de per¬ 
sonalitatea unui tânăr savant, profesor universitar la 23 de 
ani, ce-şi mai exersase anterior condeiul şi în ziarul Lupta 
(19 iul.1884 - 3 nov. 1895): Nicolae Iorga. Primele lui articole, 
din cele 25.000 pe care avea să le scrie în întreaga viaţă, aici 
apăruseră. Iorga-gazetarul e de fapt sosia lui Iorga-oratorul, 
vorbitor fenomenal, cu verb electrizant, torenţial, cu o forţă 
de convingere emoţională ce răvăşea publicul ca un uragan. 2 

1. Curierul literar , I, nr. 1, 4 nov. 1901, p. 1. 

2. Un adversar politic, liberalul I.G. Duca (1879-1933), asasinat şi 
el de legionari, ca şi N. Iorga, descrie într-o pagina memorialistică efectul 

Unde-i emoţie covârşitoare nu e întotdeauna şi judecată rigu¬ 
roasă. Iar când orgoliul naţional, verva vaticinară domină de¬ 
mersul raţional, echilibrat, obiectiv, fructele mâniei nu pot fi 
decât amare. Vor simţi asta pe pielea lor înşişi redactorii şi 
colaboratorii Sămănătorului (iniţial, săptămânalul se intitu¬ 
lase, în nota limbii române literare, Semănătorul), care, după 
o perioadă de lâncezeală, întreruptă când şi când de apeluri 
patetice ca poemul Către tinerii poeţi 1 de Şt.O. Iosif şi edito¬ 
riale precum „Cărţi pentru popor", îi oferă conducerea revistei 
dinamicului istoric şi publicist care făcuse o bună impresie şi 
tineretului universitar, profesorimii, învăţătorimii, şi politi¬ 
cienilor conservatori dornici să ajungă iar la putere. 


discursului rostit de savant în parlament, la Iaşi, la 14 decembrie 1916, 
când ceruse „rezistenţă până la capăt" în faţa invadatorilor germani: 
„Parcă îl văd încă în sală, la stânga (privind de pe scenă) în primele 
bănci, înalt, cu capul aplecat spre spate, cu barba fluturând, cu o voce 
tremurând de emoţie, cu gesturi de iluminat, azvârlind peste adunare 
ca un semănător peste ogoruri sentenţe care cucereau, imagini care mi¬ 
nunau, perioade oratorice care printr-un avânt neîntrecut răpeau toate 
inimile. Când s-a aşezat, a fost un adevărat delir, aproape toată lumea 
plângea în acele clipe. Iorga a reuşit să întrupeze gândul şi simţirea 
unui întreg neam crunt lovit de soartă" (v. I.G. Duca, Amintiri politice, 
II, Miinchen, Ion Dumitru Verlag, 1981-1982, pp. 102-103). 

1. Poemul lui Şt.O. Iosif (1881-1913) chema poeţii în „mândru stri¬ 
găt de fanfară": „Veniţi cu suflet şi cu voie bună / Spre soarele ce-i gata 
să răsară / Să înălţăm iar flamura străbună / A dragostei de lege şi de 
ţară". „Cărţi pentru popor", editorial publicat în numărul 3 (16 dec. 
1901) al revistei, e un veritabil vademecum al sămănătorismului li¬ 
terar: „Ar fi timpul ca literaţii noştri, ei mai ales, să-şi îndrepte lua- 
rea-aminte şi toată dragostea lor spre popor! Câte lucruri frumoase nu 
s-ar putea scrie anume pentru el! Icoane din trecut, întâmplări vite¬ 
jeşti, viaţa de la ţară, pilde şi învăţături sănătoase, date într-o formă 
atrăgătoare, puterea providenţială a unui primar ideal, a unui proprie¬ 
tar, a unui preot, a unui învăţător, aşa cum îi visăm şi cum ar trebui 
să fie oamenii aceştia!... Cărţi, cărţi pentru popor! Acolo e un suflet 
mare care cere lumină... Acolo-i puterea şi viitorul nostru". 

Cultura ca panaceu social 

Personalitate accentuată, în sensul dat termenului de Karl 
Leonhardt, Iorga scrisese în prima tinereţe remarcabile pa¬ 
gini de critică estetică asupra scriitorilor europeni importanţi 
care aveau să distoneze cu critica normativă, eticistă din co¬ 
loanele Sămănătorului. Adunată ulterior în două volume 
masive intitulate O luptă literară, gazetăria pasională de la 
Sămănătorul dă totuşi doar o imagine parţială a curentului. 
Sămănătorismul a fost mai mult decât un curent literar pa¬ 
seist şi retardatar, vehement antimodernist. Politica, sociolo¬ 
gia, construcţia (agrară, industrială, economică, legislativă, 
culturală) au fost alte laturi ale sale, nu mai puţin importante 
decât literatura, dar umbrite fatal de ea. Şi astăzi, la mai bine 
de o sută de ani de la momentul său de glorie, tot această 
latură e mai bine cunoscută, deşi chiar şi în acest plan lucru¬ 
rile se pot discuta. Sămănătorismul a fost îngropat sub piatra 
tombală prăvălită de un energic contestatar din epocă, criticul 
literar Eugen Lovinescu, care -1 etichetase drept „cimitirul 
literaturii române" dominat de „misticismul ţărănesc". Un 
paradox face ca tocmai acest adversar intratabil să dea o ob¬ 
servaţie capitală, de care însă n-au ţinut cont cercetătorii de 
mai târziu: „Sămănătorismul n-a fost numai un fenomen es¬ 
tetic, ci şi unul cultural şi social. Intr-un studiu sintetic şi-n 
posibilitatea unei perspective istorice, el trebuie cercetat sub 
toate aspectele lui: rolul lui cultural, atitudinea lui socială 
sunt elemente ce definesc, ca şi concepţia lui literară" 1 . 

Rămas aproape cincizeci de ani sub forma unui deziderat, 
acest studiu sintetic n-a fost realizat decât de acelaşi Z. Omea, 
care a profitat de vremelnicul dezgheţ din primii ani ai epocii 
ceauşiste. Dar Sămănătorismul (ed. 1 ,1970, ed. II, 1971) a fost 
expresia unei libertăţi supravegheate, (auto)cenzurate, timo¬ 
rată în elogii, excesivă în reproşuri impuse de tabuurile vremii. 
Examenul de atunci ar trebui reluat acum, când coerciţiile 
ideologice au dispărut. De la primele sale manifestări doctrinare 

1. E. Lovinescu, „Cuvinte pentru criticii mai tineri", în Mişcarea 
literară, nr. 34-35. 79 ^ 5 - 

coerente, legate nemijlocit de personalitatea lui Iorga, sămă¬ 
nătorismul e marcat de un complex adamic. Marasmul legis¬ 
lativ, moral, relele sociale, inflaţia de libertăţi „necoborâte în 
moravuri" trebuiau stopate printr-un panaceu miraculos: cul¬ 
tura. In Die Grundlagen des neunzehnten Jahrhunderts ( Ba¬ 
zele secolului alXIX-lea, 1899), Houston Stewart Chamberlain 
(1855-1927), al cărui nume e amintit în paginile Sămănăto- 
rului, făcuse distincţia între cultură şi civilizaţie, delimitând 
metodic teritoriul celor două concepte. Cultura cuprindea arta, 
filozofia, religia, morala, în general concepţia asupra lumii 
(Weltanschauung ), civilizaţia - industria, economia socială, 
politica, biserica, dar nu ajunsese la concepţia radicală, vo¬ 
luntaristă de a acţiona prin cultură asupra civilizaţiei. Iorga 
credea, cu toate puterile inteligenţei lui neobişnuite, în această 
utopie. Când, în mai 1903, ia Sămănătorul în mâinile sale, 
programul publicaţiei şi al curentului e concentrat în edito¬ 
rialul „O nouă epocă de cultură". Pus în fruntea unui program, 
epitetul nu era nou. îl folosise conservatorul P.P. Carp când 
îşi adunase discursurile parlamentare sub titlul Era nouă. 
„Reacţionarul" admisese însă revoluţia socială şi spusese de 
la tribuna parlamentului: „Toţi conservatorii serioşi trebuiau 
să consimtă la faptul împlinit: trebuiau să admită revoluţia 
socială, democratizarea societăţii noastre, ca un ce irevocabil". 


Iorga, doctrinarul sămănătorismului 

Pentru Iorga, prefacerile revoluţionare de după 1880, soluţiile 
deformatoare propuse de partide (cu excepţia celor avansate 
de conservatori) erau o sumă de „păreri greşite, momeli, mof¬ 
turi şi fleacuri" proprii unui moment de stagnare politică, „care 
va ţinea poate multă vreme încă". Antidotul timpului mort e 
cultura: „Ce avem de făcut înainte de toate e purificarea, în¬ 
tregirea, înaintarea şi mai ales răspândirea culturii noastre. 
Avem în România un stat pentru toţi, şi o cultură pentru 
boierii şi parveniţii din funcţii. Avem un stat naţional fără o 
cultură naţională, ci cu o spoială străină, franţuzească. Avem 
visul de unire naţională în aceeaşi formă politică, îl legănăm 

în vorbe, şi nu-1 chemăm la noi prin fapte: hotarele mai sunt 
încă hotare pentru cultura noastră. Ne dorim uniţi la un loc, 
şi nu ne cunoaştem nicidecum. Aşa sunt lucrurile, şi nu mai 
pot dura aşa, fiindcă altfel tot ce avem se va risipi în vânt. Ne 
trebuie cultură tuturora, de sus pănă jos, dintr-un hotar al 
românimii pănă la altul, o cultură care să fie a noastră, cărţi 
pe rândurile inspirate ale cărora să cadă deopotrivă lacrima 
înaltei, bogatei doamne, şi a sătencii, cărţi smulse de mâni 
nerăbdătoare până unde răsună graiul acestui neam" 1 . 

Restrângerea publicului cititor la populaţia feminină e un 
clişeu al epocii. Conservatorii şi junimiştii, mai ales junimiştii, 
vedeau în femei un factor de progres prin care etnia se punea 
în rezonanţă cu noul în cultură. Iorga nu era totuşi un femi¬ 
nist în sensul consacrat ulterior al termenului, care atunci 
abia începea să se cristalizeze, iar omogenizarea societăţii 
prin lecturi emoţionante avea un sens unic: trebuiau coborâţi 
cei de sus spre gustul, sensibilitatea şi orizontul celor de jos. 
Operaţiune imposibilă într-un timp în care lumea bună citea - 
adesea în limbi străine - cărţi de Paul Bourget (Le Disciple), 
Octave Mirbeau (Le Journal d’une femme de chambre ), Gus- 
tave Flaubert, Maupassant, Loti, Barres, Beaubourg, d’An- 
nunzio (Le Vergini delle Rocce), Turgheniev, Tblstoi, Fogazzaro 
ş.a., în timp ce vulgul urban prefera romanescul, misterul 
sentimental, melodramele cu substrat patriotic precum Tai¬ 
nele căsniciei, de Panait Macri sau Amazoana de la Rachova, 
de Al. Pelimon. In legătură cu opţiunile de lectură ale ţăra¬ 
nilor (analfabeţi în proporţie zdrobitoare) există în presa şi 
corespondenţa epocii indicii că aceştia se îndreptau spre ro¬ 
manele cu haiduci care se vindeau „cu miile" prin târguri. Or 
sămănătorismul tocmai pe ţăran miza, pe deşteptarea lui 
„printr-o politică de dreptate, de căinţă, de bună frăţie, faţă de 
moşul şi badea din satul fără bogăţie şi fără cultură, care se 
încovoaie supt povara trândăviei şi zădamicei noastre fudulii" 2 . 

i. N. Iorga, „O nouă epocă de cultură", în Sămănătorul, II, nr. ao, 
18 mai 1903, apud N. Iorga, O luptă literară, voi. I, Minerva, Bucureşti, 
1979. PP- 9-io. 

a. Ibidem, p. 8. 




78 DOUĂ VEACURI DE POPULISM ROMÂNESC 


O cultură standardizată, aceeaşi şi pentru cei de sus şi 
pentru cei de jos, „o literatură naţională, într-o limbă bună, 
cu un scris uşor, primit de toată lumea" ar fi putut - credea 
Iorga - vindeca slăbiciunile, maladiile şi malformaţiile so¬ 
cietăţii româneşti, îndreptând-o cu o vigoare sporită spre 
realizarea idealului naţional, unitatea statală a românilor 
din interiorul şi exteriorul Carpaţilor. Prin cultură, prin re¬ 
cursul la „clasele ce n-au fost chemate încă la o viaţă în lu¬ 
mină", poporul ar fi putut realiza aceasta pentru că „statul 
care-i poartă [acum, în 1903 - n. m.] numele e pentru dânsul 
o cetăţuie de pregătire şi aşteptare - cum e România pentru 
românime“. 

Cât e naivitate şi cât prudenţă politică în această opţiune 
nu e greu de aflat. Judecând în termeni de realpolitik, punând 
în cumpănă posibilităţile cu idealurile, Iorga (şi cei din preajma 
lui) se pronunţă pentru soluţia „paşilor mici", pentru „pregăti¬ 
rea sufletească". Lupta tinerilor politicieni români „activişti" în 
parlamentul de la Budapesta i se părea iluzorie şi prematură. 
Altele erau căile preconizate: „La biserică, la şcoală, la ziar, la 
carte, la bancă, numai acolo se poate lucra cu folos. Restul e 
înşelare de sine sau neastâmpăr ambiţios. Căci vremea luptelor 
politice izbânditoare e încă departe şi n-are a face cu parlamen¬ 
tele" 1 . Scriind (dezaprobator!) despre activiştii din Ardeal, pro¬ 
punea un îndreptar valabil şi la sud de Carpaţi: „în cultura 
unui popor îşi are rădăcinile viitorul lui şi că, deci, şi înainte 
de toate se începe prin aşternerea acestei culturi" 2 . 


Complexul citadelei asediate 

Interesant este că, pregătindu-se pentru o bătălie cu dezno¬ 
dământ îndepărtat, Iorga, istoric şcolit în Franţa şi Germania, 


1. N. Iorga, „Politică şi cultură la românii neliberi", în Sămănătorul, 
II, nr. 29, 20 iulie 1903; reprodus în N. Iorga, O luptă literară , voi. I, ed. 
cit., p. 25. 

2. N. Iorga, „Cu prilejul dispariţiei «Tribunei»", în Sămănătorul, II, 
nr. 18, 4 mai 1903; reprodus în N. Iorga, O luptă literară, voi. I, ed. cit., 
p. 7. 

înţelegea cultura în mod autarhic. „Cetăţuia“ de la care ar 
fi trebuit să plece şarjele ofensive are complexul citadelei 
asediate, despre care va scrie Raoul Girardet în Mituri şi 
mitologii politice. Ofensivei în afară trebuia să-i premeargă 
purificarea, epurarea internă, eliminarea elementului străin. 
Atitudinea conciliantă cu străinismul, relaxarea şi pasivitatea 
în faţa tentaţiilor cosmopolitismului, a „obrăzniciei modelor 
de împrumut" erau, după el, erezii condamnabile, pernicioase. 
De aici dicţiunea imperativă a ideilor lansate: „Aşa sunt lu¬ 
crurile, şi nu mai poate dura aşa, fiindcă altfel tot ce avem 
se va risipi în vânt. [...] O nouă epocă de cultură trebuie să 
înceapă pentru noi. Trebuie, sau altfel vom muri!" 1 Hidra 
străinismului cu care se lupta avea, fireşte, multe capete ce 
trebuiau retezate definitiv, pentru a nu creşte la loc. Unele 
se iveau din realitatea imediată, din prezentul „contrafacerii 
viclene şi al imitaţiei naive". Cel care cerea „cărţi pentru 
popor" era şi un Cato, cenzorul grijuliu să-şi ferească conaţio¬ 
nalii de ispitele uşoare ale lecturilor la modă. Pentru asta 
propunea un remediu implacabil: „Taxe pe cărţile de litera¬ 
tură (nu de ştiinţă) străine, taxe pe ziarele străine - ca în 
Austria -, taxe pe trupele străine" 2 . Xenofobia era dusă până 
la măsuri punitive şi prohibitive împotriva conaţionalilor 
absenteişti ori tentaţi să obţină diplome peste hotare: „Şi 
măsuri pentru a opri deznaţionalizarea sunt (şi Rusia le-a 
luat cu folos): taxe strivitoare pentru absenteiştii ce dezer¬ 
tează din ţară, taxe pe imprimatele străine, un regim al paşa¬ 
poartelor şi, mai ales, absoluta nerecunoaştere a diplomelor 
străinătăţii. Acestea ar fi în adevăr fapte, care pot ispiti pe 
un patriot şi pe un îndrăzneţ şi ar face gloria partidului care 
l-ar susţinea până la capăt" 3 . 

i. N. Iorga, „O nouă epocă de cultură", în loc. cit., p. io. 

a. N. Iorga, „Boierimea franceză din România", în Sămănătorul, III, 
nr. 8, aa febr. 1904; reprodus în N. Iorga, O luptă literară, voi. I, ed. cit., 
p. 60. 

3. N. Iorga, „Şcolile călugăriţelor catolice", în Sămănătorul, III, 
nr. 50,12 dec. 1904; reprodus în N. Iorga, O luptă literară, voi. I, ed. cit., 
p. 123. Aplicată selectiv, nerecunoaşterea diplomelor străine ar fi oprit 

O marotă a tânărului savant şi publicist era „boierimea 
franceză din România' 1 , „lumea bună" care dispreţuia litera¬ 
tura şi arta română. Când societatea „Obolul" - patronată de 
doamna Scarlat Ferechide, sora lui Alexandru Marghiloman 
(1854-1925), viitor prim-ministru - organizează, la Teatrul 
Naţional, un spectacol cu o piesă a lui Robert de Flers, jucată 
de tineri de familie, Iorga intervine furtunos împotriva acelor 
„oameni cari nu recunosc sufletul românesc, ci numai exis¬ 
tenţa materială a unui popor român", adresează publicului 
apeluri patetice să nu vină la premieră în ziua de 13 martie 
1906, vorbeşte înflăcărat studenţilor „Despre drepturile limbii 
naţionale în statul modern" şi-i îndeamnă să vină în Piaţa 
Teatrului pentru a cânta Deşteaptă-te române!. în seara pre¬ 
mierei, între poliţiştii trimişi să protejeze boierimea distinsă 
descinsă sfidător din echipaje elegante şi studenţii ce cântau 
melodii naţionale s-au produs busculade violente, urmate de 
şarjele jandarmilor călări şi contraofensiva studenţilor care 
au făcut baricade din tramvaie şi au folosit din plin pietrele 
din pavajul de granit (importat din Scoţia). Un batalion de 
soldaţi chemaţi de fiul prim-ministrului a primit ordin să des¬ 
chidă focul asupra tinerilor şi numai prin reacţia de insubor¬ 
donare a ofiţerului comandant, urmată de solidarizarea altor 

proliferarea în România a acelor titraţi bons pour l’Orient, fabricaţi în¬ 
deosebi de Universitatea Liberă din Bruxelles. Absolutizarea arunca însă 
propunerea în ridicol. E de reţinut că N. Iorga, ajuns în 1910 liderul 
Partidului Naţionalist Democrat, în 1919 preşedinte al Adunării De¬ 
putaţilor, în fine, prim-ministru al României între 18 aprilie 1931 - 
6 iunie 193a, nu a mai susţinut-o şi nu a adoptat-o niciodată. în acest 
fel, el îşi amenda implicit radicalismul xenofob din epoca Sămănăto- 
rului şi revenea la ideile primei tinereţi, când scrisese în Lupta: „A opri 
la vamă ideile străine şi operele literare ale celor mai înaintaţi decât 
noi n-ar aduce nici un folos. Ideile pătrund până şi zidurile chinezeşti, 
şi azi asemenea ziduri prezervătoare de inovaţii nu se mai ridică nicăire. 
Cu paşi uriaşi lumea merge spre cetatea universală; puţine veacuri şi 
vorba lui Socrat ar fi adevărată, ar ezista categoria cetăţenilor lumei“ 
(v. N. Iorga, „Literatura naţională", în Lupta , VII, nr. 1078,18 martie 
i8go; reprodus în N. Iorga, Pagini de tinereţe, II, Editura pentru Lite¬ 
ratură, Bucureşti, 1968, p. 22). 

ofiţeri, care au pactizat cu manifestanţii, s-a evitat un masa¬ 
cru. „Sălbăticiile" poliţiei din noaptea de 13 martie au consa¬ 
crat apogeul popularităţii lui N. Iorga, care şi-a creat astfel o 
bază de mase pentru partidul ce -1 va înfiinţa în curând. 1 In 
ochii fondatorului, acesta ar fi trebuit să reprezinte „o stângă 
burghezo-radicală naţională, dinastică, religioasă, morală", 
ceea ce era în esenţă adevărat, cu amendamentul că în rân¬ 
durile ei erau şi elemente de dreapta atrase de o politică în 
multe privinţe de semn contrar celei preconizate de Iorga. 


Discursul antiburghez şi elogiul claselor pozitive 

Una dintre ciudăţeniile sămănătorismului a fost tocmai ca¬ 
racterul său pronunţat antiburghez. Un resort al acestei ati¬ 
tudini era tocmai ura contra liberalilor, mai precis împotriva 
Partidului Naţional Liberal, care, manevrând ingenios termeni 
ca democraţie, egalitate, progres, suveranitatea poporului, 
ocupase poziţii-cheie în economie, politică, finanţe, de unde 
contracarau cu succes iniţiativele formaţiunilor concurente. 
Conservatorii, partid al moşierimii tradiţionale, chiar dacă 

1. Ziarele vremii (Universul ş.a.) au relatat gestul sublocotenentului 
Justin Marinescu care „într-o eroică mişcare de jertfa" s-a plasat între 
mulţime şi gurile puştilor Mannlicher. Cu tinerii supuşi represiunii bru¬ 
tale şi cu mentorul lor s-au solidarizat spontan largi sectoare ale popu¬ 
laţiei. Corpul didactic, numeroşi intelectuali i-au aprobat. Studenţii 
din Iaşi şi Budapesta li s-au alăturat. Un grup însemnat de scriitori a 
redactat un manifest protestatar, intitulat „Chemare". Până şi savantul 
Bogdan Petriceicu Hasdeu, cu care N. Iorga era în relaţii conflictuale, 
i-a adresat rivalului său o telegramă de felicitare: „Fapta studenţilor 
a fost un frumos, adevărat avânt francez. Francezii ar fi făcut întoc¬ 
mai. Felicit, însă, nu pe studenţi, cari şi-au împlinit o sacră datorie, dar 
felicit pe floarea profesorimii curat românească din care fac şi nu voi 
înceta să fac parte" (v. N. Iorga, Lupta pentru limba românească, Mi- 
nerva, 1906, p. 104). Antisămănătoristul Eugen Lovinescu a avut o ati¬ 
tudine similară. Pe acest fundal de inflamare a sentimentului naţional 
s-a constituit la Iaşi, în 19 martie 1906, Frăţia bunilor români, nucleul 
viitorului Partid Naţionalist-Democrat, pe care Iorga îl va întemeia în 
1910. 

racolaseră şi tineri „de jos“, dar de bună condiţie intelectuală 
şi economică ce afişau aere de lorzi (i.e. Alexandru Marghilo¬ 
man, Take Ionescu, primul fiu de arendaş, al doilea de negus¬ 
tor), erau în genere bogaţi şi strânşi la mână în cheltuielile 
publice. 1 Ei detestau risipa liberală de fonduri şi, în plus, fiind 
legaţi de regele progerman Carol I (1866-1914) şi de tratatul 
secret din 1883 cu Tripla Alianţă, dezaprobau demagogia na¬ 
ţionalistă liberală. Naţionalist prudent, care aştepta momentul 
potrivit, N. Iorga îi dispreţuia pe liberali fiindcă ar fi încălcat 
pactul secular dintre singurele clase pozitive: boierimea de 
neam şi ţărănimea. Păcatul se petrecuse demult, la 1848, 
când nişte tineri sub treizeci de ani de ani întorşi de la Paris, 
unde fuseseră „îmbuibaţi cu apa chioară a fraternităţii, liber¬ 
tăţii şi egalităţii", trei cuvinte străine pe care „ţărănimea bar¬ 
bară a acestui pământ românesc" nu le înţelegea, au venit şi 
au făcut în Bucureşti [...] nu răscoală, nu ridicare a poporului, 
[ci] revoluţiune" 2 . Prin exhibarea tricolorului, retrageri cu torţe, 
retorică deşartă, imitaţie fără discernământ a unor forme 
goale şi a unor „idei metafizice" fără aderenţe la spiritul locului, 
aceşti „civilizatori" stricaseră cursul unei evoluţii organice, 
nimiciseră „moralitatea patriarhală", spiritul religios, altera¬ 
seră moravurile, „moştenirea de cinste, de mândrie, de muncă, 
de omenie şi de bună rânduială", într-un cuvânt - tradiţia. 

In lamentaţia şi imprecaţiile lui N. Iorga la adresa libera¬ 
lismului care plasase totuşi România pe orbita civilizaţiei 
moderne, integrând-o stilului de viaţă capitalist, regăsim ceva 
din disperarea unui om d’ancien Regime, a unui romantic 
deziluzionat de evul pragmatic, care se refugia în trecut. Un 
trecut de dinaintea Revoluţiei Franceze de la 1789, în ochii 
istoricului, o mişcare raţionalistă care nu a însemnat instau¬ 
rarea libertăţii, ci „a dus de-a dreptul la oarba tiranie stearpă 
a lui Robespierre", la exploziile sanguinare ale „bestiei dez¬ 
lănţuite" şi a instituit aşezăminte false, în neconcordanţă cu 

1. Din cele 5 bugete excedentare ale României din perioada 1880- 
1910, 4 fuseseră realizate sub conservatori. 

2. N. Iorga, „Treisprezece Mart", în O luptă literară , voi. I, ed. cit., 
p. 326. 

„starea naturală". în România - continua oratorul, plierea la 
comandamentele Revoluţiei Franceze a stimulat şi instinctul 
migrator al boierimii, care nu se mai agăţa, ca în vechime, de 
ţărâna natală, şi înrăirea ţărănimii. Prin reformele pripite de 
după 1848 s-a adoptat, va afirma altă dată pătimaş şi vindi¬ 
cativ N. Iorga, un sistem social „mai rău decât vechiul regim 
de serbie, de cotropire, în care ţeranul afla la fratele său român 
şi creştin, boierul, pământ, sămânţă, bani la nevoie şi sfat 
bun întotdeauna" 1 . 

în faţa ofensivei burgheze, a industrializării distructive 
care devasta „ţara bună a strămoşilor", doctrinarul sămă¬ 
nătorismului propunea două remedii esenţiale. Unul era re¬ 
gresul în feudalitatea românească incipientă, întoarcerea la 
vremurile eroice ale voievozilor, când instinctul naţional nu 
admitea discordia socială. „Răzimaţi pe tradiţie - perora 
Iorga - să ne întărim prin solidaritate. Să fim iarăşi ca în 
vremea când ţara era a ţeranilor, supt un Domn care avea su¬ 
fletul şi aproape portul lor" 2 . „Bonjouriştii - va mai scrie el -, 
au asasinat trecutul", au făcut „să piară la noi de o moarte 
silnică un vechi regim care cuprindea încă elemente de viaţă. 
[...] Aceasta a fost o crimă culturală şi politică" 3 . 


în căutarea modelului american 

Necruţător cu revoluţia franceză, Iorga admira în schimb re¬ 
voluţia americană. Nu era ceva nou în România. încă din 1843, 
când abia apăruseră mugurii vieţii burgheze în Principate, 

1. N. Iorga,,Adevăr şi contrafacere", în Neamul Românesc, V, nr. 40, 
30 martie 1910, p. 632. 

2. N. Iorga, „Pe ce se poate sprijini un popor", în Neamul românesc, 
nr. 134, 27 nov. 1909, p. 2285. Venită din partea unui istoric, afirmaţia 
e uimitoare. în mănăstirea Cozia, ctitorită între 1386-1388 de Mircea 
cel Bătrân (1386-1418), domn care a întins graniţele Valahiei de la Ba¬ 
natul Severinului la Varna şi malul Nistrului, tabloul votiv al voievo¬ 
dului îl înfăţişează în veşminte de mare cavaler medieval occidental. 

3. N. Iorga, „învăţămintele trecutului", în Neamul Românesc (supli¬ 
ment literar), II, nr. 20,16 mai 1910, p. 105. 

Mihail Kogălniceanu elogiase în „Cuvânt pentru deschiderea 
cursului de istorie naţională la Academia Mihăileană din Iaşi“ 
modelul nord-americanilor, care atunci când fondează o nouă 
aşezare deschid simultan un drum şi inaugurează tipografia 
unui jurnal. Prin această dublă operaţiune, susţinuse Kogăl¬ 
niceanu (şi el istoric, precum Iorga), americanii favorizau cir¬ 
culaţia uşoară şi liberă a persoanelor şi a ideilor. Un ideal faţă 
de care Iorga se arăta reticent, din moment ce preconizase 
taxe pe tipărituri. Admiraţia lui pentru revoluţia americană 
avea la bază ideea că aceasta ar fi fost săvârşită nu de bur¬ 
ghezi, de „orăşeni trăiţi prin saloane", ci de fermieri, adică de 
„ţărani autonomi" grupaţi în familii numeroase, care formau 
„un organ esenţial, şi economic, şi politic". Acesta s-a dezvoltat 
încet, într-o strictă legalitate, fără brutalităţi, improvizaţii, 
mişcări bruşte şi accese voluntariste. Se poate deduce de aici 
că Iorga n-a fost un reacţionar rigid, un antirevoluţionar în¬ 
răit. El opta pentru revoluţia organică, antrenând concomi¬ 
tent spiritul critic (aşadar, raţionalitatea istorică confirmată 
de timp) şi acumulările lente, tradiţionale. Efectul conjugat 
al acestora se resimte - credea Iorga - în ansamblul organis¬ 
mului social, nu doar la suprafaţa acestuia, şi e cu atât mai 
viguros cu cât implică ethosul, nu raţionalismul uscat, inuman, 
întrupat în ochii istoricului de avocatul de provincie „sec la 
suflet şi verde la faţă" numit Robespierre. în clipa în care era 
deja politician influent, fost preşedinte al Camerei, Iorga a 
dat curs rezervei lui naturale faţă de răsturnarea revoluţio¬ 
nară a unor stări de fapt, această confesiune doctrinară fiind 
edificatoare: „Eu nu cred în revoluţii care dărâmă înainte de 
a şti ce creează [...], dar cred în evoluţia înceată, culturală, 
care tot ce câştigă asimilează" 1 . 

In conformitate cu acest crez, pe ce căi ar fi trebuit să se 
dezvolte societatea românească? E o întrebare al cărei răspuns 
nu poate fi aflat cu uşurinţă, căci un alt paradox al sămănă¬ 
torismului este că el s-a codificat doctrinar după ce influenţa 

i. N. Iorga, Doctrina naţionalistă. Editura Institutul Social Român, 
[Bucureşti], 1923, p. 10. 

lui directă s-a consumat. Iorga va publica, de pildă, Doctrina 
naţionalistă în 1923, Evoluţia ideii de libertate şi Politica cul¬ 
turii în 1928, Istoricul constituţiei româneşti în 1929, Roman¬ 
tism şi naţionalism în istoriografia românească în 1933 ş.a.m.d. 
Z. Omea, cel mai aplicat cercetător al aspectelor sociologice, 
politice şi estetice ale curentului, a semnalat încă din 1970 
eterogenitatea materialului care se cuvine examinat, acesta 
incluzând cronici, conferinţe, discursuri parlamentare, impre¬ 
caţii critice, notiţe polemice, articole literare etc. 


Temeliile de individualitate naţională 

Clară este, în orice caz, orientarea anticapitalistă bazată pe 
o înţelegere romantică, mesianică, a istoriei. Pe sămănăto¬ 
rişti (pe Iorga în primul rând) îi irita triumful unui model 
social cosmopolit, universal valabil pentru orice naţiune. în 
locul „normelor abstracte", veritabile carcase suprastructu¬ 
rale preluate prin imitaţie „laşă" şi rapidă, aceleaşi în Franţa, 
Germania, Japonia, ar fi preferat alcătuirile particulare, spe¬ 
cifice, „temeliile de individualitate naţională". Iorga făcea o 
distincţie netă între culturile create şi culturile vehiculate. 
Produs şi producător al unei culturi cu „caracter poporal" 
(id est rural) încă din vremea Romaniilor populare domi¬ 
nate de „principiul de libertate ţerănească, locală, patriar¬ 
hală" şi de „simţul unei solidarităţi rurale, derivând din 
descendenţa comună a tuturor locuitorilor satului", poporul 
român ar fi trebuit să-şi menţină neschimbată această mor¬ 
fologie. Vocaţia lui agrară n-ar fi trebuit alterată prin tran¬ 
splanturi de norme şi aşezăminte străine ce i-ar fi dizolvat 
coeziunea şi individualitatea. în ipoteza că totuşi împrumu¬ 
turile s-ar dovedi necesare, ele ar trebui adoptate blând, lent, 
progresiv, cu constanta grijă de a nu zdruncina structurile 
originare: „Nu se poate strămuta rostul unui popor dintr-un 
an în altul; veacuri întregi am făcut pe pământul acesta agri¬ 
cultură în munţii şi în văile noastre; păstoritul şi agricultura 
au fost temeiul neamului nostru de când ne-am pomenit. [...] 

Nu putem să grămădim pe toţi în oraşe, pentru a face: ce? 
Ce nu se pricep, ce n-au făcut niciodată? 1 " 

Desfăşurată după ritmuri naturale, sempiteme, viaţa la 
ţară „neschilodită de cultura modernă" conservă puritatea 
etnică, sentimentală, vigoarea voinţei. Ţăranul „curat" e per¬ 
sonificarea naţiunii: „...In România trăiesc peste 4.000.000 
de ţerani curaţi faţă de nici un milion de orăşeni culeşi din 
toate naţiile. [...] românii de peste hotare [e vorba de românii 
din Transilvania, Basarabia, Bucovina, sudul Dunării — n. m.] 
sunt încă mai mult un neam de lucrători de ogoare" 2 . Chiar 
dacă exista aici nota xenofobiei, a alunecării în exclusivism 
etnic, Iorga a susţinut apoi că „românismul" demagogic tre¬ 
buie îngrădit de un naţionalism „laborios, conştient şi mo¬ 
dest". Ar fi fost necesar, era de părere istoricul, ca acesta să 
se axeze pe structurile vechi, ancestral ţărăneşti, consolidate, 
nu înlăturate, prin recursul la învăţătură şi asimilarea unor 
tehnici moderne: „Cu o plugărie bună, făcută de proprietari 
cu ştiinţă modernă a meşteşugului, cu ţărani trecuţi prin mâna 
învăţătorului şi, apoi, supt ochii unei administraţii care ar fi 
veghiat ca dreptatea să nu fie călcată de nimeni, am fost des¬ 
tul de bogaţi ca să ni putem ţinea gospodăria strict necesară, 
predomnită de acest principiu: totul pentru învăţător, totul 
pentru soldaţi. Mai târziu, ar fi venit şi aici vremea pentru 
formele superioare şi târzii ale vieţii materiale şi morale... 
Dar am fost luxoşi ca stat..." 3 


1. N. Iorga, „Ce credea un «anarhist» cu o săptămână înaintea răs¬ 
coalelor ţerăneşti", conferinţa ţinută de N. Iorga la 3 martie 1907 la 
Ploieşti, în Neamul românesc (supliment literar), nr. 19, 25 febr. 1909, 
p. 14. 

2. N. Iorga, „împotriva clevetitorilor. II. Ţerănismul «Sămănăto- 
rului»“, în Sămănătorul, IV, nr. 50, 11 dec. 1905; reprodus în N. Iorga, 
O luptă literară, voi. I, ed. cit, p. 270. 

3. N. Iorga, „Congresul petroliştilor", în Neamul Românesc , nr. 31, 

1907. P- 482. 

Ura împotriva alogenilor spoliatori 

Vina capitală a statului nu e doar risipa nechibzuită a resur¬ 
selor. Construcţie „raţională", impersonală, impusă printr-o 
„revoluţie de copie, de împrumut", acesta a năruit solidarita¬ 
tea claselor reale, legătura „naturală" dintre ţărănime şi boie¬ 
rimea („de neam"). Agenţii purtători ai virusului în interiorul 
comunităţii sunt, în bună linie populistă, străinii, „lipitorile 
satului" (arendaşul grec şi cârciumarul evreu). Ura împotriva 
„veneticilor", a alogenilor spoliatori transpare în mai toată 
literatura din Sămănătorul şi din revistele afiliate. Poezia, 
dar mai ales proza sămănătoristă a unor I.A 1 . Brătescu-Voi- 
neşti, Ion Ciocârlan, C. Sandu-Aldea, Emil Gârleanu, G.C. 
Ionescu, Zaharia Bârsan are o umanitate canonică, previzibilă, 
prezentată tendenţios. De o parte e boierul cu legitimitate isto¬ 
rică (îndeobşte bătrân, cuminte, blajin, milos, cucernic, frate 
bun pentru ţărani), apoi purtătorii lui de cuvânt (preotul, în¬ 
văţătorul ş.a.) şi „ţăranii fruntaşi"; de alta, arendaşul de cu¬ 
rând împământenit, hangiul evreu însetat de câştig care ori 
singuri ori împreună strică pacea satului idilic şi impun dom¬ 
nia banului. Consemnând cărţile de această factură, N. Iorga 
rezervă elogii pentru umanitatea pozitivă, întreagă şi osân¬ 
deşte „pe duşmanul moşiei noastre, pe stârpitorul lanului, pe 
storcătorul şi ucigaşul omului, pe «neamul» celălalt, de pripas, 
străinul şi cotropitorul" 1 * * * * 6 . Fadul romancier C. Sandu-Aldea 

i. N. Iorga, „Un roman de luptă: «Două neamuri» de C. Sandu-Aldea", 
în Sămănătorul, V, nr. 33, 13 aug. 1906, p. 643; reprodus în N. Iorga, 

O luptă literară, voi. II, ed. cit, p. 377. în acest punct opiniile lui N. Iorga 

şi ale lui C. Stere coincideau. Stere era tot atât de ostil arendaşului 

(„de multe ori străin"), considerat „intermediar inutil în economia na¬ 

ţională". în articolul „Fischerland", publicat în Viaţa Românească, I, 

6, august 1908, liderul poporanist înfăţişa cu date statistice edifica¬ 
toare situaţia dramatică a ţăranilor din nordul Moldovei („grânarul 
României" în limbajul politicienilor vremii) supuşi durei exploatări de 
către Asociaţiunea Fischer. Presa naţionalistă antisemită a exploatat 
tendenţios subiectul, aruncând vina asupra străinilor. Dar răscoalele 
ţărăneşti din 1888 reprimate sângeros de armată (1.000 de morţi şi ră¬ 
niţi) au izbucnit în zona Urzicenilor, unde arendaşii şi marii proprietari 

(1874-1927) este elogiat în acelaşi articol fiindcă ar fi un „om 
întreg' 1 care „recunoaşte în toate înfăţişările pe acest protivnic 
firesc, al lui şi al nostru al tuturora, care trebuie atacat în 
frunte, răpus şi zdrobit, dacă nu voim să perim şi noi“. 

Sabotor al normei, al armoniei sociale, metecul e factorul 
de disoluţie, devastatorul paradisului terestru care era satul 
românesc medieval. Prin extensie şi regie tendenţioasă, aces¬ 
tei figuri dizarmonice i se alăturau moşierul străin şi bancherul 
din afară, fără nici o milă pentru pământul pe care îl strică. 
„Am secat câmpul, am ras pădurea, am scormonit pretutin¬ 
deni pământul după petroliu" 1 - vituperează Iorga. Nu e însă 
de neglijat amănuntul că această orientare nu e exclusiv xe¬ 
nofobă. Critica iorghistă se îndreaptă în egală măsură şi spre 
exponenţii capitalului naţional, recte împotriva liberalismului 
protecţionist promovat de Brătieni ce clamau sloganul „prin 
noi înşine" şi impuneau subvenţii şi restricţii al căror cost îl 
plătea tot contribuabilul român. Adept al satului patriarhal, 
al lumii agrare, Iorga nu excludea dezvoltarea industrială, 
dar o limita, cum o vor face şi poporaniştii, la acele ramuri ce 
prelucrează produsele agricole: „o ţară poate fi şi «eminamente 
agrară», fără a mai sprijini prin cartele «industria în ţară». O 
agricultură bună poate hrăni o ţară care e anume făcută pen¬ 
tru aceasta şi ea poate da din trunchiul ei mlădiţele industriei 
fireşti, care nu poartă flori de hârtie, de zahăr sau de sticlă... 
Intr-o ţară «eminamente agricolă», gândul tuturora trebuie 
să fie întors către agricultură" 2 . 


erau prioritar români, iar cele mai violente ciocniri din timpul marii 
răscoale ţărăneşti din 1907 au avut loc nu în „Fischerland", ci în Olte¬ 
nia, unde proporţia alogenilor era minimă, aproape inexistentă. 

1. N. Iorga, „Congresul petroliştilor", în loc. cit. 

2. N. Iorga, „Bogăţia ţării", în Neamul Românesc, nr. 66,1908, pp. 
1029-1030. 

România satelor şi România oraşelor 

Anticitadinismul — extrem de vizibil - al literaturii sămănă¬ 
toriste este îmblânzit în manifestările doctrinare ale curen¬ 
tului. Cel care i-a dat turnura teoretică nu adopta totuşi logica 
lui nici-nici, ci pe aceea a lui şi-şi\ „Ni trebuie o Românie a 
satelor, din care să se alimenteze România oraşelor, o Româ¬ 
nie a satelor, care să fie în stare a hrăni necontenit şi a preface 
sângele proaspăt al României oraşelor. Ni trebuie şi una, şi 
alta. [...] Este o necesitate a vieţii moderne ca satul să fie 
stăpânit de oraşe" 1 . Necesitate acceptată totuşi cu strângerea 
de inimă a celui care cunoştea „Viaţa ticăloşită a muncitoru¬ 
lui industrial" privat în România de foloase care nu-i lipseau 
celui occidental. 

Chiar dacă mai târziu, după rezolvarea problemei naţio¬ 
nale (în 1918) şi a celei agrare (prin reforma din 1921), Iorga 
a reflectat şi asupra „situaţiei claselor muncitoreşti de la 
oraşe", propunând umanizarea mediului de fabrică prin rea¬ 
bilitarea relaţiilor interpersonale într-o lucrare ce anticipează 
in nuce teoriile lui Elton Mayo şi ale Şcolii de la Chicago 2 , el 
a rămas purtătorul de cuvânt al sufletului rural reticent faţă 
de ritmurile şi condiţiile vieţii impuse de civilizaţia modernă. 
A vrut, după propria lui mărturisire, să edifice prin ridicarea 
culturală un nou regim bazat pe două elemente ale puterii: 
libertate jos şi autoritate sus. Nu avea în vedere un instru¬ 
ment de autoritate şi dominaţie în genul celui identificat de 
Max Weber în Economie şi societate, ci o formă de libertate 
ţărănească tradiţională în care şeful era respectat nu numai 
fiindcă avea dreptul la respect, dar şi pentru că era vrut, era 
ales, tocmai în calitatea lui de „cel mai bun şi înţelept" apă¬ 
rător al „moştenirii bătrâneşti". 

E reacţia unui om vechi, nu neapărat în sensul de anacronic, 
ci în acela de doctrinar ataşat tradiţiei care transformă ţără¬ 
nimea în corp politic, o uniune de oameni „liberi, de o libertate 

1. N. Iorga, „Conferinţă rostită la Ploieşti", în loc. cit., p. 7. 

2. V. N. Iorga, Evoluţia ideii de libertate. Meridiane, Bucureşti, 1987, 
pp. 424 -427. 

asigurată după datini 11 , cu „rădăcini în antichitate". Uzurparea 
acestei libertăţi de către marii proprietari l-a determinat după 
1910 să se pronunţe pentru reforma agrară, după cum minarea 
de către bancheri a micii proprietăţi ţărăneşti generalizate 
după 1921 l-a dus la Legea conversiunii datoriilor agricole 
adoptată la 19 aprilie 1932 de guvernul său de tehnicieni. 
Soluţia o aflase în istorie, atenianul Solon fiind cel dintâi care 
operase în 594 î.Hr. o conversiune asemănătoare. Sămănă¬ 
torismul şi dezvoltările lui politice ulterioare au fost o formă 
a democraţiei ţărăneşti, căreia Iorga i-a rămas ataşat toată 
viaţa. Este motivul pentru care după 1910 va colabora adesea 
cu adversarul său poporanist C. Stere. 

Idealului democraţiei rurale i-a dedicat Stere toată acti¬ 
vitatea lui politică de până la Primul Război Mondial, dar şi 
după aceea. Casa rurală, băncile populare, reforma agrară, 
votul universal au fost principalele lui fronturi de acţiune, 
pe care a câştigat victorii parţiale. Dar lipsa unei adevărate 
poziţii de influenţă în PNL i-a zădărnicit multe iniţiative. 
Când războiul mondial a izbucnit, iar el, vechi inamic al Rusiei 
autocrate, s-a pronunţat pentru Tripla Alianţă, destinul lui 
politic a fost marcat ca izotopii radioactivi. Reformele agrară 
şi electorală vor fi până la urmă realizate de alţii (în speţă 
liberalii), dar pe ruinele vechii Românii, ale populismului 
său, se vor ridica alte forţe politice (naţional-ţărăniştii), prima 
în ordine cronologică fiind Liga Poporului (întemeiată la Iaşi 
în 3 aprilie 1918) şi transformată apoi, în 1920, în Partidul 
Poporului. 


Partidul Poporului sau ţărănismul selectiv 

Liderul său, generalul (ulterior mareşalul) Alexandru Averescu 
(1856-1938), judeca evoluţia României de după 14 august 1916 
(ziua intrării în război de partea Antantei) în termeni similari 
celor folosiţi de Stere. In scrisoarea-program din 7 martie 1918, 
aşadar ulterioară armistiţiului cu germanii, figurau două pa¬ 
saje semnificative, care conturează tipica dihotomie populistă 
popor integru/elite corupte. E mai întâi un proces intentat 

„claselor diriguitoare": „Necinstea, nepriceperea şi nelegalita- 
tea şi-au dat în ele mâna într-o criminală înfrăţire, pentru a 
ne duce pe povârnişul pe care ne-am rostogolit şi ne rostogo¬ 
lim încă". Urma însă şi glorificarea păturii sănătoase - po¬ 
porul: „Poporul, care nu are nici o răspundere în tragedia ce 
am trăit, dar care a dus tot greul ei şi suferă toate urmările 
greşelilor altora, s-a arătat în trista noastră epopee mai pre¬ 
sus de orice aşteptare". „în fundul conştiinţei mele de român - 
continua generalul aureolat de victoriile de la Mărăşti şi Mă- 
răşeşti - un glas îmi spune că este o datorie pentru toţi care 
îşi iubesc neamul [...] să-şi dea mâna pentru a scăpa ceea ce 
este sănătos şi a tăia ceea ce este putred" 1 . 

Cu un program rezumat în câteva puncte cardinale: re¬ 
forma agrară, electorală şi administrativă, Partidul Poporului, 
o formaţiune catch-all, câştigă alegerile din 7-8 februarie 
1920 2 şi se instalează la putere până în decembrie 1921. A fost 
o guvernare efemeră, ineficientă, proprie tuturor ligilor. în 
străfundurile societăţii se profilau însă alte forţe: naţional-ţă- 
răniştii (la care se va duce şi C. Stere), dreapta extremistă a 
lui A.C. Cuza şi Corneliu Zelea Codreanu şi comuniştii (consti¬ 
tuiţi în partid la 8 mai 1921). Fiecare dintre ele îşi va tăia por¬ 
ţiuni mai mari sau mai mici din patrimoniul teoretic populist. 


Ţărănismul, un populism politic 

După epopeea Primului Război Mondial în care România a 
intrat în 15 august 1916 de partea Antantei, pierzând în prima 
fază două treimi din Vechiul Regat, căci cele 15 divizii româ¬ 
neşti slab echipate au fost atacate de 43 de divizii ale Puterilor 
Centrale (20 dintre ele, de elită, fiind retrase de pe frontul 

1. Mareşal Alexandru Averescu, Răspunderile, Albatros, Bucureşti, 
1999, p. 111. 

2. Averescu avea în acei ani aura salvatorului, a omului providen¬ 
ţial. Propaganda Partidului Poporului recurgea şi la elemente din recu¬ 
zita creştină. La sate se vindeau tablouri în care generalul avea aureolă 
de sfânt şi levita deasupra poporului ca Isus. 

Verdunului), după clipele glorioase din vara lui 1917, când 
armata refăcută cu sprijin francez al misiunii Berthelot 1 a 
administrat dureroase înfrângeri germanilor şi austro-unga- 
rilor, după drama păcii separate impuse în 1918 de prăbuşirea 
frontului rusesc, în fine, după momentele electrizante ale re¬ 
întregirii României prin voinţa românilor din Basarabia, Bu¬ 
covina, Transilvania, noul stat, mult mărit din punctul de 
vedere al teritoriului şi al populaţiei, rămăsese în faţa unor 
probleme nerezolvate (sau rezolvate doar pe hârtie). 

Reforma agrară şi votul universal erau primele pe lista 
de priorităţi. Deşi în vara lui 1917 parlamentul de la Iaşi 
adoptase în principiu decizia de a se da pământ ţăranilor, 
decretele-lege de expropriere din 14 şi 15 decembrie 1918, care 
stabileau normele concrete de expropriere în Vechiul Regat, 
au fost transformate în legi definitive abia în iulie 1921, când 
la putere se afla Partidul Poporului (iniţial Liga Poporului) a lui 
Alexandru Averescu, iar aplicarea lor efectivă a căzut în sar¬ 
cina Partidului Naţional Liberal, revenit la guvernare în 
19 ianuarie 192a. Decretul-lege de reformă electorală emis 
în 14 noiembrie 1918, care prevedea vot obştesc, direct, egal 
şi secret pentru bărbaţii de la vârsta de ai de ani în sus pen¬ 
tru un loc în Camera Deputaţilor şi de la 40 de ani în sus 
pentru Senat, a fost aplicat la alegerile desfăşurate la înce¬ 
putul lui noiembrie 1919. (Femeile vor avea drept de vot abia 
din 1946.) Rămâneau însă de soluţionat problemele industria¬ 
lizării, a unificării legislative, administrative, monetare, învă¬ 
ţământului, ale reprezentării parlamentare prin partide cu 
rază de acţiune naţională, reforma fiscală ş.a. Faţă de Româ¬ 
nia Veche în care doar liberalii şi conservatorii îşi disputau 
fotoliile parlamentare, acum erau zece partide de diverse orien¬ 
tări şi cu bazine electorale de dimensiuni şi situări variabile. 

O caracteristică politică esenţială a momentului postbelic 
este dispariţia Partidului Conservator (reforma agrară - cea 
mai radicală din Europa - scosese definitiv de pe scenă moşi- 

1. Vezi pe această temă Jean-Noel Grandhomme, Michel Roucaud, 
Thierry Şarmant, La Roumanie dans la Grande Guerre et l’effondrement 
de l’armee russe, l’Harmattan, Paris, aooo. 

erimea, rezervându-i un rol secundar în conglomeratul bur¬ 
ghez) şi apariţia unei forţe noi: Partidul Naţional Ţărănesc, 
care devine un competitor redutabil al liberalilor. Capătul de 
drum al conservatorilor (al căror partid fusese înfiinţat în 
1880) e punctat de metamorfoze amuzante 1 , disidenţe 2 şi afi¬ 
lierea - pe grupuri de interese - la Partidul Naţional Român 
şi Partidul Poporului. Cu meteoricul guvern Take Ionescu 
(17 dec. 1921 —19 ian. 1922) se încheia existenţa unui partid 
odinioară esenţial în configuraţia politică a României. Dacă 
ideea conservatoare murea, se manifesta cu vigoare aceea 
ţărănistă, care ia forma unui curent - ţărănismul - şi a mai 
multor partide ajunse într-o albie unică după dispute acerbe. 
Nu este un fenomen izolat, ci parte a celui de-al doilea val 
istoric populist, cel interbelic est-european al mişcărilor agra- 
riene (the Green Uprising). 

Pe linie maternă, ascendenţa ţărănismului e certă - ţărăni¬ 
mea. Paternitatea lui e însă multiplă. Din ecuaţia lui genetică 
nu poate fi exclus N. Iorga şi al său Partid Naţionalist-De- 
mocrat pe care îl înfiinţase în 1910. Până în decembrie 1918, 
primul loc în lista de urgenţe îl ocupa înfăptuirea unui „stat 
naţional şi popular, cuprinzând cu aceleaşi drepturi pe românii 
din toate clasele şi pe românii din toate ţările" 3 . Mai devreme, 
Iorga îşi gradase semnificativ obiectivele: „Noi suntem întâi 
naţionalişti şi pe urmă democraţi, pe urmă ţărănişti [...]. 
Căci noi nu vedem mai presus de naţiune nimic, nici chiar 
dreptatea socială" 4 . După război, programul difuzat în octom¬ 
brie 1919 prevedea măsuri de atragere la conducerea ţării a 

1. Intr-o cuvântare ţinută la 1 decembrie 1918 la Clubul Partidului 
Conservator din Bucureşti, Al. Marghiloman (1854-1925) anunţa noua 
titulatură a formaţiunii sale politice: Partidul Conservator-Progresist. 

2. O altă ramură, condusă de „marele european" Take Ionescu 
(1858—1922), s-a intitulat Partidul Conservator-Naţionalist, devenit în 
1919 Partidul Democrat-Unionist, apoi Conservator-Democrat. 

3. N. Iorga, [Despre hotărârea ce va lua România in marele război], 
cuvântare la discuţia Adresei, şedinţa Camerei din 14 decembrie 1915, 
Tipografia Neamul Românesc, Vălenii de Munte, 1915. 

4. N. Iorga, „Nu sântem un partid ţărănesc?", în Neamul Românesc , 
VIII, nr. 52-53,13 iun. 1913, p. 802. 

„românilor celor mai harnici şi mai trecuţi cu vederea, ţăranii", 
de luminare a lor în vederea îndeplinirii optime a acestui dezi¬ 
derat, stabilea o limită maximă a proprietăţii funciare (100 ha), 
încuraja obştile săteşti ca unice beneficiare ale exploatării 
pădurilor şi păşunilor, impozite progresive, realizarea „fără 
zguduiri şi ostracizare" a armoniei între clase. 

Bizuindu-se pe popularitatea generalului Averescu, pe care 
foştii săi ostaşi (în majoritate ţărani) îl idolatrizau, Partidul 
Poporului, ajuns la putere în martie 1920, îşi prezenta cabi¬ 
netul drept guvern al „speranţelor ţărăniste", al „ordinii şi 
armoniei sociale". Activitatea lui (încheiată în decembrie 1921) 
va fi marcată de piruete între cele două obiective contrarii, în 
încercarea de a împăca pe toată lumea. Exasperaţi de înceti¬ 
neala cu care se împlinea vechea promisiune din vara lui 1917: 
exproprierea moşiilor şi împărţirea lor celor care le munceau, 
ţăranii începuseră să ocupe cu forţa latifundiile. Pe de altă 
parte, marii proprietari intraţi în rândurile Partidului Popo¬ 
rului încercau să temporizeze reforma şi proporţiile ei, iar 
eforturile lor erau ajutate discret, dar eficient, de ministrul 
de interne C. Argetoianu, care, după propria-i mărturisire din 
Memorii, se străduia să salveze proprietatea rurală între 1913- 
1921 şi să uşureze refacerea ei după 1921. In plus, ministrul 
reformei, băgat pe gâtul lui Averescu de acelaşi C. Argetoianu, 
era conservatorul C. Garoflid, teoreticianul marii proprietăţi. 
Cinicul şi inteligentul Argetoianu, de la care au rămas câteva 
volume de Memorii de o incontestabilă valoare literară, edi¬ 
tate din păcate doar după 1990, îşi închipuia că, în atmosfera 
de mistică a generalului învingător, privit după război ca „tată 
al ţăranilor", Liga Poporului ar fi putut capitaliza în contul şi 
interesul său „ţărănismul", dacă nu s-ar fi abţinut să participe 
la alegerile din noiembrie 1919. „Dacă Liga Poporului - scria 
el în Memorii —, s-ar fi prezentat în primele alegeri ale Româ¬ 
niei întregite, «ţărănismul» ar fi rămas mai departe un subiect 
pentru articolele de reviste social-politice" 1 . Se înşela; la acea 

1. Mult mai limpede a văzut lucrurile criticul G. Ibrăileanu (1871- 
1936), eminent teoretician al poporanismului şi bun prieten al lui 
C. Stere. Lui i se datorează această preţioasă distincţie de termeni: 

dată ţărănismul nu mai era doar o idee, prinsese consistenţă 
materială, id est politică, prin diverse partide. Marea propri¬ 
etate rurală nu mai putea fi salvată prin subterfugii şi pali¬ 
ative. 

Cazon, autoritar, încrezător în steaua lui încă în ascensi¬ 
une, generalul Averescu, populist din instinct, credea că poate 
stinge incendiul social prin promisiuni sine die ale fericirii 
viitoare. „Pe ţăran — perora el - îl interesează să fie sigur că 
i se dă pământ, indiferent când, şi dacă nu se poate să i se dea 
mai mult, se mulţumeşte cu cât i se va da" 1 . Ca atare, a inau¬ 
gurat reforma agrară prin „împroprietăriri provizorii", cum a 
fost aceea din comuna Gurbăneşti (judeţul Ilfov), unde prima 
brazdă a fost trasă la 22 septembrie 1920 de militarul aure¬ 
olat de victoriile de la Mărăşti şi Mărăşeşti. 

Ţărănismul acestui premier care abia îşi lepădase uni¬ 
forma era selectiv; nu toţi ţăranii erau avuţi în vedere, ci doar 
cei înstăriţi, cunoscuţi drept chiaburi. Doctrinarul formaţiunii 
averescane, filozoful P.P. Negulescu, ministru la Culte şi In¬ 
strucţiune, avea să afirme, câţiva ani mai târziu, că prin re¬ 
forma agrară „Partidul Poporului voia nu numai să ridice 
ţărănimea, dar şi să provoace în sânul ei o selecţie, care să 
dea naştere unei clase de mijloc rurale" 2 . De aici oscilaţiile în 

.Astăzi singurul partid democrat care dă semne de viaţă şi al cărui pro¬ 
gram înseamnă schimbarea politicii vechi, oligarhice de dinainte de 
război, e Partidul Ţărănesc. Partidul ţărănesc nu e poporanismul. Dar 
e partidul născut din schimbările preconizate de poporanism. Acele 
schimbări nu le-a făcut poporanismul. Teoreticienii nu fac schimbări. 
Schimbările le face istoria; se fac fatal de la sine. Poporanismul nu se 
confundă cu Partidul Ţărănesc. (De fapt, unii poporanişti, naturile poli¬ 
tice militante sunt ţăranii; alţii nu.) Nici nu s-ar putea confunda! 
Ţărănismul este o luptă practică, cu un scop practic anumit, popora¬ 
nismul e o atitudine în faţa vieţii, o ideologie" (v. P. Nicanor et al. [,,G. 
Ibrăileanu"], în Viaţa Românească, XVII, nr. 1,1925, p. 147). 

r. V. Dezbaterile Adunării Deputaţilor, p. 1084; apud Mircea Muşat, 
Ion Ardeleanu, România după Marea Unire, voi. II, Partea I: 1918- 
1933, Editura Ştiinţifică şi Enciclopedică, Bucureşti, 1986, p. 255. 

2. P.P. Negulescu, Partidele politice. Cultura Naţională, Bucureşti, 
1926, p. 243. 

stabilirea suprafeţei de pământ expropriabile, limitată iniţial 
la 2.000.000 ha, a modalităţii de expropriere (se prevedea 
exproprierea pe moşie, nu pe proprietar, ceea ce favoriza pe 
cei cu mai multe moşii), a cuantumului despăgubirilor acor¬ 
date proprietarilor. Acest ţărănism fără ţărani a îngustat 
rapid audienţa electorală a Partidului Poporului, care a în¬ 
cercat să-şi relanseze poziţia ameninţată prin exproprierea a 
66% din suprafaţa latifundiilor. în final au fost expropriate 
6.008.098 ha (din totalul de 9.242.930 ha) care au fost distri¬ 
buite la 1.500.000 de gospodării ţărăneşti. Mica proprietate 
era în sfârşit generalizată în ţara eminamente agrară, dar 
epopeea ţărănismului, ca mişcare politică şi curent de idei, 
nu trecuse de primele capitole. Esenţa acestui „populism gu¬ 
vernamental" practicat de Averescu a fost surprinsă de Hermet, 
care nota că „în cabinetele pe care le-a format se regăsesc 
elemente disparate, de la marii latifundiari [...] la liberali", 
pentru a clarifica apoi mizele fiecăruia: „Această lipsă de uni¬ 
tate maschează în realitate preocupări strategice încrucişate 
şi antagonice. Fiecare dintre aceste curente i se raliază lui 
Averescu numai spre a putea să facă faţă cât mai bine, în 
funcţie de interesele sale particulare, necesităţii unei noi re¬ 
forme agrare cerute de o mişcare agrară cu adevărat ţără¬ 
nească. Dar mareşalul îşi face propriul joc, iar marii boieri sunt 
perdanţii legii sale agrare din 1921, care îi pulverizează" 1 . 

începuturile ţărănismului, ca şi cele ale sămănătorismu¬ 
lui sau poporanismului, erau mai vechi. Un învăţător, C. Do- 
brescu-Argeş, fondatorul Gazetei ţăranilor, înfiinţase în 1895 
Partidul Ţărănesc, ce avea să dispară în 1899 sub loviturile 
liberalilor (care i-au intentat un proces nedrept şi infamant) 
şi, surprinzător, ale socialiştilor ortodocşi, ale căror priviri se 
îndreptau numai spre muncitorime. Un lider al acestora, scri¬ 
itorul C. Miile (1861-1927), îl numise pe Dobrescu-Argeş „ţă¬ 
ran de carnaval". Un partid ţărănesc au încercat să înfiinţeze 
în 1906 Vasile M. Kogălniceanu (fiul lui Mihail Kogălniceanu) 
şi Al. Valescu, dar în timpul răscoalei din 1907, când autori- 


1. Hermet, op. cit., pp. 260-261. 

tăţile căutau „instigatori", cei doi au fost arestaţi, iar activi¬ 
tatea partidului interzisă. Represiunea n-a putut discredita 
ideea, care-şi afla propagatori în straturile inferioare ale so¬ 
cietăţii, îndeosebi printre învăţători. 

Un purtător de stindard a fost învăţătorul Ion Mihalache 
(1882-1963) din Topoloveni, un sat mare, subcarpatic, din 
Valahia. Absolvent al Şcolii Normale din Câmpulung Muscel, 
tânărul învăţător a condus la început reviste şi publicaţii pe¬ 
dagogice prin care căuta să-şi ralieze confraţii, a colaborat 
apoi la Neamul Românesc al lui N. Iorga, istoricul fiindu-i ani 
de-a rândul un model venerat. La Congresul Invăţătoresc din 
17 iulie 1910, aprigul muntean constata revoltat că puterea 
şi cultura nu sunt la îndemâna ţăranilor. Resortul injustiţiei 
sociale era indicat silogistic: „ţăranii sunt privaţi de dreptu¬ 
rile politice, căci n-au acces la cultură. Şi nu li se dă cultură 
«că bugetul se face sub înrâurirea partizanilor politici»". După 
el, sita statului cernea părtinitor. Un absolvent urban vota 
direct în Colegiul II, unul rural nu putea vota direct în Cole¬ 
giul III, dacă nu plătea un cens individual de 300 lei anual. 1 
Un profesor de la oraş, îşi continua el raţionamentul vindica¬ 
tiv, putea fi ales în parlament, un învăţător de la ţară nu avea 
acest drept. „La noi - încheia Ion Mihalache - cântarul social 
arată mult mai grei pe cei câteva mii de proprietari şi orăşeni, 
decât pe cele câteva milioane" 2 . 

Spre deosebire de poporanişti, Ion Mihalache considera că 
o clasă nu se poate emancipa cu ajutorul alteia, că numai 
energiile sale o pot impune pe scena socială: „N-avem a ne 
lăsa în nădejdea făgăduielilor, ci a ne bizui pe noi înşine" 3 . Era 
o altă înţelegere a cunoscutei devize brătieneşti. Brătienii 
judecau cu categoria naţionalului, Mihalache cu aceea a socia¬ 
lului. Partidul Ţărănesc s-ar fi născut probabil mai devreme 
dacă învăţătorul muscelean n-ar fi trebuit să plece în 1916 pe 
front, unde s-a purtat cu bravură. Când s-a întors, în 1919, la 

1. In epocă un leu valora 2$, moneda românească fiind una dintre 
cele mai puternice din lume. 

2. Ioan Adam, Panteon regăsit, ed. cit., p. 328. 

3. Ibidem. 

catedră, căpitanul demobilizat era cavaler al Ordinului „Mihai 
Viteazul", distincţie pe care puţini ofiţeri de rezervă au primit-o. 

Din tranşee, radicalismul lui social a ieşit întărit. în această 
privinţă, contactul cu realităţile din Basarabia nu fusese lip¬ 
sit de repercusiuni. în iarna lui 1918, Averescu, şef al unui 
guvern efemer (29 ian./n febr. - 5 mart./i8 mart.), îl selectase 
în echipele de învăţători trimişi să cutreiere satele dintre Prut 
şi Nistru pentru câştigarea sufletului ţăranului basarabean. 
Acolo lumea era în fierbere, iar Sfatul Ţării proclamase Repu¬ 
blica Democratică Moldovenească şi anunţase, în 2 decembrie 
1917, că pământul va fi împărţit, fără despăgubiri, ţăranilor. 
Avea astfel dovada clară că se poate inversa „balanţa socială" 
care-1 exasperase cândva. 


Naşterea şi ascensiunea Partidului Ţărănesc 

Şi în dreapta Prutului se prăbuşeau zăgazurile şi domnea 
aceeaşi efervescenţă. în 5/18 decembrie 1918,160 de ţărani, 
învăţători, preoţi, delegaţi ai băncilor populare fondau la 
Bucureşti Partidul Ţărănesc, pe care întemeietorii lui îl so¬ 
coteau drept „singurul instrument politic care garantează 
ţărănimii împlinirea întreagă şi nefăţarnică a tuturor nevo¬ 
ilor ei materiale şi sufleteşti". Programul acestuia, prezent 
in nuce în procesul-verbal de constituire, conţinea câteva 
accente diferenţiatoare şi de vechiul poporanism şi de so¬ 
cialismul care începea să aibă priză în noul stat unificat. 
Conform fondatorilor, ţărănimea ar fi trebuit ferită de două 
primejdii cruciale: bolşevismul (în respingerea lui se mani¬ 
festa ancestralul spirit conservator al clasei) şi transforma¬ 
rea ei în zestre guvernamentală a „partidelor boiereşti" (refuz 
ce trăda, iarăşi, un specific al mişcărilor ţărăneşti care, se 
ştie, sunt cel mai des reacţii împotriva a ceva decât acţiuni 
pentru ceva). 

în comparaţie cu radicalismul de peste Prut, ţărănismul 
din Vechiul Regat era mai temperat, preconiza despăgubiri 
la preţuri admisibile, restabilirea vechilor drepturi la păduri 

ţii islazuri, autonomia comunei rurale, pătrunderea culturii 
în popor prin aşezăminte culturale conduse de elemente „bine 
alese şi bine plătite", descentralizarea cooperativă (termen 
prin care se înţelegea cooperaţia liberă, dar cu control de stat). 
Revoluţionare cu adevărat erau cererea de desfiinţare a jan¬ 
darmeriei - doleanţă care a provocat tocmai intensificarea 
acţiunilor jandarmereşti 1 - şi apelul la colaborare adresat 
„muncitorilor oraşelor" şi intelectualilor neînregimentaţi în 
„vechile partide oligarhice". 

Pe această bază doctrinară (ce conţine şi sâmburele unui 
antielitism propriu oricărui populism), constituită mai degrabă 
din bune intenţii decât din planuri concrete, Partidul Ţărănesc 
s-a extins treptat în Moldova (de unde a asimilat prin absorb¬ 
ţie Partidul Muncitor de la Iaşi şi Partidul Muncii, o disidenţă 
liberală de stânga), s-a metamorfozat tactic şi temporar în 
Partidul Ţărănesc şi Muncitor, care a afişat un radicalism 
exacerbat în preajma alegerilor din 1919. La concurenţă cu 
Partidul Socialist, ţărăniştii voiau acum nici mai mult, nici 
mai puţin decât exproprierea fără limite a moşiilor, socializa¬ 
rea pădurilor, minelor, carierelor, petrolului, etatizarea Băncii 
Naţionale (atunci şi mai târziu monopol liberal), sprijinirea 
cooperaţiei populare, desfiinţarea Senatului, egalitatea în 
drepturi a naţionalităţilor conlocuitoare, înlocuirea jandar¬ 
meriei printr-o miliţie comunală ş.a.m.d.. Gazeta partidului, 
Ţara nouă, având în redacţie publicişti excelenţi precum Ce¬ 
zar Petrescu, Pamfil Şeicaru, Dem. Teodorescu, Gib Mihăescu, 
Victor Ion Popa ş.a. (unii dintre ei vor ajunge scriitori repu¬ 
taţi), i-a popularizat programul cu atâta eficacitate, încât până 
şi în Transilvania, tradiţional fief al Partidului Naţional Ro¬ 
mân, un membru al redacţiei, ţăranul Ion Florea, a câştigat 

1. La Arhivele Statului din Bucureşti, în fondul Preşedinţia Con¬ 
siliului de Miniştri, se păstrează dosarul „sovietului" din Scorniceşti 
(localitatea natală a dictatorului Nicolae Ceauşescu), înfiinţat în 1920 
de doi preoţi ţărănişti. Activitatea acestora şi a adepţilor lor în direc¬ 
ţia desfiinţării jandarmeriei a generat o vie corespondenţă între diverse 
organe ale statului din Bucureşti şi din provincie, activă cu deosebire 
fiind Legiunea de jandarmi din Caracal. 

la alegerile din mai 1920 un loc în Cameră în detrimentul 
candidatului manist. 1 

Ceva din spiritul legalist şi împăciuitor al sămănătoris¬ 
mului şi al naţionalismului democratic dornic de „armonie 
socială" stăruie totuşi în formula acestui ţărănism incipient. 
Se amestecau în ea iluzia unei ţărănimi omogene, fără dife¬ 
renţieri materiale, orgoliul de clasă unică, majoritară în pro¬ 
porţie zdrobitoare, deci practic identică cu „poporul", în fine, 
elanuri revoluţionare neclare, vizând „distrugerea oligarhiei 
ca clasă şi a marilor proprietari" 2 . Lupta de clasă, principiu 
ostentativ şi imprudent etalat la începuturi (opţiune ce va 
atrage duşmănia vechilor partide, a naţional-liberalilor în 
primul rând), era înţeleasă în chip atipic. Clasele parazitare 
nu trebuiau exterminate, ca în statul muncitorilor şi ţăranilor 
care se va numi în curând URSS, ci cucerite, înglobate în 
rândurile categoriilor productive, socialmente utile. Şi mai 
curios e faptul că poate din nevoia de a nu apărea drept anar¬ 
hişti, ţărăniştii începutului de drum, ergo, reprezentanţii unei 
clase în ofensivă, au ales defensiva subordonată echilibrului 
social. Ajuns om politic popular, fostul învăţător Ion Mihalache 

1. Pamfil Şeicaru, redactor-şef al oficiosului ţărănist, oferă detalii 
semnificative asupra impactului gazetei asupra ţăranilor ardeleni: „în- 
tr-o zi s-a primit Ia redacţia ziarului Ţara nouă o telegramă din Arad, 
prin care un grup de ţărani cereau ca un «domn redactor» să candideze 
în numele Partidului Ţărănesc. [...] Şi ca să nu mâhnim pe ţăranii ară¬ 
deni, am decis să-l desemnăm pe Ion Florea. Era omul de serviciu al 
redacţiei, un ţăran isteţ din Argeş, pe care îl avusese în companie Ion 
Mihalache. Funcţia pe care o îndeplinea Ion Florea? Ne cumpăra ţigări, 
ducea manuscrisele la tipografie, lipea adresele la ziare pentru abo¬ 
naţi. Un flăcău voinic, veşnic surâzător, purtând costumul ţărănesc 
totdeauna curat. După trei săptămâni, rezultatul ne-a buimăcit: acest 
candidat necunoscut, fără nici o calitate care să-l impună atenţiei ale¬ 
gătorilor, fără să fie susţinut de un partid organizat, a întrunit îndoitul 
voturilor obţinute de candidatul Partidului Naţional! Era un avertis¬ 
ment şi Iuliu Maniu l-a înţeles" (v. Pamfil Şeicaru, Istoria partidelor 
Naţional, Ţărănist şi Naţional-Ţărănist, Editura Victor Frunză, Bucu¬ 
reşti, 2000, p. 225). 

2. V. „Normele de organizare a Partidului Ţărănesc", în Ţara nouă , 
II, 193, 2 oct. 1920, p. 3. 

mai păstra din lectura Sămănătorului şi a Neamului româ¬ 
nesc ceva din concepţia organicistă. El se declarase de altmin¬ 
teri cu câţiva ani în urmă adeptul unei politici conciliatorii, 
care nu generează conflicte sociale. Alesese de atunci „nu lupta 
de clasă în înţeles socialist, care tinde la desfiinţarea claselor 
suprapuse, ci aceea care tinde la stabilirea unui echilibru 
normal între clase ca organe sociale" 1 , şi voia să rămână con¬ 
secvent. Răbufnirile lui revoluţionare, câte au fost, ar trebui 
înţelese ca replici la opinii dispreţuitoare ale doctrinarilor 
liberali, care nu ezitau să susţină că „ţărănimea este o simplă 
masă pasivă", o „forţă oarbă şi elementară" al cărei rol „a fost 
totdeauna secundar în mişcările sociale, şi neexistent în miş¬ 
cările politice" 2 . 

Opţiunile lui Ion Mihalache şi ale celor din jurul lui din 
primii ani de existenţă ai Partidului Ţărănesc merită mai 
multă atenţie decât li s-a acordat de obicei tocmai pentru că, 
în pofida tatonărilor, indeciziilor, impreciziilor, acestea defi¬ 
nesc politica lui de mai târziu. Cercetătorii problemei din peri¬ 
oada comunistă (Z. Omea, Mircea Muşat, Ion Ardeleanu, Ioan 
Căpreanu ş.a.) au supradimensionat contribuţia poporanis¬ 
tului C. Stere la constituirea doctrinei ţărăniste. Lui C. Stere 
însuşi, personaj dramatic, predestinat parcă marilor neferi¬ 
ciri 3 , ajuns la bătrâneţe în puşcăriile româneşti după surghiu¬ 
nul siberian din tinereţe, după ce jucase un rol important în 
revenirea Basarabiei la patria-mamă, îi plăcea să creadă el 
însuşi asta. într-un discurs justificativ ţinut la 4 martie 1921, 
în faţa Camerei, politicianul abia scăpat din ghearele Curţii 
Marţiale afirma orgolios că „istoria va spune că eu sunt teo¬ 
reticianul care a formulat doctrina din care s-a născut ideea 


1. V. Vremea nouă, II, g, mai 1913, p. 9, apud Mircea Muşat, Ion 
Ardeleanu, România după Marea Unire, voi. II, Partea I: 1918-1933, 
ed. cit., p. 98. 

a. Şt. Zeletin, Burghezia română. Origina şi rolul ei istoric. Editura 
Cultura Naţională, Bucureşti, [1925], pp. 166,178. 

3. Formula, care prelua o formulă a lui Maurice Barrăs, a fost pro¬ 
pusă de Z. Omea în Viaţa lui C. Stere, voi. II, Editura Cartea Româ¬ 
nească, 1991, p. 609. 

însăşi a partidului ţărănist". Ideea - da, dar despre doctrină 
se poate discuta şi nu e lipsit de importanţă amănuntul că 
vorbitorul sublinia mustrător că în luările de cuvânt ale depu¬ 
taţilor ţărănişti puteau fi auzite „poate chiar şi fără voia lor“ 
reflexe ale cuvântărilor şi scrierilor sale de altădată. Dar 
C. Stere a devenit membru al Partidului Ţărănist abia la 
17 iulie 1921 şi asta pe o cale ocolitoare: Partidul Ţărănesc 
din Basarabia, mai radical decât omologul lui din dreapta 
Prutului, îl indusese în rândurile sale. Prin fuzionarea lor, 
„trădătorul" C. Stere (care nu era germanofil, ci rusofob) a 
ajuns automat mentor al organizaţiei naţionale - organiza¬ 
ţie pestriţă, îmbogăţită prin fuziuni şi aluviuni de elemente 
divergente din punct de vedere ideologic. Unele proveneau 
din Partidul Muncii, fondat în aprilie 1917 prin desprinderea 
din Partidul Naţional Liberal a unei aripi radicale conduse 
de dr. N. Lupu şi Grigore Iunian, compusă din G. Diamandy, 
Gr. Trancu-Iaşi, M. Macovei, Matei Carp, P. Bogdan ş.a., care 
cereau imperativ împroprietărirea tuturor „muncitorilor de 
pământ" cu loturi de 5 ha indivizibile, exproprierea imediată 
şi integrală a domeniilor Coroanei, naţionalizarea subsolu¬ 
lui, dreptul la vot pentru toţi cetăţenii trecuţi de 20 de ani 
(inclusiv femeile), adoptarea unei legislaţii muncitoreşti care 
să prevadă dreptul la grevă şi contractul colectiv, protejarea 
muncii femeilor, copiilor, igiena muncii, lichidarea analfabe¬ 
tismului etc. 

în comparaţie cu obiectivele acestor radicali, programul 
lui C. Stere părea modest şi nu poate fi o simplă întâmplare 
că peste câţiva ani, adică în februarie 1927, din rândurile lor 
se va forma Partidul Ţărănesc al dr. N. Lupu, ce va avea o inde¬ 
pendenţă parlamentară până în martie 1934, când va reveni 
la matcă pentru a lupta „împotriva tendinţelor dictatoriale, 
împotriva aventurierilor" (în speţă, contra legionarilor). 

Un alt filon era alcătuit din ţărăniştii din teritoriile de peste 
Prut şi Carpaţi ale României recent întregite. Sub influenţa 
revoluţiei ruseşti, în Basarabia se formase încă din 1917 un 
Partid Ţărănesc ce reunea într-o simbioză precară deputaţi 
aparţinând „fracţiei ţărăneşti" şi Blocului Moldovenesc din 

Sfatul Ţării. Printre ei se numărau Pantelimon Halippa, 
D. Buzdugan, Ion Inculeţ 1 şi, nu în ultimul rând, C. Stere, 
cel ales în unanimitate ca preşedinte al Parlamentului Mol¬ 
dovenesc. 

In Transilvania ţărăniştii erau deocamdată acoperiţi de 
mantaua fostului căpitan de artilerie Iuliu Maniu (1873-1953). 
Partidul Naţional Român era condus cu o mână de fier ascunsă 
pro forma într-o mănuşă de catifea şi acţiona energic împo¬ 
triva acelora care fie şi numai prin verbiaj revoluţionar ame¬ 
ninţau „solidarismul social şi naţional". Vorbind, în 24 aprilie 
1920, la congresul partidului, Iuliu Maniu enunţa principiul 
că „indivizii şi clasele nu trebuie să se lupte între ele, ci să se 
ajute şi să se proteagă reciproc" 2 . Bine protejaţi erau însă cei 
care-i executau disciplinat dispoziţiile. Celorlalţi nu le rămâ¬ 
neau decât pierderea în anonimatul politic sau afilierea la 
partidele de peste munţi. în martie 1920, o grupare a foştilor 
„oţeliţi" 3 condusă de Octavian Goga, Octavian Tăslăuanu, Vic¬ 
tor Hotăran, Anton Mocsonyi a trecut la Partidul Poporului, 
în timp ce o alta a întărit rândurile liberalilor. Ideea ţărănistă 
era apărată însă în Transilvania de un grup de intelectuali 

1. Traiectoria zigzagată a acestuia poate servi pentru ilustrarea dife¬ 
renţei dintre politician şi omul de stat, aşa cum o va preciza W. Churchill. 
După pragmaticul britanic, primul s-ar gândi la viitoarele alegeri, celă¬ 
lalt - la viitoarele generaţii. Or, Inculeţ, comisarul politic al guvernu¬ 
lui de la Petrograd trimis în Basarabia pentru a revoluţiona masele, 
s-a visat întâi lider al unui stat moldovenesc independent, dar a virat 
imediat spre conservatorii lui Al. Marghiloman, care i-au încredinţat 
postul de ministru secretar de stat, apoi spre naţionalii ardeleni ai lui 
Al. Vaida-Voevod, pentru a se stabiliza la liberalii ce l-au inclus succesiv 
în cabinetele lui Vintilă C. Brătianu, I.G. Duca, Gh. Tătărescu (ilus- 
trându-se îndeosebi ca un dur ministru de interne), a fost fără îndoială 
un politician sau, cu un termen de dată recentă, un traseist. 

2. Iuliu Maniu, Discursul-expozeu rostit de dl dr..., preşedinte 
P.N.R., în congresul Partidului Naţional ţinut la 24 aprilie ig20 în 
Alba Iulia, Orăştie, 1920, p. 17. 

3. Termenul îi denumea pe acei membri ai Partidului Naţional Ro¬ 
mân din Transilvania care se pronunţau pentru activism politic şi de¬ 
nunţau pasivismul celor din generaţiile vârstnice care îl întemeiaseră 
în 1869. 




104 DOUĂ VEACURI DE POPULISM ROMÂNESC 


ce scoteau la Sibiu revista Renaşterea română. Confruntat cu 
aceste dezertări care-i subţiau frontul şi, mai ales, cu ofensiva 
naţional-liberalilor ce-şi implantau reţeaua de bănci în inte¬ 
riorul arcului carpatic, Maniu a înţeles să reacţioneze printr-o 
contraofensivă politică, aliindu-şi Partidul Ţărănist. Deşi îşi 
păzea cu gelozie fieful, Iuliu Maniu îşi dorea un partid „reg- 
nicolar", ceea ce însemna în limbajul latinizant al politicieni¬ 
lor ardeleni formaţi la şcoala Imperiului Austro-Ungar partid 
naţional, nu regional. Plaja electorală a acestuia (ţărani în¬ 
stăriţi, preoţi, profesori, învăţători, mici comercianţi) era în 
bună parte asemănătoare 1 , ca şi orientarea antioligarhică ce-i 
viza în special pe liberali. 


Alianţa şi fuziunea cu Partidul Naţional Român 

Ţărăniştii aveau propriile planuri de expansiune. încercaseră 
într-un rând să dobândească anvergură naţională propunân- 
du-i generalului Averescu conducerea Partidului Ţărănesc, 
cu condiţia ca orgoliosul militar să-şi epureze anturajul de 
„ciocoi" şi să le accepte programul. Ceea ce s-a dovedit impo¬ 
sibil, iar consecinţa a fost apriga campanie pornită de ţărănişti 
împotriva Partidului Poporului şi a sateliţilor săi politici. în 
această luptă, sprijinul ardelenilor era esenţial. Istoria Par¬ 
tidului Ţărănist, devenit în iga6 Partidul Naţional-Ţărănist, 
este o veritabilă saga a populismului agrarian ce se configu¬ 
rează doctrinar prin fuziuni, destrămări, regrupări inspirate, 
toate, de dorinţa de a se prezenta ca expresie a voinţei naţio¬ 
nale, a poporului care se opune lor, pumnului de ciocoi şi oli- 
garhi ce nu vor să ţină seama de voinţa noastră. Utilizarea 
acestui antagonism recurent respiră populism de şcoală veche, 
care, scrie Hermet, „se închipuia drept un popor unanim con¬ 
fruntat cu o nedemnă minoritate a celor puternici uniţi îm¬ 
potriva lui“ a . 

i. Prezenţa burgheziei financiare era mai vizibilă în PNR, liderii 
acestuia ştiind să-şi ralieze prosperii bancheri români din Ardeal. 

a. Hermet, op. cit., p. 129. 

A urmări, fie şi în treacăt, istoria acestor lupte (uneori 
intestine) este şi un prilej de a sesiza cum s-a construit prin 
adeziuni şi adversităţi continue conceptul de Stat Ţărănesc, 
aşa cum l-au propovăduit actorii şi doctrinarii ţărănismului, 
idee în numele căreia s-au înfruntat stânga cu dreapta, adepţii 
industrializării cu cei ai economiei agricole, liber-schimbiştii 
cu protecţioniştii, internaţionaliştii cu autarhicii, practicienii 
cu teoreticienii ş.a.m.d. Ultima lui cristalizare, probabil cea 
mai definitorie, s-a produs de altfel când ţărăniştii pierduseră 
de mult puterea şi mai erau puţini ani până când îşi vor pierde 
şi libertatea (unii chiar viaţa). Ion Mihalache definea Statul 
Ţărănesc într-o cuvântare ţinută la 29 octombrie 1944, spu¬ 
nând că acesta „nu poate fi decât după chipul şi asemănarea 
structurală a poporului - adică Statul Naţional Ţărănesc sau 
pur şi simplu «Statul Ţărănesc», într-o Românie de ţărani" 1 . 
Era prea târziu, forţe mai puternice decât ţărăniştii acţionau 
atunci în România, iar inteligentul politician înţelegea perfect 
situaţia. De aici răspunsul dat ambasadorului Angliei la Mos¬ 
cova, sir Archibald C. Kerr, care -1 chestionase cum vede situ¬ 
aţia: „Am răspuns că am impresia că România intră în zodia 
(constelaţia) URS, care pe româneşte înseamnă şi urs fengl. - 
bear, n. m.] şi URSS. Văd cum intrăm, nu ştiu când şi dacă 
vom mai ieşi, şi cum vom ieşi. Asta nu depinde de noi" 2 . 

La începutul anilor '20 credea însă că evoluţia viitoare a 
României depindea de ei. Deşi încercarea de a-şi extinde 
influenţa pe teritoriul întregului stat prin înghiţirea lui Al. 
Averescu şi a Partidului Poporului eşuase, cum a eşuat şi o 
tentativă similară de a-şi impune strategia prin Blocul parla¬ 
mentar 3 unde nu fuseseră totuşi decât vioara a doua, ţărăniştii 

1. Ion Mihalache, „«Statul Ţărănesc». Cuvântare la adunarea din 
29 octombrie 1944, ţinută la Bucureşti, de Partidul Naţional Ţărănesc", 
apud Ioan Adam, Panteon regăsit, ed. cit, p. 343. 

2. Ibidem, p. 332. 

3. Constituit la 25 decembrie 1919, Blocul parlamentar era o alianţă 
alcătuită din 5 partide: Partidul Naţional Român din Transilvania, Par¬ 
tidul Democrat al Unirii din Bucovina, Partidul Ţărănesc din Vechiul 
Regat, Partidul Ţărănesc din Basarabia şi Partidul Naţional-Democrat 

n-au abandonat ideea. Ca bază electorală naţionalii ardeleni 
erau cei mai apropiaţi şi cei mai influenţi. Perspectiva fuzio¬ 
nării le surâdea şi unora, şi altora. Dar soluţiile erau diferite. 
Partidul Naţional Român era un partid burghezo-democratic 
pentru care prioritatea priorităţilor fusese problema naţio¬ 
nală, pe când cea socială nu conta. La ţărănişti primau însă 
aspectele sociale. Ion Mihalache judeca (încă) în termeni de 
clasă. Mult lăudata constituţie din 1866 o cântărea în termeni 
de clasă. In 1920 o eticheta astfel de la tribuna Camerei: „.. .d-lor, 
nu cunosc constituţiile din alte ţări, dar am avut întotdeauna 
impresia că această constituţie e o haină largă, dar cu un 
guler strâmt care sugrumă, pentru că constituţia a sugrumat 
clasa ţărănească pe care a lipsit-o de orice mişcare politică" 1 . 
In 21 martie acelaşi an îi răspundea în termeni de clasă unui 
reporter de la oficiosul ţărănist: „Partidul Ţărănesc îl ducem 
mai departe cât timp va dura procesul de lichidare al vechii 
oligarhii agrare politice şi financiare. Noi rămânem partid de 
clasă, nu însufleţiţi de ura de clasă" 2 . Câteva luni mai târziu, 
când potenţialii aliaţi îşi dezvăluiseră deja reticenţele faţă de 
accentele revoluţionare ale programului său, toarnă prudent 
apă în vin: „Partidul Ţărănesc, partid de clasă al ţăranilor, 
nu este exclusivist: organizarea ţărănească nu exclude pă¬ 
tura muncitorilor, negustorilor şi meseriaşilor de la oraşe. 
[...] Partidul Ţărănesc nu urmăreşte distrugerea celorlalte 
clase sociale..." 3 

Pe fondul acestei glisări principiale, al îmblânzirii elanului 
revoluţionar, intră în partid, invitat şi curtat chiar de Ion 

al lui N. Iorga. Guvernul format de ele, condus de Al. Vaida-Voevod, a 
înregistrat remarcabile succese în planul politicii externe, dar a fost 
ineficient pe plan intern. în acest cabinet Ion Mihalache a fost ministru] 
agriculturii şi al domeniilor şi autorul unui plan de reformă agrară 
radicală. La alegerile din noiembrie 1919 Partidul Naţional obţinuse 
199 de mandate de deputaţi şi senatori, iar Partidul Ţărănesc — 130. 

1. V. „Naţionalismul constructiv", în Ioan Adam, Panteon regăsit. 
O galerie ilustrată a oamenilor politici români, ed. cit., p. 329. 

2. „Ţărăniştii şi socialiştii", interviu cu d. I. Mihalache (reprodus 
din ziarul Chemarea), în Ţara nouă, II, nr. 42, 21 mart. 1920, p. 3. 

3. Ţara nouă, II, nr. 193, 2 oct. 1920, p. 2. 

Mihaiache, dinamicul, neliniştitul C. Stere. îl însoţea un grup 
de io deputaţi ai Partidului Ţărănesc din Basarabia şi un alt 
radical, dr. Nicolae Lupu (fost socialist în tinereţe). Din con¬ 
fluenţa acestor grupuri ia fiinţă în iulie 1921 Partidul Ţără¬ 
nesc Unitar din România, al cărui prim congres s-a desfăşurat 
în noiembrie. Proiectul de program al noului partid e îmbibat 
de frazeologia revoluţionară a lui C. Stere care pare a -1 fi citit 
cu atenţie pe Marx: „Imperialismul capitalist, ajuns în ultimele 
decenii la dominaţiunea universală, s-a dovedit neputincios 
de a asigura omenirii o muncă paşnică şi de a feri societatea de 
o năprasnică risipă de vieţi şi de avuţii. Astfel se prăbuşeşte 
însăşi justificarea istorică a dominaţiunii capitaliste" 1 . Sub 
pana unui poporanist ataşat ţărănimii, convins de datoria pe 
viaţă ce-o avea faţă de aceasta, unele fraze sună neobişnuit: 
„Clasele muncitoare [...] în faza istorică deschisă prin războiul 
mondial, întrupează interesele generale ale omenirii" 2 . Pro¬ 
letariatului, în vizibilă creştere numerică în România, îi re¬ 
zerva iarăşi un rol surprinzător, socotind că acesta „nu poate 
fi faţă de Partidul Ţărănesc decât un corp de avangardă, care 
în confraternitate desăvârşită de arme va duce lupta comună 
pentru emanciparea şi înălţarea întregii muncitorimi". 

în acest punct intervine o neaşteptată schimbare de pozi¬ 
ţie ce-1 trădează pe vechiul poporanist, deghizat de circum¬ 
stanţă în marxist. Avangarda fraţilor de luptă nu conduce, 
nu deschide drumuri, ci se subordonează cuminte eşalonului 
principal: „în România, ca stat ţărănesc prin excelenţă, acţiu¬ 
nea tuturor categoriilor de muncitori trebuie subordonată [s. m.l 
intereselor şi aspiraţiilor ţărănimii în năzuinţa acesteia de a 
crea un stat ţărănesc ideal ca singura cale spre forme sociale 

1. Aurora, II, nr. 25, 21 noiembrie 1921, pp. 3-5. Proiectul de pro¬ 
gram al Partidului Ţărănesc din România a apărut în broşură în ace¬ 
laşi an, la Editura Viaţa Românească, instituţie controlată de C. Stere. 
Aurora era organul central al PŢ, plasat sub direcţia dr. N. Lupu, ziar 
ce înlocuia Ţara nouă, sucombată din lipsă de fonduri la 21 iunie 1921. 
Titlul său îl relua pe acela al cunoscutei publicaţii LAurore din epoca 
procesului Dreyfus. 

2. Ibidem. 

superioare". C. Stere se iluziona că poporanismul său repre¬ 
zintă o adevărată filozofie socialistă 1 , dar aplicată la „condi¬ 
ţiile specifice ale ţării noastre" 2 . Ca stat ţărănesc populat de 
un popor de ţărani, România prezenta un contrast paradoxal 
între concentrarea industrială şi proliferarea micii proprietăţi. 
In agricultură - constata tot C. Stere - se înregistra triumful 
formelor de producţie ţărănească: „peste tot, sub presiunea 
muncitorimii săteşti, latifundiile dispar şi întinderi mari de 
pământ cad în mâinile ţărănimii". Sinteză a claselor antago¬ 
nice, ţăranul „este muncitor fără a fi proletar, el posedă vitele 
şi uneltele necesare gospodăriei lui fără să fie capitalist". Mai 
mult, susţine Proiectul..., „în sânul producţiunii ţărăneşti nu 
se produce diferenţierea între salar, rentă şi profit", ceea ce 
ar da ţărănimii şansa de a sări „peste ultimele faze ale regi¬ 
mului capitalist", prin intermediul unui cuprinzător sistem 
de organizare cooperatistă. 

Această teză nu putea displace ţărăniştilor ponderaţi, ne¬ 
contaminaţi de retorica protestatară. Dar C. Stere, intelec¬ 
tualul care-i domina prin cultură, elocvenţă şi logică, avea 
dezavantajul de a fi socotit în presa oficială şi în cercurile li¬ 
berale drept trădătorul care a rămas în Bucureşti şi a colabo¬ 
rat cu germanii scoţând ziarul Lumina. Iar acest inconvenient 
era agravat de inflamările contestatare, antielitiste, ce dis¬ 
plăceau violent colegilor săi abia instalaţi în establishiment 
şi în fotoliile de deputaţi. Când îşi recunoaşte paternitatea 
Programului ţărănist, Stere dă interviuri explicative deran¬ 
jante pentru ei: „Vom introduce în program formele de viaţă 
ale maselor şi legea partidului maselor muncitoreşti - tre¬ 
buie s-o spunem — vine de jos. Anteproiectul nostru acolo se 
va discuta, acolo, în sate, se va discuta, acolo în sate se va 
aproba. Numai după aceasta va deveni proiect de program. 
Până atunci însă programul este anteproiect. Noi nu putem da, 

i. Sublinierea îi aparţine lui C. Stere. Afirmaţia a fost făcută într-o 
scrisoare adresată lui N.N. Mateescu, care a fost publicată de acesta 
în volumul Ţărănismul şi clasa mijlocie, 1937, p. 7. 

a. Formula va cunoaşte o nouă tinereţe după 1965 în cuvântările lui 
Nicolae Ceauşescu şi în documentele de partid din timpul dictaturii lui. 



AVATARII POPULISMULUI ROMÂNESC 109 


nici decreta nimic. Masele populare decretează şi noi trebuie 
să ne supunem >n [s. m.]. 

în gazete şi în reviste, incomodul Stere nu punea zăgazuri 
torentului contestatar: „Războiul şi criza economiei mondiale 
au învederat pentru muncitorimea de toate categoriile şi toate 
ţările - de la minerul sau lucrătorul artist din Apus până la 
ţăranul din Orient şi chiar până la «felahul» sau «culi» chinez 
ori corean - solidaritatea lor adâncă în faţa molohului capi¬ 
talismului imperialist. Astfel procesul istoric, care impune 
necesitatea inexorabilă a renovării sociale, a creat şi forţele 
necesare pentru săvârşirea ei. Revoluţia [...] va avea, în pri¬ 
mul rând, menirea de a aduce la cârmă masele muncitoreşti 
în toate ţările, cuprinse în complexul economiei mondiale" 1 2 . 
Companionii săi erau însă departe de a subscrie la această 
concluzie. Ne limităm aici la a aminti cazul G. Bogdan-Duică 
(1866-1934), liderul ţărăniştilor ardeleni grupaţi în jurul re¬ 
vistei Renaşterea română, care se exprimase chiar în gazeta 
partidului împotriva ruperii echilibrului social postbelic, „căci 
asta ar însemna revoluţie şi noi nu vrem revoluţie, ci schim¬ 
barea treptată, pas cu pas" 3 . 

Congresul Partidului Ţărănesc Unitar a adoptat până la 
urmă acest program de conciliere capro-varzistă, stipulând 
concomitent că numai lupta de clasă ar fi indicatorul real de 
putere dintre clase, dar admiţând deocamdată, tactic, că ţă¬ 
răniştii nu-şi pot îngădui „o politică revoluţionară, deoarece 
România nu poate avea putinţa de a o lua înaintea altor ţări 
cu vechime în civilizaţie". Să fie aici un reflex al teoriei mar¬ 
xiste care prevedea triumful revoluţiei proletare mai întâi în 
ţările avansate industrial? Nu este exclus, dar evoluţia viitoare 
a partidului - ce înainta cu ezitări şi hopuri spre fuziunea cu 
Partidul Naţional Român - a decolorat progresiv radicalismul 
doctrinar, orientându-1 spre moderaţia proprie societăţii, deci 
şi politicienilor ei. în politică reformatorii sociali, doctrinarii 

1. Aurora, I, nr. 16,11 nov. 1921. 

2. C. Stere, „Criza mondială", în Vîafo Românească, XVII, nr. 5,1923, 
P- 275- 

3. Aurora, I, nr. 26, 23 nov. 1921, p. 2. 

sunt temperaţi, ba chiar înlăturaţi de practicienii conştienţi 
de valoarea compromisului, a plierii la jocul schimbător al 
conjuncturilor. Demisii succesive ale unor lideri de la centru 
ori de organizaţii judeţene (Dem. Dobrescu, Simion Mehe¬ 
dinţi, Gr.T. Coandă), disidenţe intempestive (Şt. Morărescu, 
C. Spânişteanu) ale unor politicieni cu orientări dinastice 
ostile stângii şi internaţionalismului, dar mai ales dorinţa de 
a redeveni prin fuziunea cu PNR un puternic partid naţional 
(la alegerile din 192a PŢ obţinuse 14,5% din totalul voturilor 
pe ţară, un procentaj în uşoară creştere faţă de cel din mai 
1920, când dobândise 13,47%) au împins spre o fuziune bazată 
pe excluderea elementelor şi tezelor radicale. 

Platforma-program a fuziunii, publicată la 14 iunie 1924 
în Aurora, constă într-un decalog redactat de C. Stere, dar in¬ 
cluzând la punctul 9 şi soluţiile economice propuse de Virgil 
Madgearu (1887-1940). Două puncte sunt cu deosebire impor¬ 
tante în cadrul platformei: articolele 2 şi 9. Sunt recognoscibile 
în ele şi stilul, şi diferenţele doctrinare specifice celor care le 
redactaseră. In structurarea punctului 2 sociologia poporanistă 
cu o minimă coloratură ţărănistă a lui C. Stere îşi spune din 
plin cuvântul. Prin reluarea concentrică a argumentelor par¬ 
tidul se identifica întâi cu ţărănimea, iar finalmente cu naţiu¬ 
nea, ergo poporul: „partidul - întemeindu-se pe solidaritatea 
tuturor claselor muncitoare şi producătoare cu ţărănimea, care 
este factorul principal de producţiune naţională, baza struc¬ 
turii noastre sociale şi astfel temelia vieţii noastre de stat - 
înţelege să reprezinte interesele colective ale naţiunii române". 

Dubla paternitate teoretică a tezelor de la punctul 9 îi pu¬ 
nea pe ţărănişti în faţa unor dileme cruciale care îi vor diviza 
şi după fuziunea din 1926 cu naţionalii ardeleni şi în timpul 
anevoioasei şi sincopatei guvernări din anii 1928-1933: coope¬ 
raţie sau etatism? agricultură sau industrie? protecţionism sau 
liber-schimbism? Din dispunerea principiilor călăuzitoare ale 
programului economic se poate deduce accentul hotărâtor pus, 
în linie steristă, pe cooperaţie şi protecţia largă a proprietăţii 
ţărăneşti, ca mijloc de ridicare a producţiei naţionale. In para¬ 
graful următor, 6, consacrat dezvoltării industriei naţionale, 

aceasta era gândită, tot în spirit poporanist, ca o reţea de în¬ 
treprinderi de valorificare a produselor agricole, fiind preferate 
cele mici şi mijlocii. Completarea acestui paragraf cu o preve¬ 
dere vizând excluderea regimului protecţionist pentru indus¬ 
triile lipsite de bazele materiale de dezvoltare avea mai curând 
un tăiş antiliberal. Liberalii iniţiaseră încă din 1919 politica de 
industrializare forţată, obiectiv care nu putea fi atins decât 
printr-un regim protecţionist, ce apăsa grav asupra producă¬ 
torilor agricoli. Taxele mari (100.000 lei la vagonul de grâu 
exportat) ruinaseră producătorii agricoli, iar aceştia aşteptau 
de la ţărănişti măsuri eficiente în sprijinul lor. Or, ţărăniştii 
preferau să-i saboteze pe liberali prin măsuri şicanatorii ne¬ 
chibzuite (realitatea arăta atunci că şi alte ţări lipsite de ma¬ 
terii prime - minereu de fier, de pildă -, ca Anglia, Belgia, 
Italia, Japonia, le importau), decât să-i sprijine efectiv pe cul¬ 
tivatorii agricoli. Iar paragraful c ducea antiliberalismul şi mai 
departe, stipulând recursul la capitalul străin, până atunci 
obstaculat de burghezia financiară a Brătienilor. 

Programul Partidului Ţărănist Unitar evita, paradoxal, 
problemele ţărăneşti, pentru a nu supăra alt sector al burghe¬ 
ziei financiare ardelene din jurul Partidului Naţional Român. 
Pentru realizarea fuziunii, preţul cel mai mare l-au plătit 
tocmai ţărăniştii. Spre compromis a împins până la urmă 
şi C. Stere. Apărătorul ţărănimii, revoluţionarul ă outrance 
C. Stere nu mai vorbea în 1924 de statul ţărănesc, ci de „sta¬ 
tul poporului românesc unit, liber şi independent" 1 . Iar alt 
radical, dr. N. Lupu, recunoştea cu un umor cam forţat: „E 
drept că am turnat puţină apă în vin, dar o s-o turnăm ca la 
Cana Galileii“ 2 . 

La Cana Galileii, vinul cel mai bun fusese la urmă. Pentru 
festinul fuziunii, la nunta ţărăniştilor cu naţionalii apa s-a adă¬ 
ugat progresiv pentru a împăca şi armoniza toate aspiraţiile şi 
interesele în joc. Când mult invocata fuziune se produce efectiv, 
în 10 octombrie 1926, divergenţele şi incertitudinile doctrinare 

1. Aurora, III, nr. 797, 20 iunie 1924. 

2. „Fuziunea partidelor ţărănesc şi naţional-român, înfăptuită", 
Aurora, IV, nr. 800, 25 iun. 1924, p. 2. 

persistau. Se unificaseră, scriau publicaţiile timpului, organis¬ 
mele politice şi mijloacele aferente de propagandă, nu şi ideo¬ 
logiile. Observator cinic şi perspicace, C. Argetoianu constata 
că prin fuziune doctrinele celor două partide „în loc să se întă¬ 
rească, s-au neutralizat una pe alta" 1 . Verdictul lui câştigă în 
exactitate prin corelare cu afirmaţiile unui fruntaş ţărănist 
influent, Mihail Manoilescu, care credea că prin unificare „s-a 
decolorat caracterul regional al fostului Partid Naţional şi ca¬ 
racterul de clasă al fostului Partid Ţărănesc" 2 . 


PNŢ sau ambiguităţile unei ideologii hibride 

Două programe ale noului partid, unul din 1926, altul din mai 
1928, vor încerca să elimine disparităţile şi ambiguităţile proprii 
unei ideologii hibride. Primul survola rapid problemele agricul¬ 
turii punând un accent compensatoriu pe „descentralizarea şi 
autonomia locală", independenţa magistraţilor, statutul func¬ 
ţionarilor publici, întărirea armatei şi a industriei de apărare. 
Agricultura, considerată factorul principal al producţiei ţării, 
beneficia îndeosebi de reglementări tehnice, corective. Se pre¬ 
coniza înlăturarea abuzurilor săvârşite pe parcursul reformei 
agrare, rezolvarea proceselor agrare aflate pe rolul instanţelor, 
revizuirea dispoziţiilor excepţionale în cazul moşiilor arendate, 
flexibilizarea circulaţiei pământurilor (conform legii din 1921 
acestea nu puteau fi înstrăinate de noii proprietari timp de 
30 de ani) şi organizarea creditului rural ieftin pentru stimu¬ 
larea „cultivatorilor serioşi", desfiinţarea taxelor vamale de 
export şi libertatea acestuia, sprijinirea cooperaţiei. 

Conştienţi de imprecizia şi ambiguitatea tezelor programa¬ 
tice, doctrinarii ţărănişti au elaborat în 1928 un alt program. 

1. Săptămâna politică, I, nr. 15,1927, p. 14. Un alt fruntaş ţărănist, 
Grigore Filipescu, vedea partidul ca pe „un tren cu două locomotive 
care trag în sens contrar şi veşnic stau pe loc" (v. Cuvântul, III, nr. 740, 
20 aprilie 1927, p. 4). 

2. M. Manoilescu, O mărturisire de credinţă..., discurs ţinut la Adu¬ 
narea Deputaţilor din n decembrie 1926, Bucureşti, 1926, p. 40. 

Un loc special ocupa în el „codul cooperaţiei", bazat pe înlesniri 
de credit din partea Băncii Naţionale. Disputele programatice 
din Partidul Naţional Ţărănesc (în interiorul său existau cinci 
direcţii, de la dreapta cu simpatii liberale la stânga sociali¬ 
zantă) au fost ţinute sub capac de taciturnul şi impenetrabilul 
guru Iuliu Maniu 1 , şi subordonate unui ţel fundamental - 
spargerea monopolului politic liberal şi venirea la putere. 
Pentru pregătirea acestui moment îndelung aşteptat s-a pus 
la punct un ritual propagandistic (şi nu numai) de un natio- 
nal-populism exacerbat. 

Pe scena politică, oficial dominată încă de Partidul Naţio¬ 
nal Liberal, balanţa puterii se schimbase în defavoarea libe¬ 
ralilor. Moartea regelui Ferdinand I (iulie 1927), urmată în 
noiembrie de aceea a prim-ministrului său, autoritarul Ionel 
I.C. Brătianu, adusese în fruntea ţării o regenţă şovăielnică 
formată din trei persoane şi un guvern liberal condus de Vin- 
tilă Brătianu (fratele premierului defunct), un politician lipsit 
de inteligenţa şi prestigiul predecesorului său. Ţărăniştii au 
respins apelurile la colaborare ale acestuia şi au chemat la 
rezistenţa cetăţenească împotriva „dictaturii". Oratori înfier¬ 
bântaţi instigau în adunările publice la revoltă împotriva „scla¬ 
viei liberale" şi a guvernului etichetat ca „duşman al patriei" 
şi surd la „voinţa ţării". Lucrurile păreau chiar că se îndreaptă 
spre un război civil. 

Maestru neîntrecut al pertractărilor 2 , Iuliu Maniu etala 
iarăşi fermitatea tăioasă, duritatea, tonul imperativ, categoric 
care-1 impuseseră în 1918 în prim-planul politicienilor tran¬ 
silvăneni cu un rol esenţial în înfăptuirea Marii Uniri. Atunci 
acţionase pentru convergenţa cu Bucureştii. La zece ani după 
Unire îndrepta fulgere împotriva capitalei. Şi-a atras alături 

1. Ziarele epocii îl numeau „sfinxul de la Bădăcin". 

a. înainte de război, Iuliu Maniu fusese jurisconsult al Mitropoliei 
Unite din Blaj, unde învăţase arta replicii, a incidentului de efect, a 
reluării progresive a argumentelor, tehnica atacurilor piezişe, ştiinţa 
peroraţiei calme, fluenţa care şterge opoziţiile întâmpinate printr-o cas¬ 
cadă de silogisme şi sofisme rostite cu o voce suavă şi cu o politeţe cere¬ 
monioasă ce ascundeau o fermitate de oţel. 

liderii Partidului Social Democrat din Bucovina şi Transilvania 
care se pronunţau pentru un „regim de legalitate şi democra¬ 
ţie", dar şi reprezentanţi ai Partidului Maghiar. Concomitent, 
trimisese emisari (după alte surse şi bani) la Londra ex-prin- 
ţului Carol (care renunţase la tron în 4 ianuarie 1926 pentru 
a trăi alături de metresa lui, infamant cunoscuta Elena Lu¬ 
pescul, promiţându-i înscăunarea. 


Triumful „revoluţiei" ţărăniste 

La 6 mai 1928 s-au adunat la Alba Iulia (orăşel aureolat de 
gloria de a fi găzduit la 1 decembrie 1918 marea adunare 
naţională a românilor ardeleni care a hotărât Unirea cu pa- 
tria-mamă) tot 100.000 de oameni ca şi în urmă cu 10 ani. 
Mulţimea a ascultat Hotărârea redactată de cei 677 de de¬ 
putaţi la Congres care prevedea „folosirea oricăror mijloace" 
pentru înlăturarea guvernului liberal. Mijlocul avut în ve¬ 
dere de ţărănişti era marşul asupra Bucureştilor, pentru 
care erau pregătite forţe de şoc: mii de mineri defilaseră la 
Alba Iulia cu târnăcoapele pe umeri. 1 Lor li s-au adăugat 
„roatele de voinici", veritabile formaţiuni paramilitare de 
existenţa cărora Iuliu Maniu nu era cu totul străin. Violente 
manifestaţii antiliberale desfăşurate la Bucureşti, Iaşi, Cluj, 
Craiova ş.a. dădeau un contur revoluţionar mişcării pentru 
„democraţie ţărănească" iniţiate de Iuliu Maniu şi Ion Mi- 
halache. Ea a eşuat pe de o parte datorită intervenţiei ener¬ 
gice a unităţilor de jandarmi şi de cavalerie, pe de alta, fricii 
liderilor faţă de posibilele consecinţe interne şi internaţionale. 

Presiunile exercitate asupra regenţei, guvernului şi par¬ 
lamentului 2 au avut până la urmă efectul dorit de insurgenţi. 

1. Mineriadele din 1990 şi 1991, care au consolidat regimul Ion 
Iliescu, par a se fi inspirat din scenariul de la 1928. Şi atunci mani¬ 
festanţii au ocupat gările (Teiuş, Sebeş) şi garniturile de tren pentru 
a pleca spre Bucureşti. 

2. Urmând indicaţiile liderilor, parlamentarii ţărănişti s-au retras 
din Cameră şi Senat, alcătuind o „constituantă" aparte. 

Instalat Ia putere în 24 noiembrie 1927, guvernul Vintilă Bră- 
tianu a demisionat la 3 noiembrie 1928. După eşecul încercă¬ 
rii lui Nicolae Titulescu de a forma un guvern de concentrare 
naţională, Iuliu Maniu este desemnat premier. A doua zi acesta 
dizolvă Camerele şi fixează noi alegeri parlamentare la mij¬ 
locul lunii decembrie. Un Manifest către ţară al Partidului 
Naţional Ţărănesc, conceput ca o expresie a „voinţei adevă¬ 
rate a naţiunii", relua tezele Programelor menţionate anterior, 
rezervând agriculturii partea leului. Se promitea desăvârşi¬ 
rea aplicării reformei agrare, revizuirea tarifelor vamale şi 
de transport, reducerea dobânzilor la capitalurile investite în 
agricultură, crearea şi asigurarea de debuşeuri, favorizarea 
introducerii de maşini şi unelte, lărgirea creditului agricol, or¬ 
ganizarea creditului funciar, dezvoltarea largă a vieţii coope¬ 
rative. 1 

Exceptând interludiul în care a funcţionat cabinetul Iorga- 
Argetoianu 2 , ţărăniştii au stat la putere exact cinci ani 3 , schim¬ 
bând intermitent premierii prin permutări care confirmau 
fragilitatea echilibrului de putere între facţiunile lor. Iuliu 
Maniu, G.C. Mironescu şi Al. Vaida-Voevod şi-au disputat ori 
şi-au pasat conducerea cabinetelor, un rol decisiv în această 
privinţă având primul dintre ei, care evita să-şi lege numele 
de vreo decizie impopulară. Alegerile din decembrie 1928 au 
adus PNŢ o majoritate zdrobitoare (77,76%) din voturi, pro¬ 
centaj nemaiatins niciodată după 1918 (se spune că PNŢ ar 
fi avut cam trei sferturi dintre voturile exprimate la alegerile 
fraudate din 1946), iar ţara care-i acordase cu atâta încredere 

1. Dispăreau (sau erau mult edulcorate) obiectivele de stânga vehi¬ 
culate anterior precum desfiinţarea Senatului, reorganizarea poliţiei 
şi a jandarmeriei, dreptul de vot pentru femei, referendumul popular, 
desfiinţarea tribunalelor excepţionale. 

2. Pe fundalul certurilor dintre Iuliu Maniu şi Al. Vaida-Voevod, 
regele Carol II a chemat la guvernare cabinetul Iorga-Argetoianu (18 apri¬ 
lie 1931 - 6 iunie 1932). Conceput ca guvern de uniune naţională, acesta 
a inclus în componenţa lui şi politicieni ţărănişti ca Mihail Manoilescu, 
Nicolae Ottescu. 

3. Ultimul guvern ţărănist, condus de Al. Vaida-Voevod, a venit la 
putere în 14 ianuarie şi a demisionat la 13 noiembrie 1933. 

sufragiile aştepta nerăbdătoare împlinirea promisiunilor fă¬ 
cute în opoziţie. A fost un moment în care românii (ţărani 
îndeosebi), naţiune de sceptici şi individualişti, credeau şi 
nădăjduiau într-un miracol. Cu un total de 348 de mandate 
în parlament, Iuliu Maniu - ajuns atunci în culmea presti¬ 
giului său - putea începe reformele pe care le anunţase cu 
atâta vehemenţă. 

Două au fost cele mai importante cauze care au discreditat 
totuşi guvernările ţărăniste. Cea dintâi a fost incongruenţa 
doctrinară 1 , confuzia ideologică a partidului rezultat prin fu¬ 
ziune, ceea ce a dus la fixarea capricioasă a priorităţilor eco¬ 
nomice. Liberalismul premierului nu excludea etatismul, după 
cum radicalismul ministrului agriculturii şi domeniilor (Ion 
Mihalache) nu abhora - încă - lupta de clasă. A doua cauză, 
esenţială, a fost concomitenţa guvernărilor ţărăniste cu criza 
mondială din 1929-1933. In locul promiselor legiferări agrare, 
industriale, administrative, ele au trebuit să răspundă mai 
întâi unor grele chestiuni financiare, dereglării progresive a 
mecanismelor producţiei. Cu specialişti cu strălucite studii în 
străinătate ca Virgil Madgearu (la Industrie şi Comerţ), Mi- 
hail Manoilescu (Lucrări Publice şi Comunicaţii), Dimitrie 
Guşti (Instrucţiune, Culte şi Arte), Grigore Iunian (Justiţie), 
în vremuri normale se puteau realiza multe. Dar timpurile 
nu erau normale, tonul crizei îl dăduseră chiar Statele Unite, 
iar România nu putea face excepţie. Energiile au fost cheltuite 
nu atât pentru modernizarea corăbiei statului, cât pentru 
salvarea ei de la naufragiu. 

x. Pamfil Şeicaru a sesizat expresiv ambiguitatea: „Dacă un istoric 
al vieţii politice în România ar încerca să definească ideologia Parti¬ 
dului Naţional-Ţărănesc din 1928, în momentul când lua conducerea 
statului, s-ar găsi în imposibilitate. Aşa cum la vărsarea unui mare 
fluviu în mare, pe un spaţiu vast este un amestec de apă dulce şi apă 
sărată, în ideologia ţărănească era, la acea dată, un amestec de ideo¬ 
logie liberal-burgheză şi ideologie ţărănistă cu tot ce implica concepţia 
unui partid de clasă" (v. Pamfil Şeicaru, Istoria Partidelor Naţional, Ţără¬ 
nist şi Naţional-Ţărănist, ed. cit., pp. 231-232). 

Carul statului prin hârtoapele crizei mondiale 

Deşi a plecat la drum cu planuri mari, Sfinxul mai mult a 
revizuit, stabilizat, ajustat decât a întemeiat. Deşi Programul 
partidului susţinea că „Cooperativa şi Sindicatul sunt cele 
două roate pe care se mişcă statul ţărănesc", guvernanţii le-au 
schimbat de la început cu altele mai aderente la o realitate 
economică dramatică. Carul statului a fost pus în mişcare prin 
mari (şi anevoioase) împrumuturi externe, contractate la di¬ 
verse carteluri bancare occidentale, prin măsuri de stabilizare 
monetară. Stabilizarea s-a dovedit a fi provizorie, precară, iar 
politica porţilor deschise în faţa capitalului străin, converti- 
bilizarea leului au favorizat hemoragia de fonduri interne. 1 
împreună cu Virgil Madgearu (politician cu orientări de stânga 
asasinat în noiembrie 1940 de legionari), Ion Mihalache a 
impus totuşi adoptarea unor legi de care populiştii agrarieni 
de pretutindeni s-au simţit mereu atraşi: Legea circulaţiei 
pământurilor cultivabile (1929), Legea pentru organizarea 
Creditului Rural şi Agricol (1929), Legea pentru organizarea 
învăţământului Agricol (1929), Legea pentru înfiinţarea Ca¬ 
sei Rurale (1930), Legea pentru ameliorarea terenurilor de¬ 
gradate (1930) ş.a. 

Legea circulaţiei pământurilor cultivabile a însemnat în 
fond o reformă a... reformei agrare din 1921. Aceea prevedea 
indivizibilitatea loturilor obţinute prin împroprietărire (sco¬ 
pul fiind împiedicarea fărâmiţării acestora) şi comasarea mi¬ 
cilor proprietăţi ţărăneşti din 30 în 30 de ani. în numai opt 
ani fărâmiţarea se produsese, în pofida îngrădirilor legisla¬ 
tive, iar producţia agricolă scăzuse considerabil. Contrazişi 
de realitate, ţărăniştii se înscriu în sistem, acceptă ceea ce 
tăgăduiseră altădată. Ion Mihalache însuşi se pronunţă pen¬ 
tru „dezvoltarea unei clase de agricultori harnici" prin „selec¬ 
ţie naturală", lăsând ţăranilor posibilitatea de a-şi înstrăina 

1. în numai câteva luni (noiembrie 1929 - mai 1930) au ieşit din 
ţară circa 8,1 miliarde de lei (v. Mircea Muşat, Ion Ardeleanu, România 
după Marea Unire, voi. II, Partea 1:1918-1933, ed. cit, p. 874). 




118 DOUĂ VEACURI DE POPULISM ROMÂNESC 

sau a-şi mări terenurile obţinute prin împroprietărire 1 . Efec¬ 
tele legii s-au făcut repede vizibile prin diferenţierea clasei 
ţărăneşti: alături de o burghezie sătească prosperă a apărut 
un proletariat agricol în creştere. 

Pentru sprijinirea selecţiei cultivatorilor s-au înfiinţat In¬ 
stitutul de Credit Ipotecar (1930) şi Creditul Agricol Ipotecar 
(1931), care acordau credite pe termene diverse. Lor li s-au ală¬ 
turat în curând Societatea de credit agricol ipotecar a României 
şi Banca Agriculturii Româneşti. Prima acorda împrumuturi în 
numerar, cea de-a doua transforma creanţele pe termen scurt 
şi cu dobânzi mari în creanţe pe termen lung şi cu dobânzi mici. 

Ţărănismul şi ideile cooperatiste în România 

Problemele cooperaţiei şi ale creditului, cărora ţărăniştii cre¬ 
deau a le găsi soluţiile prin legile menţionate anterior, nu 
erau noi în România. In domeniu existau şi o experienţă, şi o 
doctrină. Când Iuliu Maniu invoca necesitatea solidarismului 
social, pledând pentru un pact între clase prin care acestea 
să se ajute şi să se protejeze, se ralia unor luări de poziţie — 
străine sau româneşti - cu o tradiţie considerabilă. Experi¬ 
mentul „cinstiţilor pionieri" ţesători din Rochdale în domeniul 
cooperaţiei de consum (experiment care se baza pe tezele 
reformatorului Robert Owen), ideile lui Hermann Schulze-De- 
litzsch şi cele ale lui Friedrich Wilhelm Raiffeisen au avut 
ecouri timpurii în România. E suficient să menţionăm că în 
1870, deci la două decenii de la înfiinţarea de către H. Schulze 
în oraşul Delitzsch a primelor cooperative de credit, aprovizio¬ 
nare şi desfacere în comun a produselor, tezele lui sunt popu¬ 
larizate sistematic de către economistul Petre S. Aurelian 2 , 
care a şi întemeiat cooperativa de credit Economia. 

1. Legea lui Ion Mihalache stipula totuşi că cei ce cumpărau pământ 
nu puteau deţine mai mult de 25 ha cultivabile de familie. Restricţia 
respectivă viza împiedicarea renaşterii marii proprietăţi. 

2. Petre S. Aurelian (1833-1909), coborâtor dintr-o familie nobilă 
din Transilvania stabilită în 1819 în România, a studiat dreptul în ţară 
şi ştiinţele economice şi agrare în Franţa şi Italia. Profesor de econo- 

Un ecou românesc al mişcării cooperatiste iniţiate de Raif- 
feisen au fost şi primele cinci bănci populare întemeiate în 
1893 în judeţele Dâmboviţa şi Prahova de învăţătorul C. Do- 
brescu-Argeş. Temerarul întreprinzător şi reformator mun¬ 
tean a căzut victimă vindictei liberalilor, al căror monopol 
politic şi financiar îndrăznise să-l încalce, dar ideea a prins şi 
s-a dezvoltat tocmai sub auspiciile PNL. Sub ministeriatul lui 
Spiru Haret, în 1903 existau deja 700 de bănci populare, în 
1904 erau 1580, iar în 1907, şi datorită eforturilor lui I.G. Duca, 
directorul Casei Centrale a Cooperaţiei, numărul acestora cres¬ 
cuse până la 2000 1 , având un capital de 25 de milioane de lei 
aur. Duca nu era adeptul capitalismului sălbatic, ci al unui 
liberalism social. în 1907, anul marilor revolte ţărăneşti repri¬ 
mate atât de sângeros, conservatorii şi liberalii bătrâni îl soco¬ 
tiseră printre instigatori fiindcă contribuise la redeşteptarea 
ţărănimii prin intermediul băncilor populare. Era partizanul 
reformei agrare, dispreţuia moliciunea şi egoismul latifun¬ 
diarilor şi visa „o clasă de mici cultivatori cât se poate de 
numeroasă legată de această ţară prin pământul pe care îl stă¬ 
pâneşte, care să fie aici un element de civilizaţiune, de ordine 
şi de putere" 2 . 

Duca făcuse studii juridice la Paris şi susţinuse în 1902 la 
Sorbona o substanţială teză de doctorat în drept şi ştiinţe 
juridice, Les societes cooperatives en Roumanie, publicată în 
acelaşi an în Oraşul-Lumină. Politician de perfectă moralitate, 

mie politică la Şcoala de Poduri şi Şosele, a fost şi un influent politi¬ 
cian liberal, de mai multe ori ministru de lucrări publice, domenii şi 
interne, preşedinte al Camerei şi Senatului, prim-ministru (21 nov. 1896 - 
31 mart. 1897). A fost de asemenea preşedinte al Societăţii Centrale 
Agricole din Bucureşti (1896-1898), fondator al publicaţiilor Economia 
naţională, Economia rurală. Revista ştiinţifică şi autor al unor lucrări 
ştiinţifice substanţiale. 

1. Cifrele sunt extrase din volumul lui A.G. Galan, Patruzeci de ani 
de experienţe cooperative în România, 1935, Extrase din Analele Sta¬ 
tistice şi Economice (oct.-dec. 1934), Tipografia I.C. Văcărescu, Bucureşti, 
1935 . PP- 14 ,16. 

2. Ioan Adam, Panteon regăsit. O galerie ilustrată a oamenilor po¬ 
litici români, ed. cit., pp. 308-309. 



120 DOUA veacuri de populism românesc 


deloc arghirofil, el îşi alesese ca principii existenţiale „munca 
încordată, cinstea neîntinată, ordinea deplină", care aveau 
nevoie ca de aer de „armonia socială" pentru a-şi produce efec¬ 
tele. In progresismul său de tânăr studios făcea din securiza¬ 
rea materială a păturilor productive româneşti (a ţărănimii 
îndeosebi) un ideal naţional. A spus-o limpede în ianuarie 1904, 
de la tribuna primului Congres al băncilor populare: „Noi 
suntem, economiceşte vorbind, supuşi străinătăţii, aceloraşi 
mari şi puternici bancheri. Rolul generaţiunii noastre e să 
facă independenţa economică a ţării şi ar fi admirabil dacă 
am putea ajunge la acest scop mare şi prin Băncile Populare" 1 . 

Vedea în băncile populare (în fond nişte cooperative de cre¬ 
dit) un punct de conjuncţie, mai exact spus, cureaua de tran¬ 
smisie între interesul individual şi cel colectiv. E evidentă, 
mai ales în operele lui de tinereţe, influenţa teoriilor lui Rai- 
ffeisen. Şi când a fondat, în 1874, la Neuwied, Casa Centrală 
de împrumut pentru Agricultori, şi când a întemeiat, în 1892, 
Casa Raiffeisen din Belgia, acesta îşi subordonase activitatea 
unor principii fundamentale. La loc de cinste figurau printre 
ele accentul pe responsabilitatea individuală, adică pe con¬ 
duita probă, conjugată cu răspunderea solidară şi nelimitată 
a tuturor membrilor cooperatişti. Desigur, ca în orice activi¬ 
tate comercială, primau interesele, nu elanurile filantropice, 
însă la „casele de economie şi credit" aveau acces doar persoa¬ 
nele care recunoşteau religia, familia şi dreptul la proprietate 
drept piloni esenţiali ai societăţii şi dădeau dovadă în acţiu¬ 
nile lor de onestitate, abnegaţie, corectitudine, solidaritate. 
Evident că solidaritatea avea şi un tăiş antimarxist, era so¬ 
luţia prin care se evitau puseele socialist revoluţionare. 

I.G. Duca n-a fost singurul liberal fascinat de doctrina 
(de sorginte germană) a solidarismului social-economic. I.N. 
Angelescu 2 , doctor în ştiinţe economice al Universităţii din 

1. Ibidem. 

2. I.N. Angelescu era un economist liberal pragmatic. Pentru el, 
„Cooperativele nu sunt nici asociaţii religioase, nici asociaţii politice, nici 
societăţi pentru studiul filozofiei, metafizicii ori sociologiei, nici asociaţii 
filantropice, [ci organizaţii] curat economice şi pe terenul economic e 

Miinchen, ulterior ministru de finanţe şi profesor de ştiinţă 
şi legislaţie financiară al Academiei de înalte Studii Comer¬ 
ciale şi Industriale din Bucureşti, socotea cooperaţia un pa¬ 
naceu miraculos prin care se evitau şi relele capitalismului 
sălbatic şi excesele socialiste, marxiste şi anarhiste. în 1914 
îşi afirma punctele de vedere polemice într-o carte cu multiple 
ecouri: în jurul scrierii „Cooperaţia şi Socialismul în Europa". 
Ulterior, în plină guvernare liberală, premier fiind autoritarul 
I.I.C. Brătianu, nu se sfia să declare: „Doctrina politică a cărei 
înfăptuire o impune civilizaţia timpului nostru este doctrina 
solidaristă" 1 . I.N. Angelescu cunoştea perfect bibliografia so- 
lidarismului şi a cooperativismului, îi admira pe Schulze-De- 
litzsch şi pe Raiffeisen, dar remarca şi originalitatea poziţiilor 
româneşti: „în România, mişcarea cooperativă adevărată por¬ 
neşte întâi la sate şi acum, de abia sub înrâurirea rezultatelor 
cooperativelor agricole, se fac încercări de organizări coope¬ 
rative la oraşe" 2 . 

între solidariştii liberali şi cei ţărănişti exista în pofida 
similitudinilor de vocabular o diferenţă esenţială. Primii con¬ 
siderau cooperaţia o întreprindere al cărei teren de manifes¬ 
tare era capitalismul. 3 Ceilalţi credeau în virtuţile sistemului 

scopul lor“ (v. I.N. Angelescu, Cooperaţia şi socialismul în Europa, Sta¬ 
bilimentul de Arte grafice Albert Baer, 1912-1913, pp. 692-693). Scrie¬ 
rile lui au apărut şi în română şi în limbi străine. 

1. I.N. Angelescu, Solidarismul social-economic, conferinţă ţinută 
la 25 martie 1923 la Universitatea Carol I, extras din cartea Doctrina 
Partidelor Politice, Editura Cultura Naţională, 1923, p. 7. 

2. I.N. Angelescu, Cooperaţia şi socialismul în Europa, ed. cit., p. 291. 
Originile preponderent rurale ale cooperaţiei româneşti vor fi semna¬ 
late mai târziu şi de un alt doctrinar, eminent, al ţărăniştilor: „In ţinu¬ 
turile româneşti, cooperaţia, în forma ei modernă, a apărut către anii 
’go ai secolului trecut [...] la sate, din nevoia plugărimii de a scăpa de 
sub jugul cametei" (v. Gr. Mladenatz, Cooperaţia în vremurile de azi. 
Institutul Naţional al Cooperaţiei, Bucureşti, 1942, p. 7). 

3. Un comentator marcant al neoliberalismului, Ştefan Zeletin (1882- 
1.934), vedea în cooperaţie un fenomen specific capitalismului modern, 
constructiv, o modalitate eficace de luptă împotriva exploatării ce nu 
implica totuşi schimbarea regimului social: „Cooperaţia nu distruge 
capitalismul, numai capul i -1 taie, încolo îl lasă teafăr" (v. Şt. Zeletin, 


122 DOUĂ VEACURI DE POPULISM ROMÂNESC 


„cooperatist integral 11 propriu unei etape (şi societăţi) postca- 
pitaliste. Pentru ei „adevărata cooperaţie" reprezenta a treia 
cale, diferită şi de capitalism, şi de socialism, prin care ţărăni¬ 
mea evita şi excesele individualismului şi abuzurile colectivis¬ 
mului. Din punct de vedere doctrinar, ţărănismul şi cooperaţia 
sunt inseparabile. Dacă ţărănismul este neîndoios un popu- 
lism agrar, cooperaţia poate fi privită drept un populism econo¬ 
mic. O observaţie făcută în 1967, în toiul dezgheţului ceauşist 
(1965-1971), de acelaşi infatigabil cercetător al curentelor 
sociologice româneşti, Z. Ornea, mi se pare valabilă şi acum: 
„ţărănismul şi cooperaţia s-au însoţit simbiotic mereu, încă 
de la etapele indecise ale începuturilor, ca două laturi com¬ 
plementare ale unui proces unitar. Studierea lor separată (sau, 
mai grav, prin eliminarea uneia dintre laturile procesului) nu 
poate duce la rezultate viabile, de vreme ce [...] exponenţii 
ţărănismului au afirmat întotdeauna răspicat că, de fapt, co- 
operatismul este fondul economic al concepţiei lor, că idealul 
ordinii sociale este pentru ei cooperaţia. Aceste declaraţii nu 
erau afirmaţii gratuite cu funcţii oportun propagandistice. 
Erau, dimpotrivă, puncte de vedere structurate pe o anume 
înţelegere sociologică a problemelor specifice din ţările prepon¬ 
derent agrare, în care industria capitalistă era relativ insu¬ 
ficient dezvoltată" 1 . 


Mitul stabilităţii gospodăriei ţărăneşti 

Teoreticienii ţărănismului românesc aveau cu toţii studii eco¬ 
nomice solide, la universităţi prestigioase. Formaţi în Franţa, 
Germania (mai ales), Anglia, împărtăşeau toposuri ideologice 
similare. Credeau în revoluţia agrară, în stabilitatea şi supe¬ 
rioritatea micii proprietăţi ţărăneşti asupra celei latifundiare. 
David Mitrany, economist român stabilit în Anglia, ulterior 

Neoliberalismul. Studii asupra istoriei şi politicii burgheziei române , 
ediţia a IlI-a, Editura Scripta, Bucureşti, 199a, p. 206). 

1. Z. Ornea, Ţărănismul. Studiu sociologic , Editura Politică, Bucu¬ 
reşti, 1969, pp. 321 - 222. 

profesor la Harvard, Yale şi Princeton, teoretician al funcţio- 
nalismului, ajuns purtător de cuvânt al agrarianismului eu¬ 
ropean, publica în 1924 în The Labour Magazine un articol cu 
un titlu incitant pe care Aurora din Bucureşti îl traducea şi 
reproducea cu promptitudine fiindcă tezele de acolo consunau 
cu cele vehiculate în România: „în toate aceste ţări, marile 
domenii, formele «capitaliste» au dispărut sau sunt violent 
atacate de ţărănimea flămândă de pământ. Tot atât de sem¬ 
nificativ este faptul că marile domenii nu vor putea reînvia. 
Toate reformele aplicate de la război limitează întinderea de 
pământ pe care o poate deţine o persoană. Rezultatul acestei 
prefaceri este o uriaşă revoluţie agrară. Este uriaşă în extin¬ 
derea ei, ca şi în contrastul ei viu faţă de tendinţa lucrurilor 
în Apus. în acelaşi timp în care capitalismul celebrează orgi¬ 
ile sale cele mai mari, aici pe aproape întreaga regiune agri¬ 
colă, bogată şi îndepărtată, aflată la răsărit de o linie trasă 
de la Danzig la Triest, a ajuns să fie exploatată de ţărani. [...] 
în scurt, ţăranii din Europa răsăriteană au devenit, printr-o 
revoluţie paşnică, stăpâni economici ai acestei regiuni 1 * 1 . 

Cel mai important teoretician ţărănist din România, Virgil 
Madgearu, care-şi susţinuse doctoratul la Leipzig cu o teză ce 
nu prevestea preocupările lui de mai târziu: Zur industriellen 
Entwickelung Rumăniens (Despre dezvoltarea economică a 
României), aborda în acelaşi an tema într-un studiu cu titlu 
semnificativ: Revoluţia agrară şi evoluţia clasei ţărăneşti. Lec¬ 
turile lui preferate, frecvent citate, fiind Sozialismus und 
Landwirtschaft, de Eduard David şi Landwirtschaft, de Karl 
Biicher, el constata satisfăcut expansiunea exploatărilor mici, 
care ar corespunde cu necesităţile progresului şi care nu s-ar 
angrena niciodată complet în sistemul capitalist. în acelaşi 
studiu identifica şi resortul esenţial al respectivei evoluţii: 
„cauza acestui proces stă în deosebirea fundamentală care 
există între producţia agricolă şi industrială: procesul de pro¬ 
ducţie propriu-zis este în agricultură organic şi în industrie me¬ 
canic. Aceasta implică o altă metodă de lucru şi un rol deosebit 

1. D. Mitrany, „Ţărănismul - o cruciadă politică", în Aurora, IV, 
nr. 747b, 18 apr. 1924, p. 1. 

al muncii omeneşti. Biruinţa industriei mari se datoreşte 
cooperării, diviziunii muncii şi maşinăriei. în agricultură, 
avantajele cooperării pe picior mare sunt limitate" 1 . 

în 1924, când scria aceste rânduri, optimismul lui Mad- 
gearu, încrederea lui în stabilitatea gospodăriilor ţărăneşti 
nu erau încă lipsite de temei. Reforma agrară din 1921 insti¬ 
tuise într-adevăr o nouă repartiţie a proprietăţii. Dacă gos¬ 
podăriile ţărăneşti ocupaseră înainte de reformă 52,3% din 
pământul arabil, acum cota lor urcase la 86,9%. Sub guver¬ 
narea liberală a lui I.I.C. Brătianu România cunoscuse o veri¬ 
tabilă dezvoltare economică. Numărul întreprinderilor crescuse 
spectaculos. Se mărise considerabil producţia de petrol şi, 
fireşte, şi exportul. România era cel mai mare exportator de 
cereale din zona dunăreană. în 1925, era al patrulea expor¬ 
tator de grâu din lume. în general, exporturile surclasau sen¬ 
sibil importurile, în 1923 înregistrându-se un excedent de 
5 miliarde de lei. 

în puţini ani, lucrurile se vor schimba radical. Exporturile 
masive de cereale din SUA, Canada, Argentina, dumpingul 
cu grâu practicat în 1929 de URSS cu preţul înfometării pro¬ 
priei populaţii, în general pierderea debuşeelor externe, au 
răsturnat balanţa în defavoarea micilor agricultori români. 
Dar acestea, subliniez, sunt evoluţii posterioare înfloririi teo¬ 
riilor ţărăniste din primii ani ai deceniului al treilea al seco¬ 
lului trecut. Situaţia, încă roz, îi permitea lui Virgil Madgearu 
(un ţărănist de stânga) să se despartă de postulatele economiei 
clasice de tip David Ricardo - bazată pe teoriile plusvalorii, a 
rentei diferenţiale şi a costurilor comparative de producţie - şi 
să pună, pretindea el, piatra unghiulară a unei noi discipline: 
ştiinţa naţional-economică, apărută în „mediile social-econo- 
mice agrare din răsăritul şi sudul Europei" 2 . România se afla, 
fireşte, în zona respectivă, iar pe teritoriul ei se manifestau 
fenomene pe care teoriile clasice nu le explicau mulţumitor. După 
Madgearu, economia ţărănească „se deosebeşte fundamental 

1. Virgil Madgearu, Agrarianism, capitalism, imperialism, 1936, 

PP 33 - 34 - 

2. Ibidem, p. 80. 

de întreprinderea capitalistă, bazată pe salariaţi, printr-o 
concepţie definită despre profit şi printr-un alt fel de a calcula, 
precum şi printr-o întreagă psihologie economică". Teza nu 
era nouă în absolut. O enunţase practic în premieră econo¬ 
mistul Alexander Tschajanow în Die Lehre der băuerlichen 
Wirtschaft. Versuch einer Theorie der Familienwirtschaft im 
Landbau (1923), lucrare în care susţinuse că între teoria eco¬ 
nomică clasică şi teoria economică a unei comunităţi ţărăneşti 
pare să existe aceeaşi relaţie ca între geometria euclidiană şi 
cea neeuclidiană. Pentru Tschajanow, plaga tuturor economi¬ 
ilor din ţările agrare subdezvoltate era suprapopulaţia, ex¬ 
plozia demografică, un aspect ce pare să-i atragă mai puţin 
atenţia lui Virgil Madgearu. O explicaţie ar fi rata mare a 
mortalităţii infantile care o tempera pe aceea excepţională a 
natalităţii. In capitolul „Populaţia României" (realizat de dr. 
Sabin Manuilă şi Matei Georgescu) din Enciclopedia Româ¬ 
niei (1938) se constata că într-un grup de 32 de ţări (între care 
Iugoslavia, Japonia, Portugalia, Bulgaria, Polonia, Spania, 
Italia, Canada, Cehoslovacia, Belgia, Franţa, SUA, Germania, 
Anglia, Norvegia, Suedia) România avea în perioada 1931- 
1934 cea mai mare natalitate: 33,4%c. Din nefericire, subliniau 
autorii, ea ocupa locul întâi şi în ceea ce priveşte mortalitatea: 
20,5%o în aceeaşi perioadă, 17,4^0 fiind procentul mortalităţii 
infantile. Această situaţie, subliniau autorii, „se datoreşte 
exclusiv lipsei de organizare, atât a mijloacelor sanitare de 
combatere a mortalităţii, cât şi a cadrelor generale de viaţă 
socială şi economică. Populaţia ţării noastre are un spor con¬ 
siderabil, însă efortul său vital se risipeşte în mare parte prin 
mortalitatea foarte ridicată, mai cu seamă aceea a primei 
copilării. Mor în România, în fiecare an, în mijlociu, 120.000 
copii înainte de a împlini un an, iar în al doilea an, un număr 
impresionant mor din cauza gastro-enteritelor de origină ali¬ 
mentară şi bronhopneumoniilor, cauze cari, chiar dacă nu s-ar 
înlătura cu totul, pot fi însă considerabil reduse" 1 . 

1. Enciclopedia României , voi. I, Statul , Imprimeria Naţională, 1938, 
P- 1 - 59 - 

Demografia şi economia sunt discipline care pot oferi indicii 
preţioase asupra unei ţări. Ţărăniştii credeau în rentabilita¬ 
tea gospodăriei ţărăneşti şi polemizau cu cei care le contestau 
tezele. N. Comăţeanu, un specialist din rândurile lor, într-un 
studiu comparativ asupra rentabilităţii micilor proprietăţi 
ţărăneşti din România şi din alte ţări conchidea categoric: 
„Putem spune, bazaţi pe cercetările ultimilor ani, [...] că da¬ 
tele din România confirmă datele obţinute de instituţiile de 
economie rurală din străinătate. în lumina acestor cifre, pro¬ 
prietatea mică ţărănească apare într-o situaţie favorabilă, iar 
critica îndreptată în contra ei apare cu totul nefondată" 1 . 

Privită din punct de vedere strict statistic, constatarea era 
exactă. Producţia de cereale, prin tradiţie majoritară în agri¬ 
cultura românească, a crescut constant (cu o singură excepţie) 
în timpul guvernării ţărăniste. Bizuindu-se pe datele din Anua¬ 
rele statistice ale vremii, doi istorici din perioada comunistă 
semnalau o creştere constantă: „...în raport cu media perioa¬ 
dei luată drept bază (1925-1929 = 100), nivelul producţiei de 
cereale a fost după cum urmează: 1929 -131,1; 1930 - 116,7; 
1931- 117,9; 193a - 95.7; 1933 - 105,7“ 2 . 

Ce nu comunică statisticile este felul în care s-a obţinut 
această creştere constantă şi care au fost efectele ei perverse. 
Confirmă acest spor cantitativ afirmaţiile economiştilor ţără¬ 
nişti asupra rentabilităţii micii proprietăţi? Unii dintre ei 
(acelaşi N. Cornăţeanu, de exemplu) pun necesarul punct pe 
t: „Din nefericire, munca omenească şi munca animală, aceste 
mijloace de producţie ale gospodăriei ţărăneşti, sunt întrebu¬ 
inţate extensiv. Cu aceleaşi braţe, cu aceleaşi vite care stau 
şi consumă, ţăranul ar putea prăşi porumbul cu prăşitoarea 
de patru ori în loc de o singură dată cu rariţa“ 3 . Când venea 
însă în discuţie problema mecanizării agriculturii, a dotării 

1. N. Cornăţeanu, Cercetări asupra rentabilităţii agriculturii ţără¬ 
neşti, 1935, p. 101. 

2. Mircea Muşat, Ion Ardeieanu, România după Marea Unire, voi. II, 
Partea I: 1918-1933, ed. cit., p. 375. 

3. N. Cornăţeanu, Cercetări asupra rentabilităţii economiei ţără¬ 
neşti, ed. cit., p. 19. 

cu instrumentar modem, ţărăniştii (unii teoreticieni eminenţi 
precum Virgil Madgearu) intrau într-un impas. Fideli tezelor 
lui Eduard David, supralicitau caracterul organic al procesu¬ 
lui de producţie din agricultură şi minimalizau compensator 
„avantajele cooperaţiei pe picior mare". Tot N. Cornăţeanu 
demonstra, luând în calcul unitatea de suprafaţă, că arătura 
cu vitele ţăranului ar fi fost mai rentabilă decât aceea cu trac¬ 
torul 1 . Alt doctrinar ţărănist, Gh. Ionescu-Şiseşti (1885-1967), 
considera că dată fiind structura solului, mecanizarea agri¬ 
culturii ar fi dus la dublarea recoltelor. Ceea ce nu se putea 
realiza, dată fiind structura proprietăţilor funciare. Reforma 
agrară din 1921 acordase ţăranilor loturi de câte 5 ha, dar 
explozia demografică, numărul mare al însurăţeilor, înstrăi¬ 
narea pământurilor pentru plata unor credite neonorate la 
timp modificaseră sensibil repartiţia terenurilor agricole. Pe 
baza recensământului din 1930, Anuarul Statistic al Româ¬ 
niei evidenţia următoarea situaţie. 

Din totalul celor 3.280.000 de exploatări agricole cu o su¬ 
prafaţă de 19.750.000 ha, existau 2.460.000 de gospodării ţără¬ 
neşti sub 5 ha, totalizând 5.535.000 ha şi reprezentând 74,9% 
din numărul exploatărilor, respectiv 28% din suprafaţa totală, 
între acestea, cele având 1-3 ha erau în număr de 1.100.000, 
însumând 2.200.000 ha, reprezentând 33,5% din totalul ex¬ 
ploatărilor şi 11,1% din suprafaţa totală. în schimb, 25.000 
de gospodării având de la 50 ha în sus, reprezentând 0,8% din 

1. în 1927 în România nu existau decât 3.257 de tractoare, adică 
unul pentru 3.800 ha. Numărul lor a început să crească după ce ţără¬ 
niştii nu mai erau la putere. în privinţa tractoarelor se poate discuta 
de o incoerenţă şi de lipsa unei gândiri economice pe termen lung a 
politicienilor români măcinaţi de rivalităţi în detrimentul interesului 
general. Beneficiind de majoritate parlamentară, generalul Al. Averescu 
impusese în 1921 legea motoculturii, care acorda considerabile înles¬ 
niri la importul tractoarelor. S-au încheiat contracte cu întreprinderi 
din Germania (care erau dispuse să accepte termene lungi de plată), 
dar guvernul liberal a abrogat apoi legea promovată de Partidul Po¬ 
porului, România fiind obligată să plătească despăgubiri de 100.000.000 de 
lei, fără ca în ţară să intre nici un tractor. 





128 DOUĂ VEACURI DE POPUUSM ROMÂNESC 


totalul acestora, deţineau 42,2% din suprafaţa totală. Tabelul 
următor este complet şi elocvent 1 : 


Categoriile de exploatări 

Numărul de exploatări 

Suprafaţa 


(în % din total) 

(în % din total) 

Sub 5 ha, 
din care: 

74,9 

28,0 

Sub 1 ha 

18,6 

1,6 

De la 1-3 ha 

33,5 

11,1 

De la 3-5 ha 

22,8 

15,3 

De la 5-10 ha 

17,1 

20,0 

De la 10-20 ha 

5,5 

12,0 

De la 20-50 ha 

1,7 

7,8 

De la 50-100 ha 

0,4 

4,5 

De la 100-500 ha 

0,3 

10,6 

Peste 500 ha 

0,1 

17,1 

TOTAL 

3.280.000 

19.750.000 ha 

Categoriile de exploatări 

Numărul de exploatări 

Suprafaţa 


(în % din total) 

(în % din total) 

Sub 5 ha, 
din care: 

74,9 

28,0 

Sub 1 ha 

18,6 

1,6 

De la 1-3 ha 

33,5 

11,1 

De la 3-5 ha 

22,8 

15,3 

De la 5-10 ha 

17,1 

20,0 

De la 10-20 ha 

5,5 

12,0 

De la 20-50 ha 

1,7 

7,8 

De la 50-100 ha 

0,4 

4,5 

De la 100-500 ha 

0,3 

10,6 

Peste 500 ha 

0,1 

17,1 

TOTAL 

3.280.000 

19.750.000 ha 


Se manifestau, aşadar, în ciuda previziunilor optimiste ale 
lui Eduard David, D. Mitrany şi Virgil Madgearu, şi fărâmiţarea, 

1. V. Mircea Muşat, Ion Ardeleanu, România după Marea Unire, 
voi. II, ed. cit., p. 367. 

şi concentrarea proprietăţii funciare. Practic, se produsese 
capitalizarea ei şi eşuase înscrierea României pe o a treia cale. 

I )ar ţărăniştii (îndeosebi cei de stânga) refuzau să vadă adevă¬ 
rul. Reforma agrară, avusese dreptate Şt. Zeletin, nu desfiin¬ 
ţase răul, ci îl amânase doar. 1 Legea circulaţiei pământurilor 
cultivabile nu dusese la prosperitate globală gospodăriile 
ţărăneşti, ci le avantajase pe cele mijlocii şi mari ce recurgeau 
la munca salariată efectuată de cei circa 700.000 de ţărani 
proletarizaţi în urma durului proces de selecţie naturală. O 
selecţie provocată simultan de scăderea dezastruoasă a pre¬ 
ţurilor produselor agricole şi a preţului pământului însuşi 2 , 
de dobânzile cămătăreşti impuse de bănci, care ajunseseră 
până la 50% din valoarea creditului acordat. 

Mai realişti, mai exacţi în aprecieri, erau în schimb cei cu 
vederi de dreapta, care nu se îmbătau cu vorbe frumoase, ci 
se bizuiau pe jocul liber al legilor economice ce nu ţin seama 
de utopii şi elanuri romantice. Gh. Ionescu-Şiseşti, agronom şi 
economist, format tot în Germania (îşi luase doctoratul în 1911 
la Universitatea din lena), nu împărtăşea ideile lui Eduard 
David şi pe cele ale lui Alexander Tschajanow. După părerea 
lui, „exploatarea ţărănească nu se poate sustrage modului de 
producţie capitalist şi, de fapt, în Occident marea, covârşitoa¬ 
rea majoritate a exploatărilor ţărăneşti sunt mici întreprin¬ 
deri capitaliste. Principiul beneficiului e acela care domină 
toată întreprinderea ţărănească, cu satisfacerea directă a tre¬ 
buinţelor. Se produce pentru piaţă ceea ce e mai rentabil în 
împrejurările date şi se cumpără de pe piaţă cele trebuincioase, 
chiar şi produse de hrană... De fapt, agricultura în forma ei 
de economie familială a dispărut în Occidentul Europei şi e 
pe cale să dispară şi din Orientul acestui continent" 3 . 

1. Vezi în acest sens Şt. Zeletin, Burghezia română. Origina şi rolul 
ei istoric, ed. cit., p. 194. 

2. „In anii crizei, preţul pământului a scăzut la jumătate din va¬ 
loarea înregistrată în 1929“ (v. Mircea Muşat, Ion Ardeleanu, România 
după Marea Unire, voi. II, Partea 1 :1918-1933, ed. cit., p. 369). 

3. Gh. Ionescu-Şiseşti, .Agricultură şi Capitalism", în Arhiva pentru 
ştiinţa şi reforma socială, 1927, nr. 3-4, p. 295. Licenţiat, în 1908, al 

Mai relaxat, mai lucid în privinţa toposurilor ideologice 
agrariene, Gh. Ionescu-Şiseşti avea neîndoielnic dreptate când 
scria aceste rânduri. Danemarca, etalonul privilegiat al ţără¬ 
niştilor 1 , aşa cum Belgia fusese în perioada antebelică modelul 
mitizat al liberalilor români, confirma această realitate. Un 
alt expert în chestiunea agriculturii româneşti, N. Comăţeanu, 
oferea un tablou edificator 2 al repartiţiei proprietăţii agrare 
daneze în 1930, pe care îl vom reproduce aici: 


Categorii 

Numărul 

Suprafaţa 

de exploatare 

exploatărilor în % 

deţinută în % 

0-5 ha 

29,66 

4,20 

5-10 ha 

24,01 

10,00 

10-20 ha 

13,04 

9,58 

20-50 ha 

31,11 

56,47 

50-100 ha 

1,66 

10,14 

100-1.000 ha 

0,52 

9,61 

Peste 1000 ha 

_ 

_ 


în Danemarca gospodăriile familiale mici erau prepon¬ 
derente numeric: 53,67%, dar deţineau numai 14,20% din 

înaltei Şcoli de Agronomie din Hohenheim, autorul acestui studiu a cu¬ 
noscut o spectaculoasă carieră politică şi ştiinţifică, fiind ministru al 
agriculturii şi domeniilor în guvernele N. Iorga (1931-1932), Miron Cris- 
tea (1938-1938), G. Tătărescu (1939-1940) şi academician (din 1936). 
Sub comunişti i s-a acordat titlul de om de ştiinţă emerit şi Premiul 
de Stat. Câteva dintre lucrările lui sunt preţioase abordări interdis- 
ciplinare. 

1. Mistica Danemarcei o aveau nu numai ţărăniştii, ci şi precursorii 
lor poporanişti. Iată ce scria unul dintre cei mai inteligenţi poporanişti, 
G. Ibrăileanu: „Să dea Dumnezeu ca Partidul Ţărănesc să poată face 
din România o Danemarcă, cu libertatea şi egalitatea din Danemarca, 
cu cultura ei răspândită până în ultimul cătun, cu ştiinţa şi litera¬ 
tura ei, cu civilizaţia şi omenia ei“ (Nicanor et al., „Ce este poporanis¬ 
mul 0 , în Viaţa Românească, nr. 1, 1925, p. 147). 

2. Apud N. Cornăţeanu, Cercetări asupra rentabilităţii agricultu¬ 
rii ţărăneşti, 1935, p. 54. 

suprafaţa agricolă, în timp ce acelea mijlocii (20-50 ha), care 
apelau la munca salariată, reprezentau 31,11% şi deţineau 
56,47% din suprafaţa agricolă. Mai putea fi vorba, în aceste 
condiţii, de evitarea capitalismului prin recursul la a treia 
cale, intermundiumP. 


Un eşec numit cooperaţie 

Ce se putea face însă în România, unde numărul gospodării¬ 
lor familiale, aşadar al exploatărilor mici (sub 5 ha), repre¬ 
zenta 74,9% din totalul exploatărilor şi 28% din suprafaţa 
totală, iar producătorii agricoli nu beneficiau de debuşeul 
englez precum colegii lor danezi? 

Un prim remediu ţărănist, marcând revenirea, după un 
veac, a învăţăturilor protopopuliştilor gen Gh. Asachi, Petrache 
Poenaru, Timotei Cipariu, era „luminarea" sătenilor asupra 
avantajelor muncii sistematice a pământului, ale ameliorării 
metodelor de cultură. în 1940, când ţărănismul - ca experienţă 
politică - aparţinea trecutului, acelaşi Virgil Madgearu propu¬ 
nea „o acţiune de stat social-agronomică menită să generalizeze 
în toate gospodăriile ţărăneşti măsuri tehnice elementare fără 
de care nu se poate concepe o agricultură raţională" şi deplân¬ 
gea conservatorismul ţărănimii: „aceste împrejurări se com¬ 
plică în evoluţia agriculturii ţărăneşti prin dificultăţile de a 
învinge tradiţionalismul şi rezistenţa faţă de procedee noi care 
caracterizează psihologia ţărănească [...] şi datorită procen¬ 
tului ridicat de analfabeţi" 1 . 

Al doilea remediu, esenţial, a fost cooperaţia. Un fruntaş 
ţărănist, ministru în mai multe guverne de după 1928, chiar 
conchidea sentenţios: „Formula economică ţărănistă trebuie 
să se confunde cu cea cooperatistă" 2 . 

1. V. Madgearu, Evoluţia economiei româneşti, 1940, pp. 87-88; 
89-90. 

2. I. Răducanu, „Cooperaţia în statul ţărănesc", în Dreptatea, 11 sept. 
1934 - 

Desigur, formula nu era inedită. Poporanistul C. Stere o indi¬ 
case cu mai bine de un sfert de veac în urmă în „Social-demo- 
cratism sau poporanism?" 1 , amplul eseu sociologic care stârnise 
verva contestatară a lui C. Dobrogeanu-Gherea. C. Stere scru¬ 
tase atunci „perspectivele nesfârşite ale viitorului", convins 
(ca şi ţărăniştii canonici şi comuniştii de mai târziu) că ora 
„idealului luminos" va sosi târziu, poate „peste câteva decenii, 
peste o sută, două sau trei sute de ani", pentru că apostolii 
fericirii întrezărite vor avea de luptat sine die cu „inerţia şi 
ignoranţa ţărănimii", cu „lipsa de conştiinţă şi de educaţie 
politică a micii burghezimi orăşeneşti", cu - iarăşi - „lipsa de 
cunoştinţi economice şi de simţ politic la intelectuali". 

Scepticismul său avea să fie infirmat, măcar parţial, de evo¬ 
luţia României din anii următori primei conflagraţii mondiale. 
Mai curând „copil al nevoilor" (după expresia lui Gr. Mlade- 
natz) decât al educaţiei, cooperaţia a cunoscut imediat un 
avânt neaşteptat. Experienţa cooperativă pornită de sus (Spiru 
Haret, Fotin Enescu, I.G. Duca), ce presupunea intervenţia 
statului (adesea tutela lui), a fost echilibrată, o vreme, de ex¬ 
perienţa cooperativă plecată de jos (figura ei proeminentă 
fiind Ion Mihalache, care transformase „federala" de la Topo- 
loveni într-o veritabilă staţiune-pilot). Ţăranii trecuţi prin ex¬ 
perienţa obştilor de arendare 2 sprijinite de Centrala băncilor 

1. Ultimul capitol, VI, al studiului se subintitula chiar „Formele 
progresului nostru industrial". Desprindem aici, din el, un citat edifica¬ 
tor: „O ţărănime liberă şi stăpână pe pământul ei; dezvoltarea mese¬ 
riilor şi a industriilor mici, cu ajutorul unei intense mişcări cooperative 
la sate şi oraşe; monopolizarea de către stat, în principiu, a industriei 
mari" [...]; aceasta este formula progresului nostru economic şi rural, 
ce ni-o impun condiţiunile înseşi ale vieţii noastre naţionale" (v. „So- 
cial-democratism sau poporanism?", în Viaţa Românească, II, nr. 4, apr. 
1908, p. 68. Studiul a fost republicat în întregime pentru prima oară în 
volumul C. Stere, Social-democratism sau poporanism?, Editura Por- 
to-Franco, Galaţi, 1996). 

2. „Cele mai bune rezultate s-au obţinut în 191a, când au funcţionat 
18 asemenea obşti, care izbutiseră să arendeze minuscula suprafaţă de 
27.167 ha, plătind o arendă de 1.163.787 de lei" (Z. Ornea, Ţărănismul , 
Studiu sociologic, ed. cit., p. 231). 

populare, apoi prin aceea a obştilor de împroprietărire (înfiin¬ 
ţate în 1919) şi-au învins individualismul cronic şi au intrat 
în varii cooperative, înregimentare care le-a provocat unor 
teoreticieni ţărănişti stări euforice. 1 Euforie neconfirmată de 
studiul atent al realităţilor. în absenţa unor memorii, jurnale, 
scrisori din epocă (gen de literatură confiscată sub totalita¬ 
rism şi încă nesistematic cercetată actualmente, când accesul 
la arhive a fost liberalizat), va fi greu să mă pronunţ dacă aser¬ 
ţiunile lor optimiste sunt sincere sau constituie o formă de 
manipulare de care populismul n-a rămas niciodată străin. 
Admit, drept circumstanţă atenuantă, idealismul ori naivita¬ 
tea unora dintre ei. Gromoslav Mladenatz, de pildă, şi-a afir¬ 
mat textual încrederea în „virtuţile de ordin economic, etic şi 
social ale sistemului cooperativ". După el, „organizaţia coope¬ 
rativă depăşeşte cercul de interese al unui grup de particulari, 
fie el chiar mai larg şi ia caracterul unei economii colective, 
pusă în serviciul interesului general" 2 . 

Mai prudent, A.G. Galan nu credea în caracterul antica¬ 
pitalist al cooperaţiei, ci socotea, dimpotrivă, că „nuca agri¬ 
cultură trebuie şi ea să se încadreze în regimul capitalist al 
producţiei actuale, bazată pe rentabilitate“ 3 , Tbt A.G. Galan 
semnala degradarea sistemului cooperatist prin intruziunea 

1. „Trecând în domeniul observaţiilor directe ale realităţilor sociale 
de la noi, vom spune că cel mai capital element sufletesc, cerut pentru 
dezvoltarea cooperaţiei în ţara noastră, adică aderarea maselor (s. a.), 
îl avem. Niciodată nu ne-am putut plânge în ţara noastră că sătenii 
n-au răspuns la toate iniţiativele" (vezi dr. A.G. Galan, Patruzeci de ani 
de experienţe cooperative in România, i8g3~ig34, Extras din Analele 
Statistice şi Economice, oct.-dec. 1934, Tipografia I.C. Văcărescu, Bucu¬ 
reşti, p. 6a). 

2. Gr. Mladenatz, Cooperaţia în vremurile de azi, Institutul Naţio¬ 
nal al Cooperaţiei, Bucureşti, 194a, pp. 9-10. Raliat comuniştilor câţiva 
ani mai târziu, economistul ţărănist va identifica, în finalul unui am¬ 
plu studiu, în sistemul cooperatist „socialismul perioadei de tranziţie" 
(v. „Socialismul şi cooperaţia", Independenţa economică, Bucureşti, 1947, 
P- 131). 

3. A.G. Galan, Patruzeci de ani de experienţe cooperative în Româ¬ 
nia, i8g3~ig34, ed. cit., p. 56. 

NUMĂRUL COOPERATIVELOR ÎN ANII 1932-1933 


Felul 

cooperativelor 

Numărul 

cooperativelor 


Credit 

Consum 

Forestiere 

Producţie 

Cumpărare 

Al * 


1) Anul 1932 


Româneşti 

4.696 

1.320 

248 

132 

. . _. i 

223 


Minoritare 

568 

476 1 

| 

- 

77 

- 


Total 

5.264 

1.796 

248 

209 

223 



2) Anul 1933 


Româneşti 

4.632 

1.274 

240 

191 

222 


Minoritare 

575 

450 


97 

- 


Total 

5.207 

1.724 

240 

288 

222 



partidelor politice care acordau avantaje materiale partizanilor 
lor şi avertiza: „Oamenii politici şi cooperatorii cu răspundere 
să înceteze cu jocul şi cu iluzia de a atribui ideii cooperative 
virtuţi mai mari decât ea le poate avea şi să nu puie în spatele 
mişcării cooperative sarcini mai grele decât ea le poate duce" 1 . 

Cel puţin în epoca interbelică „ideea cooperativă" a fost 
marcată de severe disfuncţii şi contraste. Intre practică şi 
teorie exista un incontestabil defazaj. Momentul de maximă 
afirmare economică nu a coincis cu cel al înfloririi doctrinare. 
Pe măsură ce scădea numărul cooperativelor se înmulţeau 
scrierile despre virtuţile lor. Diagrama evoluţiei cooperatis- 
mului înregistrează un vârf excentric momentului guver¬ 
nărilor ţărăniste. In 1926 existau 11.000 de cooperative. 2 La 
finele lui 1940, an în care România pierduse în urma ultima¬ 
tumului sovietic şi a Dictatului de la Viena o treime din teri- 


1. Ibidem, p. 62. 

2. In 1920 funcţionau 6.000 (cifra e avansată de Z. Ornea în Ţără¬ 
nismul. Studiu sociologic, ed. cit., p. 236). 



AVATARII POPULISMULUI ROMÂNESC 135 




Situaţia în procente 

toriu, numărul cooperativelor trecea de 5.800 de unităţi. 1 în 
1932 şi în 1933, ani de criză când la putere s-au aflat ţărăniştii, 
numărul acestora era de 7.812, respectiv 7.751. 2 O involuţie ce 
contrazice în bună măsură teza agrariană frecvent uzitată con¬ 
form căreia cooperaţia ar fi stimulată de impactul „nevoilor" 
asupra „elementelor mai slab situate din punct de vedere eco¬ 
nomic". Fizionomia mişcării cooperatiste din România a fost 
marcată de disparităţi, chiar de diformităţi congenitale, pe care 
criza economică nu le-a putut elimina. Acelaşi A.G. Galan, 
reputat specialist în problemele cooperaţiei, consemna situaţii 
edificatoare în privinţa configuraţiei cooperativismului şi a 
numărului de membri. 


1. „Două mii de societăţi cu 400.000 de membri au fost deslipite din 
trupul cooperaţiei româneşti" (v. Gr. Mladenatz, Cooperaţia în vremu¬ 
rile de azi , ed. cit, p. 11). 

a. V. A.G. Galan, Patruzeci de ani de experienţe cooperative în Ro¬ 
mânia, 1893-^34, ed. cit, p. 65. 

După cum se poate constata, cu puţine excepţii, numărul 
cooperativelor a scăzut sensibil în toiul guvernării naţional-ţă- 
răniste. Proces însoţit, fireşte, de diminuarea numărului co¬ 
operatorilor de la un an la altul. 1 La un examen, fie şi sumar, 
al cifrelor, două lucruri sunt evidente. O primă realitate este 
numărul mic al cooperativelor de producţie, gen de cooperaţie 
ce implică activităţi complexe: achiziţionarea de seminţe şi 
instrumente de lucru, muncă în comun, transformarea indus¬ 
trială a materiei prime (lapte, carne, ouă, cereale etc.), desfa¬ 
cerea produselor etc. 

O a doua realitate - întru totul contrastantă - este numărul 
impunător al cooperativelor de credit, acestea reprezentând 
ramura cea mai veche. Cum am arătat şi anterior, băncile 
populare (care erau în fond tot nişte cooperative de credit) 
aveau până la propulsarea agrarienilor în avanscena vieţii 
politice din România o tradiţie considerabilă. După reforma 
agrară din 1921, nevoia de credite a agricultorilor a crescut 
foarte mult. Micii proprietari aveau trebuinţă îndeosebi de 
credit ieftin, cu termene de rambursare lungi sau măcar medii. 
Legea creditelor votată de naţional-liberali în 22 iunie 1923 
permitea înfiinţarea de societăţi civile de credit funciar rural 
cu condiţia ca acestea să includă minimum 100 de proprietari, 
ale căror pământuri să valoreze cel puţin 50.000.000 lei. Ea 
îi favoriza însă pe moşieri şi pe cei cu proprietăţi mari, care 
au avut acces prioritar la împrumuturi. Diferenţa de regim 
în privinţa acordării de credite era vizibilă pe mai multe pla¬ 
nuri: „Moşierimii şi burgheziei satelor - scriau doi analişti ai 
perioadei respective - le-au fost accesibile aproape toate in¬ 
stituţiile specializate, timp în care ţărănimea n-a putut con¬ 
tracta de drept împrumuturi decât de la băncile populare, 
Casa rurală şi Casele de împrumut pe gaj“ 2 . 

Naţional-ţărăniştii au încercat să remedieze inegalitatea 
de tratament, dar fără a-şi echilibra scopul cu mijloacele. Au 

1. A.G. Galan nota că în 1931 numărul membrilor cooperatori era 
de 1.131.827, iar în 1932 era de 1.099.946. 

2. Mircea Muşat, Ion Ardeleanu, România după Marea Unire, voi. 
II, Partea 1 :1918-1933, ed. cit., p. 400. 

recomandat zgomotos ţăranilor, în limbaj populist împănat 
cu citate evanghelice, recursul la credite. Intr-o „Scrisoare 
către plugari" publicată în ziarul Universul din io noiembrie 
1929, aşadar într-un moment în care criza economică mon¬ 
dială răvăşea şi România, Ion Mihalache îmbina discursul 
economic cu cel religios: „Agricultura n u se mai face azi numai 
cu «oasele». Trebuie să ne grăbim şi noi ca să nu ne dea cum¬ 
păna lumii peste cap. «Credit, organizare şi educaţie» sunt 
«Tatăl, Fiul şi Sfântul Duh» al agriculturii române" 1 . 

Recomandarea venea însă pe fundalul inflaţionist al exis¬ 
tenţei paralele a unor organizaţii de credit cooperatist cu atri¬ 
buţii inegale. Pe lângă Centrala băncilor populare mai existau 
Centrala cooperativelor săteşti de producţie şi consum, Cen¬ 
trala obştilor săteşti şi a exploatărilor agricole. Prin Legea 
pentru organizarea cooperaţiei propusă de ministrul muncii 
Ion Răducanu 2 şi adoptată la 28 martie 1929 sunt puse în 
lichidare primele două, înfiinţându-se Banca Centrală Coope¬ 
rativă, cu un capital social autorizat de 1.000.000.000 de lei, 
participaţia statului fiind de 500.000.000 de lei, viraţi în mai 
multe tranşe până în anul 1933. Cealaltă jumătate a capita¬ 
lului ar fi trebuit acoperită prin vărsăminte operate de coope¬ 
rative şi „federale". Ceea ce nu s-a întâmplat. La finele anului 
1929 Banca Centrală Cooperativă avea 1595 de asociate, al 
căror capital subscris abia atingea suma de 59.270.000 de lei, 
iar capitalul vărsat nu se ridica nici măcar la jumătatea celui 
subscris, el fiind de numai 23.967.488 de lei. în expunerea 
proiectului său de lege, Ion Răducanu precizase că aceasta 
„nu este pentru noi o lege oarecare, este un act care face parte 
din crezul nostru politic şi social". 

Lipsa capitalului (de stat şi privat) a zădărnicit bunele 
intenţii, ca să nu zicem iluziile, legiuitorului. Credit extern 

1. V. Ion Mihalache, Scrisori către plugari. 192Q 1930, Editura re¬ 
vistei „Cooperativa", nr. 5, Bucureşti. 

2. Ion Răducanu (1884-1964), profesor din 1915 de ştiinţa şi legis¬ 
laţia financiară la Academia Comercială din Bucureşti, apoi rector al 
prestigioasei instituţii şi membru corespondent al Academiei Române, 
era un expert de primă mână în problemele cooperaţiei. 

n-a fost găsit decât în 1931, dar până atunci datoriile micilor 
proprietari (agravate de dobânzile mari ale băncilor comerciale 
şi de cămătăria practicată de ehiaburimea satelor) crescuseră 
atât de mult încât nu mai puteau fi plătite. Partizanatul po¬ 
litic, discriminarea „pozitivă" a clientelei electorale dăduseră 
un relief bizar conglomeratului datornicilor: „în 1930, mai 
puţin de un sfert din numărul total al împrumutaţilor deţi¬ 
neau 2/3 din totalul împrumuturilor la băncile populare" 1 . 
Lipsa unui eficient control de stat asupra băncilor a făcut ca 
acestea să pretindă în mod curent dobânzi de 30%. Dobânzile 
apăsau, desigur, asupra micilor proprietăţi atât de tare, încât, 
„în 1929, juridic, ţăranii erau expropriaţi de bănci, dobânzile 
reprezentând îndoitul valorii pământului şi inventarului pe 
care şi-l cumpărase" 2 . Locul marelui proprietar de altădată îl 
luase bancherul, situaţie asemănătoare celei împotriva căreia 
se revoltaseră populiştii americani cu jumătate de secol mai 
devreme. 

In această situaţie grea, naţional-ţărăniştii au căzut victima 
propriei retorici demagogice. Deşi la început au făcut reclamă 
deşănţată creditelor, Banca Centrală Cooperativă întemeiată 
de ei le-a scăzut progresiv şi drastic. Dacă în 1929-1930 volu¬ 
mul creditelor acordate se ridica la 598.880.049 de lei, în 1933, 
când Creditul agricol ipotecar al României (instituţie înfiinţată 
tot de agrarieni în 1931) dispunea de un capital de 330.000.000 
de lei aur şi de 200.000.000 de franci francezi, în obligaţiuni, 
nivelul creditelor a scăzut la 16.953.737 de lei. In dezorientarea 
lor, naţional-ţărăniştii au avut chiar ideea de a trimite un ingi¬ 
ner agronom (Marin Chiriţescu-Arva 3 ) să înveţe din experienţa... 

1. Mircea Muşat, Ion Ardeleanu, România după Marea Unire, voi. II, 
Partea I: 1918-1933, ed. cit., p. 405. 

2. Pamfil Şeicaru, Istoria partidelor Naţional, Ţărănist şi Naţio- 
nal-Ţărănist, ed. cit., p. 257. 

3. Marin Chiriţescu-Arva (1889-1935), inginer agronom cu studii 
la Berlin şi Konigsberg, ulterior profesor la Academia de Agricultură 
din Cluj, autorul volumului Agricultura noastră în faţa concurenţii so¬ 
vietice (1931), în care recomanda „organizarea producţiei agricole ţără¬ 
neşti pe baze cooperative, cu păstrarea proprietăţii individuale". Aceste 
cooperative erau un posibil model al întovărăşirilor înfiinţate în primii 

agricultorilor sovietici, care se dovediseră concurenţi redutabili. 
Dar atunci când Gh. Ionescu-Şiseşti, în calitatea lui de ministru 
la Agricultură şi Domenii în guvernul Iorga-Argetoianu, a pro¬ 
pus o lege 1 care prevedea crearea unor cooperative de producţie 
ce urmau să „grupeze pe agricultorii de diferite categorii ale 
căror proprietăţi formează un tot economic", iniţiativa sa legis¬ 
lativă a fost vehement criticată de naţional-ţărănişti chiar prin 
vocea lui Ion Mihalache, care invoca (nu chiar fără temei) „psi¬ 
hologia individualistă a ţăranului român". 

în timp ce ţărăniştii îşi fondau terapia agricolă pe consi¬ 
derente psihologice, spirala datoriilor „plugarilor" ajunsese 
la cote atât de înalte încât s-a impus o lege a conversiunii 
acestora, pe care guvernul de uniune naţională Iorga-Arge¬ 
toianu a adoptat-o la 19 aprilie 1932. Asanarea avea o geome¬ 
trie variabilă. Agricultorilor ce posedau până la 10 ha li se 
reduceau datoriile cu 50%, restul de 50% fiind convertit într-o 
creanţă amortizabilă în 30 de ani, cu o dobândă de 4% pe an. 
Au beneficiat de prevederile legii 2.474.738 de gospodării ţără¬ 
neşti mici, care prin acest act erau însă excluse de la contrac¬ 
tarea altor împrumuturi. Un detaliu bizar al acestei legiuiri 
este că de prevederile ei au profitat şi marii proprietari care 
folosiseră creditele acordate pentru achiziţionarea altor pă¬ 
mânturi. Cum statul luase asupra lui despăgubirea credito¬ 
rilor (în speţă băncile), acestea aveau acum un debitor sigur 
în locul unuia îndoielnic. Legea pentru asanarea datoriilor 
agricole (pe care, după multe ezitări, naţional-ţărăniştii au 
votat-o totuşi) a fost o veritabilă lespede pe mormântul coo¬ 
peraţiei de credit. „Ţărănimea pierduse în calitate de părtaşă 
la capitalul şi rezervele băncilor populare prin legea conver¬ 
siunii 2,75 miliarde de lei, iar pierderile cooperaţiei de credit 
prin conversiune se ridicau la 2,4 miliarde de lei." 2 în 1934, când 
naţional-ţărăniştii se aflau din nou în opoziţie, V. Madgearu 

ani ai regimului comunist şi transformate apoi prin ucaz de partid în 
gospodării agricole colective. 

1. Ea se intitula Lege privitoare la avantajele acordate asociaţiilor 
pentru îmbunătăţirea agriculturii şi a fost adoptată la 17 iulie 1931. 

2. V. Z. Ornea, Ţărănismul. Studiu sociologic, ed. cit., p. 234. 

recunoştea panicat: „Cooperaţia de credit se găseşte astăzi în 
pericol de a fi desfiinţată din cauza insolvabilităţii unei părţi 
din debitorii ei şi din cauza aplicării legii de asanare a dato¬ 
riilor agricole" 1 . 

Momentul trecerii în opoziţie, din care n-au mai ieşit cât 
timp a mai durat vechiul regim parlamentar în România, i-a 
găsit pe agrarieni în postura jenantă a celor ce aprobau cuminţi 
ceea ce dezaprobaseră categoric la începutul guvernării. Adep¬ 
ţii cooperatismului miraculos şi prodigios se transformaseră în 
adepţi ai economiei dirijate, iar detestata primă de export 2 re¬ 
venea în forţă. De pe urma acestor indecizii, incoerenţe, viraje 
şi rocade surprinzătoare, cooperaţia nu şi-a mai revenit nici¬ 
odată. Invitat de oficialităţi în România în anii 1938-1939, ex¬ 
pertul danez M. Gormsen a conchis laconic după un îndelungat 
studiu al realităţilor rurale româneşti: „Cooperaţia română 
este un eşec" 3 . 

Panaceul cooperativismului, în jurul căruia teoreticienii 
naţional-ţărănişti ţesuseră ani de zile un văl de iluzii ademe¬ 
nitoare, era calificat cu exactitate de un expert sosit din ţara 
ce reprezenta în ochii lor etalonul suprem. Nu era singurul 
lor eşec. Din 10 februarie 1938, prima zi a dictaturii regale a 
lui Carol II, Partidul Naţional-Ţărănist nu mai exista legal. 
Dispărea pentru o vreme, nu înainte de a-şi fi întinat supli¬ 
mentar panaşul prin încheierea - la 20 decembrie 1937, în 
preajma ultimelor alegeri parlamentare din România interbe¬ 
lică - unui pact de neagresiune cu Garda de Fier a lui Comeliu 
Zelea Codreanu, scopul politicianist urmărit fiind alungarea 
de la putere a liberalilor. 


1. V. Madgearu, „Economia dirijată şi cooperaţia", în Independenţa 
economică, nr. 4, 1934, p. 135. 

2. Prima de export era în valoare de 10.000 de lei la vagonul de grâu 
şi 13.000 de lei la vagonul de faină de grâu. Pentru acoperirea ei s-a 
instituit un impozit suplimentar: timbrul pe pâine. 

3. M. Gormsen, „Studiu critic asupra cooperaţiei române", în Inde¬ 
pendenţa economică, nr. 3-4,1940, p. 145. 

Cruciaţii fascismului creştin 

Sfârşitul Primului Război Mondial, survenit în România cu 
un an mai târziu decât în celelalte state ale Antantei, alături 
de care luptase, găsea statul în faţa unor probleme şi difi¬ 
cultăţi noi. Suprafaţa lui se mărise considerabil 1 , populaţia 
practic se dublase (16.500.000 de locuitori), dar se schimbase 
simţitor şi structura ei etnică. Dacă în Vechiul Regat ponde¬ 
rea minorităţilor nu era ridicată, în România Mare ele însu¬ 
mau 28,1% din numărul locuitorilor. 2 Puternice minorităţi 
maghiare şi germane se aflau în Transilvania şi Banat, o nu¬ 
meroasă populaţie evreiască se găsea în Bucovina, Basarabia, 
Moldova, Crişana, Maramureş, în timp ce rutenii, ucrainenii 
şi ruşii dădeau o notă specifică Maramureşului şi Basarabiei. 3 
Unele dintre ele fuseseră în trecut fragmente ale populaţiei 
privilegiate civic şi politic de fostele puteri dominante (Aus- 
tro-Ungaria, Rusia) şi se împăcau, aşadar, mai greu cu noua 
lor condiţie. Armonizarea unor structuri, culturi, mentalităţi, 
instituţii de învăţământ diferite era un proces dificil care ce¬ 
rea timp şi tact. Or, tocmai aceste elemente indispensabile 
lipseau la începutul anilor ’ao. 


Democraţie vulnerabilă şi ameninţată 

România Mare se năştea pe fundalul neliniştitor al unei grave 
crize economico-sociale. Distrugerile războiului fuseseră 
imense 4 , industria, agricultura, transporturile erau la pământ. 
Dacă în 1915 funcţionau 845 de întreprinderi încurajate de stat, 

1. De la 116.000 km 2 aceasta crescuse la 295.000 km 2 . 

2. Avem în vedere cifrele evidenţiate de recensământul din 29 februa¬ 
rie 1930, când România avea 18.053.000 de locuitori. 

3. Conform aceluiaşi recensământ, ungurii reprezentau 7,9% din 
totalul populaţiei ţării, germanii 4,1%, evreii 4%, rutenii şi ucrainenii 
3,2%, ruşii 2,3%, bulgarii 2%. Ponderea altor minorităţi era foarte redusă. 

4. Economiştii timpului le-au evaluat la 72 de miliarde de lei aur, 
dar Comisia de reparaţii constituită în baza articolului 233 al Trata¬ 
tului de la Versailles a recunoscut doar 31 de miliarde. 

în 1917-1918 mai erau doar 217. Prăbuşirea producţiei a fost 
catastrofală. 1 In agricultură, lipsa animalelor şi a braţelor de 
muncă, a inventarului agricol, a sămânţei pentru culturi a 
transformat, în 1919, România într-o ţară importatoare de 
cereale şi produse alimentare. în 1920, producţia de cereale 
reprezenta doar 65% din media anilor 1911-1915. 2 Dezorgani¬ 
zarea transportului feroviar, fluvial şi maritim atingea cote 
inimaginabile altădată într-un stat care se mândrea anterior 
cu regularitatea lor metronomică. Exporturile României post¬ 
belice nu acopereau în 1919 decât 2,5%, iar importurile doar 
37,7% din media perioadei 1910-1914. 3 Nu e de mirare deci că 
deficitul balanţei s-a ridicat pentru anul bugetar 1919-1920 
la suma uriaşă de 3.499517756 de lei. 4 România avea un 
teritoriu mare (ocupa locul 11 în Europa interbelică), o popu¬ 
laţie numeroasă (preponderent rurală), dar o forţă economică 
redusă. 

Pentru a depăşi acest statut ingrat era nevoie de o schim¬ 
bare la faţă, de alte orientări, alte politici socio-economice, pe 
scurt, de o radicală modernizare. Votul universal şi reforma 
agrară le făceau posibile, dar consensul social asupra lor era 
greu de realizat. Politic, România de după 1918 nu mai semăna 
cu aceea de dinaintea războiului. Zeci de ani, două partide cu 
bazine electorale relativ modeste şi destul de bine definite 
alternaseră ritmic la putere, sub bagheta regală. Deşi se de¬ 
clarau roşii (liberalii) sau albi (conservatorii), politicienii erau 
de fapt de centru. Liberalii evitau excesele stângiste (când 

1. „Extracţia petrolului reprezenta la sfârşitul anului 1918 numai 
47% faţă de 1913-1914, a cărbunelui 41%, industria siderurgică 19,4%, 
a cimentului 40%, a cherestelei 50%, a hârtiei 30%, a zahărului 34,5% 
etc. în Hunedoara producţia siderurgică era în 1919 abia de 2,8%, iar 
la Reşiţa de 33% în comparaţie cu 1913. [De reţinut că cele două oraşe 
se află în Transilvania, regiune mai puţin devastată de război - n. m.]“ 
(V. Mircea Muşat, Ion Ardeleanu, România după Marea Unire, voi. II, 
Partea 1 :1918-1933, ed. cit., p. 6.) 

2. Analele Statistice şi Economice, nr. 3-4, mart.-apr. 1923, p. 56. 

3. Enciclopedia României, voi. IV, Imprimeria Naţională, [1943], 
p. 1007. 

4. Ibidem, p. 658. 

acestea s-au manifestat, în 1884, cu prilejul revizuirii Con¬ 
stituţiei de la 1866, promotorii lor - C.A. Rosetti, de pildă - 
au fost izolaţi de clasa politică). Legată de masonerie, „noua 
dreaptă" conservatoare ocolea, la rându-i, excesele naţionaliste 
şi avea evidente simpatii xenofile, filosemite chiar, luările de 
poziţie ale lui P.P. Carp şi Titu Maiorescu fiind edificatoare 
din acest punct de vedere. Intr-un discurs din 7 februarie 1895 
pe marginea proiectului Legii minelor, P.P. Carp rostea aceste 
memorabile cuvinte ce definesc o luare de poziţie sincronistă 
şi europeană: „Este timpul ca şi partidele şi guvernele să facă 
front în faţa acestei uri a străinismului; să zică odată sus şi 
tare în această ţară, fără teamă de a-şi pierde popularitatea, 
fără a alerga după aplauzele efemere şi necugetate ale cutărei 
sau cutărei adunări de nepricepuţi, să zică sus şi tare: avem 
nevoie de străini. [...] Odată ce am intrat în concertul euro- |J 

pean, în vârtejul de cultură modernă, ori avem să ne punem 
cât de iute la nivelul acestei culturi, ori avem să dispărem" 1 . 

Politica de juste milieu a implicat aproape o jumătate de 
veac excluderea de pe eşichierul electoral a stângii şi dreptei. 
Persecutaţi, anatemizaţi, arestaţi, socialiştii, constituiţi în 1893 
în partid, au fost înlăturaţi de pe scena politică prin asimilarea 
abilă, de către liberali, a conducătorilor lor. „Trădarea genero¬ 
şilor" din 1899 a însemnat îndepărtarea pentru două decenii a 
opţiunii socialiste în România. Nici dreptei naţionaliste nu-i 
bătea vântul în pânze. Partidul Naţionalist-Democrat înte¬ 
meiat în 1910 de Nicolae Iorga a avut scoruri electorale mici, 
iar puţinii lui deputaţi au fost supuşi în parlament unei caran¬ 
tine profilactice, un adevărat cordon sanitar, după expresia 
care defineşte în Franţa contemporană blocul republican care 
izolează Frontul Naţional în aproape orice tur secund al alege¬ 
rilor. Când deputatul N. Iorga, viitorul lider al partidului, ţine 
primul său discurs, „In chestia amnistierii ţăranilor răsculaţi" 

(14 iunie 1907), „instigatorul" şi „anarhistul" se vede apostrofat 
de P.P. Carp în plină Cameră: „Ce faci, dezechilibratule?" 2 

1. Apud Ioan Adam, Panteon regăsit. O galerie ilustrată a oame¬ 
nilor politiei români, ed. cit., p. 90. 

2. Apud Z. Ornea, Sămănătorismul, ed. cit., p. 204. 

„Dezechilibraţii" erau însă alţii, printre ei virulentul antisemit 
A.C. Cuza (1857-1938), universitar ieşean care se pronunţa 
pentru „eliminarea jidanilor" încă din 1889 în studiul Gene¬ 
raţia de la’48 şi era nouă 1 . 

După 1 decembrie 1918, zi pe care majoritatea istoricilor 
români o numesc Ziua Marii Uniri, păstrarea vechiului echi¬ 
libru devenise imposibilă. Multitudinea de partide apărute 
imediat era un semn de efervescenţă, alianţele, disidenţele şi 
excomunicările mutuale ale liderilor indicând febrilitatea cla¬ 
sei politice. Votul universal impusese - naţional şi regional - 
actori noi, îndeosebi din rândurile micii burghezii urbane şi 
rurale, dar apăruseră şi agitatorii - de stânga şi de dreapta - 
ce nu mai acceptau tradiţionala „cuminţenie" românească, 
înseşi guvernele încep să poarte amprenta acestei febre ma¬ 
ladive care nu i-a ocolit nici măcar pe liberali, partid al marii 
burghezii acum tot mai tentată de autoritarism şi de mono¬ 
polul politic. Dar tocmai această atitudine acutiza stările 
conflictuale şi genera instabilitate guvernamentală, feno¬ 
men pe care România nu -1 mai cunoscuse din primii ani ai 
domniei lui Alexandru Ioan Cuza. 2 Simţindu-se vulnerabile, 
guvernele, indiferent de coloratura politică, recurg frecvent 
la decretarea stării de asediu. E unul dintre semnele cele mai 
clare ale fragilităţii democraţiei româneşti şi de aceea sub¬ 
scriu integral la afirmaţiile istoricului Ioan Lăcustă: „Oricât 
de bune ar fi fost, instituţiile modernităţii şi ale democraţiei 
nu au putut funcţiona la realele lor capacităţi, îndeosebi 

1. „Era nouă“ era titlul sub care P.P. Carp îşi publicase în 1888 pri¬ 
mele discursuri parlamentare, unde accentele xenofile erau certe. 

a. Plecând de la volumul lui Dimitrie Costescu, Fazele ministeriale 
în România (Tipografia „Universul", Bucureşti, 1936), un istoric mani¬ 
festat şi înainte, şi după decembrie 1989, constată: „Atât de frecventă 
era înlocuirea cabinetelor înainte de expirarea mandatului celor patru 
ani de guvernare, încât, timp de două decenii - de la 29 ianuarie 1918 
şi până la 10 februarie 1938 s-au succedat la conducerea ţării nu mai 
puţin de 28 de guverne, fiecărei perioade la guvernare de patru ani 
revenindu-i, în medie, mai mult de cinci cabinete" (v. Constantin Pet- 
culescu, Mişcarea legionară. Mit şi Realitate , Editura Noua Alternativă, 
Bucureşti, 1997, p. 41). 

după Primul Război Mondial, atâta timp cât aplicarea lor se 
făcea sub regimul autoritar şi restrictiv al multor libertăţi, 
instituit de starea de asediu 1 * 1 . 

Instituirea stării de asediu n-a împiedicat totuşi nici acţi¬ 
unile internaţionaliştilor (roşiii), nici reacţiile contrarii ale 
naţionaliştilor ce vor sfârşi prin a folosi ca semn distinctiv 
cămăşile albastre (cuziştii) sau verzi (legionarii). Dar — tra¬ 
gică simetrie de destin - România Mare începe a fi construită 
în 1918 sub spectrul ameninţării bolşevice din Est şi se pră¬ 
buşeşte în 1940 tot sub presiunea ei. 

Revoluţia din Octombrie n-a rămas fără urmări în dreapta 
Prutului. Monarhişti şi individualişti, românii acelor vremi 
s-au arătat indiferenţi la chemările totalitarismului. 2 în 

1. Ioan Lăcustă, Cenzura veghează 1937-1939, Curtea Veche, 
Bucureşti, 2007, p. 17. Acelaşi autor face un clarificator calendar al 
proclamărilor stării de asediu în România. Un amănunt demn de lua- 
re-aminte este că democraţia pluripartidistă s-a născut în România 
sub semnul stării de asediu decretate la 14 august 1916 şi suspen¬ 
date la 14 ianuarie 1920 (exceptând Dobrogea), pentru a fi reinstituită 
pe termen de 6 luni la 21 octombrie (acelaşi an), la 14 martie 1921, 
16 ianuarie 1923, 5 octombrie 1924, 4 februarie 1933, 30 decembrie 
1933. Din 1933, observa Ioan Lăcustă, „s-a instituţionalizat starea 
de asediu 11 , aceasta fiind prelungită succesiv la 15 septembrie 1934, 
16 martie 1935, 13 septembrie 1935, 14 martie 1936, 15 septembrie 
1936, *5 martie 1937,11 septembrie 1937, 11 februarie 1939. Vezi şi 
V. Pantelimonescu - 7 . Starea de asediu. Doctrină, jurisprudenţă şi 
legalitate. (Toate legile şi Decretele-legi de la 1864-1939). II. Legea 
pentru apărarea ordinei în stat (cu expunerea de motive şi adnotări 
pe articole). Editura ziarului „Universul 11 , Bucureşti, 1939. 

2. Doar 500 de oameni, din cei 20.000 de soldaţi, marinari şi mun¬ 
citori militarizaţi de pe vasele şi din porturile dunărene şi ale Mării 
Negre (Galaţi, Tulcea, Chilia, Sulina, Odessa, Nicolaev, Herson, Sevas- 
topol) s-au înscris în Batalionul revoluţionar român înjghebat la Odessa 
de bulgarul Cristian Racovski (1873-1941), fost membru al comitetului 
executiv al Partidului Social-Democrat din România. Arestat în 1917 - 
la Iaşi - ca agitator, fusese eliberat la 1 mai de soldaţii ruşi bolşevizaţi, 
purtat pe străzi în triumf, apoi trimis peste Prut, unde şi-a continuat 
activitatea revoluţionară. Stalin i-a răsplătit devotamentul, stabilindu-i 
un domiciliu forţat la Tbilisi (unde l-a întâlnit Panait Istrati), iar apoi 
împuşcându -1 ca vechi adept al lui Troţki. 

majoritate covârşitoare ţărani, ei aşteptau să li se dea pămân¬ 
tul promis de regele Ferdinand I în vara lui 1917, nu triumful 
revoluţiei mondiale ce voia să-l „naţionalizeze". Când trupele 
sovietizate din Iaşi vor să-l aresteze pe rege şi să extindă re¬ 
gimul comunist şi în România, iar alte unităţi anarhizate se 
transformă în bande care jefuiesc, ucid, maltratează şi vio¬ 
lează la sate, reacţia ostaşilor români a fost fermă. Cu foştii 
aliaţi se duc în ianuarie 1918 bătălii înverşunate la Galaţi, 
Paşcani, Spătăreşti, Mihăileni, în urma cărora sunt dezar¬ 
maţi şi aruncaţi peste Prut: „Către sfârşitul lunii ianuarie 
1918, nu mai exista armata rusească în Moldova" 1 . Exista însă 
în Basarabia, unde unităţile alungate din România, întărite 
de altele cantonate acolo anterior 2 , terorizau populaţia, pră- 
dau depozitele alimentare, incendiau şi devastau proprietăţi, 
arestau şi ucideau membri ai Consiliului directorilor şi ai 
Sfatului Ţării 3 , adică conducerea Republicii Democratice Mol¬ 
doveneşti proclamate la a/15 decembrie 1917. Din 5 ianuarie 
1918, pe stil vechi, trupele bolşevice aflate sub comanda Front 
Otdel-\i\u\ ocupaseră practic Chişinăul şi-i vânau pe directori 
şi deputaţi. 

După apeluri repetate şi ineficiente la Berthelot şi Şcer- 
bacev, la Vinicenko (şeful guvernului ucrainean) de a trimite 
în Basarabia trupe „disciplinate şi sigure", deputaţii cer spri¬ 
jinul guvernului român. La 13/25 ianuarie două brigăzi din 
Divizia a 11-a a armatei române intră fără lupte în Chişinău. 
In estul şi sudul Basarabiei s-au purtat însă bătălii înverşunate 
până la mijlocul lunii martie, când unităţile române ating 

1. Constantin Kiriţescu, Istoria războiului pentru întregirea Româ¬ 
niei igi&-igig , voi. II, Editura Ştiinţifică şi Enciclopedică, Bucureşti, 
1989, p. 213. 

2. Numai la Chişinău Armata a 6-a rusă, bolşevizată, dispunea de 
două divizii de cavalerie, de puternice unităţi de infanterie şi artilerie. 

3. Consiliul directorilor era guvernul Republicii Democratice Mol¬ 
doveneşti ce-şi declarase autonomia în cadrul Republicii Federative 
Democratice a Rusiei, a cărei „stăpânire vremelnică" era recunoscută 
încă de fruntaşii moldoveni. Sfatul Ţării, alcătuit din 120 de membri, 
era un parlament multietnic format prin alegeri indirecte. Lucrările 
lui s-au deschis la 4 decembrie 1917. 

pretutindeni graniţa Nistrului şi a vechii Moldove amputate 
în 1812. La 27 mart./ 9 apr. 1918 Sfatul Ţării proclama Unirea 
Basarabiei cu România, o unire condiţionată însă. 

Se stingea un incendiu la est în clipa în care izbucnea altul 
la frontiera de vest. La Budapesta, guvernul eterogen al con¬ 
telui Mihâly Kârolyi demisionează - la 22 martie 1919 -, 
„lăsând puterea în mâinile proletariatului naţiunii ungare". 
In Proclamaţia prin care-şi anunţa demisia, contele „făcea 
apel la proletariatul din toate ţările cerându-le ajutor împo¬ 
triva deciziilor nedrepte ale Conferinţei de Pace de la Paris". 
Cum scria cu o formulă bine găsită acelaşi Constantin Kiri- 
ţescu, dădea foc ţării sale pentru a ameninţa Europa cu in¬ 
cendiul general. Comisarul poporului Bela Kun, noul om forte, 
proclama în aceeaşi zi Republica Sovietică Ungară. Era cel 
dintâi succes bolşevic în Europa centrală, iar singurul bastion 
„proletar" capabil să-i dea ajutor, era, desigur, Rusia sovietică. 
Fost ostaş în Armata a 3-a revoluţionară rusă, Kun îl salută 
telegrafic pe Lenin ca şef suprem al proletariatului interna¬ 
ţional şi propune o alianţă ofensivă şi defensivă cu guvernul 
sovietelor. Fireşte, joncţiunea forţelor proletare nu se putea 
realiza decât prin teritoriul României! Sub paravanul decla¬ 
raţiilor pacifiste, o nouă armată - Roşie - e organizată în grabă. 
La sfârşitul lui mai, aceasta învinge armata cehoslovacă, în- 
dreptându-se rapid spre Maramureş, Galiţia şi Bucovina, unde 
presau bolşevicii ucraineni. Ofensivele - din aprilie şi iulie - 
împotriva armatei române sunt zdrobite şi la 4 august marile 
unităţi ale acesteia ocupă Budapesta. Un braţ al cleştelui roşu 
era frânt... Paza Nistrului, a Carpaţilor Apuseni, apoi a Tisei, 
menţinerea sub arme a unor mari efective, deplasarea rapidă 
a diviziilor în puncte ameninţate când la est, când la vest, 
acţiunile de sabotaj ale inamicilor, penuria alimentară, mili¬ 
tarizarea economiei şi a transporturilor, comploturile ireden¬ 
tiste nu puteau rămâne fără ecou în societatea românească. 

Multipartitismul împins la extrem, rivalităţile diverselor 
populisme, de stânga sau de dreapta, n-au putut favoriza ma¬ 
nifestările unei societăţi civile, în sensul de astăzi al terme¬ 
nului. Funcţiile ei au fost preluate, maladie mai veche la români, 

de stat. In variantele europene mature, aşezate, societăţile 
civile impuneau reforme statului. în cele estice, balcanice, 
constituţionalismul, diminuat şi prin starea de asediu, era 
geamănul patemalismului. Caragiale - pe care l-am mai men¬ 
ţionat - a fost nu doar un excelent dramaturg, ci şi un gândi¬ 
tor politic redutabil, care a sesizat încă din 1896, în eseul 
„Politică şi cultură", o carenţă a statului tânăr întemeiat la 
1859: „Statul tânăr, înfiinţat după împrejurări, are nevoie 
grabnică de o societate [...] în loc de a fi forma de echilibru al 
forţelor sociale la un moment dat, caută să fie fondul şi izvo¬ 
rul născător al acestor forţe. De unde statul ar trebui să fie 
rezultatul natural al societăţii, ne pomenim că societatea tre¬ 
buie să fie produsul artificial al statului" 1 . 

Incoerent, supus unor „zguduiri neîntrerupte" 2 , împins pe 
drumuri divergente, când spre industrializare forţată, alegere 
impusă de autoritarismul liberal, când spre „democraţia ru¬ 
rală" la care visau ţărăniştii, pentru a reveni la linia indus¬ 
trializării, în momentul în care utopia agrariană a fost năruită 
de marea criză din 19129-1933, statul n-a putut propune un 
proiect de durată. Cel de până în 1918, edificarea unui stat 
unitar, se împlinise, iar oamenii noi propulsaţi de vremi pe 
creasta valului nu se mai înţelegeau asupra căii de urmat. 
De aici o discontinuitate fatală şi o confruntare acerbă între 
extreme. 

Favorizată de realităţile externe, dar şi de criza economică 
internă, opţiunea socialistă începe a câştiga teren chiar şi în 
timpul în care cârma statului e în mâna sigură şi neezitantă 
a lui I.I.C. Brătianu 3 . Socialismul monden, legalist, cumva de 
salon, al vechilor lideri avea atunci şi un geamăn întunecat, 
radical şi revendicativ. Dacă liderii clasici, canonici, menţi¬ 
neau lupta maselor în sfera economicului, nucleele comuniste 

1. I.L. Caragiale, Opere, III, Univers Enciclopedic, Bucureşti, aooi, 
p. 90. 

2. Mircea Eliade, „O generaţie", în Cuvântul studenţesc , IV, nr. 2, 
4 dec. 1927. 

3. Ion. I.C. Brătianu (1864-1927) e iarăşi prim-ministru din 29 nov. 
1918 până la 27 sept. 1919. 

chemau prin manifeste incendiare la revoluţie cu topoarele, 
întors de câteva zile în Capitala eliberată, regele Ferdinand 
e molestat şi injuriat pe Calea Victoriei, artera centrală a 
Bucureştilor, de manifestanţi aţâţaţi de un misterios „comi¬ 
tet de teroare" 1 . Urmarea a fost că armata deschide focul la 
13 decembrie 1918 împotriva demonstranţilor violenţi, fă¬ 
când 16 victime. 

Odată pornit, caruselul violenţelor devine greu de oprit. 
Socialul, economicul, politicul se amestecă într-un torent de¬ 
molator pentru fragila democraţie liberală de suprafaţă. Miş¬ 
carea contestatară are două feţe care în public se recuză, dar 
în secret colaborează, subordonându-se aceleiaşi directive 
externe. Revoluţia mondială avea nevoie şi de una, şi de cea¬ 
laltă. Iar rezultatele nu întârzie. în timp ce la cumpăna anilor 
1917-1918, ideea socialistă (comunistă) n-avea un ecou social 
notabil, nu peste mult timp lucrurile se schimbă. Dacă la ale¬ 
gerile din toamna lui 1919 socialiştii se abţin, mulţumindu-se 
cu iniţierea unei greve generale de protest împotriva „terorii 
electorale", la cele din primăvara anului viitor participă şi 
obţin ai de mandate în Camera Deputaţilor şi 3 în Senat. 
Printre deputaţi se numără şi M. Gheorghiu Bujor, unul din¬ 
tre organizatorii Batalionului revoluţionar român din sudul 
Rusiei. Mandatul lui va fi invalidat. Tribuna parlamentului 
conferă vizibilitate şi (buni practicieni de astă dată) reprezen¬ 
tanţii stângii profită de ea, îmbinând activitatea legală cu 
aceea conspirativă. Emisari din Est şi din Vest aduc mesaje, 
cuvinte de ordine, stipendii, recrutează spioni, întreţin zelul 
fidelilor, organizează greve, proteste, comploturi şi în Româ¬ 
nia Veche, şi în teritoriile reunite cu Ţara. în Transilvania 
agitatorii sunt unguri care „mobilizează masele muncitoare" 
pentru „revoluţia proletară", dar luptă de fapt pentru integri¬ 
tatea statului maghiar. Iuliu Maniu, din 1 decembrie 1918 pre¬ 
şedinte al Consiliului Dirigent din Transilvania şi ministru 
de interne, va mărturisi peste ani de ce a luat măsuri radicale: 

1. Informaţia e furnizată în volumul Socialismul în România, de 
Constantin-Titel Petrescu (1888-1958), secretarul general al Partidu¬ 
lui Social Democrat din România, reînfiinţat în 1927. 

„Eu, fraţilor, când am fost în Consiliul Dirigent, am luptat în 
contra bolşevicilor din Budapesta şi de grijă ca bolşevicii să 
nu treacă peste Tisa, aici în Ardeal şi în Banat, într-o singură 
zi am adunat peste 6.000 de comunişti şi i-am închis" 1 . In 
iulie 1919, când Republica Sovietică Ungară declanşează un 
atac masiv împotriva României, la cealaltă extremitate a ţării 
e lichidat un complot vizând răscularea marinarilor din flotila 
de Dunăre. Revoluţionarii voiau instalarea la Bucureşti a 
unui guvern „ca în Rusia". 

în 1920 acţiunile de destabilizare a autorităţilor de la 
Bucureşti continuă în aceeaşi alternanţă de clar-obscur. în 
octombrie se declanşează greva generală. în noiembrie, Max 
Goldstein aruncă în aer vagonul ministrului de interne C. 
Argetoianu. Ţinta scapă. în 8 decembrie acelaşi Max Gold¬ 
stein, ajutat de Gelbert Moscovici, Leon Lichtblau şi Saul 
Osias, organizează un atentat la Senat în care mor minis¬ 
trul justiţiei, Dimitrie Greceanu, şi doi senatori. La procesul 
din Dealul Spirii, în care sunt judecaţi liderii care au votat 
la 8 mai 1921 transformarea Partidului Socialist în Partid 
Comunist şi afilierea lui la Internaţionala a IlI-a, interfaţa 
legală a acestuia se dezice de terorişti. Gheorghe Cristescu 
clamează patetic din boxă: „Noi, comuniştii, nu dărâmăm o 
construcţie socială. [...] Noi lucrăm numai cu mijloace le¬ 
gale. [... J Noi, care facem parte din Internaţionala a IlI-a, nu 
am făcut decât propagandă legală, prin organizarea maselor, 
şi nu am avut nici o legătură de fapt cu teroriştii". Cum se 
făcea însă că Gelbert Moscovici (alias Al. Bădulescu), Leon 
Lichtblau (Hugo) şi Saul Osias (Sandu) luaseră parte în 
iunie 1921 la Congresul al IlI-lea al Internaţionalei comu¬ 
niste, iar primul fusese ales în comitetul executiv al acesteia? 
Reacţia guvernanţilor a fost cazonă şi lipsită de inteligenţă. 
Procesele politice din 1919 şi 1920 au trimis după gratii 
fruntaşi socialişti legalişti, netezind drumul diversiunii co¬ 
muniste din umbră. De gafele acestora profită Moscova care 
are planuri pe termen lung. 


1. Discursul domnului Iuliu Maniu rostit la Vinţul de Jos la 28 iunie 
1936* f-1-, [1936], p. 3 i- 

Acesta e contextul neguros şi tensionat în care îşi fac apa¬ 
riţia în România şi alţi actori. Fără concursul stângii totali¬ 
tare, dreapta ultranaţionalistă nu s-ar fi manifestat, probabil, 
atât de virulent. Printr-un proces care pare a fi repetitiv la 
români, extrema dreaptă se separă mai întâi de dreapta. Par¬ 
tidul Naţionalist-Democrat înfiinţat de N. Iorga în aprilie 1910 
se divide în aprilie 1920. Iorga şi puţinii săi partizani rămân 
sub vechea titulatură, o altă facţiune, rivală, fireşte, se inti¬ 
tulează Partidul Naţionalist-Democrat Creştin şi-l are ca lider 
pe profesorul universitar ieşean A.C. Cuza. In acel moment 
A.C. Cuza era deja vârstnic, schimbase şcoli, doctrine, cre¬ 
dinţe, partide, afişase vagi idealuri progresiste (în tinereţe 
fusese socialist), aspiraţii pedagogice tulburi (în 1897 înfiin¬ 
ţase, împreună cu A.D. Xenopol, Liga în contra alcoolismului), 
votase în 1917 pentru reforma agrară şi votul universal, dar 
eşuase într-un antisemitism bizar, grobian şi sălbatic, care 
postula „eliminarea jidanilor" nu prin exterminare fizică, ci 
prin „aşezarea lor pe un pământ liber, pe care să-şi creeze şi 
ei cultura lor proprie, muncind productiv" 1 . Despărţirea de 
Iorga s-a produs exact din cauza opţiunilor diferite în „ches¬ 
tiunea evreiască". Istoricul acceptase „clauza minorităţilor" 
impusă României prin tratatul de pace cu Austria 2 , pe când 
A.C. Cuza, doctor în drept, în ştiinţe politice şi economice, cu 

1. A.C. Cuza, „Doctrina naţionalistă creştină", în Apărarea naţio¬ 
nală, VI, nr. 16,15 apr. 1928; text reprodus în Ideea care ucide: Dimen¬ 
siunile ideologiei legionare, Institutul de Teorie Socială al Academiei 
Române, 1994. 

2. Articolul 60, secţiunea a IV-a, instituia controlul marilor puteri 
în privinţa respectării de către România a drepturilor minorităţilor: 
„România este de acord cu inserarea într-un Tratat cu Principalele 
Puteri aliate şi asociate a dispoziţiilor pe care aceste Puteri le vor con¬ 
sidera necesare pentru protecţia în România a intereselor locuitorilor 
care diferă de majoritatea populaţiei prin rasă, limbă sau religie" (v. 
Desăvârşirea unităţii naţional-statale a poporului român. Recunoaş¬ 
terea ei internaţională. 1918, documente interne şi externe, iulie 1919 - 
octombrie 1919, voi. IV, Editura Ştiinţifică şi Enciclopedică, Bucureşti, 
1986, p. 172). 

diplome obţinute la Paris, Berlin şi Bruxelles, văzuse acolo 
intrigi oculte ale „iudeo-masoneriei“. 

Nu e mai puţin adevărat că cei doi savanţi fondaseră îm¬ 
preună, în 1895, Liga Antisemită Universală, dar N. Iorga 
şi-a revizuit exclusivismul etnic din tinereţe, tonul catilinar 
din Istoria evreilor în ţerile noastre (1913), mergând până la 
propunerea lui Moses Gaster ca membru al Academiei Ro¬ 
mâne. A.C. Cuza, decan al Facultăţii de Drept din Iaşi, înţe¬ 
legea să rămână consecvent celor spuse în Despre poporaţie 
(1899) şi Plagiatulpoporaţiei. O calomnie „More Iudaicosau 
cum lucrează Cahalul în contra „Goimilor ", după Talmud 
(1911), în care trăgea semnale de alarmă în privinţa unui 
pericol imaginar: „Poporul românesc trebuie să stăruie a-şi 
apăra existenţa împotriva parazitismului jidovesc, care a aca¬ 
parat toate funcţiile lui economice, care a nimicit clasa de 
mijloc, care tinde să se ridice în clasă conducătoare, amenin- 
ţându-i cultura". Un paradox al acestui naţionalist ă outrance 
care vedea în biruinţa lui Adolf Hitler la alegerile din 1930 
„izbânda doctrinei şi programului cuzist" e tocmai recursul la 
documente externe (unele false, precum Protocoalele înţelep¬ 
ţilor Sionului, text fabricat de Ohrana ţaristă), imitaţia te¬ 
nace, fără ecou, a modelelor străine. Charles Maurras şi Leon 
Daudet sunt două dintre ele, alţi clasici ai antisemitismului 
francez, german, austriac (J.A. Gobineau, E. Drumont, Vacher 
de Lapouge, H.S. Chamberlain, K. Luger), citaţi în studii, în 
articole descusute şi pasionale sau invocaţi cu pietate „creş¬ 
tină" de la tribuna Camerei, probează iarăşi lipsa gândirii 
originale. E curios cum acest om cu ambiţii de pionier al anti¬ 
semitismului simte mereu nevoia să-şi ralieze, să „paraziteze" 
(un cuvânt ce revine des sub pana lui) inteligenţe, talente şi 
temperamente superioare propriei lui înzestrări. Cu N. Iorga 
înfiinţase un partid şi o ligă. Cu doctorul Nicolae Paulescu, 
potenţial descoperitor al insulinei, dramatic privat de premiul 
Nobel, întemeiază Uniunea Naţională Creştină (1922) şi edi¬ 
tează revista Apărarea Naţională 1 , cu poetul Octavian Goga 


1. Publicaţia relua titlul unei reviste editate de savantul B.P. Hasdeu 
între 15 ianuarie 1900 - g febr. 1903. Mort în 1907, savantul nu-şi mai 

fondează Partidul Naţional-Creştin chemat la guvernare de 
Carol II în decembrie 1937. 

Hotărât lucru, A.C. Cuza n-a fost un om politic (în sensul 
pe care -1 dădea termenului Churchill), ci un politician. Evo¬ 
luţia lui, lungă, pe scena politică românească nu confirmă o 
viziune, ci o remarcabilă iscusinţă în trasul sforilor, în născo¬ 
cirea de combinaţii, alianţe, fuziuni, absorbţii ş.a.m.d. Dacă 
formaţiunea sa, Liga Apărării Naţional Creştine (denumită 
ulterior Partidul Naţional-Creştin), a cărei „preşedinţie su¬ 
premă" a deţinut-o până la moarte, a ajuns finalmente, la 
alegerile din 20 decembrie 1937, la un scor electoral notabil: 
281.167 de voturi sau 9,15% din totalul acestora, rezultatul a 
fost posibil nu printr-o creştere organică, printr-o activitate 
intensă, sistematică, de recrutare a aderenţilor, ci prin aduce¬ 
rea la numitorul comun al antisemitismului a unor partidu- 
leţe şi grupuscule de inspiraţie externă, mussolinistă (iniţial), 
maurrasiană sau hitleristă precum Fascia Naţională Română, 
Acţiunea Românească, Frăţia de Cruce, Liga Creştin-Socială, 
Partidul Naţional-Socialist. A.C. Cuza reducea naţionalismul 
la antisemitism, iar idealul său, despre care pretindea că ar 
fi „al tuturor românilor creştini", se limita la „curăţirea pă¬ 
mântului strămoşesc de neghina jidovească" 1 . Este intere¬ 
sant - şi totodată semnificativ - că singurul filon naţionalist 
cu fundamente în religia, mitologia şi imagologia românească, 
acela reprezentat de legionarism, este excomunicat şi expul¬ 
zat din LANC 2 în 1927 şi reprimat poliţieneşte în 1937-1938, 
când PNC este instalat meteoric la putere de Carol II. Practic 

putea revendica paternitatea titlului. Descendent din principii moldavi, 
dar şi cu sânge evreiesc în vine, Hasdeu fusese totuşi unul dintre cei 
mai aprigi antisemiţi. 

1. Apărarea naţională, V, nr. 1,17 apr. 1927. 

2. Ambele părţi şi-au aruncat acuzaţii grave. Legionarii lui Corne- 
liu Zelea Codreanu afirmau că separarea s-a produs pe criterii de gene¬ 
raţie (tinerii - susţinea Comeliu Zelea Codreanu - detestau „atmosfera 
de vrăjmăşie care măcina rândurile bătrânilor", iar vârstnicii spuneau, 
prin vocea lui A.C. Cuza, că Liga fusese „purificată de elementele pu¬ 
trede care încearcă să modifice doctrina naţionalistă"). 

era vorba de două feluri de naţionalism, unul paseist, regresiv, 
atent doar la umbrele trecutului, când voievozii întemeiaseră 
state etnocratice, altul cu faţa spre viitor, spre omul nou, vi¬ 
guros şi puritan, capabil să creeze o altă Românie, decomple- 
xată, energetistă şi strălucitoare „ca soarele sfânt de pe cer“. 
Mai succint, cel dintâi restaura, al doilea revoluţiona, efectele 
în planul acţiunii sociale fiind la fel de reprobabile. 

In climatul prielnic „revoluţiilor naţionale" (de dreapta) de 
după Primul Război Mondial, ambele orientări şi-au disputat 
un electorat progresiv dezamăgit de corupţia şi ineficienţa 
noii clase politice, mai numeroasă, mai vorace, mai neinstruită 
decât aceea anterioară lui 1914, urnele dând câştig de cauză 
celei de-a doua, care a izbutit o insolită mixare a discursului 
populist cu eclatanţa stilistică şi ideatică a unor intelectuali 
de prim ordin ca Mircea Eliade, Nae Ionescu, Emil Cioran, 
Constantin Noica, Mircea Vulcănescu, P.P. Panaitescu, Traian 
Herseni, Traian Brăileanu, Vasile Băncilă, Dragoş Protopo- 
pescu et alii. Alăturarea a devenit posibilă graţie unui tânăr 
provincial necunoscut, fără antecedente familiale care să-i 
favorizeze ascensiunea, ambiţios şi sărac ca Rastignac, dar 
inventiv, meticulos, calculat ca Julien Sorel, în linia căruia va 
îmbina, de altfel, roşul şi negrul. 


Omul negaţiei multiple 

Născut la 13 septembrie 1899, tânărul se numea Corneliu 
Zelea Codreanu, îşi avea rădăcinile familiei în Bucovina sa¬ 
mavolnic anexată de Imperiul Habsburgic la 1775 şi trans¬ 
formată într-un veritabil poligon al multiplelor amalgamări 
şi anihilări interetnice. Refugiat în România, tatăl său, Ion 
Zelea Codreanu, profesor, apoi director la liceul din Huşi şi 
naţionalist înfocat 1 , i-a dat o educaţie ascetică şi resentimen- 
tară în privinţa străinului „pângăritor" de tradiţii şi neam. 
Intre 1912-1916, adolescentul înalt, cu „alură marţială şi spor- 

1. Era secretar general al Partidului Naţionalist Democrat înfiin¬ 
ţat în 1910 de Nicolae Iorga. 

tivă" 1 , este elevul liceului militar de la Mănăstirea Dealu, 
şcoală a elitelor militare şi intelectuale unde se intra numai 
după examene extrem de exigente şi o concurenţă acerbă pen¬ 
tru cele 20 de locuri rezervate anual bursierilor. Intre şcolari, 
vlăstare regale ca principele Nicolae, odrasle de moşieri şi de 
mari negustori ce puteau plăti taxa de studii exorbitantă de 
2.000 de lei aur, dar şi fii de ţărani, funcţionari, profesori, 
modelaţi tenace în spiritul camaraderiei şi al armoniei sociale. 

O inscripţie cu litere albe în chenar albastru avertiza încă 
de la intrare că şcoala era „cuibul şoimilor" 2 . Educaţia era 
spartană, „de cavaleri cu spada şi crucea", după spusele co¬ 
munistului Petre Pandrea, elev al aceluiaşi liceu şi coleg cu 
Corneliu Zelea Codreanu. Rugăciunile repetate 3 , lecturile din 
Psalmi şi Evanghelii, spovedania se îmbinau cu marşuri exte¬ 
nuante. După marşuri, obligatoriu cu cântece naţionale vechi, 
exerciţii militare, tabere de muncă, întreceri sportive, cadeţii 
trebuiau să-şi treacă seara impresiile sincere în „carnetul de 
confesiuni". Cultul eroilor (îndeosebi al voievodului Mihai Vi- 
teazu, primul unificator - la 1600 - al Principatelor Române, 
ucis de Habsburgi, al cărui craniu era păstrat în biserica şcolii), 
al monarhului, al onoarei şi disciplinei militare, amestecul de 
devoţiune mistică şi bravură erau obsesive. Acest tipar va 
avea urmări pe viaţă în cazul lui Corneliu Zelea Codreanu, 
care va rămâne până la capăt un ins scindat între pulsiuni 
monahale şi elanuri belicoase, între tămâie şi sânge. 

Când România intră în război, în vara lui 1916, cadetul se 
oferă voluntar, însoţeşte trupele pe front, dar este respins din 
cauza vârstei şi constrâns să-şi continue studiile la Şcoala 

1. Petre Pandrea, Garda de Fier. Jurnal de filosofie politică. Memorii 
penitenciare, Editura Vremea, Bucureşti, 2001, p. 189. 

2. Unitatea de bază a viitoarei mişcări legionare va fi cuibul com¬ 
pus din 13 membri. Legionarii aveau o costumaţie militară (centiron, 
diagonală, cizme, cămaşă verde, pantaloni bufanţi). Sediile lor depar¬ 
tamentale se numeau garnizoane, unităţile mici - plutoane, iar cele 
mari - batalioane. 

3. In Garda de Fier..., Petre Pandrea enumeră 11 rugăciuni zilnice 
obligatorii (v. op. cit., pp. 33-34). 

Militară din Botoşani. In primăvara lui 1919, când puternice 
detaşamente bolşevice trec Nistrul cu bărcile şi ocupă Tighina, 
iar Cicerin, comisarul pentru afacerile externe ale Rusiei So¬ 
vietice, somează guvernul român să evacueze Basarabia şi Bu¬ 
covina, elevul alcătuieşte în pădurea Dobrinei de lângă Huşi 
un detaşament de gherilă care ar fi trebuit să lupte împotriva 
invadatorilor. După ce inamicul extern e respins, atenţia lui 
se îndreaptă împotriva celui intern. Studentul la Facultatea 
de Drept din Iaşi nu aderă la socialismul ce îi molipsise colegii, 
ci se înscrie în Garda Conştiinţei Naţionale a muncitorului 
Constantin Pancu. Cu trupa, puţin numeroasă, a acestuia, 
pătrunde, în primăvara lui 1920, printre muncitorii grevişti 
de la Atelierele CFR Nicolina, coboară steagul roşu arborat de 
aceştia, îl înlocuieşte cu tricolorul, strigând „Regele, Cristos 
şi Naţiunea!". Curajul cu care amorţeşte mulţimea ostilă îl 
face să guste (pentru prima dată?) beţia pericolului, atât de 
frecventă printre fascişti. Ideea pe care i-a inculcat-o instala¬ 
torul Constantin Pancu, aşa cum muncitorul Dressler o făcuse 
cu Hitler, era că proletarii aveau patrie, contrar părerii lui 
Marx. Dar, credea viitorul Căpitan, „patria" lui, „naţiunea" lui 
erau primejduite de bolşevici (în mintea lui toţi evrei 1 ), de 
plutocraţi şi de politicieni corupţi şi demagogi. 

Ideologia legionară, căreia capete teoretice mai bine mo¬ 
bilate intelectual îi vor conferi o pernicioasă strălucire şi forţă 
de fascinaţie, se bizuie integral pe şirul negaţiilor acestui ju¬ 
rist în devenire ce oscila între atracţia sacrificiului eristic şi 
violenţa fanatică. Legionarismul este un discurs antisistem. 
Corneliu Zelea Codreanu, pustnicul sanguinar care postea şi 
se ruga mult, a fost anticomunist, antisemit, antipoliticianist, 
antiliberal, antidemocrat, antimodernist. Pe aceşti piloni, ce 

1. Evocându-şi în Pentru legionari începuturile, Căpitanul citează 
nume de evrei aflate în fruntea Partidului Socialist (ulterior Comunist) 
ca Gheorghe Grigorovici, Ilie Moseovici, Litman Ghelerter, Marcel Pau- 
ker, David Fabian. Insă, chiar dacă anarhiştii şi complotiştii infiltraţi 
de peste Nistru erau în numeroase cazuri evrei, stânga cuprindea şi 
români. Mentorul din acea vreme, A.C. Cuza, îi cultiva însă stereoti¬ 
pul reducţionist evreu = comunist, sinonimie eronată ce n-a dispărut 
din nefericire în România nici azi. 


AVATARII POPULISMULUI ROMÂNESC 157 


nu-1 puteau duce decât la dezastrul final, a construit tenace, pe 
parcursul a 18 ani, un partid care a izbutit să capteze într-un 
flux unic nemulţumirile şi frustrările unor categorii sociale 
defavorizate de fragilul establishment românesc interbelic. 
Micului meseriaş sau negustor ruinat de criză şi de concurenţa 
externă îi vorbea de „iudeo-masonerie“, de „tipul coroiat şi 
ahtiat după câştig al jidanului". Pentru captarea adeziunilor 
firavei pături medii flutura stindardul etatismului controlat 
de spiritul naţional. „Crearea clasei mijlocii a comercianţilor 
şi a industriaşilor, prin ajutorul legal al statului şi încuraja¬ 
rea energiilor româneşti capabile" 1 era un punct aparte în 
decalogul doctrinar al mişcării. Proletarului i se promitea o 
eră a fraternităţii şi a demnităţii, când „muncitorul va fi stă¬ 
pân, nu rob, va fi frate, nu duşman, va fi camarad, nu servi¬ 
tor". Pentru ţăran, adică pentru România profundă, mai greu 
de schimbat la faţă chiar şi prin triumful ipotetic al Mişcării 
Legionare, era folosit un limbaj şi mai neaoş: „in statul legio¬ 
nar întemeiat pe omul nou, corect şi gata de jertfa, ţăranii chiar 
dacă vor fi săraci, cum sunt şi acum, vor fi însă stăpâni, nu 
slugi" 2 . Nişte stăpâni ce trebuiau însă menţinuţi în ignoranţă 
şi analfabetism, întrucât cunoaşterea, şcoala importatoare 
fără personalitate de „fraze troglodite", adecvate „turmelor 
create de capitalism în Apus, oprimă şi distruge sufletul ro¬ 
mânesc", îi nimiceşte „rezistenţa morală, garanţia mistică a 
înţelepciunii, a puterii, a biruinţei sale". Sedus de mistica 
jertfei, de mesianismul Căpitanului, un poeta doctus, intelec¬ 
tual subtil, cu obsesia absolutului, ca Dan Botta (1907-1958), 
prescria solemn viitorul puiului de ţăran: „Acesta e menit să 
crească liber, în contact cu acel pământ din care să extragă, 
ca Anteu, izvoarele personalităţii sale. în condiţiile actuale, 
ţara analfabetă să ne fie un ideal" 3 . 

1. Legiunea Arhanghelul Mihail". Garda de Fier. Programul şi ca¬ 
racterul general, Câmpulung, 1931, p. 10. 

a. Tr.[aian] Herseni, Mişcarea legionară şi ţărănimea. Bucureşti, 
1937. P- 17- 

3. Dan Botta, „Ţara analfabetă", în Buna Vestire, I, nr. 7, a8 febr. 
1937- 

Intelectualului i se adresează un dublu discurs care poate 
fi identificat în cuvântările, circularele, discursurile, edictele 
şi ieremiadele lui Zelea Codreanu, dar şi în eseistica din presa 
(nu chiar puţină) afiliată Legiunii. Intelectuali de elită osân¬ 
desc, în pură linie populistă, tocmai elita căreia îi aparţin: 
„Elita ţării, care ar fi trebuit să cuprindă pe cele mai curate 
exemplare ale rasei, s-a transformat într-o pătură suprapusă, 
fără legătură de sânge cu comunitatea etnică şi fără aderenţă 
la tradiţiile şi idealurile naţionale. însuşiri de rasă care ar fi 
permis poporului românesc să încresteze o perioadă strălucită 
în istorie, s-au tulburat şi au degenerat până la totala lor 
dispariţie" 1 . Dar chiar această vituperaţie, rostită în clipa în 
care Legiunea se apropia de capătul efemerei sale guvernări 2 , 
ascundea ca un palimpsest şi mărturia unei decepţii. în ciuda 
eforturilor de captare a bunăvoinţei, a recriminărilor viru¬ 
lente, a gesturilor pedepsitoare (unele sângeroase, precum 
atentatele contra profesorilor universitari Traian Bratu, Pe¬ 
tre Andrei, Florian Ştefănescu-Goangă), Legiunea n-a reuşit 
să-şi apropie elitele intelectuale mature şi senioriale. Alt doc¬ 
trinar legionar, altminteri istoric prestigios, P.P. Panaitescu, 
recunoştea în aceeaşi clipă a vremelnicului triumf: „Totuşi nu 
se poate spune că intelectualii, în majoritate, au fost câştigaţi 
de ideile legiunii. Foarte mulţi au rămas la o parte, neîncre¬ 
zători, unii chiar ostili" 3 . 

Mişcarea a prins însă printre tinerii intelectuali exas¬ 
peraţi de omnipotenţa bătrânilor şi de indigenţă materială. 
Mulţi făcuseră războiul, se obişnuiseră cu ororile şi violenţa, 
iar experienţele prăpădului, va constata patetic unul dintre 
analiştii lor, Mircea Eliade, „i-au istovit, i-au disperat, i-au 
dezorientat". Efectul pervers al acestei disperări e un mal- 
thusianism generaţionist feroce, transformarea scenei politice 

i. Traian Herseni, „Rasă şi destin naţional", în Cuvântul, XVII (se¬ 
rie nouă), nr. 91,16 ian. 1941. 

a. Mişcarea Legionară s-a aflat la putere între 6 septembrie 1940 - 
ai ianuarie 1941, adică 137 de zile. 

3. P.R Panaitescu, „Legiunea şi intelectualii", în Cuvântul, XVIII 
(serie nouă), nr. 19, 1 nov. 1940. 

într-o arenă cu gladiatori prinşi într-o luptă fără cruţare: „N-aţi 
înţeles încă adevărul că între noi şi ei nu există punte, ci numai 
zvârlituri de lănci? Nu trebuie să ne înspăimântăm de gloria 
lor, de cărţile şi bogăţiile lor. Virilitatea noastră va fi pusă la 
grele încercări - dar va birui. [...] Ce-au făptuit ei al nostru în 
munca lor de atâtea decenii? Critica aduce întotdeauna ace¬ 
laşi răspuns: nimic“ l . Această critică nimicitoare, conjugată cu 
viziunea unei naţiuni renăscute, emancipate de putreziciunea 
şi corupţia politicianistă, este unul dintre semnalmentele esen¬ 
ţiale ale „fascismului universal" din anii ’ao ai veacului trecut, 
a cărui „strălucire uluitoare", dar maladivă, i-a putut atrage, 
exemple printre altele, la un capăt al Europei, pe Robert Bra- 
sillach, cel ce rememora extatic „acel mal du siecle al nostru, 
fascismul", iar la celălalt, pe Mircea Eliade. 

Populismul legionar sau fascismul necanonic 

Asemănător în unele privinţe celui profesat de alte fascisme, 
populismul legionar are însă culorile lui specifice. N-aş folosi 
în privinţa lui termenul aberant propus de Michael Mann 2 
decât cel mult în sensul etimologic de abatere de la raţiune, 
de la drumul drept. Prefer termenul necanonic, fiindcă legio- 
narismul a fost o construcţie spirituală şi politică care a prins 
la români tocmai pentru că se sprijinea pe o ideaţie şi un fel 
de a fi în lume de sorginte autohtonă. Populismul national-so- 
cialist era ateu şi aşa se explică între altele de ce papa Pius XI 
le-a interzis tinerilor catolici să intre în Hitlerjugend. Fascis¬ 
mul mussolinian presupunea o legătură specială cu Biserica 
Catolică şi papalitate, ce implica restricţii consimţite de am¬ 
bele părţi prin Acordurile de la Laterano din 1929, precum şi 
o concurenţă acerbă, la nivel imagologic. Legiunea, ulterior 
Garda de Fier, era mai aproape de modelul italian decât de 
cel german, dar din punct de vedere doctrinar nu poate fi 

1. Mircea Eliade, „O generaţie", în Cuvântul studenţesc, IV, nr. 2, 
4 dec. 1927. 

2. Michael Mann, Fascists, Cambridge Universiţy Press, Cambridge, 
2004, pp. 266-267. 

definită doar prin simple raporturi de contiguitate cu mişcări 
contemporane. Sigur că populismul legionar prezintă simili¬ 
tudini cu naţionalismul etnic şi cu cel religios, dar are în struc¬ 
tura lui şi ceva vechi, care vine din istorie. Chiar dacă voia să 
întărească identitatea naţională prin religie, Legiunea nu 
preconiza un stat teocratic. Exalta însă biserica luptătoare cu 
Scriptura şi sabia, biserică pe care şefii Mişcării Legionare 
o voiau confundată cu Ţara, trăind cu ea într-o armonie inde¬ 
structibilă. 1 Comeliu Zelea Codreanu era o natură mistică, un 
om cu o educaţie religioasă care l-a marcat profund. Scindat 
între agresivitate şi asceză, între autoritarism neînfrânat şi 
sentimentul culpei, al păcatului, soldat şi monah în acelaşi 
timp, postea şi se ruga îndelung, abţinându-se cu anii de la 
împărtăşanie, fiindcă nu se socotea vrednic de iertare. Cama¬ 
razii săi cei mai apropiaţi, unii fii de preoţi ca Ion I. Moţa 2 , un 

1. Ideea aceasta va supravieţui Legiunii şi va avea reflexe literare. 

Scriitorul Vîntilă Horia (1915-1992), în tinereţe simpatizant al Legiunii 
şi colaboratof la periodicul de extremă dreaptă Sfarmă Piatră, apoi dis¬ 
tins, în 1960, la maturitate, cu premiul Goncourt, niciodată înmânat, 
pentru romanul Dieu est ne en exil (Dumnezeu s-a născut în exil), va 
insista în celelalte romane ale trilogiei exilului. Le Chevalier de la ri- 
signation (1961), Persecutez Boece (1987), asupra rolului Bisericii ca 
păstrătoare a tradiţiei, al suferinţei izbăvitoare care acuză şi trezeşte 
din letargie. , 

2. Plecând pe frontul din Spania împreună cu alţi şapte camarazi 
(între care şi preotul Ion Dumitrescu-Borşa), Ion I. Moţa a lăsat pro¬ 
fesorului Nae Ionescu, alt doctrinar al Legiunii, câteva scrisori testa¬ 
mentare din care spicuim această mărturisire: „Se trăgea cu mitraliera 
în obrazul lui Christos! Se clătina aşezarea creştină a lumii! Puteam 
noi să stăm nepăsători?" (v. Ion Moţa, Testamentul lui Ion Moţa, col. 
Europa, Munchen, 2003, p. 1). Combatanţii aveau un mesaj din partea 
Căpitanului, pe care conducătorul lor, generalul Gh. Cantacuzino-Gră- 
niceru, îl comunică generalului Moscardo, „eroul de la Alcatraz" atât 
de lăudat de presa de dreapta a vremii: „Căpitanul legionarilor români, 
Corneliu Zelea Codreanu, trimite Spaniei naţionaliste, ce apără cru¬ 
cea şi credinţa, şapte capi ai Legiunii, pentru ca să lupte şi să moară, 
de va cere Dumnezeu, apărând idealul pe care, ca şi aici în Spania, în 
îndepărtata ei soră, România, îl au Legiunea şi Căpitanul" (v. Răzvan 
Codrescu, In căutarea Legiunii pierdute. Editura Vremea, Bucureşti, 
2001, p. 59). 

credincios fanatic, mort în 13 ianuarie 1937 la Majadahonda, 
în Spania, luptând contra republicanilor, aveau aceleaşi trăiri 
mistice, simţeau aceeaşi nevoie a jertfei, a sacrificiului pentru 
credinţă prin care şi-ar fi spălat păcatele. Erau cu toţii victi¬ 
mele consimţitoare ale unei ficţiuni, ale unei sinecdoci care 
confunda partea cu întregul. Istoria românilor cunoaşte nu¬ 
meroase cazuri de preoţi combatanţi pentru „Ţară“ şi Hristos. 
Unul dintre cei mai capabili comandanţi ai lui Mihai Viteazul 
(îSgS-iGoi) fusese Popa Stoica din Fărcaş. în revoluţia mun- 
teană de la 1848 s-au distins între alţii Popa Radu Şapcă 1 din 
Celei şi stareţul Iosafat Snagoveanul 2 (1797-1872), viitor fon¬ 
dator al capelei române din Paris, azi catedrală mitropolitană. 

în Transilvania, printre comandanţii armatei revoluţio¬ 
nare a lui Avram Iancu (1824-1872) au fost numeroşi preoţi 
care au dovedit excelente calităţi militare în luptele victori¬ 
oase duse cu armata profesionistă a lui Kossuth şi Bem. „Crăi- 
şorul munţilor 11 (aşa îl numeau moţii care îl idolatrizau) îşi 
botezase armata lui de ţărani legiune, având, desigur, în ve¬ 
dere modelul roman, confirmat şi de împărţirea ei în centurii 
şi decurii, conduse însă de căpitani. Crăişorul îşi mai numea 
legiunea auraria gemina, făcând astfel trimitere la legiunea 
XIII Gemina, dislocată de împăratul Traian la Apulum (azi 
Alba Iulia). Mulţi dintre căpitani purtau anteriu în viaţa ci¬ 
vilă, unii fiind atestaţi în documente ca Popa Simion Balint, 
Popa Amos Tobias, Popa Simion Groza, Popa Vasile Moraru 
din Bicălata, Popa Ioan Gomboş, Popa Ioan Fodoreanu, alţii 
fiind consemnaţi laconic doar ca Popa Nicolae din Certeje sau 
Popa Vlăduţiu. Că lecţia lui Avram Iancu stăruia în mintea 
înfierbântată a lui Corneliu Zelea Codreanu o dovedeşte fap¬ 
tul că unul dintre primele marşuri ale Legiunii 3 înfiinţate la 

1. Figura preotului Radu Şapcă a intrat în folclor, un cântec de vite¬ 
jie elogiindu-1 în aceşti termeni: „Să trăiască Popa Şapcă / C-a scăpat 
ţara de clacă". 

a. Tot un vechi cântec popular îl elogia pe „Părintele Snagoveanu / 
care-a dezrobit ţiganu". 

3. Ipoteza fostului său camarad de la Liceul Militar de la Mănăsti¬ 
rea Dealu, Petre Pandrea, conform căruia legionarismul ar fi o adaptare 
românească a modelului fascist paramilitar din Polonia e falsă şi se 

24 iunie 1927 a avut drept ţintă Munţii Apuseni, unde trăiau 
urmaşii moţilor Crăişorului, la fel de mizer ca şi în urmă cu 
un secol, pe care Căpitanul căuta să-i câştige pentru cauză 
prin discursuri justiţiare şi acţiuni împotriva „străinilor" (la 
acea dată evrei, nu unguri ca odinioară) care luaseră în stă¬ 
pânire pădurile seculare de acolo. Cel puţin în prima parte a 
carierei lui politice, Căpitanul a trăit în trecut, nu în prezent, 
într-un Ev Mediu ceţos pe care se încăpăţâna să-l vadă glorios, 
vitejesc, ca în manualele lui de cadet în suferinţă pentru că 
fusese privat de războiul lui, de victoria crucii şi a Bisericii 
Ortodoxe, adică naţionale. (Refuzul modernităţii era atât de 
net în cazul acestui bizar personaj istoric, încât ocolea dis¬ 
tracţiile mondene şi n-a intrat vreodată într-un cinemato¬ 
graf.) Un om cu mai multă cultură teologică decât el (şi cei 
din preajma lui) ar fi ştiut că Pseudo-Dionisie Areopagitul îl 
numea pe arhanghelul Mihail arhonte al poporului evreu, că 
alţi îngeri sunt arhonţi ai altor naţiuni, iar atunci şi-ar fi ales 
alt protector ceresc. El l-a preferat însă pe Mihail ca învingă¬ 
tor al dragonilor, nu pe vestitorul şi iniţiatorul Gavril. Mihail 
era un arhanghel militar ca şi celălalt erou al său, voievodul 
Mihai, a cărui ţeastă se păstra în paraclisul liceului său. Co- 
dreanu visa un ortodoxism combativ, dur, agresiv, care „să 
facă ordine" şi să ridice etnia de la condiţia umilă, docilă, anci¬ 
lară la trufia imperială, invincibilă, a stăpânului - ceea ce îi 
dă dreptate o dată în plus lui Hermet, potrivit căruia „resortul 
central" al populismului nu este altul decât „exploatarea sis- 

explică printr-un complex de inferioritate: „Corneliu Zelea Codreanu 
a adoptat numele de legionari în anul 1930-1931, după legionarii lui 
Pilsudski" (v. Petre Pandrea, Garda de Fier..., ed. cit., p. 20). Legiunea 
şi Biserica, ortodoxia şi naţiunea sunt toposuri ale Mişcării Legionare 
încă din faza ei incipientă. Primul său „ordin de zi“ are ceva din misti¬ 
cismul belicos, inclement şi neşovăitor al fondatorilor occidentali de 
ordine militaro-călugăreşti: .Astăzi, Vineri 24 iunie 1927 (Sf. Ioan Bo¬ 
tezătorul), ora zece seara, se înfiinţează: Legiunea Arhanghelului Mi¬ 
hail, sub conducerea mea. Să vină în aceste rânduri cel ce crede nelimitat. 
Să rămână în afară cel ce are îndoieli. Fixez ca şef al gărzii de la Icoană 
pe Radu Mironovici. Corneliu Z. Codreanu" (v. Corneliu Zelea Codreanu, 
Pentru Legionari, ed. cit., p. 229). 

tematică a visului" 1 . în acelaşi timp, se credea predestinat şi 
prin prenume condiţiei de martir al credinţei, căci se născuse 
în 13 septembrie 1899, zi rezervată în sinaxarul ortodox Sfân¬ 
tului Corneliu Sutaşul, primul legionar roman convertit la 
religia lui Isus. 

Populismul legionar stă sub semnul cronic al spectacolului 
şi al regiei. Scena lui poate fi minimă: cuibul de 3-13 membri 
ori camera de gardă în care trona icoana protectorului vene¬ 
rat pentru că era pur, nemilos şi drept 2 . Şedinţele cuibului 
începeau cu o rugăciune. Zelul novicelui era cultivat cu in¬ 
scripţii mobilizatoare: „Cel ce n-are sabie să-şi vândă haina 
şi să-şi cumpere; Luptaţi cu vitejie pentru credinţă; Feriţi-vă 
de poftele cărnii, care omoară sufletul; Fiţi treji; Nu alunga 
eroul din tine; Fraţi la bine... şi la rău; Cine ştie să moară, 
nu va fi rob niciodată; Aştept învierea Patriei mele şi nimici¬ 
rea cetelor de vânzători" 3 . Asta la sediul central, iniţial modest, 
care va fi înlocuit abia în 1933 prin Casa Verde din insalubrul 
cartier Bucureştii Noi, construită de legionari prin muncă 
voluntară (practică pe care comuniştii de mai târziu o vor 
numi emfatic muncă patriotică) şi inaugurată cu tam-tam 
mediatic concertat în publicaţiile Legiunii:,Acolo unde lumea 
veche, cu gospodăria şi spiritul ei, nu era în stare să depozi¬ 
teze decât gunoaie, generaţia de muncă a lui Corneliu Zelea 
Codreanu ridica, din pământ până la acoperiş, palat care să 
vorbească şi celor de acum şi celor ce vor veni" 4 . în centrele 
de garnizoană (deci judeţene) şi în cuiburile de rând novicii 

1. Hermet, op. cit., p. 50. 

a. Pe icoana arhanghelului Mihail din sediul Legiunii era scris 
acest sever avertisment: „Spre inimile necurate care vin întru preacu¬ 
rata casă a lui Dumnezeu - fără milă întind sabia mea!" Erau cuvinte 
ce figurau şi pe icoana Sf. Arhanghel Mihail din Biserica încoronării 
de la Alba Iulia, catedrala în care regele Ferdinand I îşi pusese pe 
creştet coroana de suveran al României Mari, aşa cum o făcuse cu trei 
veacuri în urmă şi Mihai Viteazul. 

3. Adrian Gabriel Lepădatu, Mişcarea legionară: intre mit şi reali¬ 
tate, ed. cit., p. 86. 

4. Ion Banea, Căpitanul, Serviciul Propagandei Legionare, Sibiu, 
f. a., p. 124. 

trebuiau să parcurgă stagii pregătitoare, să depună legăminte 
ce le anulau personalitatea, pornirile individuale, inculcân- 
du-le în schimb ideea de echipă, de rotiţă într-un angrenaj 
perfect condus de sus de Marele Iniţiat, Căpitanul, care nu¬ 
mea şefii în funcţie de vigoarea cu care ştiuseră să se impună 
camarazilor. Votul, alegerea, infam procedeu burghez, politi¬ 
cianist, era abhorat. 1 

Unii contemporani, printre care şi disidentul Mihail Ste- 
lescu, care avea să sfârşească sub gloanţele şi topoarele cama¬ 
razilor, au apropiat ritualul şedinţelor de cuib de practicile 
masonice. Cărticica şefului de cuib, adică regulamentul orga¬ 
nizatoric redactat în 1933 de Corneliu Zelea Codreanu, con¬ 
ţinea probe iniţiatice precum muntele suferinţei, pădurea cu 
fiare sălbatice şi mlaştina deznădejdii. Unor comentatori de 
azi acestea li se par „neobişnuite" 2 . în realitate, fac parte din 
imaginarul basmelor româneşti în care piatra, peria, oglinda 
se transformă în munte, pădure, lac, imaginar uşor travestit 
şi adaptat la nevoile politice. Pădurea cu fiare sălbatice putea 
fi la o adică lumea politică românească, crudă şi măcinată de 
lupte acerbe, dar nici legionarii nu erau acolo în rolul Scufiţei 
Roşii, ci în acela al unui Făt-Frumos care răpune balaurii şi 
căpcăunii. Ascensiunea pe muntele suferinţei trimite la ace¬ 
laşi imaginar, dar şi la escatologia creştină. Cine -1 urcă până 
în vârf, cine ia pe umerii săi - aşa cum îi cerea Căpitanul - 
jugul Mântuitorului se iniţiază în moarte, dar şi în nemurire, 
devine părtaş la sacru 3 . 

1. Mihail Polihroniade, unul dintre apropiaţii lui Corneliu Zelea 
Codreanu, înfăţişa edificator stilul de lucru al liderului său: „«Căpita¬ 
nul», adică d-1 Corneliu Zelea Codreanu, este dictator în gruparea sa, 
nestânjenit de comiţii şi comitete care hotărăsc cu majoritate de voturi. 
Adăugăm că dictatura «căpitanului» e raţională şi că şefii regionali au 
deplină libertate de acţiune în limitele largi trasate de şeful suprem" 
(v. Mihail Polihroniade, „Tbt «Garda de Fier»", în Calendarul, I, nr. 225, 
17 nov. 1932). 

2. V. Adrian Gabriel Lepădatu, Mişcarea legionară: intre mit şi rea¬ 
litate, ed. cit., p. 91. 

3. Mircea Eliade, zelator în tinereţe al Căpitanului, va explica în 
1949 rolul „ascensiunii anevoioase": „Regiunile superioare sunt satu- 

Căpitanul ştia excelent să-şi manipuleze ciracii. Nu avea 
doar talentul de organizator, talent „real şi din născare" pe 
care i -1 recunoştea până şi adversarul său declarat Petre Pan- 
drea 1 , ci şi o bună intuiţie în alegerea publicului-ţintă. In 
interior cultiva elitismul (devianţă clară de la dogma popu- 
listă), în exterior - populismul. Arbora consecvent imaginea 
de justiţiar devotat celor mulţi, de conducător al unei „armate 
în zdrenţe, purtând în ochi cea mai cumplită suferinţă" 2 . Oas¬ 
tea lui era creştină ca-n vechiul imn de la 1848 Deşteaptă-te, 
române!, deci sensibilă la chemările bisericii. 3 Spiritul religios 

rate de forţe sacre. Tot ce este mai aproape de cer participă, cu o inten¬ 
sitate variabilă, la transcendenţă. «înaltul», «superiorul» este asimilat 
trancendentului, supra-umanului. Orice «ascensiune» este rupere de 
nivel, o trecere dincolo, o depăşire a spaţiului profan şi a condiţiei umane" 
(v. Mircea Eliade, Tratat de istorie a religiilor, Humanitas, Bucureşti, 
199a, p. 107). 

1. Opiniile lui Petre Pandrea, duşman înverşunat al Căpitanului, 
coincid cu acelea ale unui zelator celebru. Emil Cioran. în 1940, când 
se împlineau doi ani de la asasinarea conducătorului mişcării, autorul 
Schimbării la faţă a României scria aceste rânduri: „Acel ce a dat ţării 
altă direcţie şi altă structură, unea în sine pasiunea elementară cu de¬ 
taşarea spiritului. Soluţiile lui sunt valabile în imediat şi în veşnicie. 
Istoria nu cunoaşte un vizionar cu un spirit mai practic şi atâta price¬ 
pere în lume, sprijinită pe un suflet de sfânt. Tot aşa, ea nu cunoaşte o 
a doua mişcare în care problema mântuirii să meargă mână în mână 
cu gospodăria. A face ispravă şi a te salva, politică şi mistică, iată cărei 
ireductibilităţi i-a pus el capăt. îl interesa, în egală măsură, organiza¬ 
rea unei cantine şi problema păcatului, comerţul şi credinţa. Nimeni 
nu trebuie să uite: Căpitanul a fost un gospodar instalat în Absolut (s. a.)“ 
(v. Corneliu Zelea Codreanu şi opera sa. Crestomaţie de Gabriel Stă- 
nescu, Criterion Publishing, aooi, coperta a IV-a). 

a. Comeliu Zelea Codreanu, Scrisori studenţeşti din închisoare. Edi¬ 
tura Ramida, Bucureşti, 1998, p. 14. 

3. Temperament mistic şi combatant în acelaşi timp, Corneliu Ze¬ 
lea Codreanu repeta cu un simţ regizoral ieşit din comun chemările 
paşoptiştilor ardeleni. Manifestul liric de la 1848, care a devenit după 
1989 imnul României emancipate de sub totalitarism, are o istorie pe 
deplin limpezită abia în anii din urmă. Textul imnului, intitulat ini¬ 
ţial Un răsunet (fiindcă era ecoul din Ardeal al poemului programatic 
Către români compus în martie 1848 de revoluţionarul moldovean 

al ţăranilor era aţâţat prin spectacole grandioase cu călăreţi, 
drapele, cavalcade amintind coloanele grele ale cruciaţilor 
plecaţi să elibereze Sfântul Mormânt. E ceva grav, apăsător, 
auster în spectacolele de masă regizate de Căpitan, un refuz 
evident al pitorescului policrom care n-a lipsit niciodată din 
alaiurile triumfale ale românilor. Când Mihai Viteazul - eroul 
său preferat - intra în octombrie 1599 în Alba Iulia, în coada 
oştirii în zale erau lăutarii gălăgioşi ce cântau arii naţionale. 

Omul care, susţin contemporanii, „n-a intrat 14 ani într-o 
berărie sau cinema", detesta zarva, ludicul, bucuriile profane. 
Etalonul lui în materie de civilizaţie nu era nici Italia mus- 
soliniană, nici Germania, profund afectată în ochii lui de spi¬ 
ritul protestant (ceea ce ne-ar putea duce cu gândul la lecturi 
din Max Weber), ci Franţa provincială, creştină, naţionalistă, 

Vasile Alecsandri), purta semnătură poetului transilvan Andrei Mure- 
şanu (1816-1863). U na dintre imaginile esenţiale ale poemei era toc¬ 
mai aceea a preoţimii care ritmează paşii oştirii revoluţionare gata să 
treacă „prin sabie şi foc“: „Preoţi, cu crucea-n frunte! căci oastea e creş¬ 
tină, / Deviza-i libertate şi scopul ei prea sânt". Dar şi melodia pe care 
a fost pusă această Marseilleză a românilor are o poveste cu iz eclezias¬ 
tic. Autorul ei, George Ucenescu, cântăreţ la biserica Sf. Nicolae din 
Braşov, a adaptat axionul ortodox Din sânul maicii mele la strofele 1, 
2 şi 4 ale poeziei lui Mureşanu, dând cântecului drept titlu primul he- 
mistih din versul iniţial „Deşteaptâ-te, Române". Imnul, care a început 
să circule din primele zile ale revoluţiei române din Transilvania, a 
fost intonat pentru prima dată în faţa protopopului Ioan Popazu, fiind 
reluat apoi în faţa mirenilor adunaţi în grădina preotului Bonifaţie 
Patiş. „Naţionalist" şi „mistic", cum avea să-l eticheteze Ion Antonescu, 
Căpitanul cunoştea rolul preoţilor în revoluţia ardeleană şi-l evidenţia 
într-una din „circularele" lui: „Preotul cu crucea şi cu puşca? întreb: 
cine va putea scoate din Istoria Românilor sau care Sinod va putea 
afurisi pe Popa Balint şi pe alţii ca el, care în adevăr au stat cu puşca 
într-o mână şi cu crucea în alta" (v. Corneliu Zelea Codreanu, „Mişcarea 
Legionară şi Biserica", în Constantin Petculescu, Mişcarea Legionară. 
Mit şi realitate , ed. cit., p. 287). Nu e, desigur, o simplă întâmplare că 
unul dintre cuiburile legionare din Bucureşti se numea „Popa Balint". 
Şeful Legiunii ştia că România profundă era înclinată spre misticism 
şi se folosea abil de această propensiune. De altminteri, şi după 1989 
Biserica ocupă constant unul dintre primele trei locuri în lista institu¬ 
ţiilor pe care le respectă românii. 

istorică, alergică la ateism şi modernism, de care s-a ataşat 
în timpul studiilor nefinalizate de doctorat în economie (1925- 
1927) la Universitatea din Grenoble. Doctorandul sărac, dar 
ambiţios ca un Rastignac, nu şi-a putut permite pe termen 
lung luxul unei locuinţe în oraşul lui Hugues de Lionne, al lui 
Condillac, Bamave, Stendhal, Fantin-Latour, aşa că a închi¬ 
riat căsuţa unui pensionar din cătunul Pinet d’Uriage, mun¬ 
cind cu ziua la culesul cartofilor. în plăcea, desigur, să admire 
vechea catedrală din Grenoble şi bisericile Saint-Andre şi 
Saint-Laurent, dar îl atrăgeau şi mai mult castelele ruinate 
din împrejurimi. 1 Din lecturile unor cărţi cu cavaleri în su¬ 
tană, din contemplarea procesiunilor catolice, din poveştile 
în patois ale ţăranilor cu care se întreţinea frecvent, s-a con¬ 
turat până la urmă în mintea lui cutreierată de viziuni mis¬ 
tice imaginea mitică a Căpitanului creştin ducându-şi oastea 
spre victoria asupra celor răi. 

întors în ţară, supune realitatea imaginii pe care şi-o fău¬ 
rise... Coboară şi el în popor, ca narodnicii de odinioară, dar 
nu pentru a -1 lumina, ci spre a -1 mântui. Doctorandul în eco¬ 
nomie nu părea a se simţi prea bine printre congenerii inte¬ 
lectuali, iar aceştia l-au privit iniţial şi ei cu suspiciune. Prin 
ce s-ar fi putut impune acest haiduc cu asprimi monahale 
unui erudit ca Mircea Eliade? Retorica lui era simplă, func¬ 
ţională, laconică, nepreocupată, în aparenţă, de efecte. 2 Şi-a 

1. Contemplarea unor situri antice i-ar fi produs o revelaţie: „într-o 
biserică veche din secolul al IV-lea a găsit pe plafon un motiv ornamen¬ 
tal care l-a surprins: peste 50 de svastici aurite" (v. Adrian Gabriel 
Lepădatu, Mişcarea legionară: între mit şi realitate, ed. cit., p. 80). 

2. Ca orator, Corneliu Zelea Codreanu miza, paradoxal, pe tăcere, 
pe pauzele semnificative, neîndoielnic regizate, dintre cuvinte şi fraze, 
pe efectele vizuale. Şi-a definit singur canonul unei retorici care a prins 
la mulţimi: „Legea tăcerii: vorbeşte puţin. Vorbeşte ce trebuie. Vorbeşte 
când trebuie. Oratoria ta este oratoria faptei". Tăcerea ca exerciţiu 
pregătitor al faptei, ca prag al armoniei între camarazi, face parte din 
ritualul şedinţelor de cuib, al rugăciunilor colective pentru eroii căzuţi 
pentru Legiune, al depunerilor de legăminte pe drapel. Când vine vorba 
de respectarea tăcerii. Căpitanul e drastic şi intransigent: „In linii gene¬ 
rale, în cuib nu se va da loc la discuţii înfocate, violente, contradictorii. 

exersat-o, ca şi tatăl său, bun orator, conform amintirilor ca¬ 
marazilor, vorbind fără înflorituri ţăranilor. Alegea zonele 
sărace şi momentul ieşirii ţăranilor de la slujba religioasă. în 
15 decembrie 1929, la Bereşti, în sudul Moldovei arse de 
sărăcie, tânărul înalt, în costum popular, le-a vorbit ţărani¬ 
lor de-a călare, haiduceşte, lângă biserică. Totuşi, nu mergea 
singur. Căpitanul „Furtună" 1 era însoţit de la o distanţă secu- 
rizantă de călăreţi cu pene de curcan la căciuli, precum do¬ 
robanţii ce cuceriseră în 1877-1878, pe dealurile însângerate 
din Bulgaria, independenţa de stat a României. Ţăranii, nota 
un biograf al lui Codreanu, îi aşteptau cu lumânări aprinse 
şi, superstiţioşi, le turnau la picioarele cailor găleţi cu apă, 
ca să le aducă noroc. Căpitanul îi stăpânea cu o privire grea, 
sfredelitoare, şi le anunţa în cadenţe milităreşti clipa mira¬ 
culoasă în care trâmbiţele dreptăţii vor chema „la înviere 
sufletul necăjit al românilor". 

Privind la rece lucrurile, dezbărând spectacolul de latura 
lui emoţională care producea doar efecte de moment, vacui¬ 
tatea acestei retorici iese însă repede la iveală. Legiunea, ul¬ 
terior Garda de Fier sau Totul pentru Ţară, nu avea un program 
social-economic coerent. Conştient de deficitul său doctrinar, 
Zelea Codreanu preîntâmpina abil obiecţiile inamicilor şi în¬ 
doielile partizanilor susţinând că legiunea „are un program 
precis, care se va publica la timpul potrivit". Până la sosirea 
orei astrale, prefera să ironizeze sofistic în Cărticica şefului 
de cuib zelul statutar al competitorilor politici: „A crea numai 
statut, program etc. şi a crede că ai făcut mişcare, este ca şi 
cum, voind să faci un om, i-ai face numai hainele. A crea o 
mişcare înseamnă, în primul rând, a crea, a da naştere unei 
stări de spirit care nu-şi are sediul în raţiune, ci în sufletul 
mulţimii". Tot în funcţie de mobiluri sufleteşti s-ar fi coagulat, 
în viziunea Căpitanului, nucleul prim al Mişcării Legionare: 

Cât mai puţină vorbă, cât mai multă meditaţie, nimic să nu tulbure 
majestatea tăcerii şi a bunei înţelegeri" (v. Corneliu Zelea Codreanu, 
Cărticica şefului de cuib, ed. cit., p. 7). 

1. Era numele haiducesc pe care şi-l alesese şi cu care semna pri¬ 
mele edicte. 

„Noi nu am avut nici un program. Şi acest fapt va naşte desigur 
un mare semn de întrebare. Organizaţie politică fără nici un 
program izvorât din raţiune, din capul unui om sau al mai 
multora? Dar nu ne-am legat împreună cei ce cugetam, la fel, 
ci acei ce simţeam (s. a.), la fel. Nu cei ce aveam acelaşi fel de 
a gândi, ci acei ce aveam aceeaşi construcţie sufletească" 1 . 

Format în atmosfera intelectuală germană, Nae Ionescu, 
un filozof apropiat Legiunii, care magnetiza studenţimea şi 
tineretul intelectual prin prelegerile lui, a simţit mai târziu 
nevoia de a eluda, tot sofistic, această carenţă de program, 
scriind: „Pentru naţionalişti însă, care sunt şi creştini, şi care, 
deci, sunt realişti, istoria nu are «sens». Din care pricină na¬ 
ţionaliştii nu au nici ideologie (ideologia e un cuvânt scornit 
de ideologi, care au fost toţi liberali şi democraţi şi care au 
inventat şi teoria omului creator de istorie). Dar neavând ideo¬ 
logie, naţionaliştii nu pot avea nici program. Ce program are 
bobul de grâu care încolţeşte, ce program are ploaia care cade? 
Naţionaliştii sunt gospodari; iar gospodăria este o stare natu¬ 
rală. Mă rog - plugarul care ară şi seamănă are program? Nu. 
El are, pur şi simplu, rost la treabă, şi ta fiecare soroc face ce 
trebuie (s. a.). Asta e. Naţionalismul nu are program" 2 . Sofism 
care nu salvează totuşi precaritatea doctrinară a liderului 
suprem al Legiunii. Ţintind sufletul, nu creierul, propunerile 
Căpitanului se reduceau totuşi la sloganuri inconsistente, ce 
flatau, poate, sensibilitatea unui electorat mai puţin introdus 
în chestiunile abstracte, dar nu articulau un proiect. Ce alt¬ 
ceva decât demagogie puteau însemna aceste formule sacro¬ 
sancte în discursurile legionare precum „ţăranii, temelia ţării", 
„învierea vechilor moşneni şi răzeşi", „igiena pozitivă prin 
şcoală" a lumii rurale într-un timp în care capitalismul infir¬ 
mase utopiile romantice paseiste? 

O lună mai târziu, în Basarabia, revenită la trupul ţării 
după un secol de vitregii în care configuraţia etnică a popu¬ 
laţiei se schimbase simţitor, scenariul „coborârii în popor" 

1. Corneliu Zelea Codreanu, Pentru legionari, ed. cit., p. 229. 

2. Nae Ionescu, „Unde e programul?", în Cuvântul, XV, nr. 3140, 
10 febr. 1938. 



170 DOUĂ VEACURI DE POPULISM ROMÂNESC 

câştigă în grandoare. In 26 ianuarie 1930 cruciaţii fascismului 
creştin intră în Cahul - târguşor de pe malul stâng al Pru¬ 
tului unde populaţia evreiască avea un nivel de trai ridicat, 
mult peste cel al băştinaşilor şi al ţăranilor invidioşi din îm¬ 
prejurimi - cu aerul celor pregătiţi de luptă cu păgânii. In 
fruntea coloanei de călăreţi legionari ce aveau ca semn dis¬ 
tinctiv o cruce de pânză albă cusută pe haine, Căpitanul păşea 
ca un Tancred, un Rinaldo ori un Godefroy de Bouillon, ţinând 
o cruce de lemn în mână. îl urmau 100 de călăreţi, cu căciuli 
de „curcani", apoi 100 de pedeştri cu stindarde fluturând în 
vânt şi 80 de căruţe pline de legionari şi de ţărani care cântau 
imnul Scoală, scoală, măi române. Şocul emoţional a fost enorm: 
20.000 de ţărani, mulţi cu ochii în lacrimi, au invadat străzile 
orăşelului, ascultându-1 pe cel ce promitea că-i va salva de 
hidra „iudeo-comunistă". 

Dar nici autorităţile nu dormeau; tocmai atunci guvernul 
Iuliu Maniu negocia un împrumut de la trustul american 
J.P. Morgan şi nu voia să indispună marea finanţă internaţi¬ 
onală âi nici să-şi urce în cap minorităţile. Aşa că proiectul 
marelui marş legionar asupra Basarabiei, în care cruciaţii ar 
fi trebuit să treacă Prutul în şapte coloane, între Cetatea Albă 
şi Tighina, e interzis de autorităţi, care iau măsuri ferme pen¬ 
tru a -1 zădărnici. Prilej de tânguiri amare ale Căpitanului şi 
recriminări la adresa adversarului obsedant: „Basarabia e 
dată economiceşte şi politic în stăpânirea absolută a jidanilor, 
orice încercare de dezrobire românească, orice atingere a aces¬ 
tei negre stăpâniri este considerată o crimă" 1 . Interdicţia i-a 
frânat o vreme drumul spre mase, dar revolta cu care a în¬ 
tâmpinat-o l-a împiedicat să vadă clar un detaliu ce-ar fi tre¬ 
buit să-l pună pe gânduri. Firi pragmatice, ţăranii voiau în 
primul rând pământ şi credite ieftine, nu mântuire şi înviere. 

în Basarabia, provincie cu populaţie amestecată, cu mi¬ 
norităţi înclinate spre valorile pozitive ale existenţei, acest 
pragmatism duce ulterior la un recul spectaculos al simpa¬ 
tiei pentru Legiune. Să mai adăugăm la acestea un amănunt 

1. V. Grigore Traian Pop, Mişcarea Legionară. Idealul izbăvirii şi 
realitatea dezastrului, ediţia a Il-a, Kullusys, Bucureşti, 2007, p. 272. 

ce n-ar trebui neglijat: din 14 noiembrie 1933 până în 17 noiem¬ 
brie 1937, ministru de interne, iar alteori vicepreşedinte al 
Consiliului de Miniştri, este basarabeanul Ion Inculeţ, care, 
înainte de a fi liberal de frunte, fusese comisar gubernial al 
Basarabiei şi membru al sovietului deputaţilor muncitori şi 
ţărani din Petrograd şi cunoştea deci perfect practicile de 
mână forte şi procedeele eficiente de intimidare şi reprimare 
a adversarilor politici. La alegerile din 20 decembrie 1937, 
când Garda de Fier înregistra singurul său mare triumf elec¬ 
toral -15,58% din voturi şi 66 de mandate în parlament — şi 
se afirma drept a treia forţă politică a ţării, tocmai în Basa¬ 
rabia obţinea cel mai modest rezultat: 5% din sufragii. 

A adunat însă mult mai multe voturi în alte provincii, atât 
din Vechiul Regat, cât şi din afara acestuia. Mai ales în pro¬ 
vinciile recent reunite cu Ţara ponderea electorală a naţiona¬ 
liştilor a fost mare: Crişana-Maramureş - 20,5%, Banat - 20%, 
Transilvania - 14,8%; dar nici în alte regiuni bilanţul nu era 
neglijabil: Muntenia -18%, Oltenia -16,1%, Dobrogea -16,1%. 
In total, numărul voturilor obţinute de partidul Totul pentru 
Ţară era de 478.378. Sunt istorici, îndeosebi din perioada co¬ 
munistă, care susţin că succesul acestor nou-veniţi în politică 
s-ar datora lui Iuliu Maniu, care prin pactul de neagresiune 
cu Corneliu Zelea Codreanu şi-ar fi împins aderenţii spre ta¬ 
băra unui naţionalist mai înfocat decât el, dar după părerea 
lui uşor manevrabil în viitor... Alţi istorici, afirmaţi într-un 
regim al libertăţii de gândire, au opinia contrară: Legiunea 
ar fi fost văduvită de multe voturi, argumentul principal fiind 
depoziţia lui Eugen Cristescu, fostul şef al Siguranţei, la pro¬ 
cesul din 1946 al mareşalului Antonescu. Convocat la bară, 
succesorul lui Moruzov a declarat atunci: „Au fost obţinute 
de legionari vreo 500 şi ceva de mii de voturi. Realitatea este 
că, prin Serviciile Secrete se ştie, că legionarii au avut atunci... 
[indesc.] 300.000 de voturi au fost camuflate de către Minis¬ 
terul de Interne" 1 . Or, Ministerul de Interne nu a fost înclinat 

1. V. Procesul mareşalului Antonescu, Saeculum I.O., Bucureşti, 1998. 
Cum toate depoziţiile martorilor sunt transcrise cu fidelitate, acest 
accident fonic din declaraţiile lui Eugen Cristescu dă de gândit... 

spre gesturi de amiciţie în favoarea legionarilor, un număr 
dintre aceştia fiind împuşcaţi fără somaţie chiar şi în timpul 
guvernării Goga-Cuza (28 dec. 1937 - 9 febr. 1938), afină ideo¬ 
logic Mişcării Legionare. 

Cum se explică acest aflux de voturi (şi de membri) spre 
o organizaţie (ulterior un partid) care în 1928, la un an de la 
înfiinţarea Legiunii Arhanghelului Mihail, număra doar câţiva 
fideli în plus, iar la alegerile din 1 iunie 1931, când depusese 
liste de candidaţi în 17 judeţe, nu ajunsese decât la totalul 
deplorabil de 34.183 de voturi? 1 Criza economică ce acutizase 
spaimele fundamentale ale păturilor productive - lipsa locu¬ 
rilor de muncă, a alimentelor, nesiguranţa zilei de mâine şi 
insecuritatea celei de azi - ar oferi un prim răspuns. Nu şi 
suficient, pentru că după vârful acesteia din 1933 situaţia 
economică a României se îmbunătăţeşte progresiv, 1938 (pri¬ 
mul an al dictaturii de dezvoltare impusă de Carol II) fiind 
unul de vârf în istoria interbelică a ţării. La ascensiunea Le¬ 
giunii au lucrat cel mai eficient duşmanii şi competitorii ei. 
Prestigiul Partidului Naţional-Ţărănist s-a deteriorat repede, 
aproape la concurenţă cu acela al Partidului Naţional Liberal, 
măcinat şi el de multiple disidenţe. Votul pentru Legiune şi 
avatarii ei (Garda de Fier, Gruparea Corneliu Zelea Codreanu, 
Totul pentru Ţară) nu e atât în favoarea acesteia, cât un vot 
de blam adresat celorlalte partide care transformaseră demo¬ 
craţia într-o caricatură detestabilă în ochii electoratului, dar 
extrem de profitabilă politicienilor. 

Ales el însuşi deputat pe listele Legiunii, dar deposedat de 
mandat, Mircea Eliade a inventariat memorabil viciile struc¬ 
turale ale democraţiei interbelice româneşti: corupţia genera¬ 
lizată, năpăstuirea ţărănimii, distrugerea burgheziei naţionale 
în folosul elementelor alogene, politicianizarea învăţământu¬ 
lui şi administraţiei, deznaţionalizarea profesiunilor libere, 
surparea lentă a statului românesc modern. Culminaţia aces¬ 
tei deteriorări accelerate, produsă în doar 20 de ani de la Uni- 

1. Prezentându-se sub o titulatură neutră - Blocul Muncitoresc-Ţă- 
rănesc comuniştii adunaseră 73.716 voturi, adică 2,52% din totalul 
acestora. 

rea din 1918, e înfăţişată profetic: „Clasa noastră conducătoare 
care a avut frâiele destinului românesc de la întregire încoace, 
s-a făcut vinovată de cea mai gravă trădare care poate înfiera 
o elită politică în faţa contemporanilor şi în faţa istoriei: pier¬ 
derea instinctului statal (s. a.), totala incapacitate politică. 
Nu e vorba doar de o simplă găinărie politicianistă, de un 
milion sau de o sută de milioane furate, de corupţie, bacşişuri, 
demagogie şi şantaje. [...] Crima elitelor conducătoare româ¬ 
neşti constă în pierderea acestui instinct şi în înfiorătoarea 
lor inconştienţă, în încăpăţânarea cu care îşi apără «puterea». 
[...] Democraţia de la război încoace a izbutit să zădărnicească 
orice încercare de redeşteptare naţională. Prin piloţii orbi de la 
cârma ţării, democraţia ne-a adus astăzi acolo unde suntem*' 1 . 


Paradoxul ascensiunii Mişcării Legionare 

Paradoxul ascensiunii Mişcării Legionare constă în demoni- 
zarea democraţiei, utilizându-se cu abilitate şi consecvenţă 
resursele ei, porţile pe care le deschidea aceasta adversarilor 
săi. Care nu se sfiesc să recurgă ceas de ceas şi zi de zi la mij¬ 
loacele populismului, adecvându-le fiecărui sector de electorat 
vizat. Axată pe ierarhie şi disciplină, Mişcarea Legionară nu 
lăsa lucrurile la voia întâmplării, a elanurilor momentane, ci 
era capabilă, graţie charismei şi neobişnuitei capacităţi orga¬ 
nizatorice a liderului său şi a camarazilor din nucleul dur 
conducător, „să absoarbă controlat membri provenind din 
medii diverse, operând cu un discurs şi tactici de tip catch-all 
party“ 2 . Alternând discursul interclasă cu acela multiclasă, ea 
aduna prozeliţi pe care îi supraveghea şi manipula apoi strâns, 
excluzându-i pe şovăielnici şi pedepsindu-i pe trădători. 

1. Mircea Eliade, „Piloţii orbi“. Vremea, X, nr. 505, 19 septembrie 
1937. P- 3- 

2. Mihai Chioveanu, „Trecutul inutilizabil şi fabrica memoriei", 
studiu introductiv la voi. Mariana Conovici, Silvia Iliescu, Octavian 
Silvestru, Ţara, Legiunea, Căpitanul. Mişcarea Legionară în documente 
de istorie orală, Humanitas, Bucureşti, 2008, p. 15. 

Pentru ţărani, care i-au furnizat totuşi un contingent li¬ 
mitat, se făcea apel la retorica justiţiară şi emoţională, care 
cere, proclamă, promite, dar nu oferă nimic concret. Binele, 
dreptatea, echitatea, învăţătura vor veni după victoria Le¬ 
giunii şi „învierea neamului". Pentru asta n-ar fi nevoie de 
programe, ci de încredere nelimitată, de aliniere fără şovăire 
în oastea Căpitanului. Prin urmare, dacă ţăranii „vor să li se 
facă dreptate deplină, să nu le fure alţii munca şi să le fie truda 
pe degeaba, să nu le moară copiii de sărăcie şi murdărie, să 
nu trăiască mai rău decât vitele, fără nici o lumină a minţii 
şi căldură a inimii, atunci să-şi pună nădejdea fără şovăire în 
Căpitan şi în legionarii săi" 1 . în ţara cu cea mai mare morta¬ 
litate infantilă din Europa, cu 1.200.000 de ftiziei, cu 600.000 
de paludişti şi 300.000 de pelagroşi o astfel de retorică putea 
prinde uşor, canalizând voturile spre un partid care se pre¬ 
tindea a fi unul al justiţiei sociale. Ştiind individualismul fun¬ 
ciar al ţăranului român, propagandiştii Legiunii îl anihilau 
(sau măcar îl atenuau) exploatând inteligent alt resort psiho¬ 
logic al fiinţei sale: spiritul religios, bigotismul. Colectivismul, 
care-i apropie pe legionari de comunişti, lua în cuvântările 
lor electorale o coloratură creştină, postulându-se, de pildă, 
prioritatea „nevoiei celor mulţi înaintea (şi contra) lăcomiei 
unuia singur" sau fluturându-se sloganul egalitar „omul şi 
pogonul". 

In propaganda lor la sate legionarii recurg la un evantai 
de mijloace care-i diferenţiau de competitori şi le sporeau priza 
la popor. Chiar dacă printre lideri şi simpatizanţi existau şi 
oameni cu o bună stare materială (Nae Ionescu, Mihail Sturdza, 
Mircea Eliade ş.a.), echipele legionare de propagandă nu des¬ 
cindeau din maşini, ci se deplasau pe jos (rar, în căruţe), în 
haine modeste, cântând ariile Legiunii: Imnul tinereţii legio¬ 
nare, La luptă, muncitori!, Marşul Moţa-Marin, Imnul legio¬ 
narilor căzuţi, Imnul biruinţei legionare. Imnul românilor 
secuizaţi ori arii patriotice cu efect verificat în timp ca Ştefan 
Vodă al Moldovei. Sărăcia de mijloace, de multe ori reală, era 

1. Traian Herseni, Mişcarea legionară şi ţărănimea. Bucureşti, 1937, 
pp. 17-18. 

exagerată programatic, după cum a recunoscut tardiv unul 
dintre membrii lor: „Noi nu veneam cu maşini, noi veneam 
pe jos. Cum să-şi închipuie un ţăran că nişte oameni care vin 
pe jos acasă se lăfăie sau sunt milionari, sau se bucură de ştiu 
eu ce bunuri adjudecate necinstit?" 1 Oratorii erau selectaţi cu 
stricteţe, în funcţie de capacitatea de a răscoli lumea, de a 
valorifica „o coardă care suna bine la ţăran", îmbinând detalii 
ţinând de viaţa şi gospodăria personală cu problematica na¬ 
ţională şi cea religioasă. 2 Ţinutei, repet, deliberat modestă, i 
se acorda de asemenea o atenţie sporită. însuşi Căpitanul, 
care ca autor de succes avea o avere deloc neglijabilă, cultiva 
demagogic indigenţă vestimentară, sobrietatea spartană. Ca 
deputat, n-a purtat joben şi nici cămaşă de mătase. în 1937, 
fiind naş, în comuna Galbeni, judeţul Tecuci, Zelea Codreanu 
a venit la nuntă încălţat cu bocanci. Efectul printre ţăranii 
veniţi să-l vadă a fost considerabil, zvonul circulând din gură 
în gură. După numai şase luni, judeţul - prin tradiţie fief 
guvernamental - avea un deputat legionar. 


Imnografia legionară. Extremele discursului manipulator 

Cântecul substituia frecvent discursul. Milităros, şeful Le¬ 
giunii iubea marşurile cadenţate care impuneau un tonus viril 

i. Vezi mărturia lui Mircea Nicolau, coleg de propagandă legionară 
cu Mircea Eliade în judeţul Ialomiţa, în voi. Ţara, Legiunea, Căpitanul, 
ed. cit., p. 122. 

a. Teatralitatea, proprie existenţei legionare, era o coordonată insis¬ 
tent exploatată. Acelaşi Mircea Nicolau o subliniază retrospectiv:,Aveam 
o sumă de vorbitori pentru mase, care-şi creaseră un stil... Şi mai era 
ceva: regia acestor cuvântări, momentele preliminare adresării la pu¬ 
blic! Pentru că una era să intri într-o comună nestingherit, [...] şi alta 
să fi trecut printr-un cordon de jandarmi, să fi parlamentat cu ei, jan¬ 
darmii să înconjoare lumea şi tu să apari în postura de viteaz, de erou, 
de luptător. Altfel reacţionează lumea! Dacă intrai fără oprelişti, n-aveai 
nici un fel de rezistenţă, te-nvăluia mai puţin aura aceasta de erou, de 
martir, care era reală pentru că a te bate cu jandarmii era un risc!" 
( ibidem, p. 124). 

şi impulsionau nu doar pe cei încolonaţi, ci şi pe privitori. 1 Pro¬ 
slăvind virtuţile rasei, mesajul lor, frecvent ultranaţionalist, 
inducea stări mistice, prielnice jertfei pentru Ţară şi Neam. 
Şansa nesperată — iar dacă examinăm lucrurile din perspec¬ 
tiva timpului, nemeritată — a Legiunii a fost atragerea în 
rândurile ei a unui poet de mare talent, Radu Gyr 2 , şi a unui 
compozitor renumit în epocă, Ion Mânzatu. Compuse înde¬ 
obşte în lagărele în care au fost internaţi autorii lor, mar- 

1. Ca fost elev al Liceului Militar de la Mănăstirea Dealu, Căpitanul 
sublinia în Cărticica şefului de cuib valoarea terapeutică a marşurilor: 
„Marşul este sănătos. Marşul repausează şi reface nervul şi sufletul 
omenesc. Dar mai presus de toate, marşul este simbolul acţiunii, al ex¬ 
plorării, al cuceririi legionare". 

a. Radu Gyr (1905-1975), poet, eseist şi universitar afiliat Mişcării 
Legionare. Ca poet, a evoluat de la un neoclasicism creştin şi naturist, 
în genul lui Francis Jammes (din care a şi tradus) şi al românului Ion 
Pillat, spre balada eroică şi rafinată, cu rădăcini folclorice, prin care a 
construit un panteon liric ce adună figuri reprezentative ale istoriei po¬ 
porului român. Lungii ani de închisoare (aproape 20) l-au transformat 
într-unul din marii cântăreţi ai bolgiilor carcerale. Volumele Cerbul de 
lumină (1928) şi Cununi uscatei 1938) i-au adus Premiul Societăţii Scri¬ 
itorilor Români, respectiv Premiul Academiei Române. Biografia, cu 
multe accidente şi răsturnări, şi-a pus un stigmat de neşters asupra 
creaţiei sale. (Un ciclu interbelic de poeme se intitula chiar Stigmate.) 
Cercetaş de nici 12 ani, însoţeşte în Primul Război Mondial o ambulanţă 
pe câmpul de luptă şi e rănit într-un bombardament german. Arestat 
şi internat în lagăre de mai multe ori în timpul domniei lui Carol II, 
ajunge director general al Teatrelor în scurta existenţă a Statului Na¬ 
ţional Legionar. Indemnându-şi în ianuarie 1941 camarazii la rezis¬ 
tenţă împotriva ofensivei lui Antonescu, e arestat şi condamnat la 12 ani 
de închisoare; din penitenciar e trimis pentru reabilitare pe frontul 
antisovietic, unde e rănit grav. E unul dintre puţinii supravieţuitori 
din rândurile celor încadraţi în cele 20 de batalioane disciplinare prin 
care Antonescu a vrut să-şi lichideze adversarii politici. Arestat iar în 
1944, după întoarcerea armelor, e condamnat la 12 ani de detenţie severă. 
Eliberat în 1955, e arestat din nou în 1958 şi condamnat la moarte pentru 
zguduitorul manifest liric anticomunist Ridică-te Gheorghe, ridică-te, 
Ioane!\ sentinţa fiind comutată în detenţie pe viaţă, e graţiat în 1963, 
dar este constrâns să colaboreze la Glasul patriei, oficină propagandis¬ 
tică pentru românii de peste hotare. Opera lui poetică a putut fi (republi¬ 
cată abia după 1989. 

şurile preamăreau eroii Legiunii: Nicadorii 1 , Moţa-Marin 2 , 
„mucenicii" din închisorile carliste, situaţi în coloana lungă 
a martirilor care începea de la daci, slăveau magnificenţa 
Căpitanului, „sfânta tinereţe legionară", ameninţau şi bles¬ 
temau trădătorii („avem doar gloanţe pentru trădători" e 
versul final din Imnul tinereţii legionare ), deplângeau sufe¬ 
rinţele muncitorimii şi o chemau la luptă, în fine, vesteau 
mesianic „luminile biruinţei" şi „destinul de fier" al neamului 
spre care acesta este condus de o nouă trinitate: Garda, Căpi¬ 
tanul şi Arhanghelul din cer. 

Ca parte a discursului de persuasiune în masă, imnografia 
şi poezia legionară, prezente în periodicele Mişcării Legionare 
sau măcar simpatizante ale acesteia: Pământul strămoşesc, 
Axa, Buna-Vestire, Calendar, Curentul, Cuvântul, Porunca vre¬ 
mii, Rânduiala, Iconar, în Gândirea chiar, revistă prestigioasă 
care reia cu un orizont intelectual şi estetic superior direcţia 
Sămânâtorului, oscilează între cele două extreme ale retoricii 

1. Nicadori, acronim ce reuneşte numele legionarilor Nicolae Con- 
stantinescu, Iancu Caranica şi Doru Belimace, care l-au împuşcat în 
29 decembrie 1933, pe peronul gării Sinaia, pe prim-ministrul liberal 
I.G. Duca, vinovat în ochii lor pentru că scosese în afara legii Garda de 
Fier, arestase 10.000 de legionari şi, în plus, ar fi acceptat relocarea în 
România a 300.000 de evrei persecutaţi în Germania hitleristă. Conform 
mitologiei „creştine" a Legiunii, atentatorii s-au predat autorităţilor 
pentru a „ispăşi" prin suferinţă şi pedeapsă păcatul. Tribunalul mili¬ 
tar i-a condamnat la muncă silnică pe viaţă. In noaptea de 29 spre 30 
noiembrie 1938, cei trei, împreună cu Comeliu Zelea Codreanu şi alţi 
zece legionari, au fost strangulaţi de jandarmi din ordinul lui Carol II. 

2. Ion I. Moţa (1902-1937), doctor în drept al Universităţii din Gre- 
noble, scriitor, ziarist, şi Vasile Marin (1904-1937), doctor în drept al 
Universităţii din Bucureşti, ambii lideri ai Legiunii, au murit la 13 ianua¬ 
rie 1937, la Majadahonda, luptând împotriva blindatelor republicane. 
Moartea lor a provocat o mare emoţie în România. La înmormântarea 
lor, la Casa Verde din Bucureştii Noi, au participat în cortegiu 400 de 
preoţi, legionari în uniformă, reprezentanţi diplomatici ai statelor to¬ 
talitare, soldaţi din Garda Regală, mii de simpatizanţi din toate stra¬ 
turile societăţii. Anterior, chiar N. Iorga, adversar decis al Legiunii, 
le-a consacrat în Neamul Românesc din 19 ianuarie articolul-necrolog 
„Doi băieţi viteji", sistematic ignorat de istoriografia comunistă. 

creştine: adoratio şi imprecatio. Universitarul Eugen Negriei 
remarcă persistenţa modelului creştin în poezia comunistă din 
România primilor ani de după 1948, poezie care „are toate da¬ 
tele unei creaţii de aspect religios imnografic". Liturghia laică 
oficiată sub auspiciile bisericii protectoare (partidul) are, sus¬ 
ţine criticul, legături subterane cu slavoslovia ortodoxă: „Defi¬ 
nitorie (şi precumpănitoare ca număr de piese reprezentative) 
este proslăvirea izbânzilor şi a eroilor, aşa cum se şi cuvine 
într-o politică precum era comunismul în faza lui fundamen¬ 
tală. Dar aceasta nu se face fără rememorarea biruinţelor, fără 
apelurile repetate la «veghe» sau fără stimularea urii împotriva 
Răului şi a consecinţelor lui morale. Liturghia ortodoxă este, 
cum se ştie, alcătuită dintr-o ţesătură de imnuri de slavă şi 
rugăciuni şi spiritul în care e redactată este funciarmente en¬ 
comiastic, deşi nu sunt absente referirile la uneltirile Răului 
şi nici pasajele de afurisenie (în cadrul slujbelor speciale)" 1 . 

Tiparul creştin, deghizat în poezia propagandistică comu¬ 
nistă, e, desigur, mult mai vizibil în lirica legionarilor. Sche¬ 
mele analizei semiotice adaptate de Eugen Negriei pentru 
decriptarea liricii totalitarismului roşu pot fi aplicate cu mai 
multă uşurinţă celei subordonate totalitarismului brun, în 
speţă verde, dacă ne referim la poeţii Legiunii. Aici cei doi pi¬ 
loni esenţiali - adoratio şi imprecatio - se dezvăluie în toată 
nuditatea lor. Şi într-un caz, şi în celălalt, contează cântecul 
ca mijloc de omogenizare şi manipulare psihologică a maselor. 
„Or, cântecul, expresie adesea a unui eu colectiv, e în mare mă¬ 
sură indiferent la logică. El nu face uz de argumente, ci narco- 
zează raţiunea" 2 . Mizând pe funcţia mnemonică, majoritatea 
pieselor intonate la ieşirile în popor ale Legiunii sunt imnuri 
alerte, cu refrene ritmate în versuri scurte, prielnice memorizării 
care adoarme dreapta judecată. Imnul tinereţii legionare compus 
de Ion Mânzatu pe versurile lui Radu Gyr oferă în acest sens 
exemplul cel mai elocvent: „Garda, Căpitanul / Ne preschimbă-n 
şoimi de fier, / Ţara, Căpitanul / Şi Arhanghelul din cer". 

1. Eugen Negriei, Literatura română sub comunism. Poezia (I), Edi¬ 
tura Fundaţiei Pro, Bucureşti, 2003, p. 68. 

2. Ibidem, p. 25. 

E suficient acest refren pentru a descoperi alt ax al dis¬ 
cursului manipulator: magnificarea, accentul encomiastic 
persistent. în imnografia legionară Căpitanul e mitizat, e noul 
Zeu, „arhanghelul dreptăţii", ce-şi duce fidelii „cu pas fanatizat" 
spre Paradisul Creştin, o Românie legionară „mai mândră 
decât soarele de pe cer". Aureolat de glorie ca de nişte „flăcări 
mari", statuar, el înfruntă prigoana şi „crivăţul nebun" al vrăj¬ 
maşilor „mişei", pe care-i calcă „cu paşi grei", sfidează vitre¬ 
giile meteorologice şi, cu „aripi la glezne" ca Hermes ori ca 
Victoria din Samotrace, dă „neamului dezrobit" măsura forţei 
imperiale: „Cu pieptul ars de grindini şi de vânt, / Tu, Căpi¬ 
tane, trădări ai frânt / Şi mari destine româneşti / împără¬ 
teşti, /Tu împlineşti" ( Imnul biruinţei). Lângă altarul Marelui 
Zeu sunt şi altele secundare, ale „martirilor credinţei", amin¬ 
tiţi nominal ca jertfe sfinte" ori omagiaţi în bloc, ca într-un 
fel de laică duminică a tuturor sfinţilor. „Cântăm şi ne gândim 
la Nicadori", mărturiseşte altă dată acelaşi Radu Gyr. într-un 
moment de tipică oboseală a inspiraţiei, lui Moţa şi Marin 
(penaţi legionari de rangul doi) li se acordă onorurile poetice 
rezervate Căpitanului-Pantocrator: „Moţa, Arhanghel şi munte / 
Marin ca o flacără mare" (Imnul eroilor Moţa Marin), dar o 
umbră de bun-simţ îndreaptă encomionul şi spre eroul necu¬ 
noscut legionar, adorat în sunetele de romanţă ale micului 
romantism proliferat sub mantia lui Eminescu: „Plânge prin¬ 
tre ramuri luna, / Nopţile-s pustii, / Căci te-ai dus pe tot¬ 
deauna, / Şi n-ai să mai vii" ( Imnul legionarilor căzuţi, versuri 
şi muzică: Simion Lefter). Celor vii (încă), creştinilor în că¬ 
maşă verde, Legiunea le rezervă, în spiritul eticii evanghelice, 
cultul sărăciei neprihănite, al muncii şi al jertfei ziditoare: 
„Din jertfe şi din trăsnet de ciocane / Ne-om făuri destin de 
fier" (La luptă, muncitori!). 

în registrul opus, al imprecaţiei destinate Satanei pluto- 
crate, nu lipseşte „împărtăşania cu ură" semnalată de acelaşi 
Eugen Negriei în lirica comunistă. Resentimentul identitar 
uneşte ura împotriva alogenului spoliator şi deznaţionalizator 
cu revolta împotriva „trădătorilor" din propriul neam. „Căci 
ne-am pierdut şi limba, şi credinţa / Sub biciul crunt al fostei 

stăpâniri" — exclamă în primo tempo ardeleanul Horaţiu Co- 
măniciu, răzvrătit retrospectiv împotriva ocupanţilor maghiari 
de odinioară, pentru a continua, în secundo tempo, cu dezvă¬ 
luirea eului „chinuit de mişelia-atâtor trădători" „de un sânge 
şi de-o lege cu el" ( Imnul românilor secuizaţi). 

Majoritatea cântecelor Gărzii de Fier glorificau însă moar¬ 
tea, în conformitate cu ideile Căpitanului, care scria în Cărti¬ 
cica şefului de cuib: „Legionarul iubeşte moartea, căci sângele 
lui va servi la plămădirea cimentului României legionare". 
Dar Radu Gyr, poet cu o serioasă cultură filologică, bun cu¬ 
noscător al folclorului românesc şi balcanic nu se limitează la 
versificarea doctrinei codreniste, nu se ancorează doar în or¬ 
todoxia canonică. Răzbate ceva precreştin, ancestral, tracic 
în poemele sale despre care pretinde că le „tencuieşte cu sânge 
dac". Dacii, se ştie, iubeau moartea, plecau bucuroşi la întâl¬ 
nirea cu Zalmoxis, iar evocarea şi apoteozarea lor ar fi fost 
acum o „pildă bună" pentru neamul ros de „cuminţenie" şi de 
mentalitatea ancilară. Filonul dacic, care -1 atrăgea şi pe un 
poet clasic român: George Coşbuc (1866-1918), a cărui poezie 
Decebal către popor a fost menţionată de Zelea Codreanu în 
Pentru legionari, e unit de Radu Gyr cu un motiv folcloric 
infinit mai preţios: acela al nunţii funerare din Mioriţa, capo¬ 
dopera poeziei populare româneşti, descoperită şi publicată 
de Vasile Alecsandri în 1850. 


Fatalismul mioritic - „caracter" etnic 
speculat de legionari 

Ecoul european al Mioriţei a fost amplu şi prompt. Jules Mi- 
chelet a tradus-o (sau probabil stilizat-o) cel dintâi în franceză 
în 1854 şi a tipărit-o în Legendes democratiques du Nord. Wil- 
helm von Kotzebue a elogiat-o în 1856 în prefaţa traducerilor 
adunate în Rumănisclie Volkspoesie, volum apărut concomi¬ 
tent cu eleganta Rouman Antliology a britanicului Stanley of 
Alderley, viaţa ei critică prelungindu-se şi îmbogăţindu-se 

prin aportul austriacului Leo Spitzer 1 , al italianului Lorenzo 
Renzi 2 şi al românului Mircea Eliade, care îi dedică o exegeză 
fundamentală în De la Zalmoxis la Gengis-Han 3 . Exegetica 
românească, abundentă şi incluzând nume de autoritate ca: 
Duiliu Zamfirescu, H.H. Sanielevici, N. Iorga, O. Densuşianu, 
Th.D. Speranţia, D. Caracostea, Lucian Blaga, Dan Botta, C. 
Brăiloiu, H.H. Stahl, Adrian Fochi, Al.I. Amzulescu, Vasile 
Lovinescu, Ion Muşlea, a disecat un mit naţional, arborându -1 
din perspective divergente. 

Nucleul epic al baladei e sumar. Intr-un spaţiu paradiziac, 
coboară cu turmele lor trei ciobani. Doi dintre ei, invidioşi pe 
turmele şi câinii celui de-al treilea, hotărăsc să-l omoare la 
asfinţitul zilei. Planul lor e auzit de o mioară năzdrăvană, ca- 
re-1 avertizează pe tânărul păstor (de-o frumuseţe apolinică) 
asupra iminentei crime. In loc să se apere, acesta îi comunică 
mioarei ultimele lui dorinţe: să fie îngropat în strunga oilor 
pentru a auzi glasul lor şi lătratul câinilor, să-i pună la căpătâi 
trei fluiere prin care va cânta vântul şi să nu le spună oilor că 
a fost omorât, ci că s-a însurat „c-o mândră crăiasă / a lumii 
mireasă 1 *, că la nunta lui a căzut o stea, că soarele şi luna i-au 
ţinut cununa, că preoţi i-au fost munţii mari, păsărelele lăutari, 
iar stelele au luminat convoiul nupţial. în fine, ca o ultimă 
dorinţă, să-i zică şi „măicuţei bătrâne** care-I va căuta numai 
că s-a cununat cu „mireasa lumii**, dar - interdicţie tabuistică! - 
să nu-i dezvăluie componenţa alaiului. Când a citit balada, 
Michelet a socotit-o „un lucru atât de sfânt şi de emoţionant 
că-ţi sfâşie inima**, dar a obiectat existenţa unei „trăsături na- 
ţionale** româneşti: „prea uşoara resemnare**, acceptarea „fără 
murmure** a „nunţii**: „Omul nu luptă împotriva morţii. [...] Abia 
ieşit din natură, dulce i se pare să se reîntoarcă în sânul ei“. 


1. Leo Spitzer, L’arclietype de la ballade Mioritza et sa valeur poetique, 
în Romanische Literaturstudien, 1936-1956, Tiibingen, 1959, pp. 835- 
867. 

2. Lorenzo Renzi, Canti narativi tradizionali romeni, Firenze, 1969, 
pp. 97-127. 

3. Mircea Eliade, De la Zalmoxis la Genghis-Han, Humanitas, Bucu¬ 
reşti, 1995, pp. 233-265. 

Pe tema acestui fatalism oracular (care nu este totuşi unul 
radical, căci păstorul îşi consideră moartea o ipoteză, adică 
un lucru posibil, dar nu obligatoriu: „Şi de-a fi să mor“) s-a 
scris în România o imensă bibliografie, unii comentatori osân- 
dindu-1, alţii (cei mai mulţi) ridicându-1 Ia valoare de simbol 
etnic. După Lucian Blaga, „dragostea de moarte" ar fi o ca¬ 
racteristică a spiritualităţii poporului român. 1 Opţiunile legi¬ 
onare ale lui Lucian Blaga sunt învăluite în mister. Ar fi fost, 
afirmă Adrian Gabriel Lepădatu, membru acoperit al asocia¬ 
ţiei Prietenii legionarilor şi asta ar explica poezia Noiemvrie 
(publicată după asasinarea Căpitanului), în care exclama: 
„Am pierdut soare şi lună / Golul cine mi -1 răzbună?" Dan 
Botta era însă legionar pe faţă. In 1936, în eseul Unduire şi 
moarte el preamărea „moartea nupţială" petrecută „în sferele 
albe ale Bucuriei", ca vestigiu al rădăcinilor trace ale româ¬ 
nilor. Este chiar ideea centrală a Imnului tinereţii legionare 
scris şi pus pe muzică în 1936. 


Manevrarea proletariatului 

îmbinând cântecul cu retorica radicală şi simplificatoare 2 , Miş¬ 
carea Legionară a atras în rândurile sale un masiv contingent 
muncitoresc, aspect trecut sub tăcere în timpul regimului to¬ 
talitar de după 1944, dar recunoscut în presa din ilegalitate 
a Partidului Comunist din România. Nu e, desigur, un feno¬ 
men specific numai României. Una dintre temele favorite ale 
fascismului italian de pionierat era aceea a conspiraţiei „im¬ 
perialismului bancar străin" contra „naţiunii proletare" care 
se sacrificase în tranşeele Primului Război Mondial. Şi Par¬ 
tidul Naţional-Socialist din Germania hitleristă se pretindea 
a fi unul al „muncitorilor germani". Când începuse „cucerirea 
poporului", Hitler stabilise ca regulă nr. 1 că un partid naţio¬ 
nal trebuie să câştige în primul rând muncitorii. 


1. V. Lucian Blaga, Spaţiul mioritic , Bucureşti, 1936, p. îao. 
a. Cu toată lipsa lui de atracţie pentru Germania, Căpitanul dove¬ 
dea că înţelesese bine esenţa discursului populist hitlerist. 

Sunt istorici ai Legiunii care nu se sfiesc să afirme că meri¬ 
tul esenţial al Căpitanului a fost atragerea de partea ei a pro¬ 
letariatului: „cea mai mare victorie a lui Corneliu Codreanu 
a fost, fără îndoială, cucerirea maselor muncitoreşti" 1 . Cuce¬ 
rirea s-a făcut prin utilizarea aceluiaşi limbaj tranşant şi re- 
ducţionist. Programul legionar din 1931 exhiba demagogic 
problema protecţiei sociale pentru muncitorimea defavorizată: 
„Să se asigure existenţa muncitorului român şi a familiei lui, 
să se facă legea de proteguire a braţelor de muncă româneşti, 
muncitorul român trebuie să găsească de muncă în România" 2 . 
Conştienţi de impactul sloganurilor stângii asupra păturilor 
proletare, unii teoreticieni legionari le asimilează uneori, de- 
turnându-le şi utilizându-le în folosul propriei cauze. Filozo¬ 
ful şi sociologul Traian Herseni, pe care l-am mai menţionat 
pe parcursul cărţii, prelua chiar limbajul marxist, susţinând, 
de pildă, că „exploatarea omului de către om este o situaţie 
care trebuie să înceteze" 3 . 

Motivaţia socială era însă mult mai frecvent substituită 
de fluturarea unui egalitarism etnic ce excludea „parazitul" 
alogen. Muncitorimea a fost sedusă cu viziunea paradiziacă 
a unei Românii a românilor (teza, veche, era a lui Iorga, 
politician preocupat mai curând de destinul ţărănimii ca 
pătură productivă; acesta dăduse însă formulei un caracter 
şi mai exclusivist: „România să fie a românilor, a tuturor 
românilor şi numai a românilor"), în care proletarul îşi va 
asuma condiţia mirobolantă a stăpânului ce domină oraşul 
tentacular. Căpitanul ştia să zgândăre instinctul naţional 
când scria: „Muncitorul va păşi cu pas de stăpân, nu de rob, 
pe străzile pline de lumini şi luxuri, pe unde astăzi nu în¬ 
drăzneşte să îşi ridice ochii în sus. Pentru prima dată el va 
simţi bucuria, mândria de a fi stăpân, de a fi stăpânul ţării 


1. N.S. Govora, „Corneliu Zelea Codreanu", în Corneliu Zelea Co¬ 
dreanu şi epoca sa, ed. cit, p. 114. 

2. Legiunea Arhanghelul MihailGarda de Fier. Programul şi ca¬ 
racterul general, ed. cit., pp. 4-15. 

3. Traian Herseni, „Concepţia socială a Legiunii", în însemnări so¬ 
ciologice, IV, nr. 5, noiembrie 1940, p. 8. 

Iui" 1 . Dar proletarul era închis de Legiune în cercul strâmt 
al propriei naţiuni (ţări) şi dezinfectat preventiv de microbii 
solidarităţii internaţionale. Un camarad şi-l aminteşte pe 
Codreanu perorând în faţa lucrătorilor: „Dreptatea şi pâinea 
ta trebuie să le cauţi numai la umbra tricolorului românesc, 
tricolor sub care au murit strămoşii tăi" 2 . 

Considerabil ecou în cercurile muncitoreşti a avut cuvân¬ 
tarea deputatului Corneliu Zelea Codreanu în şedinţa Came¬ 
rei din 23 februarie 1933, consacrată evenimentelor tragice 
din 16 februarie, zi în care jandarmii şi armata reprimaseră 
sângeros greva muncitorilor feroviari de la uzinele Griviţa 
din Bucureşti. Guvernul naţional-ţărănist justificase dura 
represiune invocând acţiunile subterane ale Moscovei, iar 
Armând Călinescu ceruse chiar proclamarea stării de asediu 
pentru a le zăgăzui. Căpitanul demontase falacioasa argu¬ 
mentaţie a ministrului de interne, G.G. Mironescu, punând 
populist punctul pe i: „mie, ca şi tuturor oamenilor de bun-simţ 
din această ţară, nu ne este frică de comunism şi bolşevism. 
Nouă ne este frică de altceva, de faptul că oamenii de la acele 
ateliere nu au ce mânca. Le este foame, (aplauze) Unii din 
acei muncitori au 1.100 lei pe lună şi au 5,6,7 copii. [...] Având 
cinci, şase, şapte copii, acea leafă nu le ajunge nici măcar 
pentru pâinea de toate zilele. Mie, în al doilea rând, mi-e frică 
şi de altceva: de setea de dreptate. [...1 Atunci, d-voastră veţi 
trebui să satisfaceţi aceste două: foamea şi setea de dreptate 
(aplauze pe băncile Gărzii de Fier şi ale Partidului Ţărănesc) 
şi va fi ordine deplină în această ţară" 3 . 

Opiniile istoricilor asupra popularităţii Legiunii în rându¬ 
rile muncitorimii sunt împărţite. Examinând-o retrospectiv, 
Constantin Petculescu o consideră slabă şi „manifestată în 


1. Corneliu Zelea Codreanu, Circulari şi manifeste, Editura „Totul 
pentru Ţară", Bucureşti, 1937, p. 181. 

2. N.S. Govora, „Corneliu Zelea Codreanu", în Corneliu Zelea Co¬ 
dreanu şi epoca sa, ed. cit, p. 214. 

3. V. Dezbaterile Adunării Deputaţilor, în Monitorul Oficial, nr. 41, 
23 febr. 1933, p. 230. Omisiunile din text aparţin cenzurii epocii, ceea 
ce dă o idee asupra limitelor democraţiei româneşti interbelice. 

rândurile lumpenproletariatului" 1 , muncitorii din marea in¬ 
dustrie rămânând imuni la cântecele de sirenă ale Mişcării 
Legionare. E o concluzie ajustată şi cosmetizată în concordanţă 
cu tezele propagandei ceauşiste care vedea în muncitorime 
clasa cea mai înaintată a societăţii. Comuniştii contemporani 
evenimentelor au văzut mai bine cum au stat în realitate 
lucrurile, din moment ce organul partidului suna alarma: „Sec¬ 
tarismul din sânul membrilor de partid, sădit adânc din tre¬ 
cut, a împiedicat ducerea energică de zi de zi a luptei contra 
partidului Totul pentru Ţară. Acest partid a reuşit să capete 
influenţă nu numai asupra ţăranilor şi micilor burghezi de la 
oraşe, dar şi asupra muncitorilor din marile întreprinderi la 
Braşov, Valea Jiului, Reşiţa, Arad, Prahova" 2 . Această creş¬ 
tere a audienţei se explică şi prin factura instrumentarului 
propagandistic populist folosit de legionari. Oratorii lor îm- 
brăcau mantia justiţiarilor, a cavalerilor dreptăţii sociale care 
exclude corupţii, trântorii, paraziţii. Oferta Legiunii pentru 
muncitori se reducea la sintagme simple şi tentante (fără a se 
indica însă resursele făgăduitei prosperităţi): „Un pat mai 
moale, o pâine mai albă, ei [muncitorii] îşi vor face legile care 
socotesc ei că sunt mai potrivite pentru ei, în cadrul neamului 
însă, şi nu împotriva neamului, şi se vor conduce după aceste 
legi" 3 . In avanpremieră s-au folosit chiar teze ale capitalismului 


1. „Muncitorimea propriu-zisă [...] a dat un contingent relativ redus 
de membri sau susţinători. [...] O entuziastă aderenţă a întrunit gar- 
dismul în lumpenproletariat, în păturile descalificate şi marginalizate 
ale muncitorimii, [...] muncitorii cu ziua, pavatorii, salahorii, hamalii 
ş.a.“ (Constantin Petculescu, Mişcarea Legionară. Mit şi realitate, ed. 
cit., pp. 34, 37.) 

2. Scânteia din 31 ianuarie 1938, apud Mircea Muşat, Ion Ardeleanu, 
România după Marea Unire, voi. II, Partea a Il-a: noiembrie 1933 - 
septembrie 1940, Editura Ştiinţifică şi Enciclopedică, Bucureşti, 1988, 
P 739- 

3. V. depoziţia lui Dumitru Groza, comandantul Corpului Muncito¬ 
resc legionar, în Ţara, Legiunea, Căpitanul. Mişcarea legionară in docu¬ 
mente de istorie orală, ed. cit, p. 96. Marcat de trecerea anilor, veteranul 
Legiunii schimbă într-o oarecare măsură apelul către muncitorime al 
Căpitanului: „In ţara nouă, Mişcarea Legionară [...] va da muncitorimii 

popular. Muncitorul, retorizau propagandiştii Legiunii, tre¬ 
buia transformat în acţionar la întreprinderea unde lucrează, 
„şi atunci va munci cu drag, pentru că acolo cresc şi acţiunile 
lui" 1 . Sintagme suficiente însă pentru ca Mişcarea Legionară 
să facă prozeliţi în asemenea proporţii încât la 25 octombrie 
1936 s-a putut înfiinţa Corpul Muncitoresc Legionar, coman¬ 
dat la început de inginerul Gheorghe Clime, iar după asasi¬ 
narea acestuia de către poliţie, de procuristul Dumitru Groza. 
După spusele acestuia din urmă, era cea mai puternică uni¬ 
tate din Mişcarea Legionară. Conform documentelor existente 
în Arhiva Serviciului Român de Informaţii 2 , la finele lui 1937 
acesta avea 60 de garnizoane, cu 1.130 de unităţi. Numărul 
celor încadraţi în ele nu e cunoscut cu exactitate. Pierre Milza, 
o autoritate în domeniul studierii mişcărilor fasciste, avansa 
numai pentru Bucureşti cifra de 8.000 de membri 3 , evaluare 
care o depăşeşte pe cea făcută de Dumitru Groza însuşi, care 
estima un număr de 6.000 de muncitori înregimentaţi. 

Se întâmplă curiozitatea că Legiunea, în principiu orga¬ 
nizaţie a micii burghezii urbane şi rurale, utilizează muncito¬ 
rimea ca vector al propagandei populiste ia sate. Parcă pentru 
a confirma paradoxul potrivit căruia extremele se atrag, legi¬ 
onarii devansează tacticile comuniştilor din 1945 (când PCR-ul 
trimitea la sate muncitori pentru a „dumeri" ţăranii conser¬ 
vatori), folosind intens proletarii în propaganda electorală a 
formaţiunii lor extremiste. Succesul electoral al legionarilor 
în plasa Domneşti, judeţul Ilfov, recunoştea tardiv Titi Dobre, 
un veteran al Mişcării, a avut drept resort prezenţa a „două 
maşini de muncitori". 


dreptul de a se simţi stăpână peste ţară, deopotrivă cu toţi ceilalţi ro¬ 
mâni. [...] Muncitorul stăpân îşi va avea legile, organizarea în stat şi 
soarta pe care singur şi le va face cu mâna, cu cap şi conştiinţă de stăpân" 
(v. Corneliu Zelea Codreanu şi epoca sa, ed. cit., p. 375). 

1. V. mărturia lui Constantin Teja, membru în Corpul Muncitoresc 
legionar, în Ţara, Legiunea, Căpitanul..., ed. cit., p. 95. 

2. Vezi A.S.C.I., fondul A, dosarul 7494, filele 21-22. 

3. V. Pierre Milza, Les fascismes, Imprimerie Naţionale, Paris, 1985, 
p. 281. 

Cântecul, tradiţional instrument propagandistic legionar, 
a fost şi el adecvat acestei categorii sociale defavorizate. Gân¬ 
dit ca replică la Internaţionala 1 , imnul La luptă, muncitori! 
(versurile: Radu Gyr, muzica: Ion Mânzatu) s-a dovedit a fi 
un eficient mijloc de manipulare naţionalistă a proletariatului 
din România. Dacă Internaţionala chema „Ia lupta cea mare" 
pe „damnaţii Terrei", înfrăţindu-i peste graniţe pe „osândiţii 
la foame" de pretutindeni, imnul legionar vorbea „pentru-n- 
tregul neam sărac". Radu Gyr, poet cu resurse metaforice ieşite 
din comun, înfăţişa în imagini apocaliptice tragismul vieţii 
proletare, vestind mesianic clipa aurorală când cei „încovoiaţi 
de foame şi nevoi" vor făuri „din jertfe şi din trăsnet de cio¬ 
cane" un „destin de fier". Efectul acestei lamentaţii fioroase 
şi vindicative a putut fi măsurat rapid: în 1937 Corpul Mun¬ 
citoresc Legionar avea circa 20.000 de membri, iar în septem¬ 
brie 1940 depăşise cifra de 100.000. Cifră impunătoare, ce 
reunea nu doar pe veteranii Mişcării, ci şi pe oportuniştii, 
declasaţii şi aventurierii care însoţesc orice schimbare de regim. 


1. Ion Mânzatu a menţionat în acest sens „directiva" Căpitanului 
într-o evocare târzie din exil: „Cunoşti, desigur, faimoasa melodie a 
Internaţionalei comuniste, care s-a întins ca o pecingine, fiind intonată 
de toţi adepţii universali ai ideologiei sovietice. D-ta împreună cu Radu 
Gyr aveţi o grea misiune. Noi luptăm pentru cucerirea nu numai a 
ţăranilor, dar şi a muncitorimei române. [...] In general viaţa munci¬ 
torilor este dureroasă, dramatică, sunt sleiţi de puteri, storşi de patroni 
până în măduva oaselor. Nu ovreiul este marele inamic naţional, ci 
însuşi Românul. Aş dori să compuneţi un cântec de luptă al muncito¬ 
rilor, mai tare decât Internaţionala (s. a.)“ (v. Ion Mânzatu, „Imnul 
tinereţii legionare", în Corneliu Zelea Codreanu şi epoca sa, ed. cit., 
p. 170). Evident, ecoul acestui imn naţionalist a fost mult mai restrâns 
decât al Internaţionalei. In interiorul României însă, efectul lui a fost 
considerabil. Ion Mânzatu l-a descris în acelaşi loc: „Am trăit reali¬ 
tatea cântecului în minele de aur de la Brad sau [de] cărbuni de la 
Petroşani, unde muncitorii, tuşind, scuipau sânge, supuşi la grele, in¬ 
umane munci. In câteva luni răsculasem ţara, trezind o nouă conşti¬ 
inţă în lumea muncitorească. Adeziunile la Mişcarea legionară fură 
masive, enorme." 

Recurenţa etnicismului; antisemitismul 

Antidemocratismul şi antisemitismul sunt maladiile conge¬ 
nitale ale Mişcării Legionare. însă istoricul patologiilor diferă. 
Dacă prima este de dată recentă, cauza, insistent evocată, 
fiind prestaţia decepţionantă a noii generaţii de politicieni de 
după 1 decembrie 1918 - am relevat deja faptul că Mircea 
Eliade îi considera, nu fără un dram de dreptate, „piloţi orbi“ -, 
cea de-a doua are rădăcinile înfipte într-un trecut mai vechi. 
Antisemitismul din România, nu cel românesc, e paradoxal. 
Este boala liderilor politici, nu a poporului, iar cea mai grăi¬ 
toare dovadă e inexistenţa pogromurilor, a persecuţiilor vio¬ 
lente până spre anii '40 ai secolului trecut. Dacă trecem în 
revistă opiniile politicienilor naţionalişti, poporul îi dezamă¬ 
geşte 1 prin pasivitatea şi lipsa lui de reacţie. Fruntaşii lui, în 
schimb, provoacă impresia contrară. Un istoric străin eman¬ 
cipat de apăsarea idiosincrasiilor operante în istoriografia 
comunistă, Nicholas M. Nagy-Talavera, născut în Ardeal, con¬ 
chide, generalizând la rându-i, că: „Toţi marii români erau 
antisemiţi la fel ca toţi marii unguri din secolul XIX“ 2 . Con¬ 
cluzie pe marginea căreia se poate discuta. Nicolae Bălcescu, 
neîndoielnic un „mare român“, se pronunţa pentru „Dreptate, 
Frăţie“, inclusiv în chestiunea minorităţilor din Principate. 

1. Ca fondator al „ştiinţei antisemitismului", A.C. Cuza se arăta de¬ 
cepţionat de absenţa structurală a naţionalismului la români: „Clasa 
noastră dirigentă - artiştii, învăţaţii, bărbaţii politici -, societatea, în 
mare parte, e inconştientă de menirea ei naţională; masele populare 
sunt chiar inconştiente de naţionalitatea lor" (v. A.C. Cuza, Naţionali¬ 
tatea în artă. Principii, fapte, concluzii, „Mmerva", Institut de Arte Gra¬ 
fice şi Editură, Bucureşti, 1908, p. 5). Acelaşi limbaj, identic uneori şi 
la nivelul cuvintelor, va fi folosit un sfert de veac mai târziu de Mircea 
Eliade: „Niciodată în istoria României contemporane n-am atins o treaptă 
mai josnică, un nivel moral mai degradant. Niciodată nu s-au atins 
asemenea culmi de inconştienţă şi de laşitate" (v. Mircea Eliade, „1918- 
1921“, în Vremea, VIII, nr. 411, 27 oct. 1935). 

2. Nicholas M. Nagy-Talavera, Fascismul In Ungaria şi România, 
trad,: Măriuca Stanciu şi Ecaterina Geber, Hasefer, Bucureşti, 1996, 

p. 68. 

Proclamaţia de la Islaz (9/21 iunie 1848) a revoluţionarilor 
din Valahia prevedea la articolul 21 emancipaţia izraeliţilor 
şi drepturi politice pentru orice compatrioţi de altă credinţă. 
(In contrapondere, guvernul revoluţionar maghiar instalat la 
putere la Budapesta în 15 martie 1848 gira în aprilie acelaşi 
an un pogrom.) Preocupat de probleme mai presante: eman¬ 
ciparea clăcaşilor, alcătuirea unei armate, dejucarea complo¬ 
turilor interne organizate de marii proprietari funciari de 
conivenţă cu ofiţeri superiori (Odobescu, Solomon et alii), pre¬ 
venirea intervenţiilor străine prin sensibilizarea opiniei pu¬ 
blice europene şi a cabinetelor aliate (cel de la Paris fiind în 
prim-plan), dar marcat şi de retorica bombastică a „concordiei 
sociale", guvernul provizoriu de la Bucureşti n-a putut face 
prea multe în existenţa lui de numai trei luni. 

Ideea a prins însă şi părea a cunoaşte un început de ma¬ 
terializare în timpul domniei lui Alexandru Ioan Cuza. Ca 
moldovean, ofiţer superior şi demnitar al principilor Mihail 
Sturza (1834-1849), Alexandru Ghica (1849-1853,1854-1856), 
personaj influent şi sub caimacami, Cuza avea o mai bună 
cunoaştere a problemei. Dacă prezenţa evreilor în Principa¬ 
tele Române avea antecedente seculare - se ştie că medicul 
domnitorului Moldovei Ştefan cel Mare (1457-1504) era israe- 
lit -, proporţiile ei fuseseră reduse. In Valahia cel puţin, la 
1829, în Bucureşti nu existau decât 150 de familii evreieşti. 
Peste Milcov însă numărul lor era considerabil. Domn al unui 
principat înjumătăţit de ruşi în 1812 şi deposedat de provin¬ 
cia lui cea mai roditoare, Basarabia, Mihail Sturza încurajase 
în 1839 stabilirea în Moldova a evreilor alungaţi din Rusia şi 
Galiţia. Cuza a mers pe linia aceleiaşi ospitalităţi. Codul civil 
intrat în vigoare la 1 decembrie 1865 acorda evreilor drepturi 
cetăţeneşti. Se răspundea astfel amiabil doleanţelor evreilor 
reunite de Iuliu Barasch într-un opuscul de circulaţie inter¬ 
naţională: L’emancipation des Israelites en Roumanie (Paris, 
1861). Cuza a fost însă răsturnat de conjuraţi două luni mai 
târziu şi aplicarea drepturilor promise s-a amânat. Totuşi, 
prinţul reformator, dar ghinionist, nu încheia seria marilor 
români cu viziuni largi în problema minorităţilor. 

Cultivaţi şi masoni, politicienii junimişti de prim-plan au 
fost filosemiţi pe faţă sau măcar inpetto. P.P. Carp, liderul lor 
până în 191a, incrimina de la tribuna Camerei „dibăcia patrio¬ 
tică" şi-i îndemna pe politicieni să facă front comun împotriva 
obişnuitei „uri a străinismului" 1 . Consecvent convingerilor 
sale, el a propus în 1893 o lege (ulterior adoptată) pentru 
admiterea evreilor în şcolile de meserii, lege criticată atunci 
vehement de A.C. Cuza. 2 Rector al Universităţii din Iaşi, cel 
mai avizat coleg de partid al său, criticul literar şi filozoful 
Titu Maiorescu, viitor prim-ministru (1912-1913), amenda 
decis în iunie 1866 ideea universitarilor Petre Suciu şi Ale¬ 
xandru Gheorghiu de a întemeia un comitet de acţiune anti¬ 
semită: „eu sunt cel dintâi care mă opun în contra lor". Cu 
aceste nume galeria personalităţilor culturale şi politice emi¬ 
nente, cu atitudini comprehensive, nediscriminatoare în „pro¬ 
blema evreiască" e departe de a se sfârşi. Ei i s-ar putea adăuga 
cu îndreptăţire cărturari şi oameni politici din secolul următor, 
de-ar fi să-i enumerăm doar pe Duiliu Zamfirescu (185&-1922), 
ministru de externe şi preşedinte al Camerei Deputaţilor în 
ultimii ani de viaţă 3 , pe E. Lovinescu, M. Ralea şi, nu în ulti¬ 
mul rând, pe I.G. Duca, premierul asasinat în decembrie 1933. 

1. Vezi supra, nota 1, p. 138. 

2. Paradoxal, această lege a fost contestată tardiv pentru ceea ce 
s-ar putea numi antisemitismul ei potenţial. Francisco Veiga se va referi 
peste un secol la „meşteşugarii evrei care-şi riscau viaţa pe acoperişu¬ 
rile caselor românilor, zeci de alte profesiuni artizanale presupunând 
o duritate de risc asemănătoare" (v. Francisco Veiga, Istoria Gărzii de 
Fier igig-ig4i. Mistica ultranaţionalismului , Humanitas, Bucureşti, 
1993. P- 59)- 

3. Intr-o scrisoare din 11/24 ianuarie 1903 către Titu Maiorescu, 
Duiliu Zamfirescu avertiza profetic asupra riscurilor rigidităţii naţio¬ 
naliste în „chestiunea evreiască": „Eu socotesc că chestiunea asta are 
să ne facă mult rău în viitor, dacă nu vom şti să ne îndulcim unele aspe¬ 
rităţi de astazi. Să dea D-zeu să fiu prooroc mincinos" (v. Duiliu Zamfi¬ 
rescu şi Titu Maiorescu in scrisori (1884-igig), Fundaţia pentru Literatură 
şi Artă „Regele Carol II", Bucureşti, 1937, p. 270). Tot Duiliu Zamfi¬ 
rescu publica şi în revista Convorbiri literare din acelaşi an studiul 
Istoria diplomatică a chestiunei israelite în România, studiu refăcut în 
sensul observaţiilor lui Titu Maiorescu dintr-o scrisoare care s-a pierdut. 

Mişcarea Legionară nu s-a revendicat însă de la acest filon. 
Deşi legionarii îşi propuneau să construiască un om nou, Le¬ 
giunea fiind, după spusele Căpitanului, „mai mult o şcoală şi 
o oaste, decât un partid politic", examenul atent al doctrinei 
lor demonstrează că omul nou intra în arena luptei politice 
cu bagajul de aprehensiuni şi prejudecăţi al celui vechi. Omul 
nou legionar este prin excelenţă conservator şi resentimentar 
în raport cu modernitatea, cu teoriile egalei îndreptăţiri a 
tuturor segmentelor unei societăţi, indiferent de apartenenţa 
lor etnică. Caracteristica lui esenţială este etnicismul exacer¬ 
bat, suspiciunea şi adversitatea faţă de ceilalţi, îndeosebi faţă 
de evreu. 

Ca şi antidemocratismul, antisemitismul legionar are o 
traiectorie şi o substanţă contradictorii şi neomogene, din 
cauza multelor izvoare ideologice din care provine. Deşi ve¬ 
hement, declarativ, cu erupţii verbale spectaculoase şi necon¬ 
trolate, acest antisemitism are o natură social-economică, nu 
religioasă, cum ar fi de aşteptat din partea unei mişcări ca¬ 
racterizate de mistica ultranaţionalismului. De altminteri, 
dimensiunea religioasă e în general firavă, puţin concludentă 
în arsenalul ideologic al antisemitismului din România. O 
ilustrează, de pildă, călugărul Neofit, rabin evreu convertit 
la vârsta de 38 de ani la ortodoxism, care adăuga la 1803, în 
înfruntarea jidovilor asupra legii şi a obiceiurilor lor, încă o 
contribuţie pe tema - de pe atunci decredibilizată - a omo¬ 
rului ritual. Broşura, tipărită sub patronajul mitropolitului 
moldovean Iacov Stamati (1749-1803) şi arsă imediat după 
apariţie, n-a avut mare ecou, fiind resuscitată tardiv de pro¬ 
pagandiştii cuzişti şi legionari. E semnificativ că îngrijitorul 
ediţiei din 1935, reluată în 1938, un obscur dr. Marin Popescu, 
nu abordează în prefaţă chestiuni de dogmatică, nici subtili¬ 
tăţi legate de puritatea „sângelui creştin". Satana pe care îl 
conjură el violent împrumută postura întreprinzătorului con¬ 
curent, evreul, a cărui energie şi abilitate sunt admirate invo¬ 
luntar: „Comerţul creştin este gata de înmormântare, industria 
creştină aproape că nu mai există; toate felurile de profesiuni 
se jidovesc văzând cu ochii şi pe zi ce trece, iar creştinii noştri 

bat în retragere cu o viteză catastrofală. Dar mecanismul de 
stat? Administraţie, armată, telefoane, tutunuri, chibrituri, 
alcooluri etc. nu sunt împuiate şi se împuiază pe zi ce trece 
cu elemente ale satanei? Aceasta este realitatea, cruda reali¬ 
tate!" Nu e greu de constatat că pentru doctrinari de această 
factură prioritară şi obsesivă este naţionalitatea capitalului, 
nu efectele lui în planul social, posibilele lui repercusiuni be¬ 
nefice asupra economiei în curs de modernizare şi sincroni¬ 
zare după lunga anchiloză feudală. Iar, pe de altă parte, e uşor 
de văzut că tocmai naţionalitatea capitalului adună pe aceeaşi 
baricadă a antisemitismului întreprinzători liberali exclusi- 
vişti, adepţi ă-outrance ai principiului pamellian „prin noi în¬ 
şine", şi conservatori ireductibili ataşaţi moşierimii în declin. 

Desigur, nu românii au inventat antisemitismul. Rădăci¬ 
nile lui sunt identificabile în alte culturi şi civilizaţii, de la 
romanii care au distrus templul lui Solomon şi spaniolii lui 
Torquemada până la teoreticienii hitlerişti ai Holocaustului. 
Când Corneliu Zelea Codreanu este judecat în 1924 pentru 
participarea la complotul Văcărăştenilor, avocatul Miltiade 
E. Cutava construieşte în pledoaria lui un veritabil lexicon al 
antisemiţilor din toate ţările şi toate timpurile. Figurau în el 
în devălmăşie Voltaire, Rousseau, Diderot, Napoleon, Proud- 
hon, Fourier, Michelet, Renan, Frederic cel Mare, Goethe, 
Schopenhauer, Feuerbach, Kant, Marx (ultimul e singurul 
care abordează chestiunea prin prisma economică: „Baza iu¬ 
daismului e o mare pasiune practică şi o mare poftă de câştig; 
cultul lor religios se reduce la împilare, iar adevăratul lor 
Dumnezeu este banul" 1 ), Nietzsche, Mendelssohn, Bismarck, 
Kropotkin, Dostoievski, Lev Tolstoi, Bakunin, Richard Cob- 
den, Burnouf, Lazare, Diodor, Tacit, Sfântul Petru, Hamann 

1. Karl Marx, La question juive, capitolul secund şi ultim, „La ca- 
pacitâ des juifs et des chretiens actuels de devenir libres", al studiului 
publicat în 1843, ca răspuns la publicaţia eponimă a profesorului său 
Bruno Bauer. Nu am găsit o ediţie de referinţă în limba română, astfel 
încât citez o versiune franceză care nu menţionează numele traducă¬ 
torului, disponibilă online la adresa: http://www.marxists.org/francais/ 
marx/works/i843/oo/kmi84300oid.htm, consultată în 18 septembrie 
2018. 

şi... Spinoza („exterminarea lor ar fi o binefacere pentru ome¬ 
nire"), Portalis, Lambelin et alii. îndeobşte sagace şi disocia¬ 
tiv, Grigore Traian Pop (care prezintă documentul respectiv 
în Mişcarea Legionară. Idealul izbăvirii şi realitatea dezas¬ 
trului) a pierdut ocazia de a remarca diferenţa de atitudine 
dintre motivaţia morală, psihologică, religioasă a străinilor şi 
aceea social-economică a românilor incluşi în bizarul lexicon. 

în privinţa toleranţei religioase în spaţiul românesc, An¬ 
drei Oişteanu, autorul recentului excelent studiu de antropo¬ 
logie culturală Imaginea evreului în cultura română, consideră 
că, pe lângă toleranţa autorităţilor şi a bisericii de-a lungul 
Evului Mediu românesc „a existat un grad de toleranţă şi la 
nivel popular; [...] populaţia din spaţiul românesc nu s-a si¬ 
tuat, de regulă, pe poziţii doctrinare foarte rigide, exclusiviste, 
şi, prin urmare, intolerante faţă de doctrinele altor religii 
(mozaism, islamism) sau faţă de diversele erezii creştine" 1 . 

Antisemitismul apare în România odată cu intrarea în era 
burgheză, manifestarea lui trădând un complex de inferiori¬ 
tate. Puţin numeroasă, fără relaţii externe eficiente, burghe¬ 
zia română nu putea face faţă concurenţei întreprinzătorilor 
evrei mai bine organizaţi, mai solidari şi cu tradiţie în dome¬ 
niu. Arealul lor favorit era oraşul (legislaţia autohtonă nu le 
permitea achiziţionarea proprietăţilor funciare), mediu fami¬ 
liar zarafilor, funcţionarilor din sucursalele băncilor străine 2 , 
cămătarilor, negustorilor, misiţilor, adică intermediarilor care 
facilitau cumpărarea, transportul şi exportul cerealelor, dar 
şi importul de produse străine şi plasarea lor pe piaţa internă. 
Rezistau greu concurenţei şi micii meseriaşi: blănari, tăbăcari, 
binagii, lemnari, boiangii, pietrari, alţi reprezentanţi ai indus¬ 
triei domestice, situaţia lor devenind de-a dreptul catastrofală 

i. Andrei Oişteanu, Imaginea evreului în cultura română, Polirom, 
Iaşi, aoia, p. 40. 

a. Până la domnia lui Carol I (1866-1914), leul era doar un ban 
de calcul, o monedă fictivă. Principatele Române fiind spaţiul ecu- 
menismului monetar favorabil tranzacţiilor complexe sau, cu un 
termen modern, ingineriilor financiare. Banca Naţională a României 
a fost înfiinţată de liberali în 1880 şi pentru a limita operaţiile spe¬ 
culative frauduloase. 

după semnarea la ao mai 1875 a Convenţiei comerciale cu 
Austro-Ungaria. Că nemulţumirile lor au putut fi aţâţate şi 
din afară, adică din Rusia, e neîndoielnic. Apărându-i pe 
creştinii ortodocşi, punându-i în conflict cu străinii nepravo¬ 
slavnici, guvernanţii de la Petersburg încercau să atenueze 
presiunile occidentale de după războiul Crimeii şi să stabi¬ 
lească un cap de pod. Rusia ţaristă a diluat astfel prevederile 
iniţiale ale Convenţiei de la Paris, cu valoare de constituţie 
a Principatelor Române până în 1866, introducând un para¬ 
graf potrivit căruia numai moldovenii şi muntenii creştini 
vor avea drepturi politice şi civile egale, extinderea acestora 
asupra membrilor altor culte urmând să se facă sine die prin 
dispoziţii legislative. Constituţia de la 1866, adoptată după 
instalarea pe tron a lui Carol I, prevedea la articolul 7: „în¬ 
suşirea de român se dobândeşte, se conservă şi se pierde 
potrivit regulelor stabilite prin legile civile. Numai străinii 
de rituri creştine pot dobândi împământenirea". 

Această subliniere ostentativă a calităţii etnice nu avea 
totuşi un caracter religios, ci era doar un paravan ce masca 
abil o luptă economică subterană între burghezia românească 
în curs de formare şi burghezia evreiască. 1 Nu religia, nu moda 2 

1. Articolul 16 din Codul civil al lui Cuza lăsa o portiţă deschisă alo¬ 
genilor de rit necreştin: „străinul care voieşte a se naturaliza va face 
cerere către Domn arătând capitalurile, starea, profesiunea sau mese¬ 
ria ce exercită şi voinţa de a se statornici pe teritoriul României. Dacă 
străinul, după o asemenea cerere, va locui 10 ani în ţară şi dacă prin 
purtarea şi faptele sale va dovedi că este folositor ţării, Adunarea le¬ 
giuitoare, după iniţiativa Domnului, ascultând şi opiniunea Consiliului 
de Stat, îi va putea acorda decretul de naturalizaţiune, care va fi sanc¬ 
ţionat şi promulgat de Domn. Cu toate acestea, va putea fi dispensat 
de stagiul de 10 ani străinul care ar fi făcut ţării servicii importante 
sau care ar fi adus în ţară o industrie, invenţii utile sau talente dis¬ 
tinse sau care ar fi format în ţară stabilimente mari de comerţ sau de 
industrie" (v. Enciclopedia României, voi. I, ed. cit., p. 188). Cu multe 
vămi, traseul naturalizării era, evident, anevoios. 

a. Un cercetător actual al problemei afirma chiar: „Să nu uităm că 
în cercurile mai selecte ale Bucureştilor sau Iaşilor antisemitismul era 
de bon ton “ (v. Victor Neumann, „Repere culturale ale antisemitismului 
din România în secolul al XIX-!ea“, în Ideea care ucide, ed. cit., p. 41). 

stau la baza antisemitismului, ci - după cum scriam - banul, 
capitalul. B.P. Hasdeu, exponentul unui antisemitism viru¬ 
lent (chit că avea el însuşi o măsură de sânge evreiesc în vine), 
nu situează discuţia în planul purităţii morale, al incompati¬ 
bilităţii religioase, ci o fixează, cu argumente tipic populiste, 
în sfera economicului. Erudiţia lui uriaşă i-ar fi permis să se 
mişte cu uşurinţă pe diverse paliere, dar el îşi limita pătimaşa 
luare de poziţie la dificultăţile industrializării într-o ţară în 
care burghezia naţională nu avea încă în mâini pârghiile pu¬ 
terii. E discutabil că analiza operată în Studiu asupra iudais¬ 
mului. Industria naţională, industria străină şi industria 
evreiască faţă cu principiul concurenţei ar fi „ştiinţifică". Pa¬ 
triotismul industriaşilor români nu putea fi atât de mare 
încât ei să-şi asume doar ramurile ce presupuneau o mare 
cantitate de muncă, în timp ce evreii s-ar fi mulţumit cu pos¬ 
tura comodă de prăvăliaşi şi de zarafi. Dar tenta antagonis¬ 
mului pe care-1 observă şi-l pune în scenă cu o vehemenţă ce 
merge până la sloganul exclusivist Populus Romanus sine 
Judaeos e semnificativă pentru modul resentimentar în care 
abordează nevralgica problemă a concurenţei: „Peste puţin 
timp ovreii se înavuţesc, fiind lesne a se înavuţi pentru cine 
câştigă lesne, pe când industria naţională urmează a merge 
cu greu, căci păşeşte muncind... Bătându-şi joc de respectul 
altora, jidanul se îngraşă pe specule, oprite de legislator sau 
dezaprobate de conştiinţa popoarelor, uzură, contrabandă, 
prostituţiune" 1 . 

Prinţul Ion Ghica (1816-1897), literat şi economist din ta¬ 
băra conservatoare a moşierilor încă puternici, evită în Ovreii 2 

1. B.P. Hasdeu, Studiu asupra iudaismului. Industria naţională, 
industria străină şi industria evreiască faţă cu principiul concurenţei, 
ediţia a Il-a, Bucureşti, 1901, pp. 110-111. 

2. Apărut iniţial în Convorbiri literare, XVIII, nr. 8, 1 noiembrie 
1884, pp. 293-303, sub titlul neutru „Corespondenţa cu d. Vasile Alec- 
sandri“ şi menţionat neangajant în sumar ca fiind „Scrisoarea XVIII. 
Wilson Ormsby“, deoarece Ion Ghica era atunci ambasadorul României 
la Londra, textul e inclus cu titlul peiorativ „Ovreii" în volumul Scri¬ 
sori către V. Alecsandri, „ediţiunea nouă", Editura Socec, Bucureşti, 
1887. După 1944 a fost omis sistematic din toate ediţiile operelor lui Ion 



196 DOUĂ VEACURI DE POPULISM ROMÂNESC 


rememorarea sentimentală şi policromă a vremurilor „bune“ 
de altădată pentru a-şi formula diatriba naţionalistă tot din 
unghiul economicului. Pornind de la un caz de proxenetism 
petrecut în Anglia în care erau implicaţi traficanţi evrei, pro¬ 
zatorul evocă seria împrumuturilor oneroase impuse Româ¬ 
niei de băncile Stern, Oppenheim, Strussberg, Bleichroder, 
trăgând concluzia că „nu este nici moral, nici uman a permite 
un negoţ stricăcios şi dărăpănător sănătăţii locuitorilor, şi că 
orice societate are dreptul şi datoria de a lua măsura în con¬ 
tra mizerabililor cari se hrănesc şi se îmbogăţesc din asemenea 
meserii. [...] cu anevoie aceşti oameni de bine o să se poată 
lupta cu o confrăţie care s-a întins ca o pecingine asupra Euro¬ 
pei întregi, cu o putere care dispune de mari mijloace, cu oa¬ 
meni cari în mai puţin de un secol au concentrat în mâinile lor 
sute de miliarde, fără a munci nici cu braţele, nici cu spiritul, 
numai prin nişte mutări de cifre, a căror cunoştinţe nu trece 
peste marginile ştiinţei celei mai elementare de aritmetică". 

Implicarea scriitorilor în confruntări exterioare literaturii 
extinde raza antisemitismului şi în universul rural. A identi¬ 
fica în scrierile lor un accent protosămănătorist n-ar fi o ipo¬ 
teză riscantă. Mihail Kogălniceanu, prozator ocazional, dar 
politician de mare calibru, sublinia că evreii „mai cu deosebire 
cei care locuiesc pe la sate, sunt o pacoste pentru ţăranul 
român". Alecsandri, căruia Neagu Djuvara îi identifica o „ori¬ 
gine evreiască nemărturisită" 1 , a scris o piesă, gustată în 
epocă, intitulată Lipitorile satului (1863). Lipitorile sunt aren¬ 
daşul grec şi cârciumarul evreu care vinde băuturi falsificate, 
primejduind astfel vigoarea, „primitivismul sănătos" al săte¬ 
nilor. Un naţionalism, de fapt un etnicism medieval, practic 
epuizat, datând din faza finală a domniilor pământene 2 şi a 


Ghica. Prima retipărire postbelică este efectuată în volumul Ion Ghica, 
Scrisori către V. Alecsandri, Albatros, Bucureşti, aooi. Citatul oferit 
este preluat din această ediţie, pp. 245-377. 

1. In volumul colectiv Andrei Oişteanu, Andrei Pleşu, Neagu Dju¬ 
vara şi Adrian Cioroianu, Evreii din România, Hasefer, Bucureşti, 2013. 

2. Cronicarul moldovean Ion Neculce (1672-1745) menţionează o 
răscoală din 1672 împotriva domnitorului Gheorghe Duca, al cărui an- 

celor fanariote (1714-1821), e în acest chip aliat artificial cu 
unul mai nou, ce va constitui un filon esenţial al ideologiei 
legionare. Publiciştii raliaţi Legiunii vor exploata copios acest 
motiv literar prin paralelisme insistente între ravagiile alco¬ 
olului contrafăcut vândut de cârciumarii evrei ţăranilor din 
România şi cel desfăcut de coloniştii americani în rândurile 
pieilor roşii. Sănătatea biologică era pusă de ei simplist în 
relaţie directă cu caracterul. 1 Oricât de modernă ar fi referinţa 
istorică, ea este reflexul unei gândiri conservatoare, ideali¬ 
zând românul medieval sănătos şi cumpătat, în pofida relată¬ 
rilor călătorilor străini în Principatele Române care remarcau 
complezenţa deosebită a localnicilor faţă de Bacchus. 2 


turaj cuprindea mulţi greci: „Iară în al triile anu a domniei lui, la vleato 
7180 [1672], rădicatu-s-au Hânceştii cu toţi orheienii şi lăpuşnenii cu 
oaste asupra lui, pentru urâciunea grecilor ce adusesă pre mulţi de la 
Ţarigrad. [...] Dece viind Hânculu şi cu Durac sărdariul aice în Ieşi, cu 
toate ostili, strâga să prindză pe greci, să-i omoare. [...] Iară Hânceştii 
au intrat în curte şi prin casăli boiereşti şi neguţitoreşti, strâgându şi 
jăcuind. Şi prindzându pre greci, pre câţi i-au găsitu, pe toţi i-au omo¬ 
rât" (v. Letopiseţul Ţării Moldovei, Cronici, Hyperion, Chişinău, 1990, 
p. 285). 

1. Corneliu Şumuleanu, profesor de chimie medicală şi biologică la 
Facultatea de Medicină din Iaşi şi unul dintre primii intelectuali pres¬ 
tigioşi seduşi de ideologia legionară, îşi menţiona în 1937 una dintre 
faptele sale de arme: „încă din i8g6, ca şef al Laboratorului comunei 
Iaşi şi apoi, din 1901, ca director al Institutului de Chimie din Iaşi, am 
avut prilejul să mă conving de primejdia pe care o reprezintă pentru 
societatea noastră jidanii ca falsificatori de alimente şi băuturi, ca ex¬ 
ploatatori neruşinaţi ai poporului nostru şi corupători de caractere. 
Fiindcă nu căutam decât să-mi îndeplinesc datoria de slujbaş conştiin¬ 
cios, la câte injurii n-am fost expus din partea jidanilor şi a jidăniţilor? 
în cele din urmă, prinzându-i cu un memoriu defăimător pentru mine, 
semnat de 109 cârciumari jidani din Iaşi, tipărit şi răspândit în public, 
i-am acţionat în judecată şi Curtea cu Juri din Vaslui i-a condamnat 
pentru calomnie (1908)“ (v. „«De ce cred în biruinţa Mişcării Legionare» - 
Răspunsul d-lui dr. Corneliu Şumuleanu, prof. univ.“, în Buna Vestire, I, 
nr. 241,14 dec. 1937, text reprodus în Ideea care ucide, ed. cit, p. 280). 

2. „...acest neam [...] e aplecat la beţie..." (Michele Bucignoli din 
Raguza, 1524). „Adeseori se îmbată, nesocotind acest lucru - după cât 
am văzut - drept păcat" (Franco Sivori din Genova, 1588). Ambele 

Viziune paseistă are şi Mihai Eminescu (1850-1889), re- 
dactor-şef la oficiosul conservator Timpul, când se opune re¬ 
vizuirii Constituţiei din 1866: „Camerele actuale de revizuire 
nu vor avea oare nimic alta de făcut decât de-a da o soluţiune 
oarecare cestiunii izraelite? Opinia noastră intimă este că, 
deşi evreii în numărul mare ce a inundat ţara — dar mai cu 
seamă Moldova - constituie un pericol imediat pentru exis¬ 
tenţa economică şi naţională a ţării, totuşi ei constituie mai 
mult o boală acută decât organică şi că, printr-o organizare 
mai conservatoare ei ar fi siliţi să emigreze în alte ţări ale 
Orientului. Evreii se grămădesc în ţările unde semicivilizaţia 
e unită cu pseudoliberalismul şi fug de civilizaţia adevărată 
şi de libertatea adevărată" 1 . 

Antisemitism „ştiinţific" au avut însă pretenţia de a face 
doar Vasile Conta (1845-1882) şi A.C. Cuza. Există totuşi între 
ei o diferenţă de ambitus intelectual şi de notorietate inter¬ 
naţională. Ca filozof materialist ale cărui cărţi, unele de pio¬ 
nierat în domeniu, precum Teoria fatalismului (1875, 1876), 
Tzoria ondulaţiunii universale (1876,1877), încercări de me¬ 
tafizică (1879), au apărut şi în franceză la Bruxelles şi Paris, 
corespondentul lui Ch. Darwin, L. Buchner şi al altor celebri¬ 
tăţi europene se arăta alarmat de perspectiva stabilirii unei 
„împărăţii jidoveşti" în România. Temerile lui erau alimentate 
de faptul că sionismul nu se impusese definitiv în mediile 
israelite, iar cercuri politice influente din Occident propuneau 
coloniştilor evrei patrii alternative ca Madagascarul, Uganda, 
Canada ş.a. Antisemitismul lui Conta avea o turnură surprin¬ 
zătoare, oximoronică, părea o formă de invidie şi ură amo¬ 
roasă: „Putem zice că jidanii sunt naţiunea cea mai bine 
constituită şi cea mai distinctă din toate naţiunile cari sunt 

mărturii figureză in Firea românilor , volum coordonat de Daniel Barbu, 
Nemira, Bucureşti, 2000, pp. 15, 18. Etniciştii au admis existenţa năra¬ 
vului beţiei, justificând înclinaţiile potatorice prin aceea că domnii şi 
boierii buni, solidari cu neamul, interziceau contrafacerea băuturilor. 

1. Vezi M. Eminescu, [„Camerele actuale de revizuire..."], în Opere, 
X, Publicistică, 1 noiembrie 1877- 15 februarie 1880, „ Timpul ", Editura 
Academiei Republicii Socialiste România, Bucureşti, 1989, pp. 300-301. 

pe lume. Mai întâi nu le lipseşte nimica pentru a constitui o 
naţiune. Lucrul principal, că descind dintr-o rasă care s-a păs¬ 
trat totdeauna pură. Apoi, în complexul lor de legi, în Talmud, 
au legi politice, civile, administrative, legi de ordine publică 
şi privată, astfel că nu le lipseşte nici o lege dintre acele cari 
au ca scop constituirea unei naţiuni. Mai mult decât atâta, au 
chiar o patrie. E adevărat că nu o patrie reală, ci o patrie 
imaginară, Palestina: însă o patrie, pentru care au atâta iu¬ 
bire, atâta patriotism, încât nu le rămâne iubire şi patriotism 
pentru o altă patrie. [...] Acea Palestină, împărăţie jidovească, 
va putea fi stabilită şi la noi" 1 . 

E o mare deosebire între acest limbaj identificabil şi în 
Occidentul deloc epurat de antisemitismul manifestat chiar 
în sferele puterii — procesul Dreyfus care va diviza Franţa va 
oferi proba cea mai concludentă - şi tonul pamfletar, grobian 
al lui A.C. Cuza, „naţionalistul creştin" care, după propriile lui 
spuse, a divorţat de antisemitismul „unilateral, variabil şi 
nehotărât" pentru a crea un sistem „propriu, complet, unitar, 
ştiinţific" subordonat unei marote: „eliminarea jidanilor, po¬ 
porul diavolului". Decalogul cuzist prezentat cu emfază de 
creatorul lui atinge culmile violenţei verbale şi-l descalifică 
în actualitatea imediată şi în posteritate. Simpla citare a te¬ 
zelor IV şi V e suficientă spre a vedea ce esenţe reprobabile 
distilează cuzismul: 

„IV. Naţia jidănească: este o naţie corcită şi degenerată, 
sterilă, fără pământ, şi care nu formează un organism social 

i. Vasile Conta, „Chestia evreiască", în Opere complete, Bucureşti, 
1914, p. 648. Acelaşi amestec de resentiment şi admiraţie e vizibil şi în 
publicistica de tinereţe a lui Mircea Eliade: „Oamenii aceştia, care sunt 
oameni vii şi clarvăzători, îşi apără primatul economic şi politic, pe care 
l-au dobândit cu atâta trudă, risipind atâta inteligenţă şi atâtea mili¬ 
arde. Ar fi absurd să te aştepţi ca evreii să se resemneze de a fi o mi¬ 
noritate, cu anumite drepturi şi cu foarte multe obligaţii, după ce au 
gustat din mierea puterii şi au cucerit atâtea posturi de comandă. Evreii 
luptă din răsputeri să-şi întreţină deocamdată poziţiile în aşteptarea 
unor viitoare ofensive şi, în ceea ce mă priveşte, eu le înţeleg lupta şi 
le admir vitalitatea, tenacitatea, geniul" (v. Mircea Eliade, Piloţii orbi, 
în loc. cit., p. 3). 

complet, productiv, întrucât îi lipseşte clasa rurală, producă¬ 
toare, trăind astfel, de la început şi până în zilele noastre, 
suprapusă celorlalte naţii, din exploatarea muncii lor produc¬ 
tive, aşadar, ca naţie parazitară. 

V. Religia naţiei jidăneşti: este productul acestei rase corcite 
şi degenerate, sterile, fiind expresia imediată a parazitismului 
ei, pe care îl justifică prin dogma fundamentală, diabolică, a 
minciunii «legământului» ce l-ar fi încheiat Dumnezeul lor, 
Iahu (Iehova), cu jidanii, ca «popor ales» dintre toate popoarele, 
ca să-i fie lui «popor sfânt» {am codeş), prin care dar să se 
sfinţească pe întregul pământ, ocupându-1, ceea ce le impune 
să «alunge» popoarele care nu i se închină, «goimi»" 1 . în dera¬ 
pajul lui fanatic, A.C. Cuza anula una dintre tezele fundamen¬ 
tale ale etniciştilor autohtoni: puritatea şi exclusivismul rasial 
al evreilor, care, scria Eminescu în Timpul, „au o lege deose¬ 
bită de aceea a celorlalţi locuitori şi nu s-amestecă cu ei prin 
căsătorii" 2 . Or „corcirea" înseamnă tocmai metisajul, deci eli¬ 
minarea prejudecăţilor rasiale... 

Cel puţin în prima parte a vieţii sale, Căpitanul a evoluat 
în siajul tezelor lui A.C. Cuza. 3 Dar doctrina lui şi, fireşte, 
antisemitismul lui rămân tot variabile şi nehotărâte. Ca om 
politic, Comeliu Zelea Codreanu s-a format sub duble auspicii: 
universitare şi proletare. 4 Colorat mistic, legionarismul adună 


1. A.C. Cuza, „Doctrina naţionalistă creştină - cuzismul", în Apă¬ 
rarea Naţională, VI, nr. 16, 15 aprilie 1928. Dat fiind că la Biblioteca 
Academiei Române colecţia acestui periodic este deteriorată, respec¬ 
tivul text al teoreticianului antisenitismului românesc poate fi consul¬ 
tat în Ideea care ucide. Dimensiunile ideologiei legionare, ed. cit., pp. 
190-195. Citatul figurează la p. 193. 

2. M. Eminescu, [„Ne e silă..."], în Opere, X, ed. cit., p. 306. 

3. A.C. Cuza era naşul de botez al lui Corneliu Zelea Codreanu şi 
naşul de cununie al părinţilor săi. 

4. Evocându-şi începuturile luptei politice, Codreanu scapă în Pen¬ 
tru Legionari o mărturisire elocventă: „Din seara aceea, drumul meu 
se bifurca: jumătate în lupta de la universitate şi jumătate cu Con¬ 
stantin Pancu, în rândurile muncitorimii. Eu m-am legat sufleteşte de 
acest om şi am rămas cu el, sub conducerea lui tot timpul până la desfi¬ 
inţarea organizaţiei". 



AVATARII POPULISMULUI ROMÂNESC 201 


izvoare diferite şi divergente. Conturată târziu, în Pentru Le¬ 
gionari (1936), contribuţia teoretică a Căpitanului e marcată 
de momente de indecizie, incoerenţă, inconsecvenţă. Ea va fi 
citită, intuită şi dezvoltată de oameni de carte cu o pregătire 
superioară: Nae Ionescu, Mihail Manoilescu, Mircea Eliade, 
Ernest Bernea, C. Noica, Traian Herseni, Traian Brăileanu, 
P.P. Negulescu, Dan Botta, Alexandru Cantacuzino, Nichifor 
Crainic, Emil Cioran, Vintilă Horia, Octav Onicescu, Mihail 
Polihroniade, Petre Ţuţea, Radu Gyr ş.a., care - fiecare în parte 
şi toţi împreună - au dat legionarismului un aer compozit ce 
stârneşte şi astăzi controverse. Se îmbină în el elitismul exa¬ 
cerbat 1 cu populismul deşănţat şi egalitarismul, totalitarismul 
cu autoritarismul, antisemitismul declarativ şi virulent cu 
ortodoxismul principial tolerant, iar lista antinomiilor ar putea 
continua. Anii de ucenicie politică a Căpitanului s-au scurs 
într-un decor proletar, Garda Conştiinţei Naţionale a munci¬ 
torului Constantin Pancu îmbinând programatic revendicări 
socialiste sau măcar social-democrate cu imperative ale naţio¬ 
nalismului creştin de nuanţă ortodoxă. Pancu nu părea străin, 
nici imun la tezele comuniste, din moment ce edicta în Con¬ 
ştiinţa'. „încolo, noi vrem socializarea mijloacelor de producţie, 

1. într-o Circulară din 1936 C.Z. Codreanu îi semnala alarmat ge¬ 
neralului Gh. Cantacuzino-Grăniceru, liderul oficial al partidului To¬ 
tul pentru Ţară: „O mare primejdie ameninţă organizaţia legionară. 
Intrarea în cadrul organizaţiei a o mulţime de elemente slabe, sau chiar 
rele. [...] Cu durere am putut să văd o serie de mici haimanale, pleava 
satelor şi oraşelor, oameni fără nici un căpătâi, purtând şi batjocorind 
Sf. Cămaşă Verde în care au murit martirii noştri. [...] Elementele slabe 
vor fi îndepărtate imediat. [...] Pe viitor, şefii de judeţe, plăşi, cuiburi 
etc. să nu uite următoarele legi: (a) Cât mai puţini legionari şi cât mai 
mulţi prieteni, (b) Din ao de cereri de înscriere se resping 19 şi se pri¬ 
meşte una, cea mai bună“ (v. Circulara nr. 41, în Constantin Petcu- 
lescu, Mişcarea Legionară. Mit şi realitate, ed. cit., p. 285). Oricum 
am privi lucrurile, această exigenţă pare demagogică. Dacă după pre- 
zumata îndepărtare a elementelor slabe Legiunea număra în 1938 
circa aoo.ooo de membri şi s-ar fi aplicat „legile" lui Codreanu, atunci 
ar fi trebuit respinse 3.800.000 de cereri, adică tot electoratul activ 
al României din acele vremuri... 

vrem ca nimeni să nu mai tragă foloase din braţele muncito¬ 
rilor, îmbogăţindu-se din biata lor trudă. Fabricele sunt ale 
muncitorilor şi pământul al ţăranilor". (Acesta să fie motivul 
pentru care burghezia l-a aruncat în neagră mizerie, nu înainte 
de a -1 fi folosit împotriva comuniştilor?) Imperativul etnicist 
şi autohtonist intervine numai în privinţa păturii suprapuse: 
„iar cei ce conduc să fie români, purtând sfântul nostru trico¬ 
lor pe piept şi trăind în sfânta credinţă a lui Hristos al . Prin 
juxtapunere, ajungem (via Liiger şi Otto Bauer) la doctrina 
socialismului naţional-creştin, de care Codreanu pare tentat 
la începuturi. Pancu era un naţionalist înverşunat, lunile de 
anarhie rusească din vara, toamna lui 1917, iarna lui 1918 îl 
înrăiseră şi-i dăduseră convingerea că răul relelor, maleficus 
maleficorum, era evreul bolşevic în ipostază de comisar politic 
discreţionar. Pentru el „revoluţia mondială" troţkistă era 
„operă jidovească curată" care năruia edificiul naţional. 

La fel judecă şi discipolul său vremelnic! Dacă Comeliu 
Zelea Codreanu este autorul articolului „Socialismul naţio¬ 
nal-creştin şi antisemitismul nostru", semnat în Conştiinţa 
doar cu iniţiala C., atunci lecţia lui Pancu pare bine asimilată, 
căci socialismul lui e restrictiv şi dictatorial faţă de alogenii 
cu mandat parlamentar: „Declarăm că nu avem nimic contra 
populaţiei paşnice evreieşti care nu se amestecă la conducerea 
treburilor în statul român. Am semnat un tratat de pace care 
asigură liberă propăşire minorităţilor. 

Prin urmare, dr. Ghelerter şi Ilie Moscovici, ocupaţi-vă, vă 
rog, de propăşirea evreilor!... 

Nu vă tolerăm să faceţi internaţionalism pe pământul româ¬ 
nesc şi tuturor jidanilor care fac socialism internaţional la noi, 
le strigăm: « Plecaţi de-aici la Palestina şi faceţi-vă acolo repu¬ 
blica bolşevică pe care v-o doriţi»" 2 . 

Universitatea din Iaşi era polarizată politic, stânga având 
poziţii dominante în corpul profesoral şi în mediul studenţesc. 
Germenii comunişti pe care voiau să-i izoleze profilactic na- 

1. „Socialismul naţional", în Conştiinţa, I, 9, 8 dec. 1919, p. 1. 

a. Vezi C., „Socialismul naţional-creştin şi antisemitismul nostru", 
în Conştiinţa, 1 ,13-14, 5 ian. 1920, p. 1. 

ţionaliştii radicali acţionau eficient direct sau prin interpuşi. 
In Senatul universitar profesori ca Paul Bujor, C.I. Parhon 
(instalat după abdicarea regelui Mihai la 30 decembrie 1947 
în înalta funcţie de preşedinte al Prezidiului Marii Adunări 
Naţionale), Traian Bratu, Alexandru Myler aveau un cuvânt 
preponderent, iar opoziţia de dreapta (A.C. Cuza, I. Găvă- 
nescul, C. Şumuleanu, N.C. Paulescu, C. Tiron), concentrată 
îndeosebi la Facultatea de Drept, nu-i putea face faţă eficient. 
Dirijaţi de Centrul Studenţesc Iaşi (interfaţă a Societăţii Stu¬ 
denţilor Comunişti), agitatorii stângii aveau audienţă consi¬ 
derabilă printre studenţi. 

Factori de ordin material şi religios au zdruncinat această 
stare de lucruri. Simpatiile de stânga ale profesorilor nu i-au 
împiedicat să stabilească taxe universitare prohibitive pe care 
studenţii români (mulţi proaspăt demobilizaţi) nu le puteau 
plăti. Mai înlesniţi din punct de vedere material, studenţii evrei 
erau în stare să le achite. In anul universitar 1922-1923, sem¬ 
nala acuzator profesorul N.C. Paulescu, din 160 de studenţi 
înscrişi în anul I al Facultăţii de Medicină din Iaşi, 130 erau 
evrei şi 30 erau creştini. Deci bun prilej de agitaţie naţiona¬ 
listă şi de reclamare imperativă a instituirii unui numerus 
clausus pentru minoritari. 1 

In acest plan intervin imponderabile ce schimbă raportu¬ 
rile de forţe şi dau apă la moară extremiştilor de dreapta. In 
numele unor principii laice, acceptate azi, dar şocante în so¬ 
cietatea conservatoare de atunci, studenţii evrei refuză tra¬ 
diţionala slujbă religioasă de sfinţire a apei la deschiderea 

1. V. în acest sens articolul lui N.C. Paulescu, „Cauzele manifes¬ 
taţiilor studenţeşti", în Apărarea Naţională, I, nr. 20, 15 ian. 1923. In 
Unirea, A.C. Cuza a dezvoltat ofensiva pentru numerus clausus cu 
probe noi, prezentate de un istoriograf recent: „în condiţiile în care la 
Universitatea din Iaşi — argumentează A.C. Cuza -, în anul şcolar 
1922-1923, peste 60 la sută dintre studenţi sunt evrei, numerus clau¬ 
sus este perfect îndreptăţit. Legea se aplică, de altfel, în Ungaria, din 
1920, iar Parlamentul Poloniei a luat-o în dezbatere. Principiul legii a 
fost recunoscut, la 30 septembrie 1922, de însuşi Consiliul Societăţii 
Naţiunilor de la Geneva" (v. Grigore Traian Pop, Mişcarea Legionară. 
Intre idealul izbăvirii şi realitatea dezastrului, ed. cit., p. 192). 

anului universitar, act care echivala în ochii lor cu un botez 
colectiv, iar mediciniştii cer să facă practică numai pe cadavre 
creştine. Se confruntau surd două naţionalisme: cel evreiesc 
şi cel românesc, cu derapaje de ambele părţi. 1 Fără invocarea 
pericolului extern, a primejdiei bolşevice - reale - „care ame¬ 
ninţa Ţara, Coroana, Credinţa", cel de-al doilea nu s-ar fi putut 
dezvolta. Ceea ce i-a deservit pe evrei a fost propulsarea lor 
insistentă în organele de conducere ale Internaţionalei comu¬ 
niste şi în cele ale Partidului Comunist din România. 2 Realitate 
care nutreşte şi încălzeşte până la incandescenţă naţionalis¬ 
mul nativ al tânărului Corneliu Zelea Codreanu, determinân- 
du-1 să fie mai fascist decât fasciştii de curând iviţi pe scena 
politică a României. In Fasciştii constructivi, organul Fasciei 

1. Acelaşi Grigore Traian Pop semnalează poziţia rabinului Basa¬ 
rabiei Leib Tirelson, care cerea în 1924 învăţământ în limba idiş, o 
catedră de religie mozaică în licee, predarea religiei mozaice în univer¬ 
sităţi de către profesori evrei. Şi tot Grigore Traian Pop relevă poziţia 
inteligentului critic literar evreu H.H. Sanielevici: „Naţionalismul iu¬ 
daic, fără o ţară de sprijin şi fără o temelie ţărănească, este boală cu¬ 
rată pentru evrei şi pentru ţară" ( ibidem , p. 115). Sanielevici avea în 
vedere o patrie-mamă, atunci inexistentă. Dar o ţară de sprijin exista 
peste Nistru, iar unii atentatori s-au bucurat de concursul ei efectiv. 
Max Goldstein (vezi supra, p. 150 e un exemplu. Dar poate fi adăugat 
şi cazul studentului G. Lungulescu, „tăiat cu o cruce de jidovi" în iarna 
lui 1923, spre indignarea elevului Mircea Eliade, ori, mai târziu, cel al 
legionarului Gheorghe Grigor, împuşcat în parcul din Cernăuţi de co¬ 
munistul Isidor Koschmann, la instigarea lui Eduard Wagner, membru 
al organizaţiei Morgenroit. 

2. Opţiunile Cominternului sunt clare. O cercetare de după 1989 
precizează cine reprezenta România la Congresul VII al Internaţiona¬ 
lei Comuniste (Moscova, 1935): „din partea Partidului Comunist din 
România a fost prezentă o delegaţie alcătuită din Boris Stefanov (Dra- 
ganov sau Dragu), Nicolae Golberger (Victor Ardeleanu), Vanda Nicols- 
chi (Elena Feodorovna Nikolskaia) şi Marcel Pauker (Marin Stepan 
Semionovici) - cu drept de vot deliberativ; Moise Dubinski (M. Goreţ- 
novici) şi Manea Erlich (Elena Feodorovna Macikovskaia), cu drept de 
vot consultativ. Din cei şase delegaţi, unul era bulgar şi restul evrei, 
orice comentariu fiind de prisos" (v. Marin C. Stănescu, Gheorghe Neacşu, 
Moscova, Cominternul, filiera comunistă balcanică şi România -1914- 
1944, Editura Silex, Bucureşti, 1994). 

Naţionale Române, antisemitismul avea alura unei competiţii 
cu evreii pentru asigurarea „armoniei sociale" şi consolidarea 
căminului comun: „Admirând însuşirile evreilor, ambiţionând 
să-i egalăm sau chiar să-i întrecem, vom obţine rezultate mai 
pozitive decât urându-i şi trecându-i prin foc şi sabie, căci prin 
asta nu ne întărim cu nimica, ba din contra, vom fi meniţi a 
pieri şi noi prin focul şi sabia altora" 1 . 

Ca întemeietor, la ao mai 1922, al Asociaţiei Studenţilor 
Români Creştini, Codreanu e mult mai neguros şi exaltat. Ima¬ 
ginaţia lui aprinsă vede doar „hoarde jidoveşti" invadându-i 
patria, aşa cum Căline va întrezări în delirantul pamflet Ba- 
gatelles pour un massacre „hoarde evreieşti" cotropind Franţa 2 ; 
aşa că-şi asumă rolul Salvatorului providenţial care îndreaptă 
greşelile mulţimii. „Când m-am aruncat în acea luptă - îşi va 
rememora el începuturile - n-am făcut-o în urma vreunui în¬ 
demn din partea cuiva. [•■■] N-aş putea să definesc cum am 
intrat în luptă. Poate ca un om care mergând pe stradă cu gân¬ 
durile lui, surprins de focul care mistuieşte o casă, îşi aruncă 
haina şi sare în ajutorul celor cuprinşi de flăcări. [...] Am înţe¬ 
les numai atât din toate cele ce vedeam, că ne pierdem ţara, că 
n-o să mai avem ţară; că, prin concursul inconştient al bieţilor 
muncitori români sărăciţi şi exploataţi, va veni peste noi, stă- 
pânitoare şi pustiitoare, hoarda jidovească" 3 . în căutare de spa¬ 
ţiu vital, elanul lui salvator, mesianic, depăşeşte la un moment 
dat graniţele României. în Germania, unde pleacă pentru un 
doctorat în economie politică la Universitatea din Berlin, e 
„dezamăgit de lipsa de organizare şi de orientare doctrinară" a 
naţional-socialiştilor germani, care îi par inferiori „băieţilor" 
de-acasă. Se va împăuna apoi că el le-ar „fi fost profesorul de 
antisemitism, ducându-le acolo din adevărurile învăţate la Iaşi". 

Ceea ce-i dezvăluie involuntar dependenţa doctrinară. Nu 
el descoperise „adevărurile", ci alţii, A.C. Cuza îndeosebi, care, 

1. N.A 1 . Niculescu-Ianca, .Antisemitismul care ne trebuie!", în Fas¬ 
ciştii constructivi , I, nr. 3-4, 20 decembrie 1923, p. 1. 

2. Louis-Ferdinand Caline, Bagatelles pour un massacre, Denoel, 
Paris, 1937. 

3. Corneliu Zelea Codreanu, Pentru Legionari, ed. cit., pp. 54-55. 

am arătat, vedea în victoria din 1930 a naţional-socialiştilor 
germani izbânda doctrinei şi programului cuzist. Şi mai dez¬ 
văluie şi un strat mai adânc al psihologiei: tânărului Codreanu 
îi plac învingătorii care triumfă subit, nu luptătorii metodici 
şi răbdători. De aceea îl atrage Mussolini, care după un marş 
victorios ocupă Roma, şi-l lasă rece Hitler, cu puciul lui de 
berărie. Dar realitatea românească îl va obliga să păşească 
pe calea ultimului. Până la urmă lupta nu o duce cu evreii (în 
timpul vieţii sale legionarii au omorât un singur evreu), ci cu 
„vânduţii" şi „trădătorii" din propriul neam sau asimilaţi aces¬ 
tuia: Alex. Constantinescu, Gh. Mârzescu, Constantin Manciu, 
Aurelian Vernichescu, I.G. Duca, Mihail Stelescu, N. Iorga ş.a. 
Iar când o duce totuşi o face în numele unui ipotetic viitor 
apocaliptic al neamului căruia istoria îi suna „ultima oră". Ca 
atare, exagerează fără remuşcări, pentru a preveni prăbuşi¬ 
rea colectivă. In universităţile româneşti, se indignează el, 
80% dintre studenţi ar fi fost evrei. De unde concluzia clamată 
crescendo, retoric, cu disperare: „Urmează ca 80 la sută din 
conducătorii acestei ţări să fie mâine jidani, străini de trecu¬ 
tul nostru, străini de aspiraţiile noastre naţionale. Urmează 
ca trei milioane de jidani să stăpânească 11 milioane de ţărani 
români, buni numai să poarte jugul, muncind pământul pen¬ 
tru ca să desfăteze pe fiul lui Israel". 

întemniţat în toamna lui 1924 pentru uciderea prefectului 
de poliţie Constantin Manciu, înalt funcţionar al statului ro¬ 
mân, nu conştientizează realitatea atroce a crimei, nici măcar 
nu se consolează cu ideea că a ucis un poliţist torţionar, cu 
multe abuzuri la activ, ci se compătimeşte ca victimă - el şi 
poporul său - a complotului iudaic: „în tabăra duşmană săr¬ 
bătoresc demonic, sorbind cu aurite cupe şi ultima picătură 
de sânge, din istovit, uscatul, românescul nostru trup: trium¬ 
fătorii. Sunt vipere cu cap de jidov, cu feţele însângerate şi 
pocite, rânjind ca lupii hămesiţi, cu dinţi de fiară, în ochii 
arzători purtând o diavolească perfidie, în palate strălucite, clă¬ 
dite cărămidă cu cărămidă din sudoarea românească, păşind 
pe covoare de mătasă, îmbrăcaţi în haine scumpe, sărbătorind 

triumful, ridică osanale. E atâta lumină, atâta bucurie, atâta 
avuţie, atâta desfătare acolo... 

Iar pentru tine, sărman român, care stai în stradă, flă¬ 
mând şi tremurând, şi priveşti nedumerit, pentru tine nu este 
loc în ţara aceasta" 1 . Şarja, fără îndoială, îngroşând expresio¬ 
nist liniile acestui capricho goyesc pentru care avea precursori 
pe teren românesc. (In Complotul bubei Hasdeu schiţase ima¬ 
gini similare.) Mai era loc destul pentru români. In absolut, 
numărul evreilor nu era copleşitor: 800.000 de oameni la o 
populaţie de circa 18.000.000. Şoca însă prin schimbarea ver¬ 
tiginoasă a proporţiilor: fuseseră aproximativ 165.000 în 1866, 
213.000 în 1912, şi, iată, cifra se împătrise nu doar prin creş¬ 
tere organică, ci şi printr-un aflux considerabil de refugiaţi 2 
din Rusia sfâşiată de războiul civil, din Ucraina, Polonia (Ga- 
liţia), Ungaria, Bavaria. Până şi evreii pământeni erau de¬ 
concertaţi de numărul mare al nou-veniţilor, fapt relevat cu 
onestitate de Francisco Veiga: „Chiar comunitatea iudaică ro¬ 
mână a ajuns să fie şocată de alăturarea noilor contingente" 3 . 

Ca idee axială a doctrinei codreniste, antisemitismul are o 
evoluţie inegală, cu ridicări şi coborâri de ton, cu discrepanţe 
între planul teoriei şi cel al practicii. El este vehement, radical, 
la începuturile Mişcării, când Zelea Codreanu era tutelat ide¬ 
ologic de A.C. Cuza, dar realităţile luptei politice, sărăcia de 
mijloace financiare, transformarea Legiunii în partid parla¬ 
mentar cu o audienţă crescândă i-au impus Căpitanului o tem¬ 
perare progresivă, chiar un ton conciliator, de neconceput în 
faza dintâi. Cert, Căpitanul nu s-a dezis făţiş niciodată de an¬ 
tisemitism. Iuliu Maniu, un „adevărat fanatic al democraţiei", 
cum se considera singur în depoziţia din 24 mai 1938 la proce¬ 
sul lui Comeliu Zelea Codreanu, indica, drept principal punct 
diferenţiator între Partidul Naţional Ţărănesc şi Mişcarea 

1. Corneliu Zelea Codreanu, Scrisori studenţeşti din închisoare, ed. 
cit, pp. 17-18. 

2. Informaţii din epocă susţin că ar fi fost vorba de 135.000 de re¬ 
fugiaţi. 

3. Francisco Veiga, Istoria Gărzii de Fier igig-ig4i. Mistica ultra- 
naţionalismului, ed. cit., p. 61. 

Legionară, faptul că „Partidul D-lui Codreanu este un partid 
antisemit, partidul nostru însă nu este antisemit", dar ob¬ 
serva tot atunci câteva puncte de convergenţă între el şi căpe¬ 
tenia legionară: respectul pentru ideea naţională, ca „factorul 
vital în propăşirea unei naţiuni", încrederea în „calităţile fără 
seamăn de frumoase ale poporului român, susţinător de Stat", 
încheind, în stilul unui familiar al retoricii ecleziastice învă¬ 
ţate cândva la Mitropolia Unită de la Blaj: „Adevărat că Dl. 
Codreanu, precum am arătat, are în concepţiunea sa un ele¬ 
ment, acel al antisemitismului, pe care eu nu-1 aprob, dar 
ideea fundamentală este identică şi sunt sigur că se va con¬ 
vinge şi prin ultimele evenimente că o politică de stat antise¬ 
mită la noi nu este posibilă. Afară de aceasta, Dl. Codreanu 
este de aceeaşi convingere cu mine, că, fără a respecta regulile 
de corectitudine în viaţa particulară şi publică şi fără a ţine 
seamă de morala creştină, nu se poate asigura dăinuirea unei 
naţiuni; şi că părăsirea acestora ar însemna şi pentru poporul 
nostru ceea ce a însemnat şi pentru multe popoare din trecut: 
distrugere şi pieire! Pentru aceasta suntem de acord în ten¬ 
dinţa de a impune, în viaţa particulară, socială şi publică, 
corectitudinea, onoarea şi morala creştină, pe care astăzi - 
durere - aţâţi o calcă" 1 . 

Suficiente motive pentru ca ambii să fie personae non gra- 
tae în ochii monarhului, acesta decizând - conform mărturiei 
lui Armând Călinescu — să fie asasinaţi amândoi, sentinţă pe 
care confidentul şi unealta lui Carol II o limitează doar la 
Căpitan. Pe 13 martie 1938 acesta notează sibilinic în însem¬ 
nările sale: „Convorbire cu Urdăreanu. Codreanu şi Maniu. Eu 
nu la Maniu" 2 . Intenţie asupra căreia Zelea Codreanu era de 

1. loan Scurtu (coord.), Corneliu Beldiman, Badea-Florin Pintilie, 
Tiberiu Tănase, Puiu Dumitru Bordeiu, Ideologie şi formaţiuni de 
dreapta in România, voi. V, 30 martie 1938 - 6 septembrie 1940, Aca¬ 
demia Română, Institutul Naţional Pentru Studiul Tbtalitarismului, 
Bucureşti, 2006, p. 117. 

2. Grigore Traian Pop, Mişcarea Legionară. Idealul izbăvirii şi 
realitatea dezastrului, ed. cit., p. 420. Decizie care implica însă şi o 
schimbare de plan: Codreanu nu mai trebuia îndepărtat de pe scena 
politică a ţării printr-un asasinat nocturn efectuat de 200 de puşcă- 

mult edificat, fiindcă aşa cum regele, camarila lui şi organele 
poliţieneşti aveau informatori infiltraţi în rândurile Mişcării 
Legionare, şi aceasta avea, la rându-i, iscoade strecurate cu 
dibăcie în anturajul puterii. Când în ziarul filolegionar Buna 
Vestire din 3 martie 1937 a fost publicat articolul „Iuliu Maniu“ 
în care se susţinea ideea că fruntaşul naţional-ţărănist dă 
semne de amiciţie Legiunii pentru „a capta tineretul curat", 
Căpitanul riposta: „noi credem că dl Maniu este un om corect 
şi de ţinută morală într-o ţară care moare în fiecare zi din 
lipsă de ţinută morală şi de corectitudine interioară. Că pen¬ 
tru această ţinută în contra sa se unelteşte, după cum se unel¬ 
teşte ceas cu ceas şi în contra tineretului [legionar - n. m.]. 
Cerem să ni se dea măcar dreptul de a ne respecta acei care, 
nefiind din aceleaşi tabere de păreri, simţim în carnea noastră 
suliţele aceloraşi uneltitori" 1 . 


riaşi dirijaţi de Gavrilă Marinescu, ci printr-un proces cu aparenţe 
de legalitate. 

1. V. Circulara Nr. 6a din 4 martie 1937, în Corneliu Zelea Co- 
dreanu, Circulări şi Manifeste igaj-igg8. Carte editată sub egida 
revistei Cuvântul Legionar, Bucureşti, 24 iunie 3009, p. 131. Prin in¬ 
formatorii lui, Căpitanul va afla şi de intenţia juristului Istrate Micescu, 
ministru de externe în efemerul guvern Goga-Cuza, de a -1 asasina (prin 
intermediul prefectului de Neamţ) pentru „înalte raţiuni de stat" şi de 
planurile similare ale lui Armând Călinescu. Inabil (sau mizând, poate, 
pe solidaritatea ostăşească), şi-a deconspirat singur una dintre surse: 
„Domnul General [Ion] Sichitiu, fost şef al Marelui Stat-Major, m-a 
chemat acum două săptămâni pentru a-mi comunica ceva grav. D-sa 
mi-a spus: «Domnule Codreanu, te-am chemat pentru a te avertiza, 
într-o discuţie pe care am avut-o cu Dl Armând Călinescu despre dis¬ 
pariţia D-tale, că D-ta ai putea să dispari, şi astfel Mişcarea Legionară 
ar dispărea şi ea.» Domnul Emilian, fiind chemat prin Ministerul de 
Interne şi trimis apoi la Dl Istrate Micescu, cred că Dl Armând Căli¬ 
nescu nu este străin de îndemnurile D-lui Istrate Micescu. De altfel 
cred cu tărie că D-nii Istrate Micescu şi Armând Călinescu sunt expre¬ 
sia, şi în această chestiune, a anumitor cercuri pe care voi le cunoaşteţi 
prea bine. Camarazi, rog să nu se interpreteze greşit această circulară, 
să nu se creadă că mi-e teamă de moarte. Şeful Legiunii râde de moarte 
şi nu se păzeşte niciodată de ea. Fac această Circulară pentru că vreau 
să fiu răzbunat" (ibidem, p. 253). Codreanu se referea la avocatul Ion 
V. Emilian, preşedintele tineretului cuzist, comandantul Cămăşilor 

Final însângerat 

Aventura naţional-populistă a Căpitanului şi a Legiunii s-a 
încheiat precipitat şi sângeros. Devenit un concurent cu şanse 
tot mai mari de a cuceri puterea politică pe cale legală, el 
stânjenea populismul regal, înclinat şi el spre spectacolul et¬ 
nografic ce-ar fi trebuit să demonstreze unitatea naţiunii în 
jurul suveranului, grija lui pentru toate componentele popo¬ 
rului său. Când Corneliu Zelea Codreanu a refuzat cererea 
regelui de a-i încredinţa comanda Legiunii, soarta lui a fost 
pecetluită. Lovitura de stat regală din io februarie 1938 a 
anulat Constituţia, înlocuită cu una redactată de Istrate Mi- 
cescu şi validată printr-un plebiscit măsluit, a suprimat acti¬ 
vitatea politică, a interzis partidele (cele mai vizate fiind 
Partidul Naţional Ţărănesc şi Totul pentru Ţară) şi a instalat 
un guvern de „uniune naţională" prezidat de patriarhul Miron 
Cristea, având la interne, ca mână forte, pe Armând Căli- 
nescu, duşmanul de moarte al legionarilor. în 17 aprilie Co¬ 
dreanu e arestat la Predeal şi condamnat iniţial la 6 luni de 
închisoare pentru o scrisoare „ofensatoare" trimisă lui Nicolae 
Iorga (acum ministru fără portofoliu şi membru influent în 
Consiliul de Coroană), apoi condamnat pentru înaltă trădare 
într-un nou proces ce-i aduce la 27 mai o pedeapsă de 10 ani 
de muncă silnică. 

Legea pentru apărarea ordinii de stat promovată de noul 
guvern şi introducerea pedepsei cu moartea au dat mână li¬ 
beră lui Carol II şi omului său de maximă încredere, Armând 
Călinescu, să ia măsuri dure contra legionarilor. Elita inte¬ 
lectuală a partidului este arestată pe capete şi condamnată 
la pedepse lungi de închisoare. Un val masiv de arestări şi 
internări în lagăre de concentrare îi vizează şi pe membrii de 
rând. Lui Codreanu îi scapă practic partidul din mână, iar 
succesorul lui autoimpus, Horia Sima, începe o serie de aten¬ 
tate „revoluţionare" în diverse zone ale României: e dinamitată 
uzina electrică din Cluj, pusă o bombă la teatrul din Timi- 


albastre (1933-1935) şi conducător al „Svasticii de foc" (de la 14 noiem¬ 
brie 1935). în acel moment era prefect al judeţului Neamţ. 

şoara, sunt incendiate sonde şi rafinării pe Valea Prahovei, 
trimise scrisori de ameninţare magistraţilor şi rezidenţilor 
regali etc. A fost picătura care a umplut paharul. La 30 noiem¬ 
brie 1938, Codreanu şi „apostolii" lui, Nicadorii şi Decemvirii 
(13 la număr, de parcă noile autorităţi ar fi vrut să ironizeze 
macabru înclinaţia religioasă a liderului legionar), sunt stran¬ 
gulaţi de jandarmi în Pădurea Tâncăbeşti (la 30 km de Bu¬ 
cureşti). Cadavrele lor ciuruite de gloanţe sunt aruncate într-o 
groapă comună la închisoarea Jilava, unde e turnat conţinu¬ 
tul mai multor damigene cu vitriol. Presei i se furnizează un 
comunicat că ar fi fost împuşcaţi de jandarmi pe când încercau 
să fugă. Noul regim instituie un partid unic, Frontul Renaş¬ 
terii Naţionale, organizat după modelul partidelor totalitare 
din Italia şi Germania, adoptă salutul roman, are, ca şi legi¬ 
onarii, cultul uniformei. Mai mult, imită limbajul legionar, 
Armând Călinescu vorbind şi el de ţară, patriotism, familie, 
muncă, ordine, tradiţie, creştinism, naţionalism, purificarea 
moravurilor. îl ajunge răzbunarea legionarilor, aşa cum lăsase 
cu limbă de moarte Codreanu. La 21 septembrie 1939, Ar¬ 
mând Călinescu, premier în funcţie de la 7 martie, e asasinat 
de un comando legionar. Represiunea regală a fost teribilă şi 
masivă. Terorismului de partid îi răspunde terorismul de stat. 
Câteva sute de legionari au fost executaţi în lagăre, cadavrele 
altora (câte 3-5 din fiecare judeţ) atârnate demonstrativ de 
stâlpii de telegraf, altele arse în crematorii (au fost şi cazuri 
de prizonieri arşi de vii). După toate acestea, regele ar fi putut 
spune „ordinea domneşte la Bucureşti", dar a indispus destui 
români care, scria Henri Prost în Destin de la Roumanie, „re¬ 
fuzau să vadă introduse în România moravurile din Turcia 
lui Abdul Hamid" 1 . 

Curând, steaua lui păleşte şi se prăbuşeşte. Cedarea, fără 
luptă, a Basarabiei şi a Bucovinei de Nord, în urma ultima¬ 
tumului sovietic din 26 iunie 1940, pierderea (în favoarea 
Ungariei horthyste) a unei jumătăţi (aproape) din Transilva¬ 
nia, consecinţă a Dictatului de la Viena din 30 august acelaşi 

1. Henri Prost, Destin de la Roumanie (igi8-igs4), Berger-Levrault, 
Paris, 1954, p. 151. 

an, impus de Germania nazistă şi Italia fascistă, i-au înstră¬ 
inat ultimele simpatii. Omul care timp de zece ani i-a trădat 
pe toţi e trădat de toţi la rândul lui. Revoluţia legionară pusă 
la cale de Horia Sima la 3 septembrie 1940 îi dă ultima lovi¬ 
tură. în disperare de cauză îl cheamă la guvernare pe gene¬ 
ralul Ion Antonescu pe care până atunci îl ţinuse în arest la 
mănăstirea Bistriţa. Nădăjduia ca acesta să facă linişte în- 
tr-un Bucureşti zguduit de demonstraţii masive şi într-o ţară 
în care în oraşele mari: Braşov, Sibiu, Timişoara, Constanţa, 
dar şi în altele mai mici (Alba Iulia, de exemplu) aveau loc 
ciocniri cu poliţia şi jandarmii. De conivenţă cu Iuliu Maniu, 
cu alţi lideri politici importanţi, Antonescu îl obligă pe rege 
să plece. Cu un rest de felonie balcanică, acesta nu abdică, ci 
transferă puterea fiului său, Mihai, care devine rege. Popu- 
lismul regal, de fapt guvernamental, căci Carol II fusese până 
atunci adevăratul premier, eşua în faţa altui populism „tota¬ 
litar, de stil naţional-socialist“, dar care, sublinia Guy Hermet, 
„se inspiră totuşi mai puţin din hitlerism cât dintr-o dinamică 
proprie românească" 1 . Venit la putere pe valul revoluţiei le¬ 
gionare, Antonescu se va debarasa de aliaţii de circumstanţă 
în 21-23 ianuarie 1941 după rebeliunea legionară care însân¬ 
gerase Bucureştiul, lăsând în urma ei o dâră lungă de răzbu¬ 
nări odioase, de masacre, jafuri şi pogromuri. Şefii Legiunii 
care n-au izbutit să se salveze în Germania sunt executaţi, 
membrii valizi de a purta arme vor fi trimişi pe frontul de est 
în 20 de batalioane de sacrificiu pentru a se reabilita (fără a 
li se spune că nu o puteau face decât prin moarte), ceilalţi 
sunt internaţi în închisori, de unde vor fi preluaţi în 1944 de 
comunişti. Cu deplorabilul eşec al Mişcării Legionare se în¬ 
cheie o lungă etapă a populismului românesc, elitist totuşi, la 
nivel social şi ideologic, deci deviant din punct de vedere al 
dogmei populiste, după cum era şi din cel al ideologiei fasciste. 
După interludiul dictaturii militare antonesciene şi cei trei 
ani de dificilă supravieţuire pe tron a regelui Mihai I, socie¬ 
tatea românească va fi alta, cinică şi egalitaristă, iar populis- 
mul se va conforma noii realităţi. Figurile lui de marcă nu vor 


1. Hermet, op. cit., p. 262. 

mai aparţine elitei intelectuale, ci unui eşalon secund al pu¬ 
terii care îşi face din naţionalism trambulină. 


Iluziile pierdute: prăbuşirea tuturor populismelor 

De la lovitura de stat a domnitorului A.I. Cuza din 2 mai 1864 
până la cea a generalului Ion Antonescu din 6 septembrie 
1940, România a fost poligonul de încercare al mai multor 
tipuri de populism. Varietatea şi diversitatea ideologică a aces¬ 
tora ies din comun. Devansând sau imitând forme ale popu- 
lismului clasic (dacă îl putem numi aşa, într-atât de neuniform 
este tratat conceptul de către comunitatea ştiinţifică), popu- 
lismul românesc a testat variante de o derutantă diversitate. 
A fost mai întâi populismul guvernamental al lui Cuza, ale 
cărui veleităţi progresiste au fost remarcate, între alţii, de 
Hermet în sinteza sa. Mergând pe nisipuri mişcătoare, refor¬ 
mistul principe a încercat „să îşi întărească o autoritate per¬ 
sonală asupra ţăranilor pentru a contracara presiunile marilor 
boieri care doreau să îi dicteze conduita 01 . Reforma agrară i-a 
adus exilul şi moartea prematură. Să fi practicat succesorul 
său la tron, regele Carol I, un populism „de semn inversat", 
după cum afirmă acelaşi Hermet? Nu împărtăşesc ipoteza 
potrivit căreia regele străin „idealizează [...] autenticitatea ţă¬ 
rănească a României spre a-i ţine în frâu pe liberali, ale căror 
proiecte de modernizare primejduiesc statu-quo -ul agrar" 2 . 
Dimpotrivă: devenit el însuşi mare latifundiar prin Legea 
privind Domeniul Coroanei din 1884, Carol viza să-i domine 
pe conservatori, care îl priveau ca pe un fel de înalt funcţionar 
bine plătit, dar nimic mai mult, cu atât mai puţin drept un 
boier de viţă. Regele mărturiseşte de altfel în memoriile sale 
că niciodată nu se simţise mai puţin suveran decât sub gu¬ 
vernele conservatoare, mai ales cele conduse de Petre Carp, 
care îşi îngăduia un ton foarte liber la adresa „străinului". 

Populismul guvernamental este de asemenea ilustrat de 
generalul (apoi mareşal) Alexandru Averescu, care înfăptuieşte 


i. Ibidem, p. aşg. 
a. Ibidem, pp. 359-360. 

şi el o reformă agrară, nici aceasta dusă până la capăt. Am 
trecut deja în revistă prestaţia sa contradictorie din primul 
mandat de premier (13 martie 1920 - 17 decembrie 1921), cu 
balansul necontenit stânga-dreapta. Al doilea mandat al său 
(30 martie 1926 - 3 iunie 1927), exercitat pe fundalul stării 
de asediu, a virat spre o dictatură personală ă la Boulanger. 
Cabinetul său, subminat de disensiuni, a căzut şi pentru că 
a încercat o revizuire a reformei agrare, ceea ce i-a atras con¬ 
comitent ostilitatea liberalilor şi a naţional-tărăniştilor, ultimii 
fiind pe punctul de a-şi codifica în fine populismul agrar. Când 
au preluat frâiele puterii, sub bagheta lui Iuliu Maniu, agra¬ 
rienii nu au fost nici ei capabili, în ciuda celor patru guverne 
pe care le-au avut până la 13 noiembrie 1933, să găsească 
soluţia miraculoasă pentru a edifica un stat ţărănesc, al ţă¬ 
ranului cetăţean, fără a pune la dispoziţia acestuia din urmă 
un sistem educaţional performant, un ansamblu de instituţii 
care să îi îngrijească sănătatea precară şi în special un instru¬ 
ment de creditare graţie căruia gospodăriile ţărăneşti să poată 
achiziţiona mijloace de producţie modeme. Cooperatismul lor 
incantatoriu s-a prăbuşit ca un castel de cărţi de joc. 

Populismele româneşti antebelice sau interbelice au eşuat 
rând pe rând din cauza incapacităţii promotorilor lor respec¬ 
tivi de a rezolva o problemă primordială: chestiunea agrară. 
Toate vorbeau în numele ţăranului, dar îi ignorau dramele 
reale. Soluţiile lor explorau un nebulos trecut medieval, domi¬ 
nat de o concordie ipotetică şi de o la fel de ipotetică solidari¬ 
tate etnică, cvasifamilială, între marele proprietar şi ţăranul 
şerb (cazul sămănătorismului) sau se proiectau într-un viitor 
îndepărtat, utopic şi imprecis (cazul poporanismului). Am 
putea spune, pe urmele lui Andre Maurois în paginile sale 
consacrate Iluziilor pierdute ale lui Balzac, că populiştii îşi 
preferau speranţele realităţii şi se arătau incapabili să dis¬ 
tingă între cele două. Se plasau într-o „temporalitate apolitică" 
(iarăşi Hermet), fără a-şi stabili o agendă de priorităţi, un pro¬ 
gram. Ba chiar legionarii şi-au făcut din absenţa programului 
un titlu de glorie. 

Aproape toate populismele româneşti au fost creaţia unui 
lider charismatic. Principele Cuza, Iorga, Stere, Averescu, Nae 

Ionescu, Codreanu întreţineau cu naţiunea (o naţiune de ţă¬ 
rani, fireşte) raporturi de natură emoţională, de resortul sen¬ 
sibilităţii mai degrabă decât de ordin raţional, pragmatic şi 
metodic. Charisma fiecăruia nu a putut suplini inconsistenţa 
doctrinară (Cas Mudde chiar insista asupra acestei vacuităţi 
ca fiind esenţială pentru populism) şi nu este nicidecum o 
întâmplare că toate guvernele populiste - cele autoritare, mai 
numeroase, dar şi cele democratice - nu au rezistat prea mult. 
Sedus pentru o clipă de discursul populist, păcălitul demos le-a 
abandonat când miracolul promis întârzia să se concretizeze. 

Populismele româneşti s-au erodat de asemenea în lupte 
fratricide. Poporanismul, care sub aparenţele sale romantice 
era de fapt un radicalism agrar de stânga, ostil totuşi socialis¬ 
mului adoptat în cele din urmă de Gherea, a fagocitat sămănă¬ 
torismul, privându -1 de baza de susţinere. Partidul Poporului 
al lui Averescu a fost eliminat şi înlocuit de ţărănismul a cărui 
ascensiune a încercat în van să o îndiguiască. Populismul 
regal din anii 1938-1940 i-a combătut în acelaşi timp pe legio¬ 
nari şi pe ţărănişti, drapându-se în faldurile unui naţional-po- 
pulism virulent. Armând Călinescu, unealta regelui, nu avea 
nici o ezitare să-i reprime pe ţărănişti, foştii săi colegi de partid. 

Relaţia Nicolae Iorga-Corneliu Zelea Codreanu merită şi 
ea măcar o menţiune finală. Ideologic, Căpitanul este un 
descendent al lui Iorga. Sămănătorismul şi Legiunea au nu¬ 
meroase repere comune: naţiunea, pământul şi credinţa stră¬ 
bunilor, ortodoxismul, cultul suferinţei, voluntarismul social. 
Mutatis mutandis, Codreanu era un soi de Iorga în minia¬ 
tură, dar mai înclinat spre acţiune concretă şi organizare. 
Supus concurenţei acestui „fiu“ înstrăinat, „părintele" doctri¬ 
nar l-a sacrificat, ca biblicul Avraam. Iorga avea să cadă sub 
gloanţele răzbunării camarazilor lui Codreanu. Populismul 
românesc interbelic eşuează într-un lac de sânge şi lasă în 
urma-i o dâră de iluzii spulberate... 



CULORILE POPULISMULUI 
Naţional-populismul românesc după 1989: 
o retrospectivă sintetică şi un studiu de caz 


De unde vine naţional-populismul românesc? 

Regimul comunist din România, care a durat până în 1989, nu 
face obiectul acestui studiu. Prima parte a acestui capitol final 
este consacrată totuşi evoluţiilor ideologice şi culturale care 
au modelat societatea românească de după 1989 şi care îi pot 
explica evoluţia ulterioară. 

A vorbi despre populism sau chiar despre national-popu- 
lism în România comunistă ar fi riscant. Regimul comunist 
din România, de la 6 martie 1945, când aşa-zisul guvern „de- 
mocrat-popular" al lui Petru Groza este instalat de sovietici, 
şi până la 22 decembrie 1989, s-a revendicat neîntrerupt de 
la marxismul ortodox. A vorbi despre populism sau chiar des¬ 
pre national-populism în România comunistă ar fi prin urmare 
riscant. Nu voi putea evita însă o scurtă privire retrospectivă 
asupra perioadei comuniste. Mi-am propus să cercetez în ce 
măsură naţional-comunismul lui Nicolae Ceauşescu, secretar 
general al Partidului Comunist Român (1965-1989) şi preşe¬ 
dinte al Republicii Socialiste România (1974-1989), constituie 
matricea naţional-populismului care avea să se manifeste 
după prăbuşirea comunismului. Voi cerceta prin urmare pro¬ 
filul conducătorilor partidelor, ideologia şi poziţionarea pe 
eşichierul politic a formaţiunilor care au ocupat, cu mai mult 
ori mai puţin succes, acest culoar electoral în postcomunismul 
românesc. De asemenea, voi lua în considerare perspectiva 
celorlalţi actori politici interni şi internaţionali asupra acestor 
formaţiuni. Voi acorda atenţie şi unor formaţiuni minore, care 

nu au înregistrat nici un succes electoral, dar care îşi asumă 
(ba chiar îşi dispută) succesiunea Mişcării Legionare. 


Naţional-comunismul iui Ceauşescu 

Pentru România, sfârşitul celui de-al Doilea Război Mondial 
coincide cu ocupaţia sovietică şi instaurarea treptată, prin 
teroare, a regimului comunist. Basarabia şi Bucovina de Nord, 
deja ocupate de URSS în urma ultimatumului din 26 iunie 
1940, apoi eliberate de ofensiva germano-română din 1941 şi 
în fine recucerite de sovietici în 1944, sunt alipite Republicii 
Socialiste Sovietice Moldoveneşti (Basarabia), respectiv RSS 
Ucrainene (Bucovina). Sudul Dobrogei (Cadrilaterul), cedat 
Bulgariei la 6 septembrie 1940 sub presiunile germane, ră¬ 
mâne în componenţa Republicii Populare Bulgare sub control 
sovietic. România întoarce armele împotriva Germaniei la 23 
august 1944 printr-o lovitură de stat care îl dă la o parte pe 
mareşalul dictator Ion Antonescu, într-un moment în care 
cursul războiului era ineluctabil. Armata Roşie pătrunsese 
încă din aprilie pe teritoriul românesc. Românii luptă alături 
de Aliaţi până în Ungaria, Austria şi Cehoslovacia, cu preţul 
a circa 170 000 de morţi şi răniţi, ceea ce nu schimbă cu nimic 
soarta ţării: comunizarea. 1 

Primul guvern pro-comunist al doctorului Petru Groza or¬ 
ganizează în iunie 1946 un simulacru de alegeri, falsificate 
masiv, în care Partidul Comunist şi aliaţii acestuia sunt de¬ 
claraţi învingători cu 79,86%. La 30 decembrie 1947, regele 
Mihai I este constrâns să abdice. In 11 iunie 1948, sunt naţio¬ 
nalizate marile întreprinderi, apoi toate afacerile private, 
fără nici o despăgubire. Toate partidele, cu excepţia comuniş¬ 
tilor, sunt interzise. In 1949, regimul începe colectivizarea 
agriculturii, în fapt confiscarea pământurilor şi a mijloacelor 
de producţie. 2 România intrase în epoca sa comunistă, pe care 


1. Pentru o foarte rapidă survolare a istoriei României în cel de-al 
Doilea Război Mondial, vezi Ion Bulei, Scurtă istorie a românilor, Me- 
ronia, Bucureşti, 1996, pp. 121-131. 

2. Bulei, op. cit., pp. 131-133. 

istoriografia o împarte consensual „în trei mari perioade: etapa 
sovietizării (1948-1960); anii destinderii ideologiei (1960- 
1 974); perioada cultului personalităţii şi a socialismului di¬ 
nastic (i974-i98g)“ 1 . 

Epoca lui Nicolae Ceauşescu, cea care ne interesează, se 
deschide printr-o aparentă liberalizare, urmată de o resta- 
linizare progresivă. Ceauşescu îi succede la şefia partidului 
lui Gheorghe Gheorghiu-Dej în 1965 şi continuă dinamica 
declanşată de predecesorul său. După ce reuşise în 1958 să 
obţină retragerea trupelor sovietice din România mimând o 
aliniere totală faţă de Moscova, Dej urmărea distanţarea de 
URSS, aflată în plină destalinizare din 1956, şi apropierea de 
China şi de Occident 2 Certificatul de naştere al naţional-comu- 
nismului românesc este semnat în 1964 prin respingerea Pla¬ 
nului Valev propus de sovietici pentru integrarea economiilor 
ţărilor membre ale CAER. României îi revenea rolul de ţară 
agricolă, în vreme ce dezvoltarea industriilor era rezervată 
ţărilor aflate mai la nord, precum Cehoslovacia şi Republica 
Democrată Germană. 

Bucureştiul se va opune pe faţă reprimării Primăverii de 
la Praga în august 1968. Nu doar că trupele române nu iau 
parte la invadarea Cehoslovaciei de către cinci membri ai Pac¬ 
tului de la Varşovia, dar Ceauşescu o şi condamnă public. 
Acesta este ceasul de glorie al dictatorului român, văzut în 
Occident drept un disident liberal înăuntrul blocului comu¬ 
nist, iar în ţară drept un restaurator al demnităţii naţionale, 
în fapt, Ceauşescu dorea să se emancipeze de tutela marelui 
frate sovietic şi să aibă mână liberă în politica internă. Nu se 
atingea de structurile instalate de sovietici în România, ci se 
mulţumea să şi le subordoneze metodic, una câte una. Anul 
1968 marchează redeşteptarea naţionalismului românesc, cu 
Ceauşescu vârf de lance, pe creasta veritabilului val de entu¬ 
ziasm popular antisovietic. 

1. Adrian Drăguşanu, „Nicolae Bălcescu în propaganda comunistă 
(1948-1989)“, în Lucian Boia (coord.), Miturile comunismului românesc, 
Nemira, Bucureşti, 1998, p. 100. 

2. Bulei, op. cit., p. 136. 

Criticul literar Eugen Negriei deconstruieşte resorturile 
acestei revigorări a comunismului prin intermediul naţio¬ 
nalismului: „Când, în 1968, groaza de a nu fi înlocuit l-a 
transformat pe conducător în erou şi când a crescut vertigi¬ 
nos, chiar printre prezumtivii opozanţi, valul cererilor de 
intrare în partid, s-a creat, pe fondul antisovietismului nostru 
funciar şi al naţionalismului coagulant, o adevărată «bază 
de mase» pentru o organizaţie privită până atunci cu ostili¬ 
tate. Se vor fi mirat, în acel fast moment, până şi dinozaurii 
internaţionalişti ai minusculului şi românofobului partid 
comunist de la sfârşitul războiului ce se poate întâmpla când 
atingi la urechea românului coarda pe care altădată nu aveai 
cum s-o atingi şi să nu te aştepţi la cinci ani de închisoare" 1 . 
Mitul patriei în pericol i-a adus lui Ceauşescu până şi spri¬ 
jinul intelectualilor potenţial critici, ba chiar eliberaţi din 
închisorile politice în 1964. 

De altfel, Vladimir Tismăneanu, fin analist al regimurilor 
comuniste din zonă, îl plasează pe Ceauşescu într-o dinamică 
naţional-comunistă regională, alături de Enver Hodja şi Slo- 
bodan Milosevic: „Unii dintre dictatorii comunişti au înţeles că 
apelul la retorica naţionalistă le-ar putea garanta menţinerea 
la putere. România lui Nicolae Ceauşescu şi Albania lui Enver 
Hodja au ştiut să-şi prezinte regimurile autarhice ca reîncar¬ 
nări ale visului milenar de independenţă. întreg sistemul de 
propagandă ceauşist s-a ambalat cu toată energia pentru a-1 
prezenta pe Ceauşescu drept reîncarnarea unor şefi de trib 
dacic sau tracic care au ţinut piept invaziei romane. în 1987, 
liderul comunist sârb, Slobodan Miloseviâ, a apelat la o serie 
de lozinci naţionaliste pentru a-şi consolida puterea" 2 . 

Un nou punct de inflexiune intervine după vizita lui Ceau¬ 
şescu din iulie 1971 în China şi Coreea de Nord, care îi inspiră 
Tezele din iulie. Gata cu liberalizarea, şurubul ideologic se 

1. Eugen Negriei, .Mitul patriei primejduite", în Lucian Boia, op. 
cit., p. 221. 

2. Vladimir Tismăneanu, Fantasmele salvării. Democraţie, naţiona¬ 
lism şi mit in Europa post-comunistă, trad.: Magda Teodorescu, Poli- 
rom. Iaşi, 1999, p. 91. 

strânge din nou: partidul are rol conducător în toate, propa¬ 
ganda în media este omniprezentă şi rarele tribune alterna¬ 
tive sunt suprimate. 1 Cultul personalităţii lui Ceauşescu se 
intensifică pe model nord-coreean. Dictatorul monopolizează 
în familia sa poziţiile de vârf şi instaurează un socialism 
dinastic. Momentul zero al acestei a treia faze a regimului 
comunist din România este îndeobşte situat în 1974 (chiar 
dacă Elena Ceauşescu este promovată în Comitetul Executiv 
al partidului în 1973), când secretarul general al partidului 
este ales de Marea Adunare Naţională preşedinte al Repu¬ 
blicii Socialiste România, funcţie creată special pentru el. 2 

Naţional-comunismul, pe care Ceauşescu îl ridicase la rang 
de politică oficială de la preluarea puterii, mizează simbolic 
pe această dedublare instituţională (preşedinte al republicii/ 
secretar general al partidului) spre a pune în evidenţă duali¬ 
tatea stat/partid şi a -1 legitima suplimentar pe dictator. Leo- 
nid Brejnev va urma la rândul său această cale. Deja secretar 
general al PCUS din 1964, va fi ales preşedinte al Prezidiului 
Sovietului Suprem, deci nominal şef al statului, în 1977 (func¬ 
ţie pe care o mai deţinuse între 1960 şi 1964). 3 Detaliu burlesc 
al acestei manii a grandorii, lui Ceauşescu i se înmânează ca 
însemn al puterii sale un sceptru, simbol al regalităţii! în ţara 
lui Eugen Ionescu, pionierul teatrului absurdului, ridicolul 
nu ucide. 4 Salvador Dalf nu ratează momentul şi îi trimite lui 
Ceauşescu o telegramă ironică pe care regimul o ia literal şi 
o publică în oficiosul Scânteia din 4 aprilie 1974: „Am dat o pro¬ 
fundă apreciere istoricului dv. demers de instaurare a scep- 
trului prezidenţial" 5 . 

1. Bulei, op. cit., p. 141. 

2. Ibidern. 

3. Lionel Kochan, John Keep, The Making of Modern Russia, Pen- 
guin Books, London, 1997, p. 462. 

4. Comisia prezidenţială pentru analiza dictaturii comuniste din 
România, Raport final (ed: Vladimir Tismăneanu, Dorin Dobrincu, 
Cristian Vasile), Humanitas, Bucureşti, 2007, p. 146. 

5. Există şi o altă interpretare, potrivit căreia regalistul Dali ar fi 
apreciat cu adevărat gestul, vezi Florin Constantiniu, O istorie sinceră 
a poporului român. Univers Enciclopedic Gold, Bucureşti, 2011, p. 507. 

Cei doi piloni ai naţional-comunismului sunt independenţa 
faţă de Moscova şi românitatea, exaltată ad nauseam. Istori¬ 
cul român Georges Haupt (1928-1978), emigrat la Paris în 
1958, unde avea să predea la Ecole des hautes etudes en Scien¬ 
ces sociales, sublinia încă din 1968, an în care Ceauşescu îşi 
expunea în văzul întregii lumi dezacordul cu sovieticii, că 
această tendinţă de fuzionare a marxismului cu naţionalis¬ 
mul funcţiona în România încă din vremea lui Gheorghiu-Dej 
şi că ea constituia soluţia găsită de conducătorii comunişti 
români spre a evita îmbrăţişarea prea strânsă a Moscovei fără 
a o contraria pe faţă: „Din 1962, în România, partidul nu se 
prezintă doar ca o forţă care se integrează în tradiţiile naţio¬ 
nale, ci de asemenea ca instrumentul realizării pe termen 
lung a tuturor tendinţelor naţionaliste româneşti" 1 . Haupt 
cunoştea prea bine arcanele partidului şi relaţiile comuniştilor 
români cu sovietele: evreu din Transilvania, fusese deportat 
în 1944 împreună cu familia la Auschwitz de către autorităţile 
maghiare care dobândiseră în 1940 nordul provinciei în urma 
Dictatului (arbitrajului) de la Viena. Supravieţuitorul avea 
să susţină în URSS un doctorat asupra relaţiilor între revo¬ 
luţionarii români şi cei ruşi în secolul al XlX-lea şi asistă în 
România, ca membru de vază al partidului, la lupta intestină 
între aripa naţională a lui Gheorghiu-Dej şi internaţionaliştii 
fideli liniei Moscovei, fiind mai apropiat de aceştia din urmă. 

Justifică oare această înclinaţie naţionalistă teza comu¬ 
nismului deviant, organic românesc? Raportul final al comisiei 
prezidenţiale pentru analiza dictaturii comuniste din Româ¬ 
nia nu acreditează nici pe departe această idee: „Din moment 
ce se baza în principal pe supremaţia nomenclaturii de partid, 
garantată de teroarea exercitată de poliţia politică, regimul 
lui Ceauşescu nu poate fi descris ca o deviere de la modelul 
marxist-leninist. înainte de toate, această ideologie a speculat 
înclinaţiile naţionaliste, a exploatat şi a cultivat prejudecăţile 
antimaghiare şi antisemite, s-a folosit de resentimentele ru¬ 
seşti adânc înrădăcinate şi a încurajat încercările absurde 

1. Georges Haupt, „La genese du conflit Sovieto-Roumain", Revue 
Frangaise de Science Politique , XVIII, 4,1968, p. 683. 

menite să demonstreze superioritatea românească asupra 
lumii occidentale în anumite domenii ale ştiinţei şi culturii 
(temele aşa-numitului protocronism românesc)" 1 . Sociologul 
francez Michel Dion împărtăşeşte aceeaşi opinie: „Autogesti- 
unea şi românitatea sunt temele celor două propagande, ale 
celor două liturghii [...] ale comunismului lui Ceauşescu, de¬ 
venit marele său preot şi conducător" 2 . Liberalizarea ceauşistă 
nu este până la urmă nimic altceva decât un stalinism disimu¬ 
lat de o politică de deschidere spre Occident, căreia anii ’8o îi 
vor pune de altfel capăt. Naţional-comunismul ceauşist îşi află 
la jumătatea anilor '70 expresia culturală în protocronism, 
doctrină a cărei convertire după 1989 în naţional-populism 
mă voi strădui să o probez în cele ce urmează. 

Protocronismul: românitate înainte de toate 

In august 1964, deţinuţii politici sunt eliberaţi printr-o gra¬ 
ţiere generală: regimul încearcă să convingă Occidentul că se 
deschide. 3 Unul dintre aceştia este esteticianul şi comparatis¬ 
tul Edgar Papu (1908-1993). în 1974, acesta publică în revista 
Secolul 20 articolul „Protocronismul românesc", care va servi 
drept doctrină a curentului. Papu, cunoscut pentru gusturile 
literare, dar şi larg apreciat pentru cultura sa enciclopedică, 
ar fi putut fi ales pentru a da o formă acestor idei. 4 Alexandra 
Tomiţă, autoarea monografiei O istorie „ glorioasă“. Dosarul 
protocronismului românesc, trasează geneza acestei ideologii 
în chiar primul cerc al puterii politice: „în primii ani de după 
Tezele din iulie, scriitorii receptivi la indicaţiile politice se 
angajează în explorarea posibilităţilor de augmentare a spe- 

1. Raport final, ed. cit, p. 148. 

2. Michel Dion, op. cit., p. 226. 

3. Raport final, ed. cit., p. 531. 

4. Informaţia, bazată pe o mărturie anonimă, este vehiculată de 
Katherine Verdery, National ideology under socialism: identity and 
cultural politics in Ceauşescu’s Roniania, University of California Press, 
Berkeley & Los Angeles (US), Oxford (UK), 1991, p. 176. Intens colpor¬ 
tată mai apoi, versiunea n-a putut fi niciodată coroborată de o altă sursă. 

cificităţii româneşti. Simpla listare a unor însuşiri abstracte 
ale «sufletului naţional» era insuficientă pentru a construi o 
imagine credibilă a regimului pe plan intern şi extern. Era 
nevoie de cel puţin o idee care să servească drept nucleu tare 
dezvoltărilor naţionaliste pe care le-ar fi inspirat. Un concept 
prolific, convenabil din punct de vedere ideologic, dar care să 
nu pară impregnat de influenţe politice, pentru a conserva 
aparenţa unor autentice dezbateri de idei în cultura română" 1 . 

Dar ce este protocronismul? El constituie o formă a com¬ 
plexului de inferioritate dezvoltat de culturile periferice faţă 
de metropole. Alfred Adler, cel care a teoretizat complexele de 
inferioritate şi de superioritate, explica funcţionarea lor con¬ 
jugată: dacă unul este aparent, celălalt este disimulat. La fel 
stau lucrurile cu vechiul complex de inferioritate al culturii 
române, care s-a modernizat prin sincronism 2 , concept dez¬ 
voltat de criticul literar Eugen Lovinescu, care îl preluase din 
teoria imitaţiei a lui Gabriel Tarde. împotriva acestui sincro¬ 
nism dau protocroniştii asaltul. Cultura română, argumen¬ 
tează aceştia, nu avea nevoie să se sincronizeze prin adoptarea 
formelor şi cutumelor occidentale, pentru că le anticipase. 
Sensul dominant al transferului este inversat: Occidentul a 
devenit ceea ce este graţie contribuţiilor româneşti, şi nu vi¬ 
ceversa. De altfel, etimologia acestui substantiv compus nu 
îngăduie dubiu: în greaca veche, potrivit dicţionarului de refe¬ 
rinţă al lui Antoine Bailly, protos înseamnă „primul, originar", 
iar khronos, „timp". Doctrina pune în valoare „întâietăţile" 
româneşti, în ştiinţe sau arte. Totul pleacă de la literatură, 
articolul lui Papu din iulie 1974 vizând o reechilibrare între 
„forţele creatoare" {id est protocroniste) şi „forţele receptoare" 
în cultura română. Odată identificată metoda critică, bogatul 
potenţial protocronist al unei literaturi fals considerate drept 
tributară marilor curente literare occidentale, adesea cu decalaj 
temporal, va putea fi pus în valoare. Ibtuşi, Papu nu defineşte 

1. Alexandra Tainiţă, O istorie „glorioasăDosarul protocronismu- 
lui românesc. Cartea Românească, Bucureşti, 2007, p. 47. 

2. Pentru mai multe detalii: Eugen Lovinescu, Istoria civilizaţiei 
române moderne, Minerva, Bucureşti, 1997, 378 p. 

conceptul de protocronism 1 , ci doar se mulţumeşte a-1 desco¬ 
peri ca latenţă. 

In 1977, Papu îşi dezvoltă ideile în cartea Din clasicii noştri. 
Contribuţii la ideea unui protocronism românesc. Postulează 
aici intenţia de a recupera întârzierea înregistrată de litera¬ 
tură în domeniul recunoaşterii „anticipărilor româneşti în 
creaţia universală de valori“ 2 . Abil, îşi înscrie demersul într-o 
coerenţă spre a -1 structura ca metodă cognitivă: „In cadrul 
acestei acţiuni recente eu nu-mi pot revendica decât paterni¬ 
tatea formulei de protocronism românesc, gândită în opoziţie 
cu ideea sincronismului, adică a năzuinţei ce alimentează o 
conştiinţă retardatară" 3 . Dând credit lui Dan Zamfirescu şi 
lui Paul Anghel pentru tezele lor protocroniste, Papu se pozi¬ 
ţionează, în filigran, drept lider al curentului şi afirmă: „Iden¬ 
titatea de periferie se transformă în identitate de centru şi 
răscruce" 4 . In cuvântul explicativ, comparatistul enumeră o 
întreagă serie de protocronii româneşti, dincolo de literatura 
totuşi invocată prin trei curente avangardiste majore ale se¬ 
colului XX ai căror pionieri au fost scriitori români: dadais¬ 
mul, absurdul şi letrismul (toţi trei creatorii exilaţi la Paris, 
ceea ce teoreticianul se fereşte să menţioneze): Brâncuşi în 
sculptură, Enescu în muzică pentru eterofonie şi îmbogăţirea 
patrimoniului muzicii clasice prin procedee ale muzicii popu¬ 
lare, prinţul Dimitrie Cantemir în filozofia istoriei. 

Protocronismul câştigă: teren, adepţi, credit pe lângă auto¬ 
rităţi. îi servesc de tribune revistele Săptămâna (condusă de 
Eugen Barbu, căruia Comeliu Vădim Tudor îi era cel mai apro¬ 
piat colaborator), Luceafărul (Mihai Ungheanu, Paul Anghel, 
Artur Silvestri, Doru Popovici) şi Flacăra (Adrian Păunescu). 
Cea din urmă consacră reportaje şi foiletoane întâietăţilor 
româneşti în ştiinţe. Insulina ar fi fost descoperită de savan¬ 
tul român Nicolae Paulescu (campion al antisemitismului, am 

1. Alexandra Tomiţă, op. cit., p; 56. 

a. Edgar Papu, Din clasicii noştri. Contribuţii la ideea unui proto¬ 
cronism românesc. Editura Eminescu, Bucureşti, 1977, p. 7. 

3. Papu, op. cit., p. 9. 

4. Ibidem, p. 11. 

mai spus-o), şi nu de canadienii Frederick G. Ban ting şi John 
Macleod, totuşi laureaţi ai premiului Nobel în 1923. Adevă¬ 
ratul întemeietor al ciberneticii nu ar fi americanul Norbert 
Wiener, ci tocmai românul Ştefan Odobleja (1902-1978). 

Cu cât vântul naţional-comunismului oficial suflă mai mult 
în pânzele protocroniştilor, cu atât seria anticipatorilor români 
de geniu tinde la infinit. Conceptul se transformă în pură pro¬ 
pagandă (mulţi comentatori sunt de altfel tentaţi să-l disculpe 
pe Edgar Papu, a cărui operă ar fi fost deturnată de regim 1 ): 
„De la finele anilor '70 protocronismul, deja încurajat şi recom¬ 
pensat făţiş de autorităţile comuniste, are o accepţiune mult 
mai largă, înglobând tot ceea ce evidenţiază cultura românească 
în raport cu alte culturi" 2 . Protocronismul se instalează ca 
normă, iar opozanţii săi (grupaţi mai ales în jurul revistei Ro¬ 
mânia literară) sunt treptat reduşi la tăcere de cenzură. O 
notabilă excepţie survine în 1986, când un înalt lider al parti¬ 
dului, Gheorghe (Gogu) Rădulescu, veteran comunist ilegalist 
aureolat de dezertarea din armata regală română în URSS în 
1941, critică într-o intervenţie publicată de România literară 
derivele protocroniste pentru proximitatea cu discursului ex¬ 
tremei drepte româneşti interbelice, dar şi cu stalinismul sovie¬ 
tic. 3 De astă dată protocroniştilor li se interzice orice răspuns. 

Bătrânul comunist avea dreptate: protocronismul nu era 
decât o variantă românească a orientării luate de politicile 
culturale din URSS sub Stalin începând din anii '30. Lucian 
Boia o confirmă: „Uniunea Sovietică a dat tonul printr-o am¬ 
plificare fără precedent, începând din anii '30, a înfăptuirilor 
istorice şi valorilor naţionale ruseşti. [...] Prin 1950, un întreg 
sistem era pus la punct, potrivit căruia, cu puţine excepţii, 
întreaga ştiinţă şi tehnologie mondială fuseseră create de sa¬ 
vanţii ruşi. Protocronismul românesc nu a făcut, câteva decenii 
mai târziu, decât să preia şi să adapteze acest model" 4 . Deşi 

1. Apud Alexandra Tomiţă, op. cit., pp. 176-177. 

2. Ibidem, p. 60. 

3. Tomiţă, op. cit., pp. 205-214. 

4. Lucian Boia, „Cele două feţe ale mitologiei comuniste", în op. cit., 
p. 16. 

manifestul partidului comunist al lui Marx şi Engels (1848) 
proclama că „proletarii nu au patrie", propaganda sovietică 
începe de atunci să celebreze în felul ei istoria şi pe omul rus 
pionier în toate domeniile. Miticii eroi ruşi precum Ivan cel 
Groaznic sau Petru cel Mare revin în panteon, iar figurile 
istorice ale celorlalte naţionalităţi sovietice sunt puse sub 
obroc, conform sloganului „naţional în formă, socialist în con¬ 
ţinut" formulat de Stalin. 1 

Accentul cade pe priorităţile ştiinţifice, fiind postum recu¬ 
peraţi şi savanţi ruşi morţi înainte de Marea Revoluţie din 
Octombrie. Astfel, inventatorul radioului este Aleksandr Popov, 
nu italianul Guglielmo Marconi. Maşina cu abur i se datorează 
lui Ivan Polzunov, nu scoţianului James Watt. Ştiinţa sovie¬ 
tică este în avans faţă de cea occidentală în aceeaşi măsură 
în care comunismul a depăşit capitalismul. Mitologia ştiinţi¬ 
fică este parte integrantă a demonstraţiei de superioritate. 
Savanţii URSS triumfă asupra naturii şi grâul ajunge să fie 
cultivat pe ţărmurile Oceanului Arctic, tot ei descoperă leacul 
pentru cancer sau elixirul tinereţii. 2 

Protocronismul românesc, fără a lăsa de izbelişte ştiinţele, 
privilegiază domeniul literar şi „structurile mitologice vehi¬ 
culate în retorica indigenistă [...] mizau evident pe obsesii şi 
sensibilităţi naţionale diferite" în România faţă de URSS 3 
Inclusiv pe obsesia lui Ceauşescu de a se distanţa de sovietici, 
pe care protocroniştii o alimentau abundent. 

Dacă Gogu Rădulescu îi acuza pe protocronişti de îndepăr¬ 
tare de la ortodoxia marxistă şi deviaţionism legionaroid, Dion 
conchide spre o convergenţă a celor două totalitarisme în faza 
terminală a regimului Ceauşescu: „Partidul a acaparat foarte 
repede protocronismul pentru a-1 transforma într-o piatră de 
temelie a concepţiei sale asupra românităţii. Calea românească 

1. Martin McCauley, Stalin and stalinism, Longman, New York, 
1995. PP- 34-35- 

2. Adrian Cioroianu, „Lumina vine de la Răsărit. «Noua imagine» 
a Uniunii Sovietice în România postbelică, 1944-1947“, în Boia, Mitu¬ 
rile comunismului românesc , ed. cit, pp. 52-58. 

3. Tainiţă, op. cit., p. 121. 

a socialismului, care îşi afirma verbal diferenţa aşa-zis radicală 
faţă de modelul sovietic, era o ilustrare vie a protocronismului 
în acţiune. [...] delirul protocronist al anilor ’8o a urmat ace¬ 
laşi drum precum cel al naţionalismului legionar creştin in¬ 
terbelic. Ambele s-au dedat la o exaltare deşănţată a trecutului 
dacic. [...] Ambele, în goana lor după un imposibil Om nou al 
viitorului, nu erau oare condamnate la aceste deliruri proto¬ 
croniste sincrone?" 1 

Dacă asemănări fără doar şi poate există, diferenţele nu 
sunt totuşi mai puţin flagrante, de la raportarea la proprie¬ 
tatea ţărănească (individuală şi sacralizată de către legionari, 
colectivizată de comunişti, apoi sistematizată de Ceauşescu 
după 1974 într-un faraonic proiect de modernizare) la dimen¬ 
siunea religioasă. Insă pentru a contextualiza mai bine această 
constatare a sociologului parizian, va trebui să abordăm o altă 
dimensiune extrem de încărcată simbolic a naţional-comunis- 
mului românesc, aceea a istoriografiei. 


Un trecut nou-nouţ: laboratorul unei istorii grandioase 

Dacă scopul ultim al protocronismului era acela de a stârni 
mândria românilor faţă de patrimoniul lor cultural naţional 2 
a cărui naturală apoteoză era comunismul cu specific naţional, 
acesta nu putea fi atins fără un strict control al istoriografiei. 
Rescrierea trecutului pentru a controla prezentul şi a securiza 
viitorul: aceasta este ecuaţia regimurilor totalitare, în care 
istoriografia joacă un rol de prim ordin. Cu cât naţional-comu- 
nismul lui Ceauşescu agoniza, cu atât controlul asupra istorio¬ 
grafiei se intensifica, după cum creştea şi importanţa relativă 
a acesteia. Megalomania lui Ceauşescu avea nevoie să fabrice 
un trecut pe măsura utopiei care înlocuia prezentul. Urbani¬ 
zare, industrializare, şantiere gigantice (Casa Poporului, Ca¬ 
nalul Dunăre-Marea Neagră, Transfăgărăşanul, combinatul 
siderurgic de la Galaţi), doctrină militară, rolul României în 

1. Dion, op. cit., pp. 231-232. 

2. Anneli Ute Gabanyi, The Ceauşescu Cult, Bucharest, 2000, p. 159. 



228 DOUĂ VEACURI DE POPULISM ROMÂNESC 


lume (cu fantasma unei importanţe strategice decuplate de 
suprafaţa, influenţa reală sau chiar PIB-ul ţării, dar direct 
proporţionale cu prestigiul conducătorului 1 ), totul trebuie să 
decurgă dintr-o cauzalitate istorică. 

Pentru a stabili o continuitate, problema originilor este 
primordială. Când sărbătoreşte începând din 1980 (data este 
aleasă arbitrar, astfel că festivităţile pot fi continuate în anii 
următori) cei 2050 de ani de la întemeierea primului stat dac 
centralizat sub regele Burebista (82-44 î.Hr.), regimul naţio- 
nal-comunist al lui Ceauşescu îşi conectează agenda indige- 
nistă, antiimperialistă, centralizatoare şi antioccidentală direct 
la istoria antică. 2 Dacii, care ocupau actualul teritoriu al Româ¬ 
niei, dar nu numai, înainte de a fi treptat cuceriţi de Imperiul 
Roman din secolul I î.Hr. până în 106 d.Hr., erau o sinecdocă 
a României comuniste: aceşti strămoşi mitici ai românilor, 
autohtoni, se opun imperialismului roman (ergo Occidental) 
motivat de legendarele lor comori. Latinizaţi, ei rămân pe 
pământurile lor chiar şi după plecarea cuceritorilor (evacua¬ 
rea Daciei romane de către armata şi administraţia romană 
în 275, la ordinul împăratului Aurelian). Prin evoluţie orga¬ 
nică, vor da naştere poporului român. Burebista este protocro- 
nia lui Ceauşescu; Ceauşescu închide cercul istoriei româneşti 
prin modernizare, centralizare şi rezistenţă în faţa străinului 
venal care doreşte să se amestece în treburile interne ale ro¬ 
mânilor spre a subjuga acest neam cu destin unic: alegoria 
este cât se poate de transparentă. 

Tropismul dac nu este însă invenţia lui Ceauşescu. Sursa 
lui este cartea lui Nicolae Densuşianu (1846-1911) Dacia pre¬ 
istorică (1913). Aceasta dezvoltă in extenso mirobolanta teorie 
a unei civilizaţii-matrice a întregii civilizaţii europene pe teri¬ 
toriul actual al României. In ciuda criticilor celor mai presti¬ 
gioşi istorici români (Iorga, Xenopol, Pârvan) care o consideră 
o fabulaţie pseudoistorică, opera respectivă devine una de 
căpătâi pentru toţi tradiţionaliştii, opozanţii teoriei „latiniste" 

1. Lucian Boia, „Destinul mare al unei ţări mici", în Miturile comu¬ 
nismului românesc, ed. cit., pp. 207-219. 

2. Vezi Verdery, op. cit., pp. 36-38. 

pe care se întemeiase modernizarea Principatelor Române în 
secolul al XlX-lea prin adoptarea valorilor culturale occiden¬ 
tale ca formă de întoarcere simbolică la originile romane. To¬ 
tuşi, respectiva lucrare nu mai este reeditată înainte ca două 
edituri să o publice în 1986 şi 1987 (fapt rarissim într-un con¬ 
text de plan editorial centralizat aprobat la nivelul instanţelor 
Partidului Comunist). 

Această întoarcere spre un trecut idealizat are rolul de a 
legitima naţional-comunismul, confirmă Boia: „In istoriogra¬ 
fia românească, regii daci şi voievozii Evului Mediu au sfârşit 
prin a-i marginaliza pe eroii revoluţionari ai anilor '50, luptă¬ 
tori pentru «lumea nouă». Mitul dacic a fost reînviat în forme 
apropiate de mitologia «extremei drepte» a anilor '30, statul 
dac al lui Burebista ajungând să prefigureze România lui Ceau- 
şescu" 1 . Regimul are în comun obsesia dacistă cu un grup de 
exilaţi a cărui figură centrală era sulfurosul om de afaceri 
Iosif Constantin Drăgan (1917-2008). Fost legionar, face avere 
în Italia şi se converteşte la cultul mareşalului Antonescu. 
Colaborator al lui Ceauşescu, preşedinte al Fundaţiei Euro¬ 
pene Drăgan care milita pentru unificarea europeană 2 , aliat 
al protocroniştilor, publică un buletin de cercetări asupra is¬ 
toriei tracilor şi scrie două cărţi despre originea dacică a po¬ 
porului român (dacii fiind o ramură a tracilor). în 1990, Drăgan 
i-ar fi finanţat pe Eugen Barbu şi Corneliu Vădim Tudor pen¬ 
tru a scoate revista România Mare. împreună cu Vădim Tudor, 
se numără în 1990 printre fondatorii Ligii Mareşal Antonescu. 3 
A fost şi preşedinte de onoare al organizaţiei naţionaliste 
Vatra Românească. 

Revolta ţărănească a lui Horea de la 1784 în Transilvania 
este avansată de istoriografia oficială la rangul de revoluţie 

1. Boia, op. cit., p. 16. 

2. Thierry Wolton, Le KGB en France, Grasset, Paris, 1986, pp. 236- 
a 37 - 

3. Pentru o perspectivă externă asupra acestei controversate per¬ 
sonalităţi, vezi necrologul publicat în Le Monde : http://www.lemonde.fr/ 
dispar itions/ar ticle/2008/08/26/iosif-constantin-dragan-homme- 
d-affaires-roumain_1088010_3382.html, consultat în 10 septembrie 
2018. 

al cărei program ar fi anticipat Revoluţia Franceză de la 1789. 1 
Terenul naţional nu mai poate satisface ambiţiile regimului, 
care se proclamă actor internaţional de prim ordin, apărător 
al cauzelor juste împotriva marilor puteri, astfel încât istorio¬ 
grafia comunistă trebuie să identifice o tradiţie diplomatică 
la nivel global. Rezultă un veritabil cult al lui Nicolae Titu- 
lescu (1882-1941), ministru al afacerilor externe şi preşedinte 
al Societăţii Naţiunilor, strămoşul ONU, partizan al păcii, al 
destinderii faţă de URSS şi ferm oponent al nazismului. Se 
înţelege de la sine, Ceauşescu ar fi continuatorul lui Titulescu, 
aureolat suplimentar de prestigiul şefului de stat. Moralista 
istoriografie naţional-comunistă trece sub tăcere umbrele din 
portretul marelui om. 2 Cultul lui Titulescu a supravieţuit de 
altfel naţional-comunismului: o fundaţie consacrată relaţiilor 
internaţionale şi o universitate îi poartă numele. Statuia sa 
străjuieşte intrarea Ministerului Afacerilor Externe de la Bu¬ 
cureşti. Premierul (mai 2012 - noiembrie 2015) Victor Ponta, 
la începutul anilor 2000, era supranumit „micul Titulescu" de 
către prim-ministrul de atunci, Adrian Năstase (preşedintele 
Fundaţiei Europene Titulescu). 

Istoriografia militară este chemată şi ea să contribuie, 
pentru a scoate în relief un fir roşu: doctrina lui Ceauşescu 
despre apărarea patriei de către întregul popor, indivizibil 
în faţa unui eventual invadator, ar fi încununat tradiţia na¬ 
ţională. Ştefan cel Mare, Mihai Viteazu erau precursori ai 
geniului Carpaţilor. De altfel, în spectacolele alegorice care 
însoţeau diverse ceremonii oficiale ori vizitele de lucru ale 
secretarului general în ţară, nu rareori acesta era întâmpi¬ 
nat de figuranţi care întruchipau marile figuri istorice tute¬ 
lare. In acelaşi chip, istoria românilor ar fi fost un lung şir de 
spectaculoase victorii împotriva marilor puteri: turci, tătari, 
unguri, polonezi, germani. 

1. Vezi Verdery, op. cit., pp. 215-255. 

2. Armând Călinescu, om politic contemporan cu Titulescu, asa¬ 
sinat de legionari, nici el vreun exemplu de moralitate sau consecvenţă, 
îl acuză pe acesta din urmă, între altele, de duplicitate faţă de Garda 
de Fier. Pentru mai multe detalii, vezi Armând Călinescu, însemnări 
politice igi6-iQ3Q, Humanitas, Bucureşti, 1990, p. 361. 

Realităţile obiective ale unei culturi scrise relativ recente 
(primii cronicari Azarie, Eftimie şi Macarie datează din seco¬ 
lul al XVI-lea), ale absenţei vreunei universităţi în principa¬ 
tele române înaintea secolului al XlX-lea înaintat bine (1864 
la Bucureşti, 1860 la Iaşi, căci şcoala de la Cotnari -1564, din 
Moldova, şi Academia princiară fondată la 1694 de Constan¬ 
tin Brâncoveanu la Bucureşti au avut o existenţă efemeră) 
sunt măturate de mit. Desigur, românii nu putuseră construi 
catedrale şi întemeia universităţi pentru că stătuseră de strajă 
la hotare să apere Occidentul împotriva invadatorilor turci, 
iar asta le consuma toate energiile. 

O altă dimensiune importantă a naţional-comunismului 
este exploatarea propagandistică a performanţei sportive 
pentru a stabili superioritatea modelului social. Dacă Româ¬ 
nia a avut o întârziere în materie faţă de URSS, RDG şi chiar 
Ungaria, regimul Ceauşescu a urmat aceste modele şi chiar 
şi-a avut ceasul de glorie. In 1980, 51 de ţări, în frunte cu Sta¬ 
tele Unite, boicotează Jocurile Olimpice de la Moscova pentru 
a protesta împotriva invadării Afganistanului de către sovie¬ 
tici. Patru ani mai târziu, 15 ţări din blocul sovietic întorc 
spatele Jocurilor Olimpice de la Los Angeles (1984), ca repre¬ 
salii. România este singurul membru al CAER şi al Tratatului 
de la Varşovia care face notă discordantă. Delegaţia româ¬ 
nească profită spre a recolta cea mai mare cantitate de me¬ 
dalii din istorie: 20 de aur şi 53 în total, ceea ce o situează pe 
locul al doilea după gazde în ierarhia medaliilor de aur. Ab¬ 
senţa statelor socialiste, care dominau anumite discipline, 
uşurează sarcina sportivilor români. Regimul capitalizează 
acest gest de deschidere ce marca încă o dată independenţa 
sa faţă de Moscova. Campionii îi mulţumesc lui Ceauşescu 
pentru exemplul său personal şi indicaţii. 

Naţional-comunismul târziu se transformă într-un cult al 
personalităţii fără limite. Nu se mai publică pe prima pagină 
a publicaţiilor alte fotografii decât cele ale genialului cârmaci 
şi soţiei sale, academician doctor inginer (de fapt, aceasta din 
urmă era precar alfabetizată). în 8 mai 1986, a doua zi după 
ce Steaua Bucureşti câştigă finala Cupei Campionilor Euro¬ 
peni, performanţă niciodată repetată, ziarul Sportul deschide 

pe prima pagină cu aniversarea a 65 de ani de la întemeierea 
Partidului Comunist Român şi un tablou alegoric peste care 
tronează un portret al lui Ceauşescu. In josul paginii, cu litere 
mari, atât: „Steaua a câştigat Cupa Campionilor Europeni". 
Cronicile intră pe ultima pagină, a patra. 

Toate aceste caracteristici ale naţional-comunismului ceau- 
şist vor fi preluate fără excepţie de naţional-populismul post- 
comunist, în special de Partidul România Mare. In paginile 
săptămânalului România Mare se regăsesc semnăturile cori¬ 
feilor protocronismului (Eugen Barbu, Comeliu Vădim Tudor, 
Paul Anghel, Dumitru Bălăeţ, Ion Lăncrănjan, Edgar Papu, 
Doru Popovici, Mihai Ungheanu, Dan Zamfirescu), ale unor 
înalţi demnitari comunişti (Eugen Florescu, Manea Mănescu), 
ale unor foşti securişti şi ale tracologilor de serviciu. 


Culorile naţionalismului 

In decembrie 1989, prăbuşirea regimului comunist duce la o 
redistribuire a puterii şi la o revenire la competiţia electorală 
după mai bine de cinci decenii. Ion Iliescu, preşedintele Con¬ 
siliului Frontului Salvării Naţionale (CFSN) creat în 22 de¬ 
cembrie 1989 la Bucureşti, împarte puterea cu premierul Petre 
Roman. Decizia Frontului Salvării Naţionale de a se constitui 
în partid politic şi a participa la alegerile din mai 1990 agită 
suplimentar ape deja tulburi. Tensiunile etnice explodează în 
martie la Târgu Mureş, unde în zilele de 19 şi 20 au loc în¬ 
fruntări violente între comunităţile română şi maghiară din 
oraş şi din împrejurimi. Naţionalismul este un atu politic pe 
care noii democraţi, de orice parte a baricadei s-ar afla, nu ezită 
să îl joace. 

După entuziasmul şi confuzia primelor.zile ale „revoluţiei", 
naţionaliştii români din Transilvania încep să se activeze. Ui¬ 
taţi pentru moment de guvernanţii de la Bucureşti, măcinaţi 
de disensiunile între disidenţii cooptaţi în Consiliul Provizo¬ 
riu de Uniune Naţională (CPUN) pentru a da iluzia schimbării 
de paradigmă (Doina Comea, Ana Blandiana et alii) şi comu¬ 
niştii „cu faţă umană" care monopolizează puterea reală şi fac 

jocurile, un grup de intelectuali români din oraşele transil¬ 
vane - care se temeau că sfâşierea teritorială din 1940 s-ar fi 
putut repeta - organizează întâlniri şi trimite delegaţii în 
capitală pentru a lua legătura cu guvernul provizoriu, condu¬ 
cerea armatei, liderii partidelor istorice abia renăscute. Fără 
ecou, se pare. Bucureştiul era zguduit de luptele pentru pu¬ 
tere, iar prima venire a minerilor în 29 ianuarie 1990 pentru 
a înăbuşi protestele de stradă ale partidelor istorice pune în 
lumină polarizarea societăţii. 

Transilvania părea deocamdată prea departe pentru noii 
guvernanţi. Naţionaliştilor români de acolo nu le-a rămas 
decât soluţia unei rezistenţe autonome în faţa a ceea ce ei 
numeau „pericolul hungarist". Grupurile lor de iniţiativă au 
organizat „adunări constituante" la 1 februarie 1990 (la Târgu 
Mureş) şi în 4 februarie (la Cluj-Napoca) şi au ales comitetele 
directoare ale unei uniuni ce avea să se numească „Vatra Ro¬ 
mânească". Cuvântul vatra, ales între 1894-1896 ca titlu al 
unui cunoscut bilunar literar „pentru toţi românii", sugera 
veleităţi panromâneşti şi presupunea dorinţa unităţii de ac¬ 
ţiune. Orgolii localiste, rivalităţi mai mult sau mai puţin se¬ 
crete între lideri fără anvergură au dictat o formă de activitate 
bicefală. Organizaţia Vatra Românească Târgu Mureş a fost 
înregistrată la Tribunalul din Târgu Mureş la data de 6 fe¬ 
bruarie 1990, cu program şi statut propriu, în timp ce orga¬ 
nizaţia Vatra Românească din Cluj-Napoca a fost înregistrată 
la Tribunalul din capitala Transilvaniei la 6 februarie 1990, 
tot cu program şi statut propriu. (Menţionez în treacăt că 
această divizare a conducerii se menţine şi astăzi, când orga¬ 
nizaţia este umbra aceleia de altădată şi nu mai are practic 
nici o influenţă.) Vatra Românească a fost înregistrată ca aso¬ 
ciaţie culturală, şi nu ca partid politic, ceea ce îi permitea 
să-şi desfăşoare activităţile chiar şi în interiorul unor insti¬ 
tuţii precum armata, biserica, poliţia şi al altor autorităţi 
unde propaganda politică era nominal interzisă. Primul său 
preşedinte a fost pictorul Radu Ceontea, al cărui cal de bătaie 
era protejarea unităţii naţionale în Transilvania. Adunarea 
de la de Târgu Mureş din 8 februarie 1990 a expus divergenţele 

dintre lideri. In timp ce unii voiau ca uniunea să rămână parte 
a societăţii civile, alţii doreau transformarea ei în partid po¬ 
litic. Sciziunea care mocnea s-a materializat prin apariţia în 
15 martie 1990 a PUNTR (Partidul de Uniune Naţională a 
Românilor din Transilvania), fondat la Braşov de inginerul 
Constantin Ivasiuc, înlocuit la comandă, după numai trei luni. 
(Asupra evoluţiei acestei formaţiuni politice voi reveni.) 

In primăvara lui 1990, veleităţile autonomiste din sânul 
comunităţii maghiare, exprimate de unii conducători ai Uni¬ 
unii Democrate a Maghiarilor din România (UDMR) şi susţi¬ 
nute de asemenea de politicieni de la Budapesta, suscitau în 
rândurile majorităţii româneşti din Transilvania temeri faţă 
de o posibilă secesiune. Odette Tomescu-Hatto şi Ronald Hatto 
amintesc că „în campania electorală din 1990, prim-minis- 
trul maghiar Antall s-a declarat premierul a «15 milioane 
de unguri», în vreme ce Ungaria nu are decât 10 milioane 
de locuitori!" 1 . Speranţa Dumitru notează la rândul ei că 
„prin modificarea Constituţiei în 1989, «Republica Ungaria 
se consideră responsabilă de soarta maghiarilor care trăiesc 
în afara frontierelor sale şi favorizează menţinerea relaţiilor 
acestora cu Ungaria» (cf. art 6~3)“ 2 . 

Aceste temeri nu circulă doar în obscure cercuri naţiona¬ 
liste şi conservatoare, ci chiar la vârful puterii. Preşedintele 
Ion Iliescu (1989-1996, apoi 2000-2004), care în tulburii săi 
primi ani de mandat a coabitat fără mari scrupule cu naţio¬ 
naliştii, le dădea glas: „Când un prim-ministru se pretinde a 
fi prim-ministrul tuturor maghiarilor, nu doar al acelora ce 
trăiesc în Ungaria, dar şi al celor ce trăiesc în străinătate, 
cum să interpretăm aceste declaraţii paternaliste, altfel decât 
un amestec în treburile noastre interne? Şi noi avem români 


1. Odette Tbmescu-Hatto, Ronald Hatto, „Les relations roumano-hon- 
groises apres 1989: du conflit â la cooperation", în Alexandra Ionescu, 
Odette Tomescu-Hatto (coord.), Politique et societi dans la Roumanie 
contemporaine, l’Harmattan, Paris, 2004, p. 214. 

2. Speranţa Dumitru, „Le certificat de Magyar et l’emergence du 
consensus par recoupement“, în Alexandra Ionescu, Odette Tomescu- 
Hatto (coord.), op. cit., p. 345. 

în afară: o treime dintre români trăiesc în afara frontierelor 
noastre, după cum o treime dintre maghiari trăiesc în afara 
graniţelor lor. Dar noi nu avem pretenţia să le conducem viaţa 
şi comportamentul. Considerăm că trebuie să fie loiali statu¬ 
lui care îi găzduieşte" 1 . Universitarul britanic Tom Gallagher 
scria: „chestiunea transilvană care, de când a atras atenţia 
Europei Occidentale în anii 1890, a devenit paradigma unei 
dispute teritoriale pe fond etnic în Europa de Est, iese din nou 
la suprafaţă ca problemă de nerezolvat" 2 . 

în 19—20 martie 1990, violentele confruntări interetnice 
dintre români şi maghiari în Târgu Mureş au izbucnit după 
ce o demonstraţie organizată de Vatra Românească a inflamat 
situaţia. 3 Gallagher trasează un profil sociologic al simpati¬ 
zanţilor Vetrei Româneşti: funcţionari cu studii superioare 
(doctori, profesori, funcţionari) al căror interes comun era acela 
de a frâna ritmul schimbărilor politice spre a-şi conserva po¬ 
ziţiile de influenţă. Paradoxal totuşi, conchide că „Vatra s-a 
născut spontan, cel puţin la Târgu Mureş" 4 , doar pe baza ar¬ 
gumentului că primul ei conducător a putut fi „un artist visă¬ 
tor şi adesea incoerent" precum Ceontea. 

De altfel, Tismăneanu descrie PUNR astfel: „Radicalismul 
lor e o variantă nouă, ce combină teme ale stângii şi dreptei 
într-o alchimie barocă, adesea imprevizibilă. Asemenea partide, 
care există în majoritatea societăţilor postcomuniste, au în co¬ 
mun o serie de atribute politice: ostilitatea faţă de pluralism şi 
diversitate, cultivarea unei tradiţii istorice idealizate şi auto- 
laudative, xenofobia şi bigotismul în ce priveşte minorităţile, 
glorificarea, adesea iraţională, neoromantică, a valorilor pre¬ 
moderne, ne-urbane, şi puternice reţineri, uneori chiar adver¬ 
sitate directă, faţă de proprietatea privată şi de piaţă" 5 . 

1. Interviu publicat în Politique internaţionale , nr. 61,1993, p. 307. 

a. Tom Gallagher, Romania after Ceauşescu. The Politics of lntol- 
erance, Edinburgh University Press, Edinburgh, 1995, p. 194. 

3. Ibidem, p. 88. 

4. Ibidem, p. 195. 

5. Vladimir Tismăneanu, Fantasmele salvării. Democraţie, naţio¬ 
nalism şi mit în Europapost-comunistă, ed. cit, pp. 57-58. 

Unica platformă politică a Vetrei Româneşti era naţiona¬ 
lismul, la fel şi pentru formaţiunea reprezentativă a comuni¬ 
tăţii maghiare, UDMR, înregistrată la rândul ei ca asociaţie 
culturală, şi nu ca partid politic, deşi participă la alegeri (ceea 
ce este permis pentru organizaţiile minorităţilor). Ar fi o 
eroare să calificăm mişcarea Vatra Românească drept popu- 
listă, ea era pur naţionalistă. Partidul de Uniune Naţională 
a Românilor din Transilvania, rezultat din Vatra Românească, 
în alianţă cu Partidul Republican, a obţinut la primele alegeri 
democratice din 20 mai 1990 2,12% la Cameră (nouă man¬ 
date) şi 2,15% la Senat (două mandate). Ion Iliescu este ales 
preşedinte cu peste 85% din sufragii, iar Frontul Salvării Na¬ 
ţionale obţine scorul strivitor de 67,02%. PUNR înregistrează 
rezultate notabile în Transilvania, dar este invizibil în restul 
ţării. Absenţa pragului electoral, la fel ca în Polonia, îi permite 
să acceadă în parlament, precum alte câteva partide minuscule. 

Vatra Românească, extrem de mediatizată şi de populară 
după confruntările interetnice de la Târgu Mureş, nu reuşeşte 
să canalizeze voturile simpatizanţilor săi spre vitrina sa po¬ 
litică. Discursul ei cheamă la unitatea naţiunii împotriva 
pericolului străin (în special maghiar, dar nu exclusiv) şi la 
depăşirea clivajelor partizane, ceea ce ar fi putut să o califice 
drept populistă. Ea se pretinde însă echidistantă faţă de par¬ 
tidele politice, iar această fractură între cele două opţiuni 
antagonice (cea a angajamentului partizan şi cea a neutrali¬ 
tăţii spre a putea uni forţele naţionale) îi subminează poten¬ 
ţialul populist (dacă există forţe naţionale în alte partide, 
atunci apelul populist la mobilizare pe criterii de solidaritate 
etnică este dezamorsat) şi explică rezultatul electoral modest. 

Primul congres din 16 iunie 1990 îl alege preşedinte pe 
universitarul clujean Alexandru Crişan, iar denumirea de¬ 
vine Partidul pentru Uniunea Naţională a Românilor, dispă¬ 
rând particula regionalizantă. La al doilea congres din 16-17 
noiembrie 1990, are loc fuziunea cu Frontul Popular din Mol¬ 
dova, creat la Iaşi în ianuarie 1990. Senatorul Ceontea este 
ales preşedintele partidului în 1991, după ce abandonase con¬ 
ducerea Uniunii Vatra Românească. Eforturile de a construi 

un vehicul politic naţional par să fie încununate de succes. 
Gheorghe Funar câştigă în 199a primăria Clujului, iar cuce¬ 
rirea celui mai mare oraş din Ardeal îi permite să abordeze 
alegerile prezidenţiale dintr-o poziţie favorabilă. In 27 sep¬ 
tembrie 1992, strânge 10,88% din voturi, fiind devansat în 
primul tur doar de preşedintele în funcţie Iliescu (47,34%) şi 
de candidatul Convenţiei Democrate Române (CDR), rectorul 
Universităţii din Bucureşti Emil Constantinescu (31,24%). 
Acest scor onorabil îi deschide un bulevard spre preşedinţia 
partidului, acaparată în octombrie. Până la dispariţia sa în 
februarie 2006, PUNR va mai cunoaşte doi alţi lideri: Valeriu 
Tabără şi Mircea Chelaru. Iliescu câştigă cu o foarte largă 
majoritate de peste 61% turul secund, ceea ce totuşi repre¬ 
zintă cea mai puţin categorică dintre cele trei victorii ale sale 
(1990.199 2 - 2000). 

PUNR atrage 8,12% din sufragiile pentru Senat şi 7,72% 
la Cameră, în spatele Frontului Democrat al Salvării Naţio¬ 
nale (FDSN, formaţiunea lui Iliescu, 34,26% la Senat, respec¬ 
tiv 35,67% la Cameră), alianţa CDR (20,16% la Senat şi 20,01% 
la Cameră) şi Frontul Salvării Naţionale (FSN, 10,38% la Se¬ 
nat, 10,19% l a Cameră) al fostului premier Petre Roman, de¬ 
barcat în septembrie 1991 de o nouă venire a minerilor la 
Bucureşti şi înlocuit din 1 octombrie 1991 de economistul Theo- 
dor Stolojan, aflat în fruntea unui guvern care se declară de 
uniune naţională. 


Patrulaterul roşu 

Viaţa politică românească se complicase considerabil după 
ruptura dintre Iliescu şi Roman. Plecate din acelaşi trunchi, 
cele două ramuri ale fostului FSN intră într-o competiţie care 
continuă şi azi. Aripa Roman a optat pentru o denumire â 
l’americaine: Partidul Democrat, schimbată apoi, în 2007, în 
Partidul Democrat Liberal, în urma unei fuziuni cu Partidul 
Liberal Democrat al unei facţiuni desprinse din PNL. Grupa¬ 
rea Iliescu îşi va denumi succesiv formaţiunea FDSN, apoi 
Partidul Democraţiei Sociale din România. Ambele formaţiuni 

sunt în căutare de legitimitate şi onorabilitate externă şi în¬ 
cep o cursă pentru admiterea în Internaţionala Socialistă, 
competiţie câştigată iniţial de Partidul Democrat printr-o 
alianţă electorală în 1996 cu istoricul Partid Social-Democrat 
Român, care va face apoi un serviciu identic şi PDSR prin 
fuziunea din 2001. 

Monopolul puterii al FSN se erodează treptat atât din ca¬ 
uza sciziunii, dar şi a evoluţiilor societăţii. Noi concurenţi 
politici reuşesc să se plaseze mai spre stânga, precum Partidul 
Socialist al Muncii (PSM), care obţine la alegerile parlamen¬ 
tare din 1992 3,19% la Senat şi 3,04% la Camera Deputaţilor. 
Formaţiunea fusese fondată în 1990 ca Partid Socialist de un 
fost nomenclaturist comunist, Ilie Verdeţ, care încercase fără 
succes în 22 decembrie 1989 să formeze un guvern neocomu- 
nist, dar eşuase, căci, spre deosebire de Ion Iliescu, nu avea 
binecuvântarea lui Gorbaciov. La 23 ianuarie 1992, partidul 
adoptă numele de Partid Socialist al Muncii, în urma fuziunii 
cu un grup venit din Partidul Democrat al Muncii şi se pro¬ 
clamă „partid democratic de stânga" şi „partid naţional-pa- 
triotic" 1 . Prin această poziţionare, PSM făcea un mare serviciu 
(voit sau nu) FSN, pe care îl debarasa de balastul statutului 
de continuator al Partidului Comunist. Conducătorii PSM erau 
cu toţii foşti activişti PCR: Ani Matei, Ilie Mohora, Gheorghe 
Răboacă. Ei se prezentau drept reformatori, dar nu vedeau 
cu ochi buni apropierea de Occident. PSM se va alia cu FDSN 
şi va susţine guvernul „patrulaterului roşu", la care mă voi 
referi în paginile următoare. La alegerile parlamentare din 
3 noiembrie 1996, nu atinge pragul electoral, cu doar 2,16% 
la Senat şi 2,15% la Camera Deputaţilor. După moartea lui 
Ilie Verdeţ (în 1999), la conducerea formaţiunii vine Ion Sasu. 
în iulie 2003, o parte din rămăşiţele PSM s-au raliat PSD, în 
timp ce o altă parte s-a preschimbat în Partidul Alianţa So¬ 
cialistă, fără audienţă electorală. 

In 29 ianuarie 1990, chiar în ziua violentei reacţii a mine¬ 
rilor instigaţi de FSN la marile manifestaţii organizate cu o 

1. Cristian Preda, ag de ani şi câteva sute de partide, Baroque Books 
& Arts, Bucureşti, 2015, p. 126. 

zi înainte de Partidul Naţional Ţărănesc (PNŢ) şi Partidul 
Naţional Liberal (PNL), se constituia Partidul Democrat Agrar 
din România. Grupând agricultori şi persoane cu studii supe¬ 
rioare din mediul rural, adică ceea ce ar putea fi numit mai 
târziu drept burghezie sătească (agricultori, tehnicieni, func¬ 
ţionari, ingineri agricoli), formaţiunea condusă de agronomul 
Victor Surdu îşi propunea să îngusteze şi mai mult baza prin¬ 
cipalului concurent, PNŢ. Acesta din urmă fusese resuscitat 
în decembrie 1989 de un grup de supravieţuitori ai puşcăriilor 
politice comuniste. Paradoxal, acesta era mai puternic în ma¬ 
rile aşezări urbane. Bazinul electoral rural era disputat între 
FSN, popular printre ţărani datorită promisiunii că li se vor 
restitui pământurile cooperatizate cu forţa şi PDAR, care juca 
rolul iepurelui în cursa electorală. Răsplata a venit sub forma 
portofoliului agriculturii în guvernele Roman şi Stolojan. In 
1990, PDAR adună 1,83% din voturile pentru Camera Depu¬ 
taţilor (9 mandate), însă porţile Senatului îi rămân închise, 
în septembrie 1992, cu 3,49% la Senat obţine 5 mandate, dar 
la Camera Deputaţilor nu trece pragul de 3%. Declinul con¬ 
tinuă la scrutinul din 1996, unde partidul se înscrie într-o 
pestriţă alianţă electorală fără succes, şi apoi dispare în urma 
unei fuziuni în 1998 cu Partidul Noua Românie al lui Virgil 
Măgureanu, fostul director al Serviciului Român de Informaţii. 

Sub hăţurile lui Ion Iliescu, FDSN (ulterior PDSR) şi cei¬ 
lalţi membri ai patrulaterului roşu (care includea PRM) şi-au 
dus mandatul de guvernare până la capăt. în 1996, Convenţia 
Democratică din România (CDR, denumire modificată în au¬ 
gust 1996) câştigă alegerile parlamentare, iar apoi candidatul 
acesteia, Emil Constantinescu, se impune la prezidenţiale. 
Ţara era în buza falimentului, iar tensiunea socială, intensă. 
Rambursarea datoriei externe sporite, reducerea deficitului 
bugetar, închiderea unor mari întreprinderi şi a minelor, de 
la care CDR nu putea să se derobeze, au fost probleme spinoase 
cu care s-au confruntat cele trei guverne CDR dintre 1996 şi 
2000. De pe margine, cei care lăsaseră pământul pârjolit aş¬ 
teptau erodarea încrederii populaţiei în succesorii lor la pu¬ 
tere. Scena politică românească avea să fie mai apoi dominată 

de doi actori majori: PDSR (din 2001 se va numi PSD) şi PRM, 
ale căror raporturi complexe le vom analiza în cele ce urmează. 


Legăturile primejdioase. Relaţiile între Partidul Social 
Democrat şi Partidul România Mare. Un studiu de caz 1 

Acest studiu de caz are scopul de a dovedi, prin analiza rapor¬ 
turilor complexe dintre cele mai mari două partide de la înce¬ 
putul anilor 2000 (PSD şi PRM), că un clivaj clasic occidental 
stânga/dreapta trebuie utilizat cu precauţie în contextul post- 
comunist. 

După alegerile din 26 noiembrie 2000, PSD, care obţine 
37,09% din sufragii, revine la guvernare. Fosta coaliţie de 
guvernare face implozie la urne. CDR, cu doar 5,04%, nu trece 
pragul electoral, ridicat la 5% pentru partide plus 1% supli¬ 
mentar pentru fiecare formaţiune politică suplimentară din- 
tr-o alianţă. PRM profită la rândul său de situaţie. Scorurile 
importante pe care le atinge (21,01% la Senat şi 19,48% la 
Camera Deputaţilor), coroborate cu ascensiunea preşedinte- 
lui-fondator Corneliu Vădim Tudor în turul secund al prezi¬ 
denţialelor, transformă peste noapte o mişcare marginală în 
protagonist al politicii româneşti. Prin redistribuirea voturi¬ 
lor, PSD deţine 44,93% din mandate în Camera Deputaţilor 
şi 46,43% în Senat, iar PRM, respectiv 24,35% Şi 26,43%. Sus¬ 
ţinerea a peste 20% din electorat este în general considerată 
o marcă a partidelor de masă. PSD şi PRM sunt primele din 
România postcomunistă care pot revendica această etichetă, 

1. Acest studiu, publicat într-o primă variantă în volumul Politique 
et societe dans la Roumanie contemporaine, ed. cit., pp. 137-152, cer¬ 
cetează relaţiile între două partide care se aflau la acea vreme în vâr¬ 
ful piramidei electorale. Evoluţiile lor ulterioare, după 2004, au fost 
diametral opuse. PSD s-a menţinut în top, monopolizând votul de „stânga" 
din România, în vreme ce PRM s-a erodat până la dispariţia din par¬ 
lament. Datele pe care le furnizam în 2004 au fost parţial revizuite în 
prezenta versiune amplificată, luând drept referinţă lucrarea lui Stan 
Stoica, România după ig8g. Enciclopedie de istorie, Meronia, Bucureşti, 
2010, care preia cifrele din Monitorul Oficial. 

după FSN din 1990 şi înaintea PDL în 2008 şi a PNL în 2016. 
CDR a depăşit de două ori pragul de 20%, în 1992 şi 1996, 
dar ea nu era un partid, ci o mare alianţă, care îngloba libe¬ 
rali şi social-democraţi, ecologişti şi creştin-democraţi, plus 
asociaţii civice. 

în 2000, PSD şi PRM au călărit valul nemulţumirilor din 
societate faţă de reformele întreprinse de eterogena coaliţie 
ce aduna creştin-democraţi (Partidul Naţional Ţărănesc Creş- 
tin-Democrat), liberali (Partidul Naţional Liberal), social-de¬ 
mocraţi (Partidul Democrat), reprezentanţi ai minorităţii 
maghiare (UDMR) şi ecologişti. între 1996 şi 2000, PDSR s-a 
aflat pentru prima dată după 1989 în opoziţie şi a profitat de 
această perioadă pentru a se consolida sub conducerea fermă 
a ex-preşedintelui Ion Iliescu (1989-1996) şi a fostului minis¬ 
tru al afacerilor externe (1990-1992) şi preşedinte al Camerei 
Deputaţilor (1992-1996), Adrian Năstase. De altfel, a fost sin¬ 
gura legislatură completă în care FDSN/PDSR/PSD s-a aflat 
numai în opoziţie. între aprilie 2007 şi noiembrie 2008, după 
ruperea Alianţei DA (PNL-PD), a acordat sprijin parlamen¬ 
tar cabinetului minoritar al PNL condus de Călin Popescu-Tă- 
riceanu. 

Alternanţa democratică a ajutat PDSR să se debaraseze 
de imaginea dezastruoasă din 1996. Cum Iliescu îşi păstrase 
popularitatea în rândurile unei părţi a electoratului, mai ales 
vârstnică, PDSR a dezvoltat o strategie ambivalenţă. în poli¬ 
tica internă, a speculat crescânda impopularitate a coaliţiei 
şi fricţiunile interne care au dus la demisia prim-miniştrilor 
Victor Ciorbea (1996-1998) şi Radu Vasile (1998-1999), aceş¬ 
tia părăsind apoi PNŢ. PDSR şi-a axat comunicarea politică 
pe o ierarhie clară şi pe gestionarea „profesionistă" a politicilor 
publice, în raport cu „amatorii" de la guvernare. Simpatia de 
care se bucura Iliescu în rândul păturilor defavorizate a con¬ 
tribuit la credibilizarea programului de protecţie socială al 
PDSR. în ce priveşte politica externă, partidul a abandonat 
ambiguitatea poziţionărilor din perioada 1992-1996. Deja 
în iunie 1995, toate cele 13 partide parlamentare, preşedin¬ 
tele, premierul şi preşedinţii celor două camere semnaseră 

Declaraţia de la Snagov, care stabilea consensual obiectivul 
major al României: integrarea în UE. Sub Emil Constantinescu 
şi CDR, politica externă a României a cunoscut o evoluţie 
strategică majoră şi ireversibilă: aderarea la NATO (realizată 
în 2004, sub Iliescu) şi UE (negocierile au fost deschise în 
2000) au devenit priorităţi indiscutabile. 

Iliescu, veteran al PCR, fost ministru sub Ceauşescu, stu¬ 
dent la Moscova în anii '50, s-a pronunţat fără echivoc după 
momentul Snagov pentru parcursul euroatlantic. Spre a se 
descotorosi de stânjenitoarea etichetă de moştenitor ilegitim 
al PCR, PDSR a încercat, în repetate rânduri, să adere la 
Internaţionala Socialistă. Eforturile i-au fost constant sabo¬ 
tate de opoziţia Partidului Democrat al ex-premierului Ro¬ 
man, membru al acestui organism prin alianţa electorală din 
1996 (Uniunea Social-Democrată) cu istoricul Partid Social-De- 
mocrat din România (PSDR), condus între 1990 şi 2000 de 
Sergiu Cunescu. Luminiţa s-a întrezărit în 2000, când PDSR 
a încheiat la rândul său o alianţă cu acelaşi minuscul PSDR, 
membru al CDR şi aflat la guvernare. în iunie 2001, elefantul 
PDSR a fuzionat printr-un congres constitutiv cu şoricelul 
PSDR (condus de Alexandru Athanasiu, după retragerea lui 
Cunescu), decizie votată unanim de cei 4000 de delegaţi. Ve¬ 
chiul PDSR acapara astfel numele şi tradiţia PSDR, partidul 
lui Dobrogeanu-Gherea, al lui Titel Petrescu, Iosif Jumanca 
şi Ioan Flueraş, ultimii doi morţi în închisorile comuniste 
când Ion Iliescu era secretarul asociaţiei studenţilor români 
la Moscova. Bătrânul PSDR îşi încheia astfel lungul parcurs 
ca şerpaş spre Everestul Internaţionalei Socialiste pentru 
Cain şi Abel ai defunctului FSN. 

Toate deciziile adunării au fost adoptate unanim, fără ab¬ 
ţineri. Statutul partidului, proiectul de program politic, cele 
patru rezoluţii privind viitoarea acţiune a PSD, Internaţio¬ 
nala Socialistă, integrarea României în NATO şi UE au primit 
girul tuturor participanţilor la congres. în ceea ce priveşte 
Internaţionala Socialistă, congresul a dat mandat conducerii 
PSD spre a intensifica procesul de instituţionalizare a rapor¬ 
turilor cu acest organism şi partidele membre. A propus de 

asemenea obiectivul ca Internaţionala să confirme în viitorul cât 
mai apropiat calitatea de membru cu drepturi depline a PSD. 1 

La congresul XXII de la Săo Paulo (27-29 octombrie 2003), 
Internaţionala Socialistă a recunoscut PSD drept membru cu 
drepturi depline, în calitate de succesor al PSD-ului istoric, 
deja membru al reţelei. Ampla delegaţie a PSD condusă de 
premierul Adrian Năstase număra zece persoane (printre care 
numeroase figuri de prim ordin ale partidului: Viorel Hreben- 
ciuc, Victor Ponta, Hildegard Puwak, Dan Matei Agathon, 
Adrian Severin, Victor Boştinaru, Titus Corlăţean, Corneliu 
Popescu), însă un singur reprezentant al formaţiunii istorice 
care preda ştafeta, ex-preşedinţele Alexandru Athanasiu. Spre 
comparaţie, Partidul Democrat nu trimitea decât o reprezen¬ 
tantă din eşalonul secund, deşi virajul spre dreapta al parti¬ 
dului căpitanului Traian Băsescu nu începuse încă. In iunie 
2005, PSD intra şi în Partidul Socialiştilor Europeni. 

PSD-ul istoric, întemeiat în 1893, jucase un rol important 
în înfăptuirea Marii Uniri din 1918 cu Transilvania, Barasa- 
bia şi Bucovina. A fuzionat cu Partidul Comunist Român în 
1946, dând naştere Partidului Muncitorilor din România 
(PMR), în urma unei trădări la vârf. PCR, fondat în 1921 şi 
total înfeudat Moscovei, nu reuşise să îl concureze ca expresie 
politică a clasei muncitoare înainte de 1946. Odată schimba¬ 
rea la faţă terminată, Iliescu şi nou-născutul PSD aveau în 
fine motive de a fi mândri de originile lor şi nu mai erau siliţi 
să se revendice de la zilele tulburi ale revoluţiei din decembrie 

1989- 

In privinţa PRM, o campanie populistă centrată pe naţio¬ 
nalism identitar îndreptat împotriva minorităţilor (în special 
maghiară, dar romii şi evreii erau şi ei constant vizaţi), pro¬ 
tecţie socială şi combaterea corupţiei (fără reformarea justi¬ 
ţiei sau alte măsuri concrete) a propulsat partidul de la 5% în 
alegerile din 1996 la peste 20%. Ascensiunea a fost şi mai 
fulgurantă pentru preşedintele Corneliu Vădim Tudor, socio¬ 
log de formaţie, jurnalist şi scriitor de profesie. El a adunat 

1. Jurnalul naţional, „PSD începe cursa pentru intrarea în Inter¬ 
naţionala Socialistă", 18 iunie 2001, p. 5. 

28,34% din voturi în primul tur al prezidenţialelor din 2000, 
scor inferior doar cu 8,01% celui al învingătorului Iliescu 
(66,82% în turul secund)! De fapt, PRM nu ar fi existat fără 
Vădim Tudor, era un caz tipic de partid populist centrat pe un 
lider charismatic. Partidul s-a dezvoltat ca o extensie a săp¬ 
tămânalului fondat de Vădim Tudor în mai 1990: România 
Mare. Stilul vitriolant, pamfletele virulente care degenerau 
sistematic în atacuri la persoană, naţionalismul şi antisemi¬ 
tismul exacerbat asigurau identitatea acestei reviste. Tirajul 
ei atingea 600.000 de exemplare la începutul anilor '90 (spre 
comparaţie, în martie 2018 nici un cotidian sau săptămânal 
cu difuzare plătită nu depăşea 90.000 de copii conform cifrelor 
Biroului Român de Audit Transmedia: www.brat.ro). Vânză¬ 
rile spectaculoase au încurajat ideea unei vitrine politice, ast¬ 
fel că PRM vedea lumina zilei la 20 iunie 1991, la un an după 
revistă. In paginile României Mari erau terfeliţi liderii opozi¬ 
ţiei, figurile culturale de prim rang cu orientare civic-liberală, 
promotorii incipientei societăţi civile, dar şi, treptat, premie¬ 
rul Roman (care nu dăduse curs ofertei de a finanţa apariţia 
publicaţiei) şi aripa reformatoare din jurul său, care avea să 
marginalizeze gruparea Iliescu în luptele intestine din sub¬ 
teranele FSN. 

PRM, cu greutatea celor circa 25% din mandate în cele 
două camere ale parlamentului după alegerile din noiembrie 
2000, ar fi trebuit să reprezinte vârful de lance al opoziţiei. In 
realitate, el este treptat împins într-un ghetou politic, similar 
cordonului sanitar care izola Frontul Naţional (FN) în Franţa. 
Similitudinile nu se opresc aici. Jean-Marie Le Pen şi C.V. 
Tudor îşi conduceau partidele cu mână de fier, iar opoziţia 
internă era exclusă din partid (puciul lui Bruno Megret din 
1999 în cazul FN, excluderea în 1996 a vicepreşedintelui Dan 
Ioan Mirescu, apoi în 2002 a vicepreşedinţilor Sever Meşca, 
Ilie Neacşu şi Anghel Stanciu în PRM). Le Pen şi Vădim Tudor 
se apreciau reciproc. Le Pen a vizitat România în 1998 şi 2002, 
la invitaţia liderului PRM, iar o delegaţie a PRM condusă de 
istoricul Gheorghe Buzatu, vicepreşedinte, asista la congresul 
FN de la Lyon în februarie 2002. 

Sporirea exponenţială a audienţei PRM a cauzat şi o criză 
de creştere. Spectaculoasa lui izbândă electorală a atras aten¬ 
ţia întregii clase politice româneşti, tot mai dispuse a se con¬ 
forma criteriilor de la Copenhaga enunţate drept condiţii 
prealabile integrării euroatlantice. Colaborarea cu un partid 
extremist devenise aşadar o strategie puţin plauzibilă, dacă 
nu chiar sinucigaşă, pentru celelalte partide de opoziţie (PNL 
şi PD), ambele cu obiectivul de a reveni în prim-plan după 
aceste alegeri care le îngustaseră serios baza electorală. Acu¬ 
zaţiile extrem de vehemente vehiculate de Comeliu Vădim 
Tudor au silit autorităţile, în frunte cu preşedinţia şi guver¬ 
nul, să închidă orice dialog cu reprezentanţii PRM. 

După atacurile teroriste din Statele Unite, în n septem¬ 
brie aooi, la data de 17 septembrie PRM susţine că România 
ar fi antrenat în cadrul Serviciului de Protecţie şi Pază (SPP), 
în 1995, treizeci de luptători ai Hamas. In fapt, au răspuns 
autorităţile, fusese vorba de un program de antrenament, fi¬ 
nanţat de UE, pentru treizeci de palestinieni care urmau să 
constituie serviciul de protecţie al lui Yasser Arafat, şeful 
Autorităţii Palestiniene. Deşi relaţiile din mişcarea Fatah a 
lui Arafat şi Hamas erau încordate, ba chiar în 2007 aveau 
să ajungă până la conflict armat, PRM a insistat că respectivii 
stagiari întreţineau legături cu organizaţia teroristă Hamas. 
Scopul acestei manevre politice era compromiterea PSD, aflat 
la putere în 1995 (an în care PRM ieşise din cabinetul patru¬ 
laterului roşu, în urma unor tensiuni cu PDSR), prin specu¬ 
larea contextului internaţional. Incidentul nu a fost lipsit de 
consecinţe. SUA au cântărit îndelung oferta românească de 
sprijin militar în Afganistan. Represaliile PSD nu s-au lăsat 
aşteptate: imunitatea parlamentară a senatorului C.V. Tudor 
a fost ridicată, iar justiţia l-a invitat să îşi probeze afirmaţiile. 

Moţiunile de cenzură ale PRM, considerat prea naţionalist 
şi dăunător pentru relaţiile internaţionale ale României, nu 
beneficiau de sprijinul celorlalte partide de opoziţie. 1 Comisiile 
parlamentare, precum şi plenul Senatului sau al Camerei, le 


1. Vezi Curentul, „Teoria izolaţionismului", 19 martie 2002. 

respingeau sistematic proiectele de legi. în ciuda eforturilor 
disperate ale preşedintelui C.V. Tudor în Adunarea Parla¬ 
mentară a Consiliului Europei, actorii internaţionali ţineau 
partidul la distanţă: „Ambasadele ţărilor UE la Bucureşti şi 
fundaţiile europene din România au hotărât să nu mai co¬ 
laboreze cu membrii PRM şi să nu-i mai invite la diverse 
manifestări pe care le organizează, a declarat, ieri, Sabine 
Habersack, reprezentant al fundaţiei Konrad Adenauer în 
România. [...] Ea a menţionat că reprezentanţii statelor UE 
la Bucureşti vor sta alături de membrii PRM doar dacă este 
vorba despre comisii mixte ale unor partide româneşti, din 
care să facă parte şi PRM" 1 . 

PSD, candidat la primirea în Internaţionala Socialistă şi 
promotor al deschiderii spre NATO şi UE, a guvernat între 
aooo şi 2004 cu sprijinul parlamentar al UDMR, principala 
ţintă a atacurilor PRM din ultimii zece ani. PRM contesta 
dreptul UDMR de a fi reprezentat în parlament, acuzându -1 
că este înscris ca asociaţie culturală şi nu ca partid politic 
(ceea ce nu era lipsit de temei) şi că este subvenţionat de Bu¬ 
dapesta spre a crea tulburări în Transilvania şi a obţine sepa¬ 
rarea acestei provincii de statul român. în apărarea sa, UDMR 
respinge această acuzaţie, interpretând în avantajul său pre¬ 
vederile articolului 62, alineat 2 din Constituţie — „Organiza¬ 
ţiile cetăţenilor aparţinând minorităţilor naţionale, care nu 
întrunesc în alegeri numărul de voturi pentru a fi reprezen¬ 
tate în parlament, au dreptul la câte un loc de deputat, în 
condiţiile legii electorale. Cetăţenii unei minorităţi naţionale 
pot fi reprezentaţi numai de o singură organizaţie" - şi ale 
articolului 4, alineat 2 al legii 68/1992 care asimilează orga¬ 
nizaţiile minorităţilor naţionale cu partidele politice din punct 
de vedere al procesului electoral. 

UDMR făcuse parte din guvern între 1996 şi 2000 (ca şi 
PSDR, de altfel) şi părea un partener improbabil pentru ca¬ 
binetul Năstase. Adusese credibilitate internaţională guver¬ 
nului de coaliţie, care întorsese spatele spiritului naţionalist. 


1. Curierul naţional , .Ambasadele şi fundaţiile statelor UE în Ro¬ 
mânia au decis să nu mai colaboreze cu PRM", 6 octombrie 2001, p. 3. 

Problema minorităţii maghiare din Transilvania a fost tratată 
pragmatic pentru întâia oară, astfel că tensiunile etnice au 
scăzut, iar maghiarii au ieşit din izolarea politică. Votul ma¬ 
ghiar cântărise greu în victoria candidatului opoziţiei, Emil 
Constantinescu, asupra preşedintelui Ion Iliescu în turul se¬ 
cund din 1996. Totuşi, cum PDSR era în căutare de parteneri, 
iar UDMR dorea să îşi prezerve interesele comunitare, cele 
două partide au şters cu buretele tensiunile de altădată, iar 
buna relaţie continuă şi azi. UDMR, partid cu un singur obiec¬ 
tiv, reprezenta aliatul cel mai comod pentru PDSR. Maghiarii 
au ajutat PDSR, odinioară naţionalist, să îşi amelioreze ima¬ 
ginea externă, cerând în schimb doar un protocol de colaborare 
şi apărarea drepturilor minorităţii, care evoluaseră conside¬ 
rabil în anii precedenţi. PDSR a profitat de acest acord, care 
i-a permis premierului Năstase să afirme constant că politica 
guvernului PSD era conformă cu standardele cerute ţărilor 
candidate la UE şi chiar cu cele ale statelor membre ale Uni¬ 
unii. Ce departe păreau vremurile când prim-ministrul FDSN 
(apoi PDSR, apoi PSD) Nicolae Văcăroiu (1992-1996) asista 
la o întrunire a PRM! Ba chiar şi cele mai recente când Cor- 
neliu Vădim Tudor, invitat la congresul PDSR din 1997, era 
primit cu multă căldură! 

Relaţiile dintre PSD şi PRM nu fuseseră nicicând aşa de 
reci. Unii analişti chiar plasează începutul raporturilor între 
ele înaintea naşterii respective a fiecăruia dintre partide, căci 
grupurile de interese care le-au moşit erau active şi în Româ¬ 
nia comunistă. Aşa procedau Berindei, Combes şi Planche, 
care identificau încă din 1990 „oameni ai lui Ceauşescu în 
spatele presei de extrema dreaptă", care beneficiază de pro¬ 
tecţie şi complicităţi la vârf, pentru a promova o linie ultra- 
naţionalistă, şovină, antisemită, în descendenţa propagandei 
Gărzii de Fier. 1 Deşi refuzase să acorde fonduri publicaţiei pe 
care Eugen Barbu şi Corneliu Vădim Tudor se gândiseră să o 
numească Neamul Românesc, după gazeta interbelică scoasă 
de Iorga, prim-ministrul Petre Roman le dăduse un sediu, ceea 

i. Mihnea Berindei, Ariadna Combes, Anne Planche, Roumanie, le 
livre blanc. La Dăcouverte, Paris, 1990. 

ce constituia un sprijin la fel de concret, după cum recunoştea 
preşedintele PRM într-un interviu din 2010. 1 

Corneliu Vădim Tudor fusese un stâlp al propagandei na- 
ţional-comuniste, dar totuşi un simplu executant. Era mâna 
dreaptă a romancierului şi scenaristului Eugen Barbu (1924- 
1993) în redacţia Săptămâna (deşi era angajat cu carte de 
muncă la agenţia Agerpres). Derulaseră acolo o campanie 
antisemită, o incongruitate în presa comunistă românească. 
Noile autorităţi au desfiinţat Săptămâna după „revoluţia" din 
decembrie 1989, aşadar cuplul îşi căuta un nou angajator. 
Petre Roman nu a răspuns decât parţial solicitării, astfel în¬ 
cât a devenit o ţintă predilectă a României Mari. Revista a 
făcut jocurile conservatorilor din FSN. începutul anilor '90 
era vârsta de aur a presei scrise, pentru că media electronice 
erau subdezvoltate. Tirajul cotidianelor şi revistelor atingea 
sutele de mii de exemplare, iar jurnalistul era un soi de erou 
justiţiar, un director de conştiinţă, un reper, cu o considerabilă 
influenţă politică. Pentru cititor, jurnalistul era cel în care îşi 
punea nădejdea spre a denunţa abuzurile prin anchete (poli¬ 
ţia şi justiţia nereformate nu inspirau nici o încredere), tot el 
era cel ce trebuia să sugereze prin editoriale soluţii la proble¬ 
mele societăţii ori să servească drept opoziţie la o putere ade¬ 
sea discreţionară (să ne amintim că FSN obţinuse peste trei 
sferturi din mandate) sau să spună adevărul atâta vreme 
ocultat. România Mare a practicat constant linşajul mediatic, 
adversarii săi fiind odios atacaţi pentru opiniile politice 2 , 
originea etnică, credinţele religioase, orientarea sexuală sau 
incapacităţi fizice. Chiar dacă presa românească era la acea 
vreme violentă şi mai degrabă entuziastă decât profesionistă 
(azi a rămas violenţa, dar entuziasmul a dispărut), România 
Mare mergea cu agresivitatea mai departe decât orice concu- 

1. Interviul este disponibil aici: http://vvww.ziare.com/corneliu-vadim- 
tudor/stiri-corneliu-vadim-tudor/c-v-tudor-toate-revistele-care-au- 
aparut-odata-cu-romania-mare-s-au-prapadit-1020237 şi a fost consultat 
Online în 18 septembrie 2018. 

2. De exemplu, Ion Iliescu era adesea calificat drept „bătrâna şan¬ 
drama stalinistă". 

renţă (poate cu excepţia săptămânalului Europa, care împăr¬ 
tăşea aceeaşi orientare antidemocratică şi antisemită). Ideea 
lui Corneliu Vădim Tudor despre jurnalism ar putea fi com¬ 
parată cu cea a lui Camille Desmoulins, celebrul procuror 
general al felinarului din vremea Revoluţiei Franceze. Româ¬ 
nia Mare a servit ca un Mr. Hyde pentru gruparea lui Iliescu, 
atacând frontal problema minorităţii maghiare. Discursul era 
cel naţional-comunist de pe timpul lui Ceauşescu: ungurii 
aţâţaţi de Budapesta şi trădătorii români în slujba puterilor 
străine uneltesc necontenit pentru destrămarea statului ro¬ 
mân, drept care patrioţii trebuie să fie gata mereu şi să nu 
dea înapoi de la nimic. 

Compromis în martie 1990 la Târgu Mureş prin conflictul 
interetnic care a servit drept pretext reabilitării Securităţii 
sub noul nume de Serviciul Român de Informaţii (SRI), regi¬ 
mul Iliescu a încredinţat echipei lui Corneliu Vădim Tudor 
problema minorităţilor. Vechile metode şi strategia „cetăţii 
asediate", moştenite de la Ceauşescu, au funcţionat, şi astfel 
Vădim Tudor a putut să exploateze cu succes filonul. Mai întâi, 
a fondat PRM şi a operat cu acest prilej o schimbare de locuri 
cu protectorul său îmbătrânit, Barbu, luând el preşedinţia 
partidului. Apoi, după ce minerii au forţat demisia cabinetului 
FSN condus de Roman, Vădim Tudor se pune sub stindardul 
preşedintelui Iliescu într-un moment critic pentru acesta. Ro¬ 
man, şeful FSN, este ultragiat de comportarea lui Iliescu din 
timpul crizei guvernamentale şi de învestirea fostului minis¬ 
tru tehnocrat al finanţelor Theodor Stolojan ca prim-ministru 
al unui guvern de coaliţie, în care intră şi reprezentanţi ai 
partidelor de opoziţie mai maleabile: Partidul Naţional Libe¬ 
ral — Aripa Tânără, Mişcarea Ecologistă din România, Parti¬ 
dul Democrat Agrar din România. 

în 9 şi 23 februarie 199a, primele alegeri locale aduc vic¬ 
torii pentru opoziţia unită în CDR în principalele oraşe. în 28 
şi 29 martie, convenţia naţională a FSN consfinţeşte strivi¬ 
toarea victorie a moţiunii Roman: 64% dintre participanţi îl 
aleg în nou creata funcţie de preşedinte al partidului, în vreme 
ce partizanii lui Iliescu sunt marginalizaţi şi chiar umiliţi. 

Vor părăsi FSN pentru a-şi întemeia un nou vehicul politic, 
Frontul Democrat al Salvării Naţionale (FDSN). Atât CDR, 
cât şi FSN îl critică sever pe preşedintele Iliescu, iar reţelele 
acestuia din urmă se află sub presiune. Cheia unei noi victorii, 
destul de surprinzătoare, cel puţin în alegerile parlamentare, 
este găsită rapid. Iliescu merge pe cartea omului „sărac, dar 
cinstit" împotriva „coruptului" Roman. FDSN atinge coarda 
socială, cu accente populiste (poporul unit împotriva elitelor 
corupte), în vreme ce PUNR şi PRM exploatează sensibilitatea 
naţionalistă. România Mare îl acuză pe Roman că este evreu 
şi îl numeşte Neulander, după fostul nume al tatălui său Wal- 
ter, veteran comunist şi fost voluntar republican în războiul 
civil din Spania. Alegerile confirmă justeţea respectivei stra¬ 
tegii: Iliescu se impune în al doilea tur cu 61,43% împotriva 
candidatului CDR Emil Constantinescu. FDSN (27,71%), PUNR 
(7,72%), PRM (3,90%) şi PSM (3,1%) al fostului prim-ministru 
comunist (1979-1982) Ilie Verdeţ vor putea pune pe picioare 
coaliţia „patrulaterului roşu". 

CDR (20,1%), afectată de dezertarea fostei sale locomotive, 
PNL care alege să se prezinte singur în alegeri şi nu trece 
pragul de 3%, şi FSN (10,19%)sunt marii perdanţi. FDSN for¬ 
mează un cabinet monocolor condus de economistul tehnocrat 
Nicolae Văcăroiu, care intră în 1995 în partid ca vicepreşedinte. 
Acest guvern, remaniat de mai multe ori, va rezista patru ani, 
graţie susţinerii în parlament a PUNR, PRM, PSM şi a PDAR 
(ultimul doar în Senat). Aliaţii minori PRM şi PSM îşi fac o 
meteorică apariţie în guvern în 1995, dar se retrag în acelaşi 
an din cauza crescândei impopularităţi a acestuia. PUNR a 
primit în 1994 mai multe portofolii. In iunie 1993, conferinţa 
naţională a FDSN votează pentru schimbarea numelui par¬ 
tidului în PDSR şi îl alege pe Adrian Năstase preşedinte 
executiv. 

încep să se ivească neînţelegeri între PDSR şi aliaţii lui, 
în special PRM şi PUNR. Campania din 1996 găseşte PDSR 
izolat pe scena politică. Partenerii îl folosesc drept ţap ispă¬ 
şitor, iar din opoziţie nimeni nu era dispus să coopereze cu el. 
Alegerile locale îi dau un avertisment puternic, dar liderii 

partidului nu reuşesc să-l scoată din încercuire. Iliescu o va 
plăti, la a treia sa candidatură. După primul tur, se află în 
frunte cu 32,25%, înaintea lui Emil Constantinescu (CDR, 
28,51%) şi Petre Roman (Uniunea Social Democrată, 20,54%). 
însă Roman, candidatul UDMR Frunda Gyorgy, ba chiar şi 
preşedintele PUNR Gheorghe Funar (3,22%) îndeamnă la vot 
pentru Constantinescu. Vădim Tudor (4,72%) nu dă nici un 
consemn, deşi PDSR se menţinuse la putere cu indefectibilul 
sprijin parlamentar al unui PRM care simţea vântul suflân- 
du-i în pânze. Constantinescu se impune în turul secund, cu 
54,41%. PDSR, cu 23,08% la Senat şi 21,52% la Camera Depu¬ 
taţilor trece în opoziţie, dar rămâne cel mai mare partid. 

Dintre fostele partide de la putere, PRM este singurul 
care îşi îmbunătăţeşte scorul precedent şi depăşeşte PUNR 
(4,54% faţă de 4,22% la Senat; 4,46% faţă de 4,36% la Ca¬ 
meră). Diferenţa ar putea părea nesemnificativă, dar obser¬ 
vatorilor atenţi ea le revela un mesaj de maximă importanţă: 
PRM reuşise să îşi aproprieze discursul naţionalist, pe când 
altădată redutabilul PUNR era în pierdere de viteză. Viitoa¬ 
rele ezitări doctrinare, conflictele interne şi alianţele ris¬ 
cante vor mătura această formaţiune de pe eşichier. Ceea 
ce va oferi PRM o importantă marjă de progres. PDSR nu 
prea poate juca atuul naţionalist, pentru că încearcă să-şi 
ispăşească păcatele anilor de la putere şi să-şi croiască o 
imagine social-democrată modernă. în ciuda unor atacuri 
permanente la adresa minorităţii maghiare, PRM a cunos¬ 
cut un succes limitat în Transilvania, unde CDR a profitat 
cu precădere de implozia PUNR şi a PDSR. PUNR fiind prac¬ 
tic scos din joc pentru alegerile din 2000 şi după venirea în 
PRM în 1999, ca secretar general, a primarului de Cluj-Na- 
poca Gheorghe Funar (exclus din PUNR în 1997), scorurile 
partidului se îmbunătăţesc considerabil în Transilvania. 
Această regiune istorică este motorul succesului electoral 
din 2000. în 26 noiembrie, după primul tur al prezidenţia¬ 
lelor, Vădim Tudor iese primul în 13 judeţe: întreaga Transil¬ 
vanie cu excepţia judeţelor cu însemnată populaţie maghiară, 
dar un singur alt judeţ din restul ţării (Tulcea). 

PRM se află în frunte la Cameră în trei judeţe şi în cinci 
la Senat, toate din Transilvania. O altă explicaţie a intrării 
lui C.V. Tudor în al doilea tur est divizarea foştilor alegători 
ai lui Constantinescu între doi candidaţi, prim-ministrul in¬ 
dependent Mugur Isărescu, fost şi viitor guvernator al Băncii 
Naţionale din 1990 până în 2018, din partea CDR şi Theodor 
Stolojan din partea PNL, ultimul întors în România după o 
îndelungată perioadă la Banca Mondială. înaintea campaniei, 
presa nu excludea în totalitate posibilitatea unui guvern PDSR 
sprijinit de PRM. Doi dintre cei mai avizaţi analişti ai sis¬ 
temului politic românesc, Vîadimir Tismăneanu şi Mircea 
Mihăieş, surprinşi de amploarea valului PRM, îi decorticau 
resorturile: „Rolul lui Vădim Tudor în sistem este să facă dis¬ 
cursuri antisistemice. Dar e un rol sistemic! El e un debuşeu 
sistemic. E ţeava de eşapament de care orice sistem are, la 
un moment dat, nevoie. Orice sistem are marginalii săi. El 
joacă în România rolul din Ungaria al lui Istvân Csurka, al 
lui Miroslav Slâdek în Republica Cehia etc., combinând te¬ 
matica dreptei şi tematica stângii, pretinzându-se antifascist, 
dar reabilitându -1 şi făcând cultul lui. (V. T.). [...] Vădim Tudor 
nu are o ideologie clar precizată. El poate fi simultan la stânga 
extremă şi la dreapta extremă. Un fel de PDSR unipersonal 
şi exacerbat. El a confiscat populismul vulgar, deşănţat, ma- 
halagistic" (M.M.). 1 

Dată fiind amploarea succesului lor, PRM şi liderul său au 
renunţat la a fi sistemici. Clasa politică românească s-a con¬ 
fruntat cu această problemă între cele două tururi ale alege¬ 
rilor prezidenţiale. Vădim Tudor, care derulase o campanie de 
teren extrem de activă şi profitase de fiecare dezbatere televi¬ 
zată cu rivalii săi spre a-i ataca violent, atingea limitele aces¬ 
tei tactici. Nu a putut conta pe nici un sprijin pentru turul 
secund, toate partidele au dat consemn de vot pentru Iliescu, 
iar liderul PRM a făcut obiectul unui embargo al media. Scorul 
său nu a progresat decât cu cinci procente, ceea ce l-a incitat 
să reclame falsificarea alegerilor şi să ceară un nou scrutin. 

1. Vîadimir Tismăneanu în dialog cu Mircea Mihăieş, încet, spre 
Europa, Polirom, Iaşi, 2000, pp. 91-92. 

După violenta confruntare electorală şi ecoul internaţional 
al scorului naţional-populiştilor, PDSR nu mai putea întreve¬ 
dea nici un pact cu PRM. Termenii se schimbaseră, chiar dacă 
înainte de alegeri PDSR recrutase doi tenori naţionalişti, po¬ 
etul Adrian Păunescu, protocronist, bard al lui Ceauşescu, 
fost senator şi vicepreşedinte al PSM, şi George Pruteanu, 
fost senator din partea PNŢCD, tocmai spre a capta acest tip 
de voturi. 1 PDSR a făcut tot posibilul să se demarce de PRM, 
să demonstreze că nu aceleaşi resorturi propulsaseră cele 
două partide în topul preferinţelor alegătorilor. PSD neagă 
apoi până şi existenţa unui nucleu naţionalist înăuntrul par¬ 
tidului: „Secretarul general al acestui partid [PSD - n. m.], 
Cozmin Guşă, a declarat că în interiorul formaţiunii nu există 
nuclee naţionaliste. [...] «Probabil că anumiţi colegi de-ai noştri 
au nişte poziţii care-i caracterizează personal», a precizat Guşă, 
oferind ca exemplu reacţiile senatorilor Adrian Păunescu şi 
George Pruteanu la adoptarea de către parlament a Legii admi¬ 
nistraţiei publice locale. «In momentul în care ei au luat aceste 
poziţii, s-a stabilit foarte clar faptul că ele nu au fost poziţii ale 
partidului şi noi nu le-am confirmat, cu toate demersurile lor»“ 2 . 

Totuşi, nu toate punţile fuseseră tăiate între foştii aliaţi. 
PSD îi primea cu braţele deschise pe toţi dezertorii din par¬ 
tidul pe care şefii săi îl înfăţişau drept „extremist", printre 
care trei deputaţi şi vicepreşedinţi demisionari din PRM: Ilie 
Neacşu, Sever Meşca şi Anghel Stanciu. încă mai straniu, 
Neacşu nu era altul decât autorul unor feroce atacuri antise¬ 
mite în săptămânalul Europa (1990-1996). Cum sosirea sa în 
PSD coincide, în 2002, cu o ordonanţă a guvernului care in¬ 
terzice cultul criminalilor de război şi propaganda fascistă, 
Neacşu mimează amnezia penitentă şi îşi explică trecutul „pe 
care nu -1 reneg, dar îmi aduc aminte cu greu de el“ 3 . Din ne¬ 
fericire, defunctul şef-rabin Moses Rosen (1912-1994) nu mai 
putea să reitereze protestele contra infamelor atacuri antisemite 

1. Pruteanu a trecut la PRM în septembrie 2003. 

2. „PSD neagă existenţa unor nuclee naţionaliste în interiorul său“, 
Curierul naţional, XII, nr. 3189, 28 august 2001, p. 3. 

3. Academia Caţavencu, nr. 13, 2-8 aprilie 2002, p. 4. 

din Europa, dar memoria preşedintelui Ion Iliescu ar fi fost 
suficientă. In noiembrie 199a, el refuzase să primească pre¬ 
miul decernat de Europa. Fostul consilier prezidenţial Iosif 
Boda rememora cu mândrie baletul diplomatic pe care îl re¬ 
gizase pentru ca preşedintele să evite „asocierea nedreaptă a 
imaginii sale cu tendinţele antisemite şi şovine" 1 . 

In total, de la alegerile din 2000 până la finalul legislatu¬ 
rii, paisprezece deputaţi PRM şi un senator au migrat la PSD 
sau la micul său auxiliar, Partidul Umanist al lui Dan Voicu- 
lescu. Aceştia şi cinci dezertori din PD (patru senatori şi un 
deputat) reprezentau asigurarea de viaţă a PSD. Dacă nu ar 
mai fi fost posibilă colaborarea cu UDMR sau exigenţele ma¬ 
ghiarilor ar fi depăşit marja de negociere a PSD, partidul îşi 
croise deja o majoritate alternativă. In Cameră, câştigase în 
aooo 155 de mandate; a ajuns în cele din urmă la 171 din 345. 
Ar mai fi trebuit să-i lipsească două pentru majoritate, dar 
putea conta şi pe cei optsprezece deputaţi ai minorităţilor, 
care votează tradiţional cu puterea, oricare ar fi aceasta, fie 
ea şi partidul klingonienilor. în camera superioară, PSD a 
urcat de la 65 la 70 de senatori din 140, adică exact 50%. 

Transfugii din PRM au debarcat în PSD în valuri succesive, 
pentru ca manevra să fie mai puţin bătătoare la ochi. Putem 
conchide cel puţin că există serioase compatibilităţi între cele 
două partide, dacă PSD a primit cu bucurie în grupul său 
parlamentar 14 deputaţi (din 84, adică o şesime) şi un senator 
aleşi pe listele rivalului cu care la lumina zilei nu voia să aibă 
de-a face. Unii dintre nou-veniţi au urcat în structurile par¬ 
tidului, de exemplu Codrin Ştefănescu, secretar executiv al 
PSD, foarte influent şi virulent încă în 2018, sau Dorin Lazăr 
Maior, membru al Biroului Executiv Central. Pe lângă anti¬ 
semiţi şi şovini, PSD, cel atât de favorabil integrării în NATO, 
îl recruta şi pe Sever Meşca, fost agent DIE, cu misiuni la 
Roma şi Londra. în vederea primirii în NATO, Bucureştiul 
fusese avertizat fără echivoc să evite prezenţa unor astfel de 
persoane în structurile puterii. însă Meşca nu era vreo excep- 

1. Iosif Boda, „Cinci ani la Cotroceni", Evenimentul Românesc, Bucu¬ 
reşti, 1999, p. 69. 

ţie în rândurile noului său partid politic. Unul dintre colegii 
săi din PSD era deputatul Ristea Priboi, fost preşedinte al 
Comisiei parlamentare pentru controlul activităţii Serviciului 
de Informaţii Externe (SIE). Priboi a fost silit să demisioneze 
în aprilie 2001, după critici intense provenite din întregul 
spectru politic şi de la organizaţii neguvernamentale. Pe vre¬ 
mea lui Ceauşescu, Priboi fusese şi el ofiţer de Securitate. 1 

PRM avea chiar un serviciu secret intern. România Mare 
îl evocă pentru prima dată în august 1992, când PRM declară 
că are nevoie de structuri de protecţie. O mare parte din apre¬ 
cierea pe care o dobândeşte PRM se datorează informaţiilor 
secrete dezvăluite de România Mare. Partidul se bucură de 
influenţă în armată şi serviciile de informaţii, pentru că în 
conducere sunt numeroşi ofiţeri în retragere. Fratele lui C.V. 
Tudor, deputatul Marcu Tudor, fusese general în armată şi 
lucrase la Romtehnica, o unitate specială care se ocupa cu 
exportul de armament. Informaţiile privind pretinşii terorişti 
palestinieni au fost furnizate de deputatul Dănuţ Saulea, fost 
colonel în SPP. Deputatul Constantin Bucur era în mai 1996 
căpitan SRI. în 18 mai, a dezvăluit într-o conferinţă de presă 
excepţională a PRM că SRI înregistra ilegal conversaţiile te¬ 
lefonice ale unor persoane publice. SRI l-a concediat şi a depus 
plângere împotriva lui, dar instanţa l-a achitat în 2000 şi 
Bucur a fost ales deputat. Dintre cei 121 de membri ai Con¬ 
siliului Naţional de la acea epocă, mulţi lucraseră în armată 
sau în serviciile de informaţii. Creierul serviciului secret al 
PRM era considerat a fi deputatul Ilie Merce, colonel în fosta 
Securitate. 

Raporturile ambigue dintre PSD şi PRM îşi au sursa şi în 
problemele de identitate cu care se confruntă cele două par¬ 
tide. PSD a încercat constant să se debaraseze de eticheta neo- 
comunistă şi să se poziţioneze drept partid social-democrat 
modern, dar o aripă conservatoare cochetează cu naţionalis¬ 
mul. Ibtodată, PRM nu se recunoştea drept partid de extrema 
dreaptă, ci se reclama de la un naţionalism de centru-stânga. 

1. Vezi Adevărul, 1 martie 2002; Realitatea Românească, 11 martie 
2002; Curentul, 12 şi 19 martie 2002. 

Am citat deja comentatori care îl plasează între extrema 
dreaptă şi extrema stângă, în virtutea moştenirii sale naţio¬ 
nal-comuniste. 

Moştenirea comunistă încă tulbura apele politicii româ¬ 
neşti. Elitele, fie ele din PSD sau din PRM, aveau un trecut 
asemănător. Serviseră înainte de 1989 în eşalonul secund al 
regimului naţional-comunist al lui Ceauşescu. Eugen Florescu 
(1935-2009), membru în Comitetul Central al PCR şi şef al 
secţiei presă şi propagandă, a purtat culorile PRM în Senat 
(2000-2004): „Obtuz, vehement, insolent, intolerant şi incult, 
Florescu a fost, alături de Mihai Dulea, patronul politicii de 
intimidare a scriitorimii şi de susţinere a protocronismului. 
A rămas de pomină afirmaţia sa că protocronismul nu este o 
simplă concepţie estetică, ci «viziunea artistică a tovarăşului 
Nicolae Ceauşescu»" 1 . Ca şi Florescu, Mihai Ungheanu, critic 
literar protocronist, a fost senator PRM (două mandate) şi 
secretar de stat la cultură (1993-1996). Exemplul nu era nici¬ 
decum izolat. Prima linie din acea vreme a PSD includea nu¬ 
meroşi privilegiaţi ai vechiului regim. Preşedintele Iliescu 
fusese ministrul tineretului sub Ceauşescu, premierul Năs- 
tase era ginerele fostului ministru al agriculturii Angelo Mi- 
culescu. Senatorul Păunescu, înainte să cadă în dizgraţie în 
1985, după tragedia de la Ploieşti, când un spectacol al cena¬ 
clului Flacăra s-a terminat cu morţi şi sute de răniţi, fusese 
menestrelul favorit al Partidului. Gheorghi Prisăcaru, mem¬ 
bru al Biroului Executiv Central şi expert în politica externă, 
fusese şef de cabinet al fostului prim-ministru comunist Con¬ 
stantin Dăscălescu. Prudent, PSD a lansat o operaţiune de 
camuflaj. Şefii care avuseseră funcţii înalte în comunism nu 
mai sunt expuşi, ci plasaţi în poziţii de influenţă mai puţin 
vizibile opiniei publice. Treptat, prin schimbarea în 2008 a 
sistemului electoral şi adoptarea uninominalului cu redistri¬ 
buire proporţională, influenţa centrului scade şi foştii comu¬ 
nişti sunt înlocuiţi de oameni cu influenţă la nivel local. Chiar 

1. Un portret schiţat de Vladimir Tismăneanu: http://www.contri- 
butors.ro/politica-doctrine/cine-a-fost-eugen-florescu-revansa-rinocerilor/, 
consultat în 18 septembrie 2018, 

dacă în 2016 se revine la sistemul proporţional cu liste jude¬ 
ţene, epoca mandarinilor de la centru a apus, iar cea a baro¬ 
nilor locali este la apogeu. 

Sub 15% dintre voturile exprimate la alegerile parlamen¬ 
tare din 2000 au mers spre partide care asumau o poziţionare 
la dreapta eşichierului politic, CDR şi PNL. Cu excepţia PNL, 
dreapta era absentă din parlament. Cum o alternativă de 
dreapta nu s-a dezvoltat, clivajul stânga/dreapta nu putea 
explica evoluţiile din politica românească, astfel încât alte 
criterii trebuiau preferate. De altfel, într-o analiză a poziţio¬ 
nării PRM în spaţiul politic românesc din 2000, Silviu Matei 
descoperea că electoratul partidelor corespunde orientării 
doctrinare: „stânga fiind ocupată de PSD şi PRM (PSM situân- 
du-se la extrema stângă), centrul de PD şi APR [Alianţa pen¬ 
tru România a lui Teodor Meleşcanu, facţiune reformatoare 
desprinsă din PDSR în 1997 şi absorbită de PNL în ianuarie 
2002, ca urmare a eşecului electoral din 2000 -n. m.], [...] iar 
dreapta, de CDR, PNL şi UDMR" 1 . La nivelul spaţiului atitu¬ 
dinilor politice, aşadar, „PRM se află, pe toate axele factoriale, 
aproape de partidele de stânga, mai ales de PSD. Este, prin 
urmare, surprinzător să constaţi cât de vecine sunt aceste 
două electorate pe diverse teme şi mai ales că nici măcar în¬ 
trebările naţionaliste nu distanţează prea mult punctele lor 
mediane respective'* 2 . Totuşi, în ceea ce priveşte variabilele 
socioeconomice, interpretarea lui Matei e că: „acest electorat 
este mai apropiat de partidele de dreapta. Trăieşte în zone 
urbane, este mai educat şi câştigă mai mult decât electoratul 
de stânga cu care împărtăşeşte aceleaşi atitudini politice" 3 . 

Alegerile parlamentare şi prezidenţiale din 28 noiembrie 
2004 reprezintă un moment de tensiune în istoria relaţiilor 
dintre PSD şi PRM. Prim-ministrul Adrian Năstase, deţinătorul 
unui avans confortabil după primul tur, pierde turul secund 

1. Silviu Matei, „Between Left and Right: Greater Romania Party’s 
location into the political landscape. Explorations of the Romanian 
political space in 2000“, în Alexandra Ionescu, Odette Tomescu-Hatto, 
op. cit., p. 110. 

2. Ibidem. 

3. Ibidem, p. 111. 



258 DOUĂ VEACURI DE POPULISM ROMÂNESC 

din ia decembrie în favoarea democratului (din PD) Traian 
Băsescu, susţinut de Alianţa DA (cu PNL), care adună 51,23% 
din sufragii. Corneliu Vădim Tudor, de la înălţimea scorului 
de 12,56% cu care fusese al treilea, îndeamnă la vot împotriva 
lui Năstase, ceea ce probabil a înclinat balanţa. Deşi la legis¬ 
lative se plasase pe prima poziţie, PSD este împins în opoziţie. 
Noul preşedinte încredinţează mandatul de premier liberalului 
Călin Popescu-Tăriceanu. Majoritatea guvernamentală se ţese 
prin defecţiunea Partidului Umanist (devenit în mai 2005 
Partidul Conservator şi în 2015 Alianţa Liberalilor şi Demo¬ 
craţilor prin fuziunea cu un grup liberal disident condus de 
acelaşi Tăriceanu), minuscul aliat al PSD, niciodată validat 
singur la urne, dar care posedă un atu important: trustul 
mediatic al fondatorului Dan Voiculescu, fost colaborator al 
Securităţii care se îmbogăţise în comerţul exterior, controlat 
sub Ceauşescu de Securitate. Voiculescu a fost condamnat în 
august 2014 la 10 ani de închisoare pentru o privatizare frau¬ 
duloasă obţinută prin influenţă politică. în iulie 2017, Voi¬ 
culescu era deja eliberat condiţionat. PSD (a cărui Uniune cu 
Partidul Umanist obţinuse 36,61% la Camera Deputaţilor şi 
37,13% la Senat) şi PRM (12,92% la Cameră, 13,63% la Senat, 
a treia poziţie) se regăsesc împreună în opoziţie. 

Cele două partide vor fi zguduite de tensiuni interne în 
2005, iar relaţiile dintre ele vor fi agitate. în 12 martie 2005, 
în întrunirea Consiliului Naţional al PRM, Corneliu Vădim 
Tudor renunţă la preşedinţie şi partidul încearcă o cosmeti- 
zare. Noul nume adoptat este Partidul Popular România Mare 
(PPRM), iar Corneliu Ciontu este ales preşedinte. Scopul ma¬ 
nevrei este admiterea în Partidul Popular European, dar ea 
eşuează: popularii europeni închid ferm uşa în nasul (P)PRM. 

în aprilie, congresul PSD îl alege pe fostul ministru de 
externe (2000-2004) Mircea Geoană la preşedinţia partidului, 
în competiţie cu Ion Iliescu. Năstase rămâne preşedinte exe¬ 
cutiv. în 31 mai, Biroul Politic al PPRM îl demite pe Ciontu. 
El şi vicepreşedintele Anghel Stanciu sunt excluşi, sub acu¬ 
zaţia că voiau să aservească partidul PSD. Corneliu Vădim 
Tudor reia hăţurile. Trei zile mai târziu, 14 parlamentari PRM 
părăsesc partidul şi îl urmează pe Ciontu care anunţă crearea 

unui nou partid popular. „Noul“ partid este chiar Partidul 
Conservator (PC), rebotezat şi tras mai la dreapta cu o lună 
înainte, care are atuul de a se găsi la guvernare. în cursul 
legislaturii, trei deputaţi PRM migrează la PSD (printre ei 
Anghel Stanciu şi Lia Olguţa Vasilescu, aleasă senator în 
2008, primar al Craiovei în 2012 şi apoi deputată în 2016 sub 
noile culori, ulterior ministru al muncii) şi opt la PC. 

Raporturile între PSD şi PRM par compromise, dar foştii 
aliaţi pot găsi spaţiu de colaborare în chestiunile unde se află 
încă pe aceeaşi linie. Astfel, în 18 decembrie 2006, preşedin¬ 
tele Băsescu prezintă camerelor parlamentului în şedinţă 
comună Raportul final al Comisiei prezidenţiale pentru ana¬ 
liza dictaturii comuniste din România, cunoscută şi drept 
comisia Tismăneanu. Condamnă regimul comunist „ilegitim 
şi criminal", într-o ambianţă tensionată. în ciuda prezenţei 
unor prestigioşi invitaţi străini (şi români de altfel) precum 
Vâclav Havel, Lech Walşsa, Jeliu Jelev, membrii PRM, în 
frunte cu preşedintele, perturbă serios discursul solemn al 
şefului statului 1 , cu complicitatea preşedintelui Senatului, 
fostul prim-ministru Nicolae Văcăroiu (PSD), care uită să aplice 
regulamentul şedinţelor comune ce îi permitea să evacueze 
agitatorii. 2 Preşedintele PSD Mircea Geoană, fiul unui general 
cu specializare la Moscova în anii '50, se alătura şi el corului 
detractorilor, judecând că raportul „nu este util şi credibil, iar 
România nu avea nevoie de el în pragul aderării la Uniunea 
Europeană. [...] Au fost redeschise rănile trecutului" 3 . 

1. Vezi relatarea semnată de Rodica Palade, Armând Goşu, Andrei 
Pippidi în Revista 22 din 22 decembrie 2006, disponibilă aici: http:// 
www.revista22.ro/sedinta-parlamentului-3328.html, link consultat în 
18 septembrie 2018. 

2. Săptămânalul Observator cultural revela această complicitate: 
http:/ / www.observatorcultural.ro / Huliganii-PRM-au-transformat- 
Parlamentul-in-bilci*articleID_i 6724-articlesjdetails. html, articol con¬ 
sultat în 18 septembrie 2018. 

3. Declaraţie consemnată de agenţia HotNews: http - //www.hotnews. 
ro/stiri-arhiva-1134589-basescu-condamn-explicit-categoric-sistemul- 
comunist-din-romania.htm, link consultat în 18 septembrie 2018. 

în 2008, PRM eşuează sub pragul electoral de 5%, dar în 
7 iunie 2009, profitând şi de transferul de ultimă oră al unui 
personaj controversat, George Becali, bogat speculator şi pa¬ 
tronul celui mai popular club de fotbal - Steaua Bucureşti, 
aflat în detenţie preventivă, PRM realizează un scor de 8,65% 
la europarlamentare şi trimite la Bruxelles şi Strasbourg trei 
aleşi. Unul dintre aceştia, Ciprian Claudiu Tănăsescu, fiul 
doctorului Dan Claudiu Tănăsescu, vechi colaborator la Săp¬ 
tămâna, trece în 15 noiembrie 2010 la grupul PSD şi va fi 
reales apoi în 25 mai 2014. 


Declinul PRM şi al „tribunului" 

Intrarea în turul secund al alegerilor din 2000, după un sce¬ 
nariu similar celor prin care Jean-Marie Le Pen (2002) şi fiica 
sa Marine Le Pen (2017) au reuşit aceeaşi performanţă în 
Franţa, iar Volen Siderov în Bulgaria (2006), va rămâne punc¬ 
tul culminant al carierei politice pentru Vădim Tudor şi par¬ 
tidul său. Va fi şi începutul sfârşitului: deja condamnat la 
izolare politică într-o Românie care încearcă să preia cutu¬ 
mele ţărilor occidentale, PRM îşi semnează cu acel scor con¬ 
damnarea la moarte. 

Pentru adversarul său, dar mai ales împotriva extremis¬ 
mului, societatea românească s-a mobilizat. Ion Iliescu, co¬ 
munistul metamorfozat care vrea să ducă ţara spre aderarea 
la NATO şi UE, este votat până şi de foştii disidenţi, deţinuţii 
politici de odinioară şi de liderii şi simpatizanţii partidelor de 
dreapta. Scenariul îi este fără îndoială favorabil lui Iliescu, 
dar arată totodată că electoratul român s-a trezit din confuzia 
sistematic întreţinută de forţele conservatoare, criptocomu- 
niste. Societatea românească şi-a produs anticorpii. Degeaba 
a acuzat Corneliu Vădim Tudor complotul şi furtul, sub pre¬ 
textul că forţele oculte străine voiau să împiedice alegerea 
unui naţionalist devotat neamului său. în realitate, şi el, şi 
partidul îşi atinseseră limitele creşterii, iar acest episod va 
servi de memento privind pericolul extremist. 

Dar cine erau alegătorii PRM în cuhnea ascensiunii sale, 
în aooo şi imediat după? Sondajele vremii o arătau: erau băr¬ 
baţi, naţionalişti, autoritari şi antidemocratici, nostalgici ai 
comunismului (însă nu comunişti), care aveau o competenţă 
politică redusă şi locuiau în oraşe mijlocii şi mari etnic omo¬ 
gene. Aveau venituri medii (să ne amintim că Saposs definea 
din anii '30 fascismul ca o revoltă a celor mijlocii împotriva 
celor mici) şi se aflau în toate regiunile şi toate grupurile de 
vârstă. înainte de 2000 votaseră pentru Ion Iliescu. După 
2000, audienţa tribunului şi a formaţiunii sale s-a erodat con¬ 
stant. De la 121 mandate în parlament, PRM coboară în 2004 
la 69. Cota liderului scade şi ea la 12,56% în alegerile prezi¬ 
denţiale din acel an, apoi la 5,55% în 2009 şi 3,68% în 2014 
(al şaptelea scor). în noiembrie 2008, când sistemul electoral 
se schimbase în uninominal cu redistribuire proporţională, 
PRM nu trece pragul de 5%. Strânge numai 3,15% la Cameră 
şi 3,57% la Senat. Era cântecul de lebădă. Aventura partidului 
naţional-populist crescut dintr-un săptămânal de scandal lua 
sfârşit. Zvâcnirea din mai 2009, la europarlamentare, nu va 
schimba nimic. Partidul nu mai are bază. Deriva este însoţită 
de reglări de conturi. Cadrele partidului şi colaboratorii cei 
mai apropiaţi sunt ţintele atacurilor lui Vădim Tudor, care îi 
acoperă de insulte în publicaţiile sale (adesea, la doar câteva 
săptămâni după ce îi ridicase în slăvi). 

Lista epurărilor, pentru diverse motive, este lungă. Printre 
victime: Lucian Bolcaş, Daniela Buruiană, Corneliu Ciontu, 
Sever Meşca, Eugen Mihăescu, Dan Mirescu, Ilie Neacşu, Do- 
rel Onaca, Anghel Stanciu, Codrin Ştefănescu, Dan Claudiu 
Tănăsescu et alii. De pomină a rămas înlăturarea din partid 
a lui Corneliu Ciontu, omul de maximă încredere al „tribu¬ 
nului". în martie 2005, spre a credibiliza eforturile de intrare 
în Partidul Popular European, Corneliu Vădim Tudor s-a re¬ 
tras de la şefia partidului, lăsând cârma pe mâinile lui Ciontu. 
Pilotul a stat la timonă doar trei luni, în iunie C.V. Tudor 
revenind la conducere şi eliminându -1 din PRM pe Ciontu. 
După 14 ani de serviciu credincios, acestuia din urmă i-au fost 
rezervate într-un comunicat de presă drasticele calificative 

de: „electrician pensionar şi analfabet", „fost activist PCR la 
sectorul 5“, „personaj mediocru pe care l-am instalat, provi¬ 
zoriu, în locul meu pentru că nu găsisem altul mai prost prin¬ 
tre cei care îmi duceau servieta" 1 . Nici cu femeile liderul politic 
n-a fost mai delicat. Despre Daniela Buruiană, care i-a dus o 
vreme şi ea servieta, s-a exprimat în termeni pe care hârtia 
nu-i îngăduie, iar pe Anca Cârcu, o tânără membră adusă în 
partid direct din paginile presei mondene, a etichetat-o drept 
„prostituată". Pe bună dreptate, politologul Vladimir Tismă- 
neanu îi atribuia „un comportament de macho turbat, specific 
pentru fantasmele militarismului falocratic cu nostalgii an- 
tonesciene şi ceauşiste" 2 . 

România Mare, maşinăria de insulte a partidului, a găz¬ 
duit declaraţii şi acuzaţii violente, de tipul „Bombonel \id est 
Adrian Năstase] este homosexual", „Guvernul României este 
comandat de jidanul-ungur George Soros din SUA". Campion 
al antisemitismului, negaţionist obstinat al Holocaustului, 
C.V. Tudor s-a întors în 2004 cu 180°, ridicând la Braşov un 
monument „soldatului păcii" Iţhak Rabin. Nu şi-a câştigat 
prin acest gest contestatarii, dar a reuşit să-şi împuţineze 
susţinătorii, derutaţi de oscilaţiile bruşte. Nici un partid n-a 
mai dorit să colaboreze cu un lider atât de turbulent. PSD i-a 
întors spatele. Pe plan extern, tentativele de repoziţionare au 
fost întâmpinate cu maximă circumspecţie. După intrarea 
României în Uniunea Europeană (1 ianuarie 2007), cei cinci 
euroobservatori ai PRM au devenit europarlamentari. Marile 
familii politice le-au rezervat o primire glacială. Singura op¬ 
ţiune care le-a rămas a fost intrarea în grupul europarlamen- 
tar de extremă dreapta Identitate, Tradiţie, Suveranitate, 
ce reunea şapte reprezentanţi ai Frontului Naţional francez 


1. Corneliu Vădim Tudor, flegme de rămas bun (http://cotidianul.ro/ 
corneliu_vadim_tudorjlegme_de_ramas_bun-54004.html), cotidianul.ro, 
link consultat în 18 septembrie 2008. 

2. Blogul lui Vladimir Tismăneanu, postare din 4 ianuarie 2011: 
https://tismaneanu.wordpress.com/2011/01/04/6-minute-de-delir-urlete- 
isterie-palmuirea-legii/, link consultat în 18 septembrie 2018. 

(inclusiv preşedintele Bruno Gollnisch 1 ), doi ai neofasciştilor 
italieni din Alternativa sociale (Alessandra Mussolini) şi 
Fiamma tricolore (Luca Romagnoli), trei din flamandul Vlaams 
Belang şi din bulgarul Ataka, un reprezentant al austriacului 
FPO, şi un independent britanic provenit din UKIP. 

Pentru extremiştii eurosceptici, extinderea UE cu Bulgaria 
şi România era astfel o paradoxală veste bună. Din 1994, aceş¬ 
tia nu mai reuşeau să strângă 20 de deputaţi din şapte ţări 
spre a putea constitui un grup. Grupul s-a spart repede, în 
urma retragerii PRM din acesta şi a acuzelor aduse de C.V. 
Tudor vremelnicilor camarazi, în special italienilor. In noiem¬ 
brie 2007, era dizolvat. 2 Scorul onorabil, dar conjunctural de 
la europarlamentarele din 2009 asigura trei mandate de eu- 
roparlamentar. Dar magnatul George Becali şi Ciprian Clau- 
diu Tănăsescu părăseau relativ rapid barca PRM. De altfel, 
Vădim Tudor şi Becali au strălucit prin absenţă, fiind „cam¬ 
pionii chiulului" 3 . 

Partidul îşi menţine a cincea poziţie la legislativele din 
2012, dar scorul său devine derizoriu: 1,24% la Camera De¬ 
putaţilor şi 1,47% la Senat. Degringolada partidului pune la 
grea încercare răbdarea adepţilor, astfel încât la 15 iunie 2013 
o şedinţă extraordinară a Consiliului Naţional decide la Alba 
Iulia (cu 1x6 voturi pentru şi 9 împotrivă) revocarea lui Cor- 
neliu Vădim Tudor şi a conducerii PRM. în locul „tribunului" 
este ales Gheorghe Funar, fostul secretar general, naţionalistul 
transilvan. Va urma o prelungită dispută asupra caracterului 
statutar al hotărârii, astfel încât Curtea de Apel Bucureşti va 


1. Potrivit blogului respectivului politician francez: http://gollnisch. 
com/2007/02/04/bruno-gollnisch-president-du-groupe-identite-tradition- 
souverainete/, consultat în 18 septembrie 2018. 

2. Informaţie publicată pe site-ul Parlamentului European: httpTAvww. 
europarl.europa.eu/sides/getDoc.do?pubRef=-//EP//TEXT+IM-PRESS+ 
20071114IPR13088+0+DOC+XML+V0//FR, consultat în 18 septembrie 
2018. 

3. O arăta realitatea.net: http://www.realitatea.net/becali--vadim- 
tudor-si-traian-ungureanu—campionii-chiulului-din-parlamentul-european_ 
706598.html, link consultat în 18 septembrie 2018. 

trebui să tranşeze în aprilie 2014 care dintre cele două liste 
depuse de partid putea participa la alegerile europene. A dat 
dreptate taberei Vădim Tudor 1 , dar numai 2,70% dintre ale¬ 
gători i-au acordat votul. Gheorghe Funar, fratele de cruce de 
odinioară, era acum în ochii lui „un dement, un sfertodoct, o 
canalie" 2 şi exclus din PRM. Deja consumat politic, Corneliu 
Vădim Tudor, cel mai virulent continuator al naţional-comu- 
nismului de pe scena politică românească postdecembristă, 
moare în 14 septembrie 2015 la Bucureşti. Bilanţul său: xeno¬ 
fobie, antisemitism, antiliberalism, naţionalism caricatural, 
calomnii şi atacuri imunde. Cu el, o epocă a naţional-populis- 
mului se încheie. Pe ruinele partidului său au început să de¬ 
fileze însă, ca într-o procesiune carnavalescă, moştenitorii 
acestui electorat. 


Exorcistul ortodox sau populismul mesianic 

La 20 martie 1999 un grup de 17 licenţiaţi în studii politice 
şi juridice înfiinţează un partid care ar fi trebuit, conform 
întemeietorilor, să reprezinte interesele tinerei generaţii. El 
se numea Partidul Noua Generaţie. Intenţiile lor nu erau 
lipsite de precedente şi se înscriau într-un filon prolific al ima¬ 
ginarului politic românesc, cel ce viza schimbarea de para¬ 
digmă în gestionarea treburilor publice prin înnoire biologică. 
Am amintit că în a doua jumătate a secolului al XlX-lea un 
grup de tineri intelectuali (P.P. Carp, Titu Maiorescu, Iacob 
Negruzzi, Vasile Pogor ş.a.) înfiinţau la Iaşi o societate lite¬ 
rară cu titlul Junimea. Finalmente, garează literatura pe o 
linie secundară, constituindu-se într-un grup politic indepen¬ 
dent, cooptat în mai multe cabinete conservatoare. Cultivau 
un liberalism moderat, cu inflexiuni conservatoare. „Junii" 

1. Vezi cotidianul Evenimentul zilei: http://www.evz.ro/-contestatia- 
lui-gheorghe-funar-privind-candidatura-la-alegerile-europarlamentare- 
respinsa-definitiv-de-instanta.html, consultat în 18 septembrie 2018. 

a. http://ancheteonline.ro/ao13/07/corneliu-vadim-tudor-l-a-dat- 
afara-din-prm-pe-gheorghe-funar-un-dement-un-sferto-doct-o-canalie/ 

s-au acomodat cu „bătrânii" şi n-au cultivat un exclusivism 
generaţionist, cu fundament biologic. 

După 1920, când idealul consensual al României Mari fu¬ 
sese atins, dezamăgirea faţă de o clasă politică incapabilă să 
se înalţe la nivelul unei societăţi în fierbere, îi va conduce pe 
alţi tineri intelectuali (Mircea Eliade, Mihail Polihroniade, 
Radu Gyr, Vasile Marin, Ion I. Moţa, P.P. Panaitescu, Con¬ 
stantin Noica, Mircea Vulcănescu ş.a.) să facă din Garda de 
Fier un partid al tinerei generaţii. Mircea Eliade era foarte 
tranşant din acest punct de vedere. Abia împlinise 20 de ani, 
dar scria în septembrie 1927, din Geneva, aceste rânduri cu 
valoare de linie de demarcaţie între EI (bătrânii) şi NOI: 

„Răspunsul trebuie să cadă hotărât şi vertical: numai noi 
avem acest drept, şi numai noi vom izbuti să ajungem la re¬ 
zultate concrete şi fecunde. Ce pot şti ceilalţi despre sufletele 
noastre, despre durerile şi nădejdea noastră. Cum am putea 
noi aştepta ca alţii, mai bătrâni, să ne îndemne la drum cu 
sfaturi şi experienţe, care nu ne mai satisfac? [...] Şi nu ne 
intimidează nici sarcasmul suficient al bătrânilor inteligenţi, 
nici mustrările maturilor, nici glumele imbecililor de ambe 
sexe, nici nepăsarea celor care se pretind a fi astăzi îndrumă¬ 
torii noştri spirituali, nici seaca indiferenţă a universitarilor. 
[...] Iar cum ştim că vom întâlni împotriviri - nu aşteptăm ci 
lovim noi întâi. Voim să biruiască valorile ce nu sunt izvorâte 
nici din economia politică, nici din tehnică, nici din parlamen¬ 
tarism. Valorile pure, spirituale, absurd de spirituale. Valorile 
creştinismului" 1 . 

Junii de la 1999, contrar îndemnului lui Mircea Eliade, au 
construit un vehicul politic pentru primarul capitalei (1997— 
2000), fostul ţărănist Viorel Lis, care a abandonat proiectul 
în noiembrie 2000. In 10 ianuarie 2004, Ioan Olteanu, succe¬ 
sorul la şefie al lui Viorel Lis, a predat cârma lui George Be- 
cali, ceea ce îi asigură o consistentă mediatizare. 

Dacă rădăcinile PRM se înfundau în solul naţional-comu- 
nismului ceauşist, cu totul altfel stau lucrurile cu Becali. Cu 


1. Mircea Eliade, „Linii de orientare", în Profetism românesc , ed. 
cit., pp. ao-sa. 

tinerii din anii ’ao şi '30 ai secolului trecut are în comun nu 
cultura enciclopedică şi plurilingvă, ci ortodoxismul intole¬ 
rant, naţionalismul fără concesii şi anticomunismul radical. 
Acestea pot fi parţial explicate prin istoria familiei şi cea a 
comunităţii din care provine. George Becali s-a născut într-o 
familie de aromâni, populaţie înrudită cu cea românească, 
care a trăit (şi încă supravieţuieşte ca vestigiu al latinităţii 
orientale) în Balcani, mai ales în Grecia, Albania şi Macedo¬ 
nia. 1 Ciobani şi neguţători prin tradiţie, aromânii au fost de-a 
lungul secolelor reprimaţi de naţiunile dominante din aceste 
ţări. După Primul Război Mondial, în condiţiile înăspririi re¬ 
presiunii, mulţi dintre ei au acceptat oferta guvernului de a 
se stabili în România, în Dobrogea îndeosebi. Mesajul naţio¬ 
nalist al Gărzii de Fier a găsit ecou în rândurile lor, nu puţini 
dintre fruntaşii Mişcării Legionare fiind aromâni. Au impor¬ 
tatei violenţa lor balcanică. Guvernele liberale interbelice au 
confiscat armele miliţiilor lor, aflate în dură confruntare cu 
comitagiii (iredentişti) bulgari, iar comuniştii i-au deportat 
pe aromâni în Bărăgan, în locuri inospitaliere, şi le-au expro¬ 
priat averile. Tatăl lui George Becali a fost unul dintre aceşti 
deportaţi. De aici derivă, probabil, ura profundă a fiului pen¬ 
tru stânga politică, pe care o socoteşte „unealta diavolului" 
infiltrată până şi în structurile UE. 2 

îmbogăţit în anii tulburi de după 1989, Becali practică un 
alt tip de populism. în termenii lui Pierre-Andre Taguieff, el 
ar fi un telepopulist, care mizează pe trei valori sigure: fot¬ 
balul, televiziunea şi religia (cu derivativul acesteia, binefa¬ 
cerea). El ar fi un soi de Silvio Berlusconi, Roman Abramovici 
sau Rinat Ahmetov care ştie să exploateze iraţionalul public, 
stările colective de sensibilitate. Seamănă şi în acest plan cu 
demagogii de dreapta interbelici. Se verifică după trei sferturi 
de veac adevărul afirmaţiei unui lucid observator al lumii 


1. Pentru mai multe detalii despre aromâni, vezi Nicolas Trifon, 
Aromânii:pretutindeni, nicăieri. Cartier, Chişinău, 2015, 590 p. 

2. „Diavolul sprijină internaţionalismul de stânga, infiltrat şi în 
structurile UE“ (http://www.hotnews.ro/pp_articol_17605-Controversatul- 
Becali-htm ), link consultat în 18 septembrie 2018. 

politice româneşti de atunci, eruditul critic literar Vladimir 
Streinu, care în 1932 era cel mai tânăr deputat din Parlamen¬ 
tul României: „Opinia publică îşi formează acel politician care 
mobilizează sensibilităţile şi nu inteligenţele" 1 . 

Sorina Soare îl aşază în categoria populismului mesianic, 
ineficace în logica sa politică, dar „emblematic pentru o de¬ 
mocraţie care produce regulat Mesia politici" 2 . Partidul este 
fagocitat de lider. PNG nu există în afara lui Becali: nu par¬ 
ticipă nici la alegerile parlamentare din 2012 şi 2016, nici la 
europarlamentarele din 2014. Ultimele actualizări ale site-ului 
partidului par a data din iunie 2012 cel mai târziu. Resortul 
politic al lui Becali este exploatarea stărilor tulburi ale mul¬ 
ţimii, pe care o flatează şi o cumpără prin acte filantropice. El 
este un mediator al visului, un populist care suspendă timpul 
politic prin acte subite de generozitate. Ascensiunea sa poli¬ 
tică este dublu contextualizată. Ca vehicul predilect, fostul 
cioban se pune necontenit în scenă pentru televiziune, în vreme 
ce Vădim Tudor provenea din presa scrisă. După 2000, în Ro¬ 
mânia ca şi în alte părţi, audienţa presei tipărite s-a diminuat 
net în beneficiul televiziunii, apoi al media online (deşi în 
România televiziunile rezistă mai bine asalturilor intemetului 
decât în alte ţări). 

La nivelul dinamicii politice, intrarea în arenă a lui Becali 
survine când raporturile dintre PRM şi PSD se deterioraseră. 
Becali ar fi fost lansat cu binecuvântarea ocultă a liderilor 
conservatori din PSD, care doreau astfel să îl îndiguiască pe 
Vădim Tudor, devenit un partener incomod pentru social-de- 
mocraţi. Retorica lui e retorica peremistă reşapată, cu un 
accent mai apăsat pe terminologia şi scenografia religioasă. 
Becali face mare caz de ortodoxismul lui, de lupta sa pentru 
credinţa strămoşească. A dat bani pentru construcţii de bise¬ 
rici şi a făcut o donaţie de câteva milioane de euro pentru un 


1. Vladimir Streinu, „Spulberarea unei confuzii", în Gazeta , 928, 
11 aprilie 1937. 

2. Sorina Soare, „Genul şi speciile populismului românesc", în Ser- 
giu Gherghina, Sergiu Mişcoiu (ed.). Partide şi personalităţi populiste 
în România postcomunistă, Institutul European, Iaşi, 2010, p. 108. 

lăcaş ortodox românesc de la Muntele Athos. Invocă ajutorul 
sau pedeapsa divină în tot ce întreprinde. A mers până acolo 
încât a inscripţionat crucea ortodoxă pe autocarul echipei 
Steaua şi pe tricourile jucătorilor 1 . Fireşte, partidul avea să 
se proclame la un moment dat creştin-democrat şi devine 
PNG-CD. Dacă Corneliu Vădim Tudor promitea să stârpească 
corupţia în 48 de ore de la preluarea puterii prin procese 
expeditive organizate pe stadioane, Becali îl transformă pe 
Dumnezeu în instrument judiciar eficace împotriva „răului". 
In 16 martie 2007, prins de un puseu justiţiar, în care se visa 
exorcist, declara chiar: „Vreau să ucid diavolul din România, 
corupţia şi minciuna" 2 . Washington Post remarca ulterior 
„înclinaţia sa pentru retorica homofobă, misogină şi rasistă" 3 . 

în plin delir al grandorii, Becali se compară de pildă cu 
Mihai Viteazul, cu care s-ar asemăna, „datorită curajului, pa¬ 
triotismului şi luptei în spiritul creştinesc" 4 . Nu întâmplător, 
personajul istoric nu îi este cunoscut lui Becali decât prin 
prisma filmului din 1970 al lui Sergiu Nicolaescu, în care 
Mihai Viteazul este grosier travestit spre a intra în panteonul 
naţional-comunist. 5 Pe urmele „tribunului", dar cu un voca¬ 
bular şi o cultură mai sărace (educaţia lui Becali culminează 
cu un bacalaureat obţinut după liceul profesional), el cultivă 


1. Cotidianul sportiv ProSport, trecut ireversibil în Online, surprin¬ 
dea în 2014 acest episod: http://www.prosport.ro/fotbal-intern/liga-i/ 
steaua-a-pus-cruce-pe-autocar-si-tricouri-2807948, link consultat în 18 sep¬ 
tembrie 2018. 

2. O relata BBC: „I too want to kill the devii in Romania, the cor- 
ruption and lies [...]“: http://news.bbc.co.Uk/2/hi/europe/6457237.stm, 
BBC, 16 martie 2007, link consultat în 18 septembrie 2018. 

3. http://www.washingtonpost.com/blogs/worldviews/wp/2014/04/ 
28/the-most-offensive-owner-in-world-sports-is-sadly-not-donald-sterling/, 
Washington Post, 28 aprilie 2014, consultat în 18 septembrie 2018. 

4. Citat de ziarul Online Gândul', http://www.gandul.info/stiri/gigi- 
becali-zice-ca-seamana-cu-mihai-viteazu-pentru-ca-amandoi-s-au-nascut- 
la-braila-254066, consultat în 18 septembrie 2018. 

5. Vezi Cristian Tudor Popescu, Filmul surd In România mută: poli¬ 
tică şi propagandă în filmul românesc de ficţiune (igta-ig8g), Polirom, 
Iaşi, 2011, 304 p. 

agresiunea verbală, invectiva grosieră, ameninţarea cu bătaia, 
pe care uneori o mai şi pune în practică printr-o armată de 
bodyguarzi. 

La alegerile legislative din 28 noiembrie 2004, PNG a ob¬ 
ţinut 227.443 voturi (2,22%) pentru Camera Deputaţilor şi 
241.486 voturi (2,36%) pentru Senat. 1 Un procentaj similar a 
obţinut şi la alegerile din 30 noiembrie 2008, adică 2,27% din 
voturi pentru Cameră şi 2,53% pentru Senat. Nu lua voturi 
din bazinul electoral al partidelor mainstream, ci dijmuia pro¬ 
centele lui C.V. Tudor, cu care a făcut apoi un viguros schimb 
de insulte înaintea reconcilierii din primăvara lui 2009 şi îm¬ 
barcării pe lista PRM pentru Parlamentul European. A sărit 
însă din barca PRM spre a se alătura PNL, cu care câştigă în 
decembrie 2012 un mandat de deputat naţional în cadrul Uni¬ 
unii Social-Liberale (USL), în care PSD şi PNL erau prota¬ 
gonişti. Cu această ocazie, infirmă şi agresiva retorică din 
perioada PNG, când excludea orice alianţă cu stânga. Trei 
condamnări penale succesive îi vor ruina cariera politică. 
Prima, cu suspendare, îl obligă să se retragă din PNL în fe¬ 
bruarie 2013, a doua, în 20 mai 2013, îl trimite pentru trei 
ani în spatele gratiilor pentru tranzacţii imobiliare ilicite cu 
terenuri ale armatei, a treia adaugă un spor de pedeapsă de 
şase luni. 


Inamicul ciocoilor 

Tipologia postdecembristă a populismului românesc nu s-a 
încheiat cu încarcerarea lui George Becali şi falimentul par¬ 
tidului său. Ştafeta populismului a fost preluată de Partidul 
Poporului-Dan Diaconescu. Fondatorul acestuia este reali¬ 
zatorul TV Dan Diaconescu, ziarist, proprietar al televiziu- 
nilor OTV şi DDTV. Vreme de aproape două decenii, cariera 
lui la diverse ziare şi televiziuni a fost obscură până în anii 

1. Candidând pentru preşedinţia României, George Becali a obţinut 
în 28 noiembrie 2004 doar 184.560 de voturi (1,76%), deci mai puţin 
decât partidul pe care-1 conducea. 

2008-2009, când a exploatat cu dibăcie la OTV un fapt di¬ 
vers sângeros, misterul dispariţiei avocatei Elodia Ghinescu. 
Publicul este îmboldit să-şi dea cu părerea prin mesaje su¬ 
prataxate. Ocultismul, scandalurile şi concursurile cu pre¬ 
mii, uneori volatilizate, participă la reţeta succesului unei 
televiziuni sancţionate regulat de Consiliul Naţional al Au¬ 
diovizualului (CNA) pentru încălcarea reglementărilor din 
domeniu. De altfel, în ianuarie 2013 licenţa societăţii este 
retrasă şi OTV încetează să emită. 1 Dacă PRM a fost ema¬ 
naţia politică a unei reviste, PP-DD-ul este creaţia unei te¬ 
leviziuni. 

Partidul Poporului a fost înregistrat la 29 noiembrie 2010, 
după oarecari tergiversări. Tribunalul Bucureşti nu îl înscrie 
decât după adăugarea numelui fondatorului. Dan Diaconescu 
n-avea reputaţia predecesorului său din urmă cu un secol, 
generalul Averescu, politician mai degrabă conservator, ci 
practica, spre deosebire de liderul Partidului Poporului de 
altădată, un stângism menit să atragă voturile unui electorat 
pauperizat. El a pus sub tirul criticii pe reprezentanţii tuturor 
celorlalte partide postdecembriste, grupaţi sub eticheta-valiză 
de „ciocoi 11 . Promisiunea unui nou egalitarism, precum în 1989, 
văzut drept anul zero al politicii româneşti, flata resentimen¬ 
tul păturilor de jos împotriva elitelor, vechiul antagonism 
populist. PP-DD nu avea o doctrină clară, ci etala un radi¬ 
calism ale cărui rădăcini sunt de căutat în naţionalismul şi 
socialismul în stil românesc. Partidul cere (din nou, tactica 
populistă vizând suprimarea duratei şi obsesia verbelor per- 
formative) mărirea salariilor şi a pensiilor, anularea nume¬ 
roaselor taxe şi a impozitelor în vigoare şi înlocuirea lor cu o 
singură taxă pe venituri şi proprietăţi, reducerea TVA, nere- 
tribuirea politicienilor (preşedinte, premier, miniştri, parla¬ 
mentari), eliminarea taxei audiovizuale. PP-DD cere, dar nu 
identifică resurse. Acestea ar apărea prin curmarea risipei şi 
a delapidării (alt topos populist recurent). 

1. Agenţia Mediafax anunţa decizia CNA: http://www.mediafax.ro/ 
cultura-media/ena-a-retras-licenta-audiovizuala-a-otv-postul-si-a-incetat- 
emisia-marti-seara-10516268, link consultat în 18 septembrie 2018. 

Formaţiunea propunea, în stilul agrarienilor interbelici, 
înfiinţarea unor cooperative ale micilor fermieri, dar şi, de 
astă dată în maniera comuniştilor imediat postbelici, intro¬ 
ducerea asesorilor populari în completele de judecată, înfiin¬ 
ţarea unui „tribunal al poporului" pentru judecarea în regim 
de urgenţă a cazurilor de corupţie şi subminare a economiei 
naţionale sau de trădare, în fine, fondarea unei companii de 
stat cu preşedinte ales de popor pentru administrarea averi¬ 
lor statului şi distribuirea unor dividende lunare egale tutu¬ 
ror cetăţenilor. 1 Pe lângă aceste obiective, Dan Diaconescu şi 
acoliţii săi au fluturat şi promisiuni demagogice precum aju¬ 
toare financiare pentru defavorizaţi, ao ooo de euro pentru 
orice înfiinţare a unei societăţi comerciale, au împărţit chei 
şi titluri de proprietate (pentru construcţii inexistente) cu 
condiţia ca deţinătorii lor să se înscrie în partid. Cu asemenea 
procedee, partidul se putea lăuda, în 25 ianuarie 201a, că ar 
fi avut 1.000.000 de aderenţi 2 şi ţinea la începutul lui 2012 
primul congres. 

La alegerile locale din 10 iunie 201a, pe listele PP-DD au 
fost aleşi 31 de primari, cu precădere în localităţi mici, dar 
şi în municipiul Giurgiu, 3136 de consilieri locali şi 134 de 
consilieri judeţeni. La alegerile parlamentare din toamnă, 
PP-DD reuşeşte să se claseze pe a treia poziţie, cu 13,99% d in 
voturi la Camera Deputaţilor şi 14,65% la Senat. Aceste re¬ 
zultate se convertesc în 68 de mandate (47 de deputaţi, ai de 
senatori), din care în primăvara lui aoi4 mai deţinea doar 
o jumătate, senatorii părăsindu -1 aproape toţi. Preşedintele 
partidului a fost mai puţin norocos. Candidând pentru un 
mandat de deputat în judeţul Gorj, colegiul electoral 1, contra 
premierului Victor Ponta, a pierdut alegerile. Prins cu sus¬ 
pendarea licenţei OTV şi diverse probleme judiciare, a cedat 

1. Vezi site-ul partidului: http^Avww.partidul.poporuhii.ro/content/ao- 
de-puncte-ale-partidului-poporului, consultat în 18 septembrie 2018. 

a. .Adeziunea cu nr. 1.000.000 la Partidul Poporului aparţine unui 
ploieştean", http://www.politicalocala.ro/adeziunea-cu-numarul-i-ooo- 
ooo-la-partidul-poporului-s-a-inregistrat-la-ploiesti.html, vezi şi www. 
max-media.ro, 25 ianuarie aoia, link consultat în 18 septembrie 2018. 

şefia partidului senatoarei Simona Man. „Exilat“ la Roma, 
Dan Diaconescu îşi anunţa candidatura la prezidenţialele 
din 2014. La europarlamentarele din 25 mai 2014, PP-DD 
în dezagregare nu mai obţinea decât 3,67% din sufragii, sub 
pragul de 5%. 

In iulie 2014, îi rămăseseră sub o treime dintre deputaţi 
şi doar patru senatori. De altfel, autorul îşi aminteşte o întâl¬ 
nire de grup din primăvara 2013 cu un deputat PP-DD de 
diaspora care, prudent, îşi comandase cărţi de vizită fără 
numele şi sigla partidului. Ceilalţi migraseră spre PSD şi 
mai ales, conform unui mecanism bine rodat, spre sateliţii 
acestuia, Partidul Conservator şi Uniunea Naţională pentru 
Progresul României, o facţiune scindată din PSD în 2010 şi 
întoarsă la matcă în 2012. Totodată, în urma imploziei Uniu¬ 
nii Social-Liberale şi a trecerii PNL în opoziţie, prim-minis- 
trul Victor Ponta, preşedinte al PSD, lasă deoparte polemicile 
cu Dan Diaconescu şi semnează un protocol de colaborare 
parlamentară şi (mai ales) la nivel local cu rămăşiţele PP-DD 1 . 
La alegerile prezidenţiale din noiembrie 2014, Diaconescu 
aduna 4,03%, clasându-se al şaselea, şi îl sprijinea fără succes 
pe Ponta în turul secund. în 2015, fondatorul PP-DD este 
condamnat la cinci ani şi şase luni de închisoare pentru şan¬ 
taj 2 , iar PP-DD cu ultimii săi nouă parlamentari este absorbit 
de UNPR. 3 

Intr-un context european de euroscepticism crescând, cu 
multe partide antisistem (FN, UKIP, Mişcarea 5 Stele, FPO) 
izbutind scoruri importante la alegerile europene din 2014, 
România pare a înota împotriva curentului. PP-DD şi PRM 

1. Vezi Mediafax: http://www.mediafax.ro/politic/psd-si-ppdd-au- 
incheiat-un-protocol-de-colaborare-parlamentara-si-locala-video- 
12831075, consultat în 18 septembrie 2018. 

2. Vezi Mediafax: http://www.mediafax.ro/social/dan-diaconescu- 
condamnat-definitiv-la-cinci-ani-si-sase-luni-de-inchisoare-cu-executare- 
mi-au-inchis-televiziunile-mi-au-inchis-partidul-acum-ma-inchid-pe- 
mine-13928934, consultat în 18 septembrie 2018. 

3. Vezi http://www.digi24.ro/Stiri/Digi24/Actualitate/Politica/UNPR+ 
a+fuzionat+cu+PPDD, consultat în 18 septembrie 2018. 

nu trec pragul electoral de 5%. Voturile lor cumulate nu ating 
6%. Indice al divorţului între electorat şi populişti, al unei 
maturităţi politice, cum ar vrea unii să interpreteze? Da şi 
nu: discursul naţionalist şi vag eurofob este preluat de PSD. 
Un discurs eurofob pe faţă nu are mare priză în România. 
Potrivit Eurobarometrului din mai 2014, ţara se situa în frun¬ 
tea UE28 cu 76% optimişti privind viitorul Uniunii. 1 Totuşi, 
în urma tentativei de demitere a preşedintelui Băsescu din 
iulie 2012 şi a referendumului invalidat de Curtea Constitu¬ 
ţională pentru că nu s-a atins pragul de participare de 50% 
dintre cetăţenii înscrişi pe listele electorale, PSD (şi încă mai 
mult PNL) a fost serios criticat de Parlamentul European şi de 
Comisie pentru derive antidemocratice. 2 Electoratul social-de- 
mocrat a resimţit eşecul ca pe un traumatism şi l-a explicat 
prin ingerinţa europeană, dezvoltând, potrivit unui sociolog 
român, o „atitudine antieuropeană" 3 4 . 

Campania pentru alegerile europene din mai 2014 a PSD 
a fost atipică pentru un partid socialist, fiind axată pe sloga¬ 
nul „Mândri că suntem români* şi pe valorile tradiţionale. Cei 
16 europarlamentari ai partidului (50% dintre mandatele alo¬ 
cate României, cel mai bun rezultat al acestei familii politice 
în UE28) au misiunea de a „apăra România la Bruxelles 114 . Prin 
aluzii şi perifraze, Europa este descrisă ca un inamic. Mesajul 
prin care prim-ministrul Ponta asuma această victorie zdrobi¬ 
toare este de altfel plin de referinţe naţionaliste: „în campanie 
am vorbit despre valorile tradiţionale ale României - pentru 

1. Comunicat de presă al Comisiei Europene: http://europa.eu/rapid/ 
press-release_IP-14-543_fr.htm, consultat în 18 septembrie 2018. 

2. Vezi site-ul RTBF: http://www.rtbf.be/info/rnonde/detail_barroso- 
critique-durement-les-derives-antidemocratiques-en-roumanie?id= 
7806809, consultat în 18 septembrie 2018. 

3. Vezi acest articol din Revista asr. http://www.revista22.ro/bruno- 
536tefan-electoratul-are-o-atitudine-antieuropeana-41887.html, consultat 
în 18 septembrie 2018. 

4. Vezi HotNews: http://www.hotnews.ro/stiri-politic-17107796-psd- 
mizeaza-cartea-nationalista-campanie-electorala-trimitem-bruxelles- 
oameni-mandri-sunt-romani-care-vor-apara-romania-plus-furt-iden- 
titate.htm, link consultat în 18 septembrie 2018. 

că Armata, Biserica, familia sunt valori care rămân valori tra¬ 
diţionale româneşti chiar şi în context european. Şi trebuie 
să protejăm aceste valori, pe care partidele de dreapta le-au 
uitat şi rămân în sarcina noastră" 1 . Chiar înainte de exclude¬ 
rea din PSD în 2017, Ponta s-a asociat cu un partid ultra- 
naţionalist. Partidul România Unită a vehiculat imaginea sa 
în campania pentru legislativele din decembrie 2016, deşi 
ex-premierul figura pe lista PSD, şi a adunat 2,70% la Ca¬ 
meră şi 2,95% la Senat. In iulie 2015, un europarlamentar 
ales pe lista PSD (dar provenit din Partidul Conservator) se 
alătură Grupului Europa Naţiunilor şi a Libertăţilor, al cărui 
protagonist este Frontul Naţional 2 , apoi îşi continuă periplul 
spre euroscepticii de la Conservatorii şi Reformiştii Europeni. 

Campania pentru alegerile europene a servit drept repe¬ 
tiţie pentru prezidenţialele din noiembrie 2014. Victor Ponta, 
preşedintele PSD, mizează ostentativ pe naţionalism şi pe 
ortodoxie spre a se impune în faţa candidatului Alianţei Creş- 
tin-Liberale (de dreapta, formată din PNL şi PDL, o refacere 
a Alianţei DA din 2004). Klaus Iohannis, sas luteran, este 
dublu minoritar. In ciuda sprijinului cvasitransparent al Bi¬ 
sericii Ortodoxe Române şi a susţinerii populiştilor Vădim 
Tudor şi Dan Diaconescu (Becali se afla în închisoare), graţie 
unei enorme mobilizări populare în turul secund, Iohannis 
recuperează un deficit de 10% şi se impune cu 54,43%, cel mai 
mare ecart din 2000. Intr-un context regional în care popu- 
liştii câştigau teren, alegerea lui Iohannis se înscria împotriva 
acestui curs. Virajul populist al PSD nu aducea pe moment 
rezultatele sperate. 

Politologul Alexandru Gussi explica improbabila alianţă 
a PSD cu PP-DD printr-o „compatibilitate [...] la nivelul dis¬ 
cursului populisto-nostalgic": „Atât România Mare, cât şi OTV 

1. Declaraţie publică preluată de HotNews: http://www.hotnews.ro/ 
stiri-politic-i 7354742-victor-ponta-maine-suntem-dispusi-asezam-masa- 
liderii-pnl-care-cred-usl.htm, link consultat în 18 septembrie 2018. 

2. Site-ul Euractiv, articol din 20 iulie 2015, consultat în 18 septem¬ 
brie 2018: http://www.euractiv.fr/sections/politique/le-groupe-du-fri-vole- 
un-elu-social-democrate-au-parlement-europeen-316428. 



CULORILE POPULISMULUi 275 


au creat realităţi paralele care au făcut apoi posibilă apariţia 
câte unui partid care era parlamentar, dar nu era chiar partid. 
Ambele s-au afirmat ca mişcări populare antisistem, dar erau 
populate de oamenii sistemului. Ambele au fost la nevoie utile 
PDSR/PSD. Aparent, diferenţa esenţială vine din faptul că 
PRM putea fi uşor catalogat drept extremist, în vreme ce PP-DD 
a fost mult mai precaut. Dar ambele s-au hrănit din nostalgia 
ceauşismului" 1 . 

Totuşi, dacă la începutul anilor 2000, sub presiunea trans¬ 
formării pentru integrarea euroatlantică, PSD externaliza 
discursul populist, după 2014 acesta este intemalizat. La ale¬ 
gerile din 2016, PSD obţine un scor fără precedent: 45,47% la 
Cameră, 45,67% la Senat. Campania sa a fost jalonată de 
naţional-populism, cu vagi accente ale populismului antifiscal 
scandinav (sau mai degrabă o reşapare a promisiunilor PP-DD 
din 2012: PSD anunţa suprimarea a 102 taxe), plus promisiu¬ 
nea creşterii generoase a pensiilor şi salariilor. Guvernul de 
tehnocraţi instalat în noiembrie 2015 este atacat ca unealtă 
a străinilor, în special a Bruxellesului, iar manipularea merge 
până acolo încât se lansează zvonul că premierul Dacian Cio- 
loş ar fi fiul lui George Soros. 


Urmaşii Mişcării Legionare 

Destui comentatori situează naţional-populismul românesc 
postcomunist în descendenţa Mişcării Legionare. Discursul lui 
Corneliu Vădim Tudor, cel al lui George Becali au fost adesea 
considerate tributare retoricii legionare interbelice. Totuşi, 
deşi Vădim Tudor a făcut constant apologia dictatorului Ion 
Antonescu, ar fi greu de identificat urma unei complezenţe 
faţă de Garda de Fier în discursurile sale. Cu totul altfel stau 
lucrurile în cazul lui Becali, dar nici el nu a clamat vreo filia¬ 
ţie ideologică. Deja, decretul-lege nr. 8 emis de Consiliul FSN 
în 31 decembrie 1989 restaura pluralismul politic în România, 

1. Alexandru Gussi, „De ce PSD-Ponta îşi ia raţia de populism", 
Revista 22, nr. 23, 10—16 iunie 2014, p. 4. 

dar interzicea mişcările fasciste. Un partid legionar nu ar fi 
putut aşadar fi înregistrat. Totuşi, diverse formaţiuni politice, 
fie că sunt partide ori asociaţii, îşi dispută moştenirea lui 
Codreanu. 

In ianuarie 1990, un nucleu de foşti deţinuţi politici, printre 
care mulţi legionari, întemeiază Uniunea Democrat-Creştină 
(UDC). Legionarii se retrag treptat din această formaţiune 
spre a fonda partidul Noua Românie Creştină, autorizat de 
Horia Sima (1907-1993), succesorul lui Codreanu, şi înregis¬ 
trat în 199a. Primul său preşedinte este Şerban Suru, fost 
membru al UDC şi actual comandant autoproclamat al Miş¬ 
cării Legionare. Suru abandonează partidul în 1993, găsin- 
du-i pe veteranii legionari prea şovăielnici după gustul său. 
Lipsit de relief, partidul se autodizolvă după câţiva ani şi aspre 
negocieri infructuoase pentru a fuziona cu Partidul Pentru 
Patrie (PPP), pus pe picioare de nişte legionari disidenţi în 
1993. Exilul legionar, ca şi supravieţuitorii rămaşi în ţară, 
erau divizaţi în mai multe facţiuni. 

PPP reuşeşte să treacă proba timpului. Publică un periodic 
(. Buciumul) şi participă la alegeri. Scorurile sale electorale 
sunt însă submediocre: 0,15% la Cameră şi 0,17% la Senat 
(1996), 0,16% la Cameră şi 0,17% la Senat (2000), 0,15% la 
Cameră şi 0,17% la Senat (2004). în februarie 2012, Tribu¬ 
nalul Bucureşti încuviinţează schimbarea numelui în Partidul 
Totul pentru Ţară (PTPŢ), titulatura fostului vehicul electoral 
al Mişcării Legionare dintre 1934 şi 1938. Neputând plăti 
garanţiile financiare cerute pentru fiecare colegiu electoral, 
PTPŢ boicotează alegerile parlamentare din 2012. în 2013, 
parchetul de pe lângă Tribunalul Bucureşti solicită dizolvarea 
mai multor partide, printre care PTPŢ, pentru neîndeplinirea 
scopurilor (nu a propus candidaţi la două alegeri parlamen¬ 
tare consecutive în cel puţin 18 circumscripţii electorale şi nu 
a obţinut cel puţin 50 000 de voturi la două alegeri naţionale 
succesive). în mai 2014, Tribunalul Bucureşti pronunţă dizol¬ 
varea partidului, decizie contestată de PTPŢ la Curtea de Apel. 
în mai 2015, instanţa superioară respinge apelul şi PTPŢ este 
primul partid dizolvat de justiţie. în ciuda unei activităţi de 

peste douăzeci de ani, partidul nu a dobândit vreodată o ve¬ 
ritabilă vizibilitate. S-a pretins constant singurul legatar al 
Mişcării Legionare şi a contestat legitimitatea oricăror alte 
mişcări (Noua Dreaptă, Mişcarea Legionară condusă de Şer- 
ban Sura) cu pretenţii la succesiunea gardistă. PPP nu a între¬ 
ţinut niciodată raporturi cu PEM, pe care îl considera comunist. 1 

Şerban Sura începe reconstruirea Mişcării Legionare şi se 
proclamă comandant în 1994. Vreme de un deceniu, deşi nu 
a fost niciodată înregistrată legal, formaţiunea sa a fost cea 
mai vizibilă dintre cele de extremă dreapta în spaţiul public, 
prin negaţionism, uniformele verzi (Sima interzisese purtarea 
lor în România după 1989), librărie, editura care scotea cărţi 
şi broşuri şi prin revista Obiectiv legionar (apare din 2003). 2 
S-au creat cuiburi legionare în mai multe oraşe. Totuşi, din 
punct de vedere politic, impactul lui Sura şi al camarazilor săi 
a rămas confidenţial. 

în decembrie 1991, Marian Munteanu, fostul şef al Ligii 
Studenţilor, bătut sălbatic de mineri în iunie 1990, înregis¬ 
trează Mişcarea pentru România (MPR,) a cărei activitate 
continuă până în 1995. Grosul activităţii consta în publicarea 
revistei Mişcarea. Organizarea MPR o imita pe cea a Gărzii 
de Fier, numele revistei sale conota transparent referinţa le¬ 
gionară. Partidul profesa un naţionalism creştin şi un cult al 
liderului pe care Codreanu nu le-ar fi renegat, însă nu a asu¬ 
mat deschis niciodată doctrina legionară. Sociologul protocro¬ 
nist Ilie Bădescu a reprezentat una dintre figurile de prim 
rang ale MPR. 3 


1. Comunicare personnală a lui Ion Gavrilă Ogoranu în urma unei 
conferinţe la Paris din octombrie 2005. în noiembrie 2005, Gavrilă Ogo¬ 
ranu, fostul partizan anticomunist din munţii Făgăraş, era ales preşe¬ 
dinte al PPP. S-a stins la 1 mai 2006. 

2. Unele informaţii despre Mişcarea Legionară au fost preluate de 
pe site-ul ei, în special din secţiunea Mişcarea Legionară în postcomu- 
nisrn, de Octavian Lixeanu: http://www.miscarea-legionara.net/doc_ 
miscarea_in_postcomunism_5.html, consultată în 18 septembrie 2018, 
apoi coroborate cu alte surse. 

3. Vezi Michael Shafir, „The Romanian extreme right in the post-com- 
munist period", în Sfera politicii, nr. 15, martie 1994, p. 5. 

în 1992, tânărul ziarist Radu Sorescu întemeiază Parti¬ 
dul Dreapta Naţională (PDN), care scoate la început de 1993 
revista Noua Dreaptă. Primul număr publică manifestul par¬ 
tidului: stat etnocratic, asimilarea minorităţilor etnice, re¬ 
învierea Axei printr-o apropiere de Germania şi Japonia, 
respingerea UE şi a tuturor organismelor supranaţionale, fra¬ 
zeologie legionară 1 . Sorescu aruncă prosopul în 1995. în 1995, 
deputatul Cornel Brahaş este exclus din PUNR şi se alătură 
PDN. Va fi izgonit în ianuarie 1996. Partidul este dizolvat 
în 1996, pentru că nu reuşeşte să adune cele 10.000 de sem¬ 
nături prevăzute de noua lege a partidelor politice adoptată 
în aprilie. 

în 2000, apare o nouă organizaţie de extrema dreaptă, Noua 
Dreaptă (ND, omonima revistei PDN a lui Sorescu). Preşe¬ 
dinte până în zilele noastre îi este avocatul Tudor Ionescu, 
ex-membru al PPP, iar logoul adoptat este crucea celtică. Noua 
Dreaptă prinde la tineri, este foarte prezentă pe internet şi 
are 18 filiale judeţene, plus altele în Basarabia, Italia, Irlanda 
şi Marea Britanie. Ideologia ND este una a confruntării: evreii, 
minorităţile etnice (unguri, romi), sexuale şi religioase (secte) 
sunt ţintele privilegiate. ND organizează concerte de rock iden- 
titar, tabere, marşuri (împotriva homosexualităţii, a exploa¬ 
tării aurului de la Roşia Montană sau a gazelor de şist, a 
regionalizării, a clasei politice, pentru unirea Basarabiei cu 
România, pentru comemorarea Căpitanului Codreanu). Este 
membră a Frontului Naţional European, organizaţie pan-na- 
ţionalistă, şi întreţine raporturi cu formaţiuni similare din 
Danemarca, Germania, Italia, Marea Britanie, Polonia, Slo¬ 
vacia, Spania şi Suedia. Scopul colaborării este clădirea unei 
Europe a naţiunilor, prin opoziţie faţă de proiectul UE. 2 Moş¬ 
tenirea legionară a ND este pusă în discuţie. Potrivit lui 


x. Ibidem, p. 6. 

a. Râul Cârstocea, „Heirs of the Archangel? The “New Right’ Group 
and the Development of the Radical Right in Romania", în eSharp, 
Special Issue: Reaction and Reinvention: Changing Times in Central 
and Eastern Europe, aoo8, pp. 39-41. Cârstocea consideră că termenul 
de populism nu este aplicabil ND şi îl preferă pe cel de „radicalism**. 

Cârstocea, mişcarea o revendică pentru că este o sursă de 
legitimitate istorică, dar o adaptează nevoilor ei până la com¬ 
pleta travestire. 1 

De mai bine de zece ani, ND a luat faţa Mişcării Legionare 
a lui Suru şi a devenit mişcarea de extrema dreaptă cea mai 
prezentă pe teren şi cea mai vizibilă în spaţiul public prin 
acţiunile sale provocatoare, adesea preluate de media. A în¬ 
cercat în mod repetat constituirea unui partid politic, izbutind 
abia în 2015. Partidul Noua Dreaptă se defineşte drept naţio¬ 
nalist şi eurosceptic, precum şi ca alternativa la Partidul Unic 
al Corupţilor, discurs populist recurent. La alegerile parla¬ 
mentare din 2016, Partidul Noua Dreaptă participă pe listele 
Alianţei Noastre România, condusă de Marian Munteanu 
şi înfiinţată în august 2016, care obţine 0,84% la Cameră şi 
0,95% la Senat. 

La alegerile locale şi parlamentare din 2004, ND plasase 
candidaţi (printre ei preşedintele Tudor Ionescu şi profesorul 
universitar Ion Coja) pe listele Partidului Naţional Demo- 
crat-Creştin (PNDC). PNDC a obţinut 0,27% la Cameră şi 
0,33% la Senat, iar colaborarea s-a oprit după această expe¬ 
rienţă. Lingvistul Coja, profesor la Universitatea din Bucu¬ 
reşti, negaţionist, apologet legionar, dar şi al mareşalului 
Antonescu, colaborator din 1990 până în 2010 (după spusele 
sale) la săptămânalul Naţiunea fondat de Iosif Constantin 
Drăgan, senator al PDAR în legislatura 1992-1996, membru 
al Vetrei Româneşti, al ND şi apoi al PNG este una dintre 
personalităţile extremiste cele mai vizibile în spaţiul public 
românesc din 1990 încoace. Colaborarea sa între noiembrie 
2010 şi mai 2011 la Tricolorul lui Corneliu Vădim Tudor s-a 
încheiat cu o ceartă spectaculoasă. 2 

Tot în 2000, nepotul lui Codreanu, Nicador Zelea-Codreanu 
(i935-2 oi 4), înscrie la Bucureşti asociaţia Acţiunea Română. 
Aceasta se prezintă drept singura continuatoare legitimă a 

1. Ibidem, pp. 38, 4a, 43. 

a. Vezi Cronica română, 19 august 3013: http7ycromcaromana.ro/ao13/ 
08/19/ion-coja-despre-vadim-tudor-las-infatuat-dictator-de-o-prostie- 
crasai/, articol consultat în 18 septembrie aoi8 

Legiunii în spiritul lui Codreanu şi intră în polemici cu fidelii 
lui Horia Sima. Acţiunea Română are un site pe internet şi 
publică din 2003 revista lunară Cuvântul legionar. Printre 
acţiunile întreprinse figurează seri de poezie, slujbe de pome¬ 
nire, publicarea de cărţi şi CD-uri. In 2004, Nicador Zelea-Co- 
dreanu cere simpatizanţilor săi să voteze pentru PNG al lui 
Becali la alegerile legislative şi cu Gheorghe Ciuhandu, pre¬ 
şedintele PNŢ-CD la prezidenţiale, dar nicidecum cu PPP. 
Nici una dintre aceste facţiuni de extrema dreaptă (sau de 
dreapta naţionalistă, după terminologia lor) nu întreţine ra¬ 
porturi vizibile cu partide, cu excepţia mai sus menţionată a 
PNG de pe vremea lui Becali, care ar fi păstrat şi punţi spre 
Noua Dreaptă, devenită ea însăşi partid. 

Extrema dreaptă de obedienţă legionară nu a reuşit să 
influenţeze agenda politică a României postcomuniste. Cea 
mai notabilă redeşteptare este una fantomă: în iunie 1990, 
preşedintele Iliescu denunţă protestele din Piaţa Universităţii 
şi tulburările din 13 iunie, orchestrate de putere, drept „re¬ 
beliune legionară" pentru a justifica de fapt chemarea mine¬ 
rilor, chipurile, spre a restabili ordinea. 1 După cincizeci de ani 
de propagandă ostilă, românii privesc extrema dreaptă cu 
neîncredere. Supravieţuitorii legionari, din ţară ori din exil, 
erau prea vârstnici pentru a dobândi o nouă vizibilitate în 
România de după 1989, profund influenţată de moştenirea 
comunistă. In plus, spaţiul antisistem era ocupat de naţio- 
nal-comunişti, ale căror reţele şi conexiuni la toate nivelurile 
puterii erau mult mai bune. Până şi Biserica Ortodoxă, care 
ar fi putut încuraja un partid naţionalist creştin (şi al cărei 
patriarh, Teoctist, fusese în tinereţe simpatizant legionar), a 
preferat să mizeze pe modernitate şi să se aranjeze cu noua 
putere, care de altfel păstra multe dintre elementele celei vechi. 

A sosit aşadar momentul să dau un răspuns întrebării care 
deschidea acest capitol: naţional-populismul românesc îşi are 
sursa în populismul interbelic (teorie ce ar face din comunism 
o simplă paranteză, închisă după căderea lui Ceauşescu) sau 
în naţional-comunism (ipoteză care postulează schimbări 


1. Gallagher, op. cit., p. 104. 

structurale induse în procesele socio-politice din România de 
stăpânirea comunistă şi care ar continua să producă efecte în 
postcomunism)? Răspunsul se impune de la sine: moştenirea 
determinantă a naţional-populismului este naţional-comu- 
nismul. Dintre formaţiunile studiate în acest capitol şi care 
au avut impact pe eşichierul politic românesc, este clar că 
PRM şi PP-DD au prea puţin de-a face cu populismul româ¬ 
nesc interbelic. PNG al lui Becali este singurul care s-ar putea 
apropia de acea tradiţie, prin accentele religioase şi prin in¬ 
sistenţa anticomunistă, precum şi prin profilul şi istoria fa¬ 
milială a liderului. Se impune totuşi constatarea că PNG nu 
a avut vreun succes electoral, fie şi modest, iar Becali a fost 
ales în Parlamentul European pe lista PRM (în 2009) şi în 
parlamentul naţional prin tsunami USL (în 2012). 

Conducătorii PRM proveneau din eşaloanele doi şi trei ale 
PCR, din Securitate şi armată. Agenda partidului coincidea 
în mare cu cea a naţional-comunismului, uşor actualizată: 
xenofobie, izolaţionism, protocronism, cultul liderului. Nici 
măcar numele partidului, care denotă revizionism teritorial, 
interzis în interiorul blocului sovietic, nu l-ar fi descumpănit 
pe Ceauşescu. în noiembrie 1989, la ultimul congres al PCR, 
secretarul general denunţă pactul Ribentropp-Molotov (care 
permisese anexarea de către URSS a Basarabiei şi a nordului 
Bucovinei), într-o ultimă şi disperată încercare de face sa vi¬ 
breze coarda naţionalistă spre a mobiliza în jurul său. 1 PP-DD 
a fost o experienţă telepopulistă alimentată de nostalgia după 
epoca trecută a comunismului. Efemeritatea ei trădează lipsa 
structurilor şi a înrădăcinării, odată ce unealta mobilizatoare 
(postul OTV) a fost scoasă din joc. 

Naţional-populismul românesc reprezintă o perfectă ilus¬ 
trare a ceea ce politologul american Paul Pierson a teoretizat 
drept „dependenţa de calea aleasă" (path dependency). Pierson 
consideră că deciziile luate la un moment dat sunt ireversi¬ 
bile: „odată stabilite, modelele de mobilizare politică, regulile 
jocului instituţional şi chiar perspectivele asupra lumii poli¬ 
tice vor autogenera frecvent dinamici autoconsolidante. Odată 


1. Raport final, ed. cit, p. 452. 

ce actorii au înaintat destul de mult pe o anumită cale, foarte 
greu ar mai putea schimba direcţia. Alternative politice altă¬ 
dată foarte posibile s-ar putea dovedi iremediabil pierdute" 1 . 

Comunismul, regim transformator prin excelenţă, a schim¬ 
bat în profunzime România timp de aproape jumătate de secol. 
Momentul 1989 a survenit ca un punct de cotitură. Regulile 
jocului instituţional şi perspectivele asupra lumii politice au 
evoluat, dar lent. Modelele de mobilizare politică erau în pri¬ 
mii ani de democraţie masiv tributare celor comuniste. Omul 
nou vizat de comunism apăruse, însă diferit de cum îl între- 
văzuseră doctrinarii roşii. Urbanizarea, industrializarea, pro¬ 
paganda, manualele şcolare, cinematografia, literatura creaseră 
o societate care avea prea puţine în comun cu România de 
dinainte de 1940. Spre a ilustra şi mai bine imposibila filiaţie 
a naţional-populismului românesc postdecembrist cu extremis¬ 
mul de dreapta interbelic, dincolo de câteva trăsături univer¬ 
sale ale populismelor (apelul la popor, respingerea străinilor şi 
a medierilor), voi încerca o paralelă elocventă pentru depen¬ 
denţa de calea aleasă. 

Este suficient să aruncăm o privire asupra percepţiei ro¬ 
mânilor asupra monarhiei, alt actor politic, dar şi instituţio¬ 
nal al statului precomunist. Defăimată de regimul comunist, 
precum şi de Iliescu, care i-a interzis regelui Mihai I să intre 
în ţară până în 199a, regalitatea se bucura totuşi de un capi¬ 
tal de simpatie important în rândurile adepţilor partidelor 
istorice resuscitate (liberali, naţional-ţărănişti). Mulţi dintre 
liderii acestor partide, inclusiv Emil Constantinescu înainte 
de câştigarea alegerilor prezidenţiale din 1996, invocau deschis 
posibilitatea unei restauraţii, cumva după scenariul spaniol. 
După aooo, în ofensiva lor pentru a intra în NATO, preşedin¬ 
tele Ion Iliescu şi premierul Adrian Năstase au conciliat PSD 
cu casa regală. Rămăşiţele lui Carol II au fost repatriate în 
februarie 2003. De atunci, toţi actorii politici, cu excepţia PRM 
şi a preşedintelui Băsescu, şi-au exprimat aprecierea la adresa 
monarhiei şi a regelui Mihai I. Totuşi, un sondaj din mai 2014 

1. Paul Pierson, Politics in time. History, institutions and social 
analysis, Princeton University Press, 2004, p. 6. 

indica doar 30,2% intenţie de vot pentru restabilirea monarhiei 
într-un eventual referendum 1 , chiar dacă nivelul încrederii în 
preşedintele în funcţie era la cote minime, după aproape zece 
ani la Cotroceni. Nici măcar emoţia produsă de moartea re¬ 
gelui Mihai I în decembrie 2017 nu a dus la o schimbare spec¬ 
taculoasă în favoarea opţiunii monarhice. 

în schimb, Mişcarea Legionară întrunea o unanimă osti¬ 
litate: comuniştii sovietici şi români (inclusiv naţional-comu- 
niştii), partidele democratice, guvernele de după 1989, casa 
regală, actorii internaţionali se situau, fapt rarissim, pe o 
poziţie identică de respingere. Mijloacele sale de mobilizare 
erau limitate, la fel îi era şi cunoaşterea rotiţelor noii puteri 
postcomuniste. Mai mult, trebuie să reconstituim contextul 
românesc dintre 1990 şi 1996. Regimul Uiescu, spre deosebire, 
să spunem, de Polonia, care sub mâna fermă a ministrului de 
finanţe Leszek Balcerowicz întreprindea reforme liberale şi 
punea bazele unei economii de piaţă liberă, nu a făcut nici 
privatizări, nici reforme. Statul a rămas principalul actor eco¬ 
nomic, chiar dacă întreprinderile publice au fost adesea de- 
capitalizate spre a putea fi uşor preluate de apropiaţii puterii, 
care au devenit oligarhi precum în Rusia ori Ucraina. 

Jean-Michel De Waele şi Antoine Roger argumentează im¬ 
posibila continuitate cu ce fusese înainte de 1945 în România 
(şi în Bulgaria) analizând clivajele politice: „nici un strat is¬ 
toric constituit înaintea regimului comunist nu ar mai putea 
avea vreo influenţă asupra clivajelor partizane. [...] S-a con¬ 
stituit, prin urmare, un clivaj unic care îşi află originea în 
regimul comunist" 2 . Acest clivaj „axat pe raportarea la trecutul 
comunist" reprezintă, potrivit lui Alexandru Gussi, cheia de 


1. Agenţia Agerpres, 29 mai 2014: http://www.agerpres.ro/soc1al/2014/ 
05/29/sondaj-inscop-aproape-45-dintre-romani-au-o-parere-buna- 
despre-casa-regala-a-romaniei-o8-4g-02, articol consultat în 18 septem¬ 
brie 2018. 

2. Jean-Michel De Waele, Antoine Roger, „La formation des clivages 
partisans en Europe centrale et orientale. Ala recherche d’une methode 
de comparaison", în Jean-Michel De Waele, Les clivages politiques en 
Europe centrale et orientale , Editions de l’Universitd de Bruxelles, Bru¬ 
xelles, 2004, p. 16. 

boltă a edificiului partizan românesc postcomunist. PSD şi 
PRM se află astfel de aceeaşi parte a baricadei, aceea a uitării 
complice a comunismului: „în siajul acestor ambiguităţi [ale 
PSD - n. m.] se dezvoltă PRM, ca unul dintre efectele perverse 
ale uitării. Acest fenomen arată că politica uitării nu poate 
înlocui o politică a memoriei" 1 . 

Iliescu şi partenerii săi, proveniţi din PCR, aveau tot in¬ 
teresul să îndiguiască o eventuală redeşteptare legionară, 
precum şi să canalizeze naţional-populismul. Acest culoar i-a 
fost atribuit lui Comeliu Vădim Tudor, legat de Securitate şi 
de regimul comunist printr-o multitudine de fire, precum şi 
PUNR, calcul care a permis echipei Iliescu să guverneze între 
1992 şi 1996, apoi din nou din 2000 până în 2004 (de astă dată 
cu o uşoară variaţie: sperietoarea Tudor i-a raliat lui Iliescu 
până şi criticii lui cei mai acerbi). Chiar şi în 2014, operaţiu¬ 
nea a adus dividende, cu susţinerea PP-DD pentru guvernul 
PSD. Din 2016, discursul naţional-populist este internalizat 
de PSD până la a deveni dominant (statul paralel, Soros etc.). 
Singura cale deschisă naţional-populismului românesc după 
1989 era inevitabil cea a naţional-comunismului. Comunismul 
românesc, plasat vreme de 25 de ani sub zodia naţional-co¬ 
munismului (faţă de numai 18, cel mult, sub cea a internaţio¬ 
nalismului proletar), închisese pentru totdeauna porţile unei 
învieri a extremei drepte naţional-creştine dinainte de 1945. 

Sorina Soare încearcă să contureze un profil identitar al 
partidelor antisistem româneşti (PRM în special, dar şi PNG 
şi PUNR) care ar avea în comun „populismul ca retorică şi 
naţionalismul ca suport, jos al acestui discurs critic" 2 . Ea revine 


1. Alexandru Gussi, „Quelques remarques sur Ies consequences de 
l’usage politique du passe communiste dans la structuration du champ 
politique roumain aprbs 1989“, în Alexandra Ionescu, Odette Tomes- 
cu-Hatto, op. cit., p. 368. Pentru o viziune de ansamblu a dezbaterii 
asupra memoriei în România, vezi cartea aceluiaşi autor La Rauma- 
nie face ă son passe communiste, l’Harmattan, Paris, 2011, 282 p. 

2. Sorina Soare, „L’elargissement du spectre partisan roumain vers 
Ies extremes. Le Parti Populaire Grande Roumanie et ses ambitions 
de pouvoir", în Pascal Delwit, Philippe Poitier (ed.). Extreme droite 

la ideea suspendării timpului politic: „momentul şi soluţia 
imediată înlocuiesc strategia/perspectiva" 1 spre a conchide: 
„strategiile lor rămân ezitante în privinţa raporturilor întreţi¬ 
nute cu regulile democratice. Izolarea politică nu le diminuează 
aspiraţiile politice" 2 . Dar constatarea era la fel de adevărată 
pentru orice partid antisistem din România sau de aiurea, iar 
actorii politici analizaţi de Soare se aflau cu toţii pe o pantă 
descendentă ireversibilă. 

O altă tipologie a naţionalismului extremist românesc de 
după 1989 coroborează perspectiva mea asupra dependenţei 
sale de calea aleasă. Michael Shafir distinge între „partide 
radicale ale continuităţii" şi „partide radicale ale întoarcerii", 
postulând că ambele tipuri au în comun xenofobia şi naţiona¬ 
lismul virulent. Shafir situează diferenţa la nivelul referinţei 
istorice: „dacă partidele «radicale ale întoarcerii» se orientează 
spre valorile neotradiţionaliste asociate cu partidele fasciste 
interbelice [...], partidele «radicale ale continuităţii» iau drept 
model moştenirea comunistă" 3 . Partidele radicale ale conti¬ 
nuităţii în România ar fi prin urmare cei trei membri ai „pa¬ 
trulaterului roşu" care au susţinut guvernul între 1992-1996, 
adică PRM, PSM şi PUNR. Le-am putea adăuga PP-DD. Pe 
de altă parte, „partidele radicale ale întoarcerii" menţionate 
de Shafir au fost formaţiuni extraparlamentare, abia vizibile 
pe eşichierul politic românesc: Partidul Dreapta Naţională al 
lui Radu Sorescu şi Cornel Brahaş, Mişcarea Pentru România 
a lui Marian Munteanu şi Mişcarea Legionară a lui Suru. 
Diferenţa de impact, de resurse şi de vizibilitate între cei ce 
îşi găseau inspiraţia în naţional-comunism şi cei ce ar fi dorit 
revitalizarea moştenirii legionare este pur şi simplu strivi¬ 
toare. Poarta „întoarcerii" era zidită de „continuitate". 

el pouvoir en Europe. The extreme right parties and power in Europe, 
Editions de l’Universite de Bruxelles, Bruxelles, 2007, p. 77. 

1. Ibidem, p. 81. 

2. Ibidem. 

3. Michael Shafir, „The Mind of Romania’s Radical Right“, în Sa- 
brina R Ramet (ed.), Radical Right in Central and Eastern Europe Since 
ig 8 g, Pennsylvania State University Press, University Park, 1999, p. 213. 

Capăt de drum, sau metamorfoză? 

Prăbuşirea regimului comunist din România în decembrie 
1989 a avut drept consecinţe fericite restabilirea libertăţilor 
democratice şi a pluralismului politic, dar şi resuscitarea 
aproape simultană a populismului de diverse facturi, de la 
dreapta naţionalist-creştină extremistă la stânga egalitară, 
care mizează pe statul paternalist. (1). Le este comun acestor 
stări de agregare ale populismului recursul la naţiune, neam, 
credinţa strămoşească. (2) Majoritatea apelează la teoria con¬ 
spiraţiei, a puterilor oculte ce-şi propun distrugerea români- 
tăţii, eliminarea românilor de pe scena omenirii. (3) De aici 
decurge invocarea insistentă a tradiţiei „glorioase", conside¬ 
rarea religiei ca factor de coeziune naţională. (4). PRM, PNG-CD, 
PP-DD sunt partide ortodoxe, voci ale unei naţiuni imaginate 
ca o cetate asediată de străini. (5) Xenofobia, teama supersti¬ 
ţioasă de „celălalt" este o altă trăsătură distinctivă. (6) Ca şi 
populismul de odinioară, cel de tip nou mizează pe remedii 
imediate, pe suspendarea timpului ca dimensiune a politicii. 
(7) Noii populişti sunt cu toţii justiţiari, vizează epurări, tri¬ 
bunale ale poporului, pedepse exemplare pentru corupţi şi 
trădători. (8) Intre naţionalismul civic şi cel etnic, noii popu¬ 
lişti îl aleg decis pe cel de-al doilea. Statul lor trebuie să reflecte 
o naţiune omogenă etnic. (g). în ochii lor statul trebuie să dea, 
nu să ia, să rezolve prompt problemele cetăţenilor. (10) Igno¬ 
rând globalizarea, interdependenţa economiilor, integrarea 
europeană (şi nu numai), neopopuliştii propun renaţionali- 
zarea resurselor, întreprinderilor, pământurilor, favorizarea 
etniei dominante. (11) Rasismul, naţionalismul şovin, discri¬ 
minarea minorităţilor, homofobia, misoginismul sunt conse¬ 
cinţele acestei opţiuni. (12) Intoleranţa merge până acolo încât 
noii populişti se atacă între ei viguros, excomunicându-se re¬ 
ciproc din comunitatea imaginată. Demagogia, filantropia 
mediatică şi interesată, fluturarea unor avantaje colective 
imediate este o altă marcă distinctivă a populismului româ¬ 
nesc postcomunist. (13) Semnificativ este faptul că „naţiunea", 
„poporul" pe care le glorifică ei (mai mult pe al doilea decât pe 
cea dintâi), le-a întors succesiv spatele, marginalizându-i, eli- 

minându-i practic de pe scena politică. Procesiunea populiş- 
tilor ce-şi schimbă măştile, nu şi procedeele, strategiile, pare 
a stârni un interes tot mai scăzut în rândul electoratului. (14) 
Falimentul, provizoriu, al populiştilor este un important in¬ 
diciu de maturizare civică ce ne permite să privim cu încre¬ 
dere un viitor ce se anunţă cu multiple deschideri şi solicitări. 
(15) Este totuşi riscant să le anunţăm dispariţia: discursul 
populist a fost preluat de actori politici mainstream, ceea ce 
este departe de a constitui un apanaj al României (se întâm¬ 
plă în mai toată Europa Centrală şi de Est). Populismul este 
ciclic, el nu dispare niciodată pentru totdeauna. 

Totuşi, nu discursul îl face, sau nu singur, pe populist. Am 
stabilit permeabilitatea PSD la national-populism (mai mult 
la naţionalism înainte de 2000). Unii autori români clasifică 
FSN din 1990-1992, trunchiul comun al PSD şi al fostului 
PDL, în genul populist. Sorina Soare îl califică drept „natio¬ 
nal-populism paternalist" 1 , formulă care mi se pare inspirată. 
Insă actualul PSD este un partid social-democrat validat ca 
atare de către omologii săi internaţionali (Internaţionala So¬ 
cialistă, Partidul Socialiştilor Europeni) şi sistemic (2004-2008 
a fost singurul ciclu electoral complet în care a fost complet 
absent de la guvernare, dar în 2007-2008 a asigurat un spri¬ 
jin parlamentar abia mascat coaliţiei minoritare PNL-UDMR). 
A-l include aşadar în categoria naţional-populismului prin 
prisma prezenţei, tot mai recurente, în discursul său a unor 
teme populiste sau naţionaliste ar fi prematur, cel puţin pen¬ 
tru moment. Este, ca şi Smer-SD din Slovacia, doar un partid 
de stânga atipic după standardele occidentale, dar se înscrie 
în tradiţia politică recentă din România. Câtă vreme el este 
validat ca social-democrat de către instanţele doctrinare in¬ 
ternaţionale şi nici electoratul intern nu aduce sprijinul său 
unui alt partid de stânga, nu îl putem plasa arbitrar în alt loc 
al scării stânga-dreapta. 

Volumul coordonat de Sergiu Mişcoiu şi Sergiu Gherghina, 
Partide şi personalităţi populiste in România postcomunistă, 
a abordat tema dintr-o perspectivă care se dorea exhaustivă 


1. Soare, op. cit., p. 100. 

(istoricul populismului, perspectivă teoretică, clasificare, ana¬ 
liză de discurs, mitologie, sociologie electorală, încadrare axio¬ 
logică) şi care are meritul de a baliza terenul. Totuşi, după 
lectură se pune o întrebare inevitabilă: cine nu a fost populist 
în România postcomunistă? Sigur nu preşedinţii: Ion Iliescu, 
Emil Constantinescu şi Traian Băsescu ar avea acest numitor 
comun. 1 La nivelul partidelor, sunt desemnate ca populiste 
FSN şi PDSR la începutul anilor ’go, PNL în 2003-2004 şi 
2009-2010, PDL în 2003-2004 şi 2007-2008 şi PRM (George 
Jiglău), FSN, PRM, PUNR, PNG (Soare), Alianţa Dreptate şi 
Adevăr, PDL şi PSD (Mihail Chiru), PRM şi PDL (Sergiu 
Gherghina). Tot spectrul politic românesc este trecut prin ra¬ 
zele X ale discursului populist, şi totuşi, admit autorii, nu haina 
îl face pe om şi nici retorica pe populist. Analiza discursului 
riscă să deturneze înţelegerea populismului românesc. Această 
logică ne-ar duce înapoi la populismul ca sindrom al lui Wiles 
(1964) sau la consideraţiile despre populism ca trăsătură de¬ 
finitorie a scenei politice româneşti interbelice. 

Partidele sistemice au apelat la retorica populistă, ceea ce 
a marginalizat formaţiunile protestatare, dar după părerea 
mea PSD, PNL sau PDL nu pot fi amalgamate cu PRM sau 
PP-DD. Nici chiar acel PDL dinaintea divorţului de preşedin¬ 
tele Băsescu nu îşi găseşte locul în această categorie. Partidul 
şi liderul său istoric au multiplicat temele populiste, dar PDL 
nu a cedat de pildă tentaţiei populiste în 2010 şi a adoptat 
măsuri anticriză care i-au subminat popularitatea. PSD, PDL 
şi chiar PNL (mai ales în 2012) au jucat pe coarda naţionalistă 
şi uneori populistă, din raţiuni pur electorale, dar ea nu con¬ 
stituie nucleul identităţii lor pe o perioadă îndelungată, nici 
nu defineşte profilul majoritar al electoratului lor. 

Dacă urnele par a fi eliminat pe moment populiştii din 
prim-planul politicii româneşti, este posibil ca ei să fi înregis¬ 
trat o victorie ă la Pirus: dispariţia lor momentană de pe eşi¬ 
chier a permis discursului lor să ocupe centrul scenei. în orice 
caz, această tendinţă este departe de a-şi fi spus ultimul cuvânt. 
Trecutul bogat îi trasează deja un viitor. 


1. Adriana Marinescu, „Prin mit, la realitate: discursul populist din 
România", în Sergiu Mişcoiu, Sergiu Gherghina, op. cit., p. 136. 

Pentru cititorii care doresc să aprofundeze bibliografia populismului, 
lucrarea coordonată de Ghiţă Ionescu şi Ernest Gellner Populism. Its 
Meanings and National Characteristics (Londra, 1969) reprezintă actul 
de naştere al studiilor în domeniu. Pentru o sistematizare tipologică 
limpede, cel puţin la acel moment, Margaret Canovan rămâne referinţa, 
cu Populism (New York & Londra, 1981). O trecere în revistă globală 
a populismelor până la acel moment a realizat cu succes Guy Hermet 
în Les populismes dans le monde: une histoire sociologique X 1 X‘-XX‘ 
siecle (Paris, 2001). Pentru o delimitare terminologică utilă, se poate 
citi Gino Germani: Authoritarianism, Fascism and National-Populism 
(New Brunswick, 1978). Pentru o analiză a resorturilor populismului 
şi definirea acestuia ca discurs, Ernesto Laclau, în perioada sa post- 
marxistă, cu On Populist Reason (Londra & New York, 2005), constituie 
o sursă de prim ordin. Contribuţii marcante la definirea conceptului 
de populism au adus Daniele Albertazzi & Duncan McDonnel cu Tuien- 
ty-First Century Populism: The Spectre of Western European Democracy 
(New York & Londra, 2007) şi Pierre-Andre Taguieff cu L’illusion po- 
puliste (Paris, 2002) şi în volumul coeditat împreună cu Gil Delannoi, 
Nationalismes en perspective (Paris, 2001). In ce priveşte partidele popu- 
liste occidentale, există Cas Mudde cu Populist Radical Right Parties 
in Europe (Cambridge & New York, 2007). Despre renaşterea postco- 
munistă a populismului est-european a scris Vladimir Tismăneanu în 
Fantasmele salvării: naţionalism, democraţie şi mit in Europa postco- 
munistă (Polirom, 1999). 

O încercare de analiză a populismului românesc contemporan poate 
fi găsită în Sergiu Gherghina, Sergiu Mişcoiu (ed.). Partide şi personali¬ 
tăţi populiste în România postcomunistă (Iaşi, 2010). Deosebit de utile, 
chiar dacă tributare contextului politic în care au văzut lumina tipa¬ 
rului, rămân studiile lui Z. Ornea, cel mai asiduu cercetător al curen¬ 
telor ideologice româneşti: Ţărănismul, Studiu sociologic (Bucureşti, 

ig6g); Sămănătorismul (Bucureşti, ig7i); Poporanismul (Bucureşti, 
ig72); Tradiţionalism şi modernitate în deceniul al treilea (Bucureşti, 
ig8o); Viaţa lui C. Dobrogeanu Gherea (Bucureşti, 1982); Opera lui 
C. Dobrogeanu Gherea (Bucureşti, 1983); Viaţa lui C. Stere (Bucureşti, 
voi. I, 1989; voi. II, 1991); Anii Treizeci, Extrema dreaptă românească 
(Bucureşti, 1995). Gândirea politică a lui Constantin Dobrogeanu-Ghe- 
rea a fost analizată de Cristian Preda în Staulul şi sirena (Bucureşti, 
2002). Cei interesaţi de protocronism vor citi cu interes Alexandra To- 
miţâ, O istorie „glorioasă". Dosarul protocronismului românesc (Bucu¬ 
reşti, 2007). 

